
Pentru neînfricata mea Greta. 


Prolog sau Un motan la ananghie 


Până aici mi-a fost. Chiar că nu mai am nicio scăpare. lată că mi-a sunat 
ultimul cesuleț din viață. Şi nici măcar nu-mi pot petrece aceste ultime 
clipe întins pe canapeaua mea de-acasă, locul meu preferat, plăcut, moale şi 
scăldat de razele soarelui, înconjurat de familia mea, care să se strângă în 
jurul meu pentru a-şi lua rămas-bun. Nu-nu, ceasul îmi sună în timp ce 
stau întins pe tăblia cea rece a mesei de consultații a doamnei Wilmes, 
doctorul veterinar. 

Pe de altă parte însă, mai bine să-mi fie curmată acum scurta viață de 
motan decât să fiu silit s-o țin tot într-un chin, fiindcă am nişte dureri de 
burtă aşa de cumplite, de parcă-aş sta să mă rup în bucăți de-a binelea. 
Werner Hagedorn, credinciosul meu prieten mergător pe două picioare, m-a 
adus aici imediat ce am simţit că mă ia cu amețeală. N-apucam bine să fac 
un pas, Că mă şi prăbuşeam la pământ. Acum s-a postat lângă masă şi mă 
mângâie pe cap, încercând să mă liniştească. Citesc însă pe chipul lui că e 
de-a dreptul înspăimântat că aş putea să mor. Până şi pe Kira, cea mai bună 
prietenă a mea dintre oameni, sunt gata s-o înece lacrimile. Tot drumul 
până aici, m-a ținut numai în poala ei şi m-a mângâiat. Cam aşa de rău 
stau lucrurile în ceea ce mă priveşte. Miorlau! 

Când doamna doctor încearcă să-mi pipăie burtica, mă zbat, dau din 
lăbuțe şi, cu ultimele puteri, izbutesc să scap din mâinile ei. Istovit la 
culme, rămân apoi întins pe-o parte. Doctorita veterinară profită de ocazie 
şi-mi vâră în ochi lumina unei lanterne. Pe lângă asta, mai şi mormăie ceva, 
aşa, ca pentru ea, ceva ce pare să sune ca un „Aoleu!” sau un „Vai de 
mine!”. Ceea ce nici nu mă miră, că doar ştiu prea bine că-s mai aproape de 
moarte decât de viață. 

Până la urmă, doamna doctor Wilmes îşi drege glasul: „Domnule 
profesor Hagedorn”, zice ea cu un aer cât se poate de serios, „teamă mi-e că 
Winston a fost otrăvit. Sau cel puțin că a mâncat ceva ce pentru pisici e ca o 


otravă. În orice caz, pupilele arată de parcă l-ar fi drogat cineva. Aşa că 
acum n-avem ce face şi trebuie să-i golim stomacul. Trag însă nădejde să-l 
mai pot salva.” 

Pe Kira o podidesc lacrimile de-a binelea şi până şi Werner simte nevoia 
să tragă adânc aer în piept. 

Eu unul sunt prea slăbit ca să răspund în vreun fel. Dar dacă milostivul 
Dumnezeu al pisicilor o vrea acum să mă ia la el, facă-se voia lui. Cine şi-ar 
fi închipuit că voi avea parte cândva de-aşa un sfârşit urât! Că doar cu ceva 
zile în urmă totul era cum nu se poate mai bine. Stăteam tolănit în tihnă pe 
minunăția noastră de canapea din Hochalle de la numărul 106 A, din 
Hamburg. În jurul meu lumea se agita nevoie mare, ca-n fiecare an de altfel, 
cu prilejul petrecerii de familie în stil hagedornic. Să fi știut că asta urma să 
fie ultima mea petrecere şi astea, ultimele zile petrecute alături de cei dragi, 
zău dacă n-aş fi profitat mai mult de ele. Din nefericire, e prea târziu pentru 
asta. Vezi-ți de viața ta, lume frumoasă! Și tu, Hamburg, perla mea, 
trăieşte-ți şi tu viața mai departe! 


Concert pentru două flaute şi un glas pe de lături 


Nooapte de vis, tiiimp prea sfânt, toate dooorm pe pămââânt.. 

Zău dacă unii mergători din ăştia pe două picioare nu-s experți la 
ațipit. Eu, motan de casă precum mă aflu, mă pricep foarte bine la 
oameni şi mă şi simt în stare să le zic câte ceva în privinţa asta! 
Fiindcă, la drept vorbind, în acest moment, la noi în sufragerie nici 
vorbă de linişte, nici chip să poți dormi. Din nefericire! Și cât mi-aş fi 
dorit să fie liniște! Numai că domnește o larmă de-ţi ţiuie urechile. 
Două flaute par să se încontreze unul cu celălalt în loc să se împace şi 
ele în cântec. Şi, de parcă n-ar fi fost de ajuns, peste zarva asta se mai 
aude şi o voce cântând cum nu se poate mai anapoda. Mi se zbârlesc 
mustăţile, nu alta! Şi când te gândeşti ce auz fin am! Asta-i chiar prea 
de tot pentru un motan de rasă şi de viţă nobilă, așa cum sunt eu. Sar 
de pe canapea și mă cărăbănesc într-un colţ, cu nădejdea că nu va 
trece mult până când oamenii o să coboare și ei cu picioarele pe 
pământ şi o să termine cu tărăboiul. 

Necazul e că par să fiu singurul care își dă seama de halul fără de 
hal în care sună totul, căci colocatarul meu cu două picioare, 
profesorul Werner Hagedorn, stă cu oaspeţii lui pe frumuseţea 
noastră de canapea şi ascultă cu mare interes zgomotul ăsta. Ceea ce 
înseamnă că pare să-i placă. Poate însă c-a dat pe gât puțin mai mult 
din băutura asta numită vin fiert. După ce o beau, oamenii capătă 
destul de repede niște obraji mai rumeni şi o înţelegere tulbure 
asupra celor ce se petrec în jurul lor. 

Până şi maică-sa, doamna Hagedorn, pare să nu-şi mai încapă în 
piele de-atâta fericire. Căci de îndată ce dă Domnul și flautele pun 
capăt şuierăturilor și ţiuiturilor, iar cântăreața amuţește și ea, 
doamna se ridică de pe canapea și se-apucă să bată din palme. 

— Charlotte, Constantin! Chiar că-i formidabil ce-aţi făcut! 


Puștoaica și puştiul, care până atunci suflaseră pe întrecute în 
flautele alea, se întorc spre ea și se înclină politicoşi. 

— lar tu, Beate, ai un glas de-a dreptul fermecător! îi dă bătrâna 
înainte, murmurând. Clinchet de clopoței, iubita mea, clinchet de 
clopoței! 

OK, m-am lămurit și cu asta: frau Hagedorn are nevoie urgentă de 
un aparat auditiv. Că altfel nu s-ar putea explica un așa entuziasm. 
În orice caz, nu în ceea ce o privește pe Beate. Cu Charlotte și 
Constantin treaba stă puţin altfel. La urma urmei, ăştia doi sunt 
nepoțeii ei şi, din lunga mea experiență ca animal de casă, știu că 
bunicilor li se pare cu totul extraordinar orice-ar face nepoții lor. 
Constantin este băiatul lui Roland și al Beatei, adică al fratelui mai 
mic al lui Werner și al nesuferitei lui neveste. Charlotte este fata 
surorii mai mari a lui Werner, Simone, care, slavă Domnului, nu 
cântă, dar se roagă cu nemiluita, căci de meserie e pastor®. Poate că 
n-ar fi rău dacă s-ar ruga şi ea cândva ca, atunci când se află în vizită 
pe la noi, Beate s-o lase mai moale cu cântatul. Pe sfânta mea tăviță 
cu nisip! 

Chestia asta i-a făcut pe singurii oameni care locuiesc cu Werner și 
cu mine și se pricep la muzică să-şi ia pur și simplu tălpășița — și pe 
bună dreptate! Ana, menajera gospodăriei lui Werner, și mama ei au 
plecat într-o excursie la sfârşit de săptămână. Kira, fiica de 
treisprezece ani a Anei şi cea mai bună prietenă a mea, a plecat şi ea 
la Pauli, colega ei de clasă. Șmechere toate, n-am ce zice! 

— Îți mulțumesc pentru compliment, dragă mamă soacră! 

Beate străluceşte toată. 

— Unde mai pui că v-am mai pregătit un cântec. Așa că, atunci 
când veți dori... 

Îmi fac ochii roată. Lui Werner i-au căzut colţurile gurii. E 
limpede că el unul, spre deosebire de maică-sa, nu-i deloc mişcat de 


calităţile de cântăreaţă ale Beatei. Maică-sa mai bate o dată din palme 
Și strigă: 

— Oh, ce frumos! Chiar că mă bucur! Hai, cântă mai departe! 

Sfântă sardină în ulei! Zău dacă-mi mai suportă urechile cele 
simțitoare încă o cântare. N-am decât o singură scăpare: fuga! 
Imediat! 

Nu trec nici trei secunde şi mă strecor prin trapa pentru pisici 
montată la ușa de la intrare. Așa, într-o doară, mai aud totuşi cum 
Beate se pune din nou pe cântat din toți rărunchii. E atât de 
supărător glasul ei, încât, oricâtă bunăvoință ar avea, numai spiritul 
Crăciunului nu-l aduce în casă. Singura chestie interesantă în toată 
cântarea cu pricina pare să fie că în ea e vorba despre un peşte. 
Vreau să spun, dac-am înţeles eu bine, este vorba despre un păstrăv 
mic. Buuun, o fi el gustos de să-ţi lingi labele, dar eu unul sunt 
fericit că am scăpat de iadul petrecerii ăleia în familie. Şi cred c-o să 
trag o raită pe afară, poate dau de prietena mea, Odette. 

Odette este o minunăţie de pisică, albă toată, care îşi petrece 
aproape întreaga ziulică în aer liber, în curtea din spatele casei 
noastre. Mai înainte, pe vremea când nu eram decât un trândav 
motan de apartament, care nu dădea niciodată pe-afară, aş fi zis că 
nu-i decât o mâţă de pripas. 

Pe urmă însă, în casa lui Werner și a mea s-au mutat Kira cu 
mama ei, Ana. La început, am fost al naibii de mirat că trebuia să-mi 
împart canapeaua cu un copil. Dar, încetul cu încetul, eu și Kira am 
ajuns să ne împrietenim şi, până la urmă, alături de ea, am 
descoperit mai pe-ndelete lumea de dincolo de cei patru pereţi ai 
casei. De atunci am înţeles că Odette nu-i vreo mâță de pripas, ci o 
adevărată aventurieră! Ca să nu mai spun că-i şi cea mai frumoasă 
aventurieră din lume! Ce mai, de fiecare dată când dau cu ochii de 
Odette asta, îmi tresaltă inima ca nebuna. Și ce minte ascuţită are! 


Ăsta cred că-i aproape cel mai grozav lucru la ea. Doar mie îmi plac 
pisicile inteligente! 

Vara, Odette stă deseori laolaltă cu celelalte două pisici de curte, 
Spike și Caramel, pe platforma pubelelor de gunoi. Acum însă, în 
lunile reci de iarnă, au descoperit că s-au aciuat într-un alt cotlon: 
peretele de lângă gura de aerisire a beciului spălătoriei! Acolo pot să 
stea chiar dacă temperatura coboară sub zero, căci gura de aerisire se 
află într-un loc ferit de vânt, iar din beciul spălătoriei vine tot timpul 
un curent de aer fierbinte dinspre uscătoarele de rufe. Acolo dau de 
Odette, Spike şi Caramel, ghemuiţi tustrei în adăpostul lor de iarnă. 
Strânși unii într-alţii, moțăie și ei. Cu toată vremea cea rece de 
decembrie, locul pare chiar foarte confortabil! 

Mă preling către cei trei și-i salut cu miorlăituri răspicate. Ei tresar 
pe dată și saltă în patru labe. 

— Hei, fârtate! mă întâmpină Spike, întinzându-se alene. 

Asta-i un motan gras și tigrat, arătându-se a fi, de cele mai multe 
ori, lenea întruchipată, dar e un motan de care-i bine totuși să ţii 
seama. 

— Și eu care credeam că la voi s-a lăsat cu petrecere. Cărui fapt îi 
datorăm onoarea, într-o zi rece de iarnă ca asta? 

— De unde știi tu de petrecere? îl întreb eu, surprins. 

— Mda, că era și greu de aflat. Mai bine zis: de auzit. De fiecare 
dată când se înființează femeia aia cu glasul ei stricat și liota ei de 
copii, cred că îţi vine să sari în braţele bietului tău stăpân, spune el, 
chicotind. Uite, eu unul sunt tare mulțumit de colocatara mea cu 
două picioare: ea nu dă doi bani pe companie. Adică, în orice caz, nu 
pe compania altor mergători pe două picioare. 

Clatin din cap şi-i răspund: 

— Păi ce să mai zic... Şi mie mi-ar conveni ca Beate asta să ne mai 
scutească cu vizitele ei. Numai că atunci când vine Crăciunul nu 


scăpăm de ea cu niciun chip, îl lămuresc eu și suspin. 

Spike mă priveşte mai atent. 

— Ce înseamnă de fapt Crăciunul ăsta? 

ÎI privesc fix, la rându-mi. 

— Cum, nu ştii ce-i aia Crăciun? 

— Nu, de unde să ştiu așa ceva? 

— Păi de oriunde, că toată lumea ştie! Că doar toată lumea 
sărbătoreşte Crăciunul și un motan sau o pisică care a petrecut deja 
mai mult de o vară pe lângă un mergător pe două picioare n-are cum 
să nu știe ce-i ăla un Crăciun. 

Spike îşi sucește capul într-o parte. 

— Trăiesc de câţiva ani buni împreună cu mergătorul meu pe 
două picioare, dar n-am cunoscut Crăciunul ăsta pe pielea mea. Știu 
doar că Ramona, stăpâna mea, a tinut-o una și bună că ea nu se bagă 
în nebunia asta. 

Câtă înţelepciune! Probabil c-o ştie pe Beate și se teme ca nu care 
cumva să-i calce pragul la vreo petrecere de Crăciun. 

Caramel își drege glasul și zice: 

— OK, Spike. Uite, o să-ţi explic eu ce-i aia Crăciun. Şi mie mi-a 
luat destul de mult să descopăr cu ce se mănâncă. Acum însă o știu 
prea bine: oamenii sărbătoresc Crăciunul pentru că suntem în 
anotimpul cel mai întunecat și ei caută să aprindă prin casă sau pe 
oriunde altundeva cât mai multe lumânări. Dar mergătorii ăştia pe 
două picioare nu se opresc aici. Ei își aduc și brazi prin case, pe care- 
i împodobesc tot cu lumânări, ca să fie ca un lampadar. 

Ceee? Ce mai e și cu bazaconia asta? Caramel ăsta chiar că n-are 
habar de nimic! Nici nu știu de ce mă mai mir. Nu sunt foarte sigur 
că amicul ăsta cafeniu, ciufulit și extrem de neîngrijit a trăit vreodată 
în compania oamenilor. Părerea mea e că, de fapt, se însoțește numai 


și numai cu pisici. Așa că de unde până unde să ştie el ce-i ăla un 
Crăciun? 

— Uite ce-i, Caramel, nu-mi face chiar nicio plăcere să te corectez, 
zic eu (cu toate că nu-i deloc adevărat, fiindcă, la drept vorbind, 
chiar mă bucur să-i pot da măcar o dată peste nas), dar povestea ta 
despre Crăciun nu-i decât o nerozie. Gândește-te și tu. După ce trece 
Crăciunul, în Hamburg vremea e în continuare întunecoasă, dar 
nimeni nu mai ţine în casă vreun brad cu lumânări în el. Toţi brazii 
de Crăciun o să-i vezi zăcând aruncaţi pe străzi până când, într-o 
bună zi, trec gunoierii şi îi iau de-acolo. 

Spike şi Odette chicotesc pe înfundate, fiecare în blana lui. 

Mânios nevoie mare, Caramel mă fulgeră din priviri. 

— Păi sigur! Trebuia s-o faci din nou pe Domnul Superşmecher! Şi 
dacă tot le ştii tu pe toate, dragă Winston, fă bine atunci și lămureşte- 
ne şi pe noi ce-i aia un Crăciun. 

Îmi dreg glasul și mă salt mai bine pe picioare. Că aşa am văzut că 
face şi Werner de fiecare dată când repetă acasă câte o prelegere 
nouă, pe care ar urma s-o ţină la Universitate, și lucrurile cu pricina 
par a fi deosebit de importante. 

— Când vine vorba despre petrecerea de Crăciun, oamenilor le stă 
mintea, înainte de orice, la mâncare. Fiindcă e iarnă, pe câmpuri şi 
prin pomi nu mai cresc de niciunde, iar oamenii se tem să nu ajungă 
să dea peste ei vreo foamete cumplită. Și de aceea au născocit 
Crăciunul. Măi, şi bagă în ei cu orice prilej, cât le încape în burtă. Și 
așa, ghiftuiţi, e ca și când şi-ar asigura, ca să zic aşa, o rezervă în caz 
de nevoie. Crăciunul e pentru oameni ca un antrenament pentru 
lupta de supravieţuire, ceva care le aduce aminte să mănânce mereu 
pe săturate. 

Spike, Caramel și Odette mă fixează tustrei cu privirea. Din senin, 
Odette începe să horcăie și să pufnească, pentru ca, până la urmă, să 


se prăvălească pe-o rână. Hm! Vreo criză de slăbiciune? Pricinuită, 
poate, de strălucirea de necrezut a explicației mele? Femeile chiar 
trec deseori prin așa ceva și, de atâta admiraţie, le ia cu leşin. Cam ca 
atunci când se află în prezenţa vreunui star rock sau a unui actor de 
film celebru. Sau ca atunci când cineva deosebit le explică ce se 
sărbătorește de fapt de Crăciun. 

Carevasăzică, de atâta admiraţie, Odette a căzut leşinată, iar eu, 
Winston Churchill, sunt pur și simplu extraordinar! 


Despre eroi, sos de ton și nemernici 


Încetul cu încetul, se trezeşte și Odette din leşinul pricinuit de 
admirația care o copleşește. Stă tot între Spike și Caramel, iar 
horcăitul de adineaori i s-a preschimbat în gâfâit. Ba, dacă ciulesc 
urechile, mai-mai că îmi ajung la ele oarece chicoteli. Foarte ciudat! 

— Winston, începe Odette, adunându-se cu greu. Cum se face că 
ţi-e gândul numai și numai la mâncare? 

— la stai puţin, ce are-a face asta cu mine? N-am făcut decât să 
explic de ce sărbătoresc oamenii Crăciunul. 

Odette se ridică din nou pe toate lăbuţele şi-și sucește capul într-o 
parte. 

— Carevasăzică tu chiar crezi în chestia cu antrenamentul pentru 
lupta de supravieţuire? 

Dau din cap, sigur pe mine. 

— Fireşte. Că doar despre asta e vorba în Crăciunul ăsta, să bagi 
în tine cât s-o putea de mult! 

Odette suspină. 

— Winston, de cât timp trăieşti tu printre oameni? vrea să afle 
Odette din gura mea. 

Şi-o şi face pe un ton tare nesuferit. E unul dintr-o mie, ăla de 
genul Chiar-mă-ntreb-dar-şi-aşa-o-știu-eu-prea-bine. 

Şi aşa încep şi eu, ușor-uşor, să mă dumiresc în privinţa leșinului 
în care căzuse Odette, care numai de admiraţie nu fusese pricinuit, ci 
de hohotele de râs care o podidiseră. La naiba, la naiba, LA NAIBA! 

— Dacă vrei să spui că nu mă pricep suficient de bine la 
mergătorii pe două picioare şi la obiceiurile și deprinderile lor, asta 
nu-i decât o prostie. Doar îmi duc viața alături de Werner 
dintotdeauna. Adică aproape dintotdeauna. 


Werner m-a adus de la un crescător de pisici pe când eram încă 
mic de tot, iar de atunci trăiesc cu el. Au trecut niște ani buni de- 
atunci. Aşa că dă-mi crezare, ştiu despre ce vorbesc. 

„Spre deosebire de voi, pisici de pripas ce sunteţi”, mai adaug eu 
în gând. Că doar n-o să mă las acum dăscălit de trei mâţe care își 
petrec toată ziulica într-un dos de curte fără să aibă de-a face cu 
oamenii. Auzi, să-mi explice ele mie ce și cum fac mergătorii pe două 
picioare şi ce le place să sărbătorească! Mie, nobilul Winston 
Churchill, un cunoscător al oamenilor par excellence!!! Eu, care 
practic m-am născut în sufragerie, pe o canapea însorită! Eu, care 
locuiesc în casa unui profesor de fizică în carne și oase! Pfff! 

— Uite, n-o s-o lungesc prea mult, continuă Odette, pe tonul ei 
prostesc de o-știu-eu-prea-bine. De Crăciun, oamenii sărbătoresc 
nașterea Mântuitorului. 

Ce faceee? O petrecere de zi de naştere? Nu, nu, asta chiar că-i o 
prostie. Că doar la aniversări se lasă cu tort cu frişcă, cu marțipan, cu 
lumânărele înfipte în el. lar oamenii cântă Hepi Bărsdei şi nicidecum 
Noapte de vis, timp preasfânt. Și cine, mă rog, mai e şi Mântuitorul 
ăsta? 

— Odette, dacă sărbătoarea Crăciunului ar fi fost o zi de naştere, 
îți garantez că m-aş fi prins de mult, i-o întorc eu, sigur pe mine. La 
așa ceva chiar mă pricep. La urma urmei, profesorul Hagedorn îşi 
sărbătoreşte în fiecare an ziua de naștere. Şi zău că lucrurile se petrec 
cu totul altfel decât de Crăciun. Unde mai pui că nici nu ştiu de 
vreunul pe care să-l cheme Mântuitorul. lar Werner nici atât. Ca să 
nu mai spun că nu s-a pomenit ca vreunul cu numele ăsta să vină la 
noi în vizită. Așa că de unde până unde să-i sărbătorim noi ziua de 
naștere? 

Caramel își strâmbă și el capul într-o parte. 


— Ia stai o clipă, parcă-parcă am auzit eu cândva de tipul ăsta. 
Nu-i un soi de supererou? 

— Ei, da, oarecum, îi dă dreptate Odette. Mântuitorul este cel care 
urmează să salveze lumea. lar oamenii cred că e chiar fiul lui 
Dumnezeu şi că s-a născut taman la vremea asta, a Crăciunului. Şi 
de-aia au și făcut din Crăciun o sărbătoare. 

— Aaa, de ăla zici tu! se repede acum cu vorba şi Spike. Păi ăsta-i 
tipul căruia îi mai zic și lisus Hristos. Carevasăzică își serbează ziua 
de naștere de Crăciun? 

— Exact, îi întăreşte Odette vorbele. Asta e adevăratul motiv al 
sărbătorii de Crăciun. Nu lumina, nu mâncarea, ci nașterea lui lisus 
Hristos. Asta sărbătoresc toți oamenii. 

Mă văd silit, din păcate, să recunosc că parcă-mi sună şi mie 
puțintel cunoscută toată tărășenia. lisus... De tipul ăsta am mai auzit 
cândva şi eu. Simone, sora lui Werner şi pastor de meserie, mai zice 
câte ceva despre el din când în când. Pare să fie un tip de treabă. 
Pentru Simone e un soi de şef. În orice caz, pentru ea, tipul e cum nu 
se poate mai important. 

— Nu, nu toți oamenii sărbătoresc asta, i-o întoarce Spike lui 
Odette. Uite, Ramona n-o face deloc. Și nici nu crede în povestea asta 
cu lisus. Ba mai mult, i se urcă sângele la cap când vine vorba de aşa 
ceva. Așa cum s-a întâmplat de curând, când ne-am trezit că ne sună 
la uşă doi moși care voiau să-i zică Ramonei câte ceva despre tipul 
cu pricina. Dar și despre o carte de-i zicea Biblie, una în care e scrisă 
toată povestea despre Dumnezeu, lisus și alte alea. Dar știu că şi 
Ramona le-a zis câteva! Cum că totul nu ar fi decât o şarlatanie și că 
pe ea o doare drept în cot dacă oamenii i se închină lui Dumnezeu, 
lui Allah sau lui Buddha. Că și-așa nu există niciunul. Şi le-a zis 
ăstora doi să nu-i mai prindă că sună la ușa ei. Așa s-a întâmplat, 
cum vă spun. 


— OK, OK, Spike, nu toți oamenii cred în lisus, îl potolește 
Odette. Însă cei care o fac sărbătoresc de Crăciun venirea lui pe 
lume. Tot ei sunt cei care cântă tot soiul de cântece şi-şi împart 
daruri, pentru a-și arăta bucuria prilejuită de această naştere. lar asta 
chiar că n-are nimic de-a face cu vreo foamete amenințătoare. 

După ce-mi aruncă o privire scurtă, adaugă: 

— Sorry%, Winston, bătrân motan de apartament. N-ai nici tu de 
unde să ştii chiar toate lucrurile despre oameni. 

Spike şi Caramel se scutură de-atâta râs, iar eu mă simt ca ultimul 
nătăfleț. Ce ziceam, că îmi plac pisicile inteligente? Să avem pardon: 
pisicile inteligente nu-s decât o pacoste. 


XXX 


Din fericire, Beate şi liota ei de copii au plecat deja, în timp ce 
Simone, familia ei și mama lui Werner tocmai ce și-au luat rămas- 
bun... Aşa se face că, odată ajuns acasă, constat că în frumusețea 
noastră de locuinţă s-a aşternut în sfârșit din nou liniștea. 

Necăjit, o apuc tiptil spre sufragerie şi iau hotărârea ca pentru tot 
restul după-amiezii să nu mă mai mișc de pe canapea. Sau, mai ştii, 
poate pentru tot restul anului? Sau poate în vecii vecilor? Dar, dacă 
tot urmează să nu mă mai mişc de pe canapea, s-o găsi careva să-mi 
aducă mâncarea în sufragerie? Fie ce-o fi, mâncarea oricum nu 
înseamnă mare lucru pentru mine. De fapt, mai nimic. La urma 
urmei, o scot la capăt şi dacă nu mănânc nimic zile de-a rândul. Zău 
dacă pricep de ce-și închipuie Odette că mi-e gândul numai la 
mâncare. Câtă răutate! 

În realitate, de cele mai multe ori sunt ocupat cu tot soiul de 
nelegiuiri misterioase, pe care încerc să le lămuresc alături de 
prietena mea, Kira. Așa am şi ajuns, de exemplu, să punem capăt 


fărădelegilor unei bande de spărgători de case de bani. Ba chiar să 
ajutăm la arestarea răpitorului unui copil. Odată, eu și Kira... Hei! 
Dar ce-i cu zornăiala asta? În drum spre canapea, trec prin dreptul 
ușii de la bucătărie, rămasă întredeschisă, și mi-e dat să aud un 
zgomot ca de veselă. 

Hm, ia să vedem noi, n-o mai fi rămas de la petrecerea de Crăciun 
un strop din chestia aia gustoasă pe nume vitello, aia de-o lăsasem 
pe bufet? Tare aş mai fi vrut să gust şi eu, fiindcă de cum a scos-o 
Werner din punga de cumpărături, odată întors de la magazinul de 
delicatese, toată camera s-a umplut de un miros înnebunitor. Din 
păcate, chestia a fost ținută tot timpul într-o caserolă, iar când a fost 
să fie servită la masă, Werner a deșertat-o degrabă într-un platou 
mare și adânc, pe care l-a pus pe masă. Aşa că, firește, n-am avut 
prilejul să mă înfrupt din ea, că ăştia din familia lui Werner s-au 
așezat cu toţii la masă. Poate am mai mult noroc acum și dau peste 
nişte resturi prin bucătărie. 

Așa că mă grăbesc să trec pragul bucătăriei. Sigur o să-mi dea 
Werner și mie ceva, acolo, numai să-i arunc o privire drăgăstoasă. 
Atunci se arată el mai mărinimos, fiindcă, spre deosebire de babuşca 
sau de Ana, lui nu i se pare câtuși de puţin că motanul său ar fi prea 
gras. 

Numai că picioarele alea care stau proptite în dreptul chiuvetei nu 
sunt ale lui Werner, ci ale... Kirei! Miorlau, miau și hop-aşa! În sfârşit 
mi s-a întors prietena acasă! Dintr-un salt, am şi ajuns pe bufetul de 
lângă ea. 

— Hopa, Winston! mă salută Kira. Pe unde ai stat ascuns? Nepoţii 
lui Werner chiar că ţi-au dus dorul! Când m-am întors acasă, m-a 
întâmpinat ditamai vaietul de jale, fiindcă ar fi vrut să se joace cu 
tine și nu te găseau. 


Mda, cred și eu! Mai ales micile obrăznicături ale nesuferitei ăleia 
de Beate sunt neîntrecute în torturatul pisicilor și sunt convins c-au 
rămas cu buza umflată văzând că victima lor preferată — adică eu! — a 
șters-o în aşa grabă. Mă frec încoace şi-ncolo de braţul Kirei și mă 
pun pe tors. 

Kira izbucnește în râs. 

— Bine, şmechere... Cam ce-ai vrea? 

Mă mângâie pe cap. 

— Nu, nu-mi spune nimic. Aproape că iar mă simt în stare să-ți 
citesc gândurile. 

Kira apucă o farfurie, una pe care tocmai o așezase lângă chiuvetă, 
și mi-o vâră sub nas. 

— După așa ceva umblai, nu? 

Adulmec repede. Fantastic, Kira chiar a pus mâna pe farfuria cu 
vitello! Fac un pas mic înainte şi mă apuc să ling farfuria. Tare gustos! 
Are puţin gust de peşte și de carne fragedă. Altfel spus: ca şi când 
totul ar fi fost gătit special pentru mine! 

Pe Kira o umflă râsul. 

— Dar ştiu că-ți place, scumpul meu! Ce mă mai mir?! Că doar 
vitello tonnato este pregătită din carne de vițel cu sos de ton, adică 
taman prada ta preferată. Ai avut noroc că musafirii au mai lăsat 
câte ceva din el. 

Torc și ling farfuria până ce străluceşte de curată ce este. Să mă 
aștepte oare pe undeva și o a doua porţie? Curios, fac cercetări pe 
marginea chiuvetei. Din păcate, nimic! Așa că de la tors trec la 
miorlăit. Şi anume la un miorlăit de-a dreptul cerșetoresc. Că doar 
vreau şi eu mai mult! 

Kira ridică din umeri, în semn de părere de rău. 

— N-am ce-ţi face, Winston! Acum chiar că n-a mai rămas nimic! 


Sar de pe bufet și m-apuc să dau târcoale prin bucătărie. Pe aici pe 
undeva trebuie să se mai afle câte ceva rămas de la minunăţia aia de 
masă! Cu nasul în podea, miros în fiecare colțişor după resturi de 
mâncare. 

Kira mă priveşte, distrându-se de minune. 

— Winston, arăţi exact ca un câine! Nu ți se pare că te cam 
lăcomești? 

Las baltă imediat adulmecatul şi mă așez în fund. Mai întâi Odette 
și-acum Kira! Ce le-o fi apucat azi pe amândouă prietenele mele? 

Kira se lasă în genunchi în fața mea și mă scarpină ușurel pe după 
urechi. Pare să-și dea seama că tocmai m-a jignit cumplit. Nu ca 
Odette. 

— Dragul meu, n-am spus-o cu răutate. Numai că, în ultimul 
timp, chiar îmi fac griji în legătură cu felul în care te hrănești. Mai 
întâi de toate, fiindcă tocmai am auzit o poveste urâtă de tot, o 
chestie pe care trebuie neapărat să ţi-o spun şi ţie! 

O poveste urâtă în legătură cu mâncarea? Asta nu poate să 
însemne decât că ne ameninţă vreo foamete! Ştiam eu! Deci am avut 
dreptate și de-asta e Crăciunul pe lume: ca să bagi în tine cât 
cuprinde! 

Kira mă ia în braţe şi, cât se poate de serioasă, mă priveşte în ochi. 

— Winston, am aflat că în cartierul nostru bântuie un individ care 
urăște pisicile și pune momeli otrăvite. Momelile arată ca feliile alea 
atât de gustoase de lebărvurșt sau ca sardinele din conservele cu 
ulei. Numai că mai toate pisicile și mai toţi câinii care s-au înfruptat 
din aşa ceva s-au prăpădit. Și asta fiindcă în momelile cu pricina a 
fost pusă otravă pentru șobolani. Închipuie-ţi şi tu! Doamna 
Bânnigstedt, cea cu chioşcul de la școală, mi-a povestit asta, fiindcă și 
biata ei pisică, Musch, a trebuit dusă la veterinar și nu mult a lipsit să 
moară. Așa că umblă cu băgare de seamă și dă-le de veste și 


prietenilor tăi! Nu mâncaţi nimic de pe jos sau de la necunoscuți, 
oricât v-ar lăsa gura apă! E pericol de moarte! 

Pericol de moarte? Momeli otrăvite? Tocmai la noi, în vecini? 
Milostiv zeu al pisicilor, dar asta-i îngrozitor! Pentru toate pisicile de 
aici, de pe Hochallee, astea-s veşti cum nu se poate mai proaste. Până 
și eu am dat pe stradă peste câte o bucăţică gustoasă. Să nu-ţi vină să 
crezi ce s-ar fi putut întâmpla! Și mai știu eu un motan căruia trebuie 
să-i atrag atenţia în mod deosebit: Spike! Chiar acum! 

— Aşa că, drăguţul meu, nu pui gura pe nimic străin, ne-am 
înțeles? mai zice Kira. 

Chiar că pare îngrijorată. 

— Cel mai bine și mai bine, îți pregătesc chiar acum, repejor, nişte 
ficat de pasăre, OK? 

Mă rog, fie! Presupun că vestea asta proastă pentru Spike poate să 
aștepte și până mâine, că și-așa în noaptea asta precis lenevește pe 
undeva. Mâine însă, ăsta-i primul lucru de care o să mă ocup: dau 
năvală în curte și pornesc alarma pentru vestea cea groaznică! 


XA 


Cu toate că după minunăţia de ficat de pasăre primită de la Kira 
îmi petrec restul serii trândăvind pe canapea şi profitând de câte un 
scărpinat primit când de la prietena mea, când de la Werner, în 
timpul nopţii am parte de un somn cât se poate de prost. Visele mă 
trimit la munți de sardine în ulei otrăvite, iar imaginile astea 
înfiorătoare sunt însoţite de sunetele, la fel de fioroase, ale unui 
concert de flaut. Agitat, mă zvârcolesc în coșulețul meu. Mai mult, 
îmi închipui că eu însumi am băgat în mine o momeală din aceea, iar 
acum mă chinuiesc dureri de burtă cumplite. Să nu-mi vină să cred, 
durerile par incredibil de adevărate. lar burta începe chiar să-mi 


zvâcnească, cuprinsă de crampe; mi se pare că mii de ace mici îmi 
sunt înfipte în burtă. În chinuri, fac ochii mari şi încerc să alung visul 
ăsta atât de urât. Numai că durerile nu contenesc deloc. Mă scutur și 
îmi încordez atenţia. Bine, dar asta-i chiar de-adevăratelea. Ce vis, 
nici vorbă de vreun vis. Chiar am niște dureri cumplite de burtă! 


Despre pături şi buiote. Şi despre copii care cresc prin 
grădină 


Kirei nu-i prea place să doarmă singură pe întuneric, aşa că lasă 
mereu întredeschisă ușa camerei. Mă strecor înăuntru şi mă chinui 
să ajung, în pat la ea, că de un salt direct nu mă simt deloc în stare. 
Îmi bolborosește ceva în burtă, de-ai zice că am înăuntru o oală cu 
supă pusă la fiert şi uitată pe foc. 

Miorlăi a jale și trag nădejdea ca, auzindu-mi vaietele, să se 
trezească și Kira. Numai Kira și-ar da seama dacă am fost otrăvit de 
vreun răufăcător. La urma urmei, ştie că prin împrejurimi bântuie un 
monstru, unul care vrea să le ia viața lăbuțelor moi. Numai că 
prietena mea doarme așa de adânc, că n-aude deloc cum și cât suferă 
amicul ei, Winston. Drept care miorlăi şi mai tare. Degeaba, niciun 
semn. Aoleu și vai de mine! Ce mi-a mai rămas de făcut? Am nevoie 
degrabă de cineva care să-mi maseze burtica suferindă, și numai 
Kira poate face asta! 

Poate că izbutesc totuși să mă urc în pat? Mă salt în două labe și- 
mi rotesc privirea prin cameră. Hmmm. În condiții normale, chiar n- 
ar fi fost nicio problemă, dar în halul în care mă aflu acum... nici nu 
poate fi vorba! Îmi vine totuși altă idee, una care are legătură cu o 
trăsătură mai deosebită a celor cu două picioare. Şi anume că ăştia n- 
au blană. lar unul dintre neajunsurile care li se trage de aici este că, 
atunci când n-ai blană, îți cam îngheaţă picioarele fără o pătură care 
să ți le acopere. De cele mai multe ori, din pricina asta se trezesc 
oamenii. Chestia asta o ştiu foarte bine, fiindcă Werner pur şi simplu 
urăște să se pomenească cu mine, în mod cu totul și cu totul 
excepţional, că-mi arde de joacă tocmai când stă și el întins și doarme 
pe canapea. Și-atunci când, cu totul şi cu totul întâmplător, m-apuc 
să dau la o parte de pe el pătura cea moale, ca să mă culcușesc şi eu 


într-un loc comod, la picioarele lui, de obicei nu trece prea mult până 
se trezeşte și mă alungă. Tocmai fiindcă a simţit rece la picioare. 
Mda, ca să vezi cât de simţitori sunt oamenii! Ăștia n-ar supravieţui 
nici măcar două zile la rând dacă ar fi lăsaţi în natură. Dar asta e altă 
poveste. 

Mai important acum e ceea ce tocmai mi-a trecut prin cap: îmi 
întind labele, cu ghearele scoase, către capătul păturii care atârnă 
peste marginea patului şi trag de el cu grijă. Mai întâi încetişor, după 
care din ce în ce mai vârtos, până când pătura alunecă pe lângă mine 
și ajunge toată pe podea. Hai că mi-a ieșit! Și-acum, mă pun pe 
așteptat. 

Prea mult nu trebuie să mai rabd, că încă înainte de-a ajunge cu 
numărătoarea la zece (credeţi-mă, ştiu să număr!) o și aud pe Kira că 
suspină. Agitată, se foieşte în pat de colo colo, pentru ca în scurt 
timp să se ridice în capul oaselor şi să aprindă veioza de pe noptieră. 
Se uită scurt de jur-împrejur şi-aşa se face că dă cu ochii de mine. 

— Winston, mi-ai luat cumva pătura? Ce mai e și asta? Doar e 
decembrie, mi-e frig! 

„Păi eu ce să-ți fac? De ce n-ai și tu blană?” i-aş răspunde eu. Dar, 
cum nu sunt în stare să vorbesc și cum durerile de burtă mă sâcâie 
mult mai mult decât faptul că-i lipsește Kirei blana, mă limitez la un 
miorlăit cât se poate de deznădăjduit. 

Kira sare pe dată din pat şi e în genunchi, lângă mine. 

— Oh, săracul de tine! Ce-ai păţit? Ce miorlăit jalnic! 

Miorlăitul mi se preschimbă în văicăreli în toată regula, mă 
prăbușesc într-o rână și mă răsucesc de pe-o parte pe alta de durere. 
Cu băgare de seamă, Kira mă mângâie cu o mână pe spinare şi cu 
alta pe burtică. Auuu! 

Mă chircesc şi nici nu mă mai rostogolesc de pe-o parte pe alta. Cu 
mare atenţie, Kira mă ia acum în braţe, se ridică cu mine şi mă așază 


în pat. 

— Nu-mi place deloc cum arăţi, Winston! Burta ţi-e tare ca piatra! 
Ce-i cu tine așa deodată? 

Ce n-aş da să știu și eu! Pot doar să sper că n-am fost otrăvit de 
hainul ăla care urăşte pisicile şi că nu-mi voi petrece tocmai acum 
ultimul ceas din viaţa de motan. Nu îmi amintesc să fi înfulecat în 
ultimul timp ceva de pe stradă, dar, la urma urmei, nici nu vreau să- 
mi amintesc. Din nefericire, când vine vorba de ceva gustos, nu mă 
dau deloc în lături! Aşa că e foarte, chiar foarte posibil ca, în 
hoinărelile mele, să fi gustat totuşi de pe jos o chestie sau alta care să 
mi se fi părut gustoasă. 

Îmi ridic căpșorul și încerc s-o privesc pe Kira drept în ochi, 
nădăjduind să priceapă cât de rău mă simt. De cele mai multe ori, 
felul ăsta de a împărtăși gândurile merge de-a dreptul extraordinar 
între mine şi Kira. Asta ni se trage, probabil, de la faptul că, odată, 
fără voia noastră, am ajuns să facem schimb de trupuri, ajungând să 
ne putem citi gândurile. Pare o nebunie ce spun, dar e adevărat; de- 
atunci eu şi Kira suntem atât de apropiaţi, că imediat ne dăm seama 
ce-l frământă pe celălalt. 

— Nu cumva ai fost otrăvit? De ticălosul care urăşte pisicile? 

Ei, ce spuneam eu? Chestia chiar merge de minune între mine și 
Kira! Se apucă să mă mângâie duios pe cap. Precis îi vine ei vreo idee 
despre cum să-mi vină mai repede în ajutor. 

— Bun, dacă ţi-e chiar așa de rău, trebuie să mergem de urgenţă la 
veterinar. Sau, la ora asta, mai bine la clinică. Poate că ăia de-acolo o 
să-ți poată goli stomacul sau ceva. Mama e tot la mătușa Olga, la 
Köln, așa că o să-l trezesc pe Werner. Numai să pun repede ceva pe 
mine. 

Stop, ia stai aşa! CEEE??? La clinica veterinară? Să-mi golească 
stomacul? Eu mă gândeam la un masaj pe burtică şi un culcușit sub 


pătura Kirei până mă simt mai bine! De-aşa spaimă, las văicărelile 
deoparte şi mă trag şi mai aproape de Kira. 

— Aşa carevasăzică! Deci nu ţi-e chiar așa de rău? Şi nu-i de mers 
cu ambulanţa la spital? 

Precis că, pe lângă asemenea vorbe, Kira mai și zâmbește, pot să- 
mi dau seama chiar şi în lumina slabă care vine dinspre hol. Chiar 
dacă o fac numai cu greu, mă străduiesc să răspund în felul meu, 
torcând adică, ca să înțeleagă Kira că a nimerit-o. Mă mai mângâie 
puţin pe cap, după care se ridică de pe pat. 

— Păi, dacă nu-i vorba de nicio urgenţă, atunci măcar o să-ţi 
încălzesc o buiotă. Și poţi să rămâi la mine-n pat tot restul nopții. Dar 
să știi că dacă mâine dimineaţă tot nu ţi-e bine, mai avem încă timp 
să ajungem şi la veterinar. Ce zici de chestia asta? 

Sfârrr, sfârrr, SFÂRRR! Că bine zici, draga mea! Și-acum, iute după 
buiota de care ziceai! 


XXX 


— Te rog, Beate, linişteşte-te când îți zic. Nimeni n-a vrut să te 
otrăvească! De unde până unde prostia asta? 

Sfântă sardină în ulei! Ce mai e şi cu zarva asta dis-de-dimineaţă 
în dreptul camerei Kirei? Și eu care am neapărat nevoie de liniște, 
fiindcă, cu toată buiota şi mângâielile pe burtică, tot n-am izbutit să 
închid un ochi. Până şi Kira, ca să se pregătească de mers la şcoală, s- 
a strecurat tiptil afară din cameră, ca să mă lase să dorm mai departe. 
Şi-atunci de unde până unde s-a stârnit acum așa un tărăboi? 

Trag cu ochiul înspre noptiera pe care stă un deșteptător. De pe 
vremea când eu și Kira ne-am preschimbat trupurile am ajuns, 
probabil, singura pisică de pe lume care e în stare să citească ceasul, 
dar și alte alea de-ale oamenilor. 11:30. Prea bine. Unsprezece şi 


jumătate nu e chiar foarte devreme, aşa cum îmi închipuisem eu. Dar 
chiar și-așa! Mă salt în capul oaselor şi răsuflu ușurat când îmi dau 
seama că nu mă mai chinuiește nicio durere de burtă. În faţa uşii, 
larma e în toi! 

— Asta-i chiar culmea, Beate, Ana nu este deloc îngrijitoarea mea! Este 
menajera casei mele. Ba da, bineînţeles că asta e cu totul altceva. 

Sar din pat şi, curios, arunc o privire în afara camerei. Werner se 
fâțâie încoace și-ncolo prin hol cu telefonul fără fir şi, după cât se 
înțelege, vorbește cu îngrozitoarea de Beate. Adică, tocmai vorbeşte 
Beate, fiindcă Werner priveşte doar în gol, încordat şi ţinând 
telefonul ceva mai departe de ureche, doar glasul de la celălalt capăt 
al legăturii e cu adevărat răspicat. Într-atât de răspicat, încât multe le 
prind și eu, cu urechile mele. 

— Zi-i cum vrei tu femeii ăsteia, Werner, dar ascultă la mine: a fost cât 
pe-aci să ne aibă pe toți din familie pe conştiinţă. Noaptea trecută am avut 
cu toții nişte dureri cumplite de burtă, de-am fost gata-gata să ajungem la 
spital. Dacă mă întrebi pe mine, eu cred c-am fost otrăviți! 

Ce? Deodată mă dezmeticesc. Şi lor le-a fost rău azi-noapte? Îmi 
vine să-i iau lui Werner telefonul din mână, ca să-i pot povesti Beatei 
că şi eu am păţit la fel. Numai că, fireşte, așa ceva ar fi chiar o prostie, 
de vreme ce eu nu pot deloc să vorbesc şi, prin urmare, n-o pot face 
nici la telefon. 

Werner ia o gură zdravănă de aer. După cât se pare, încearcă să-și 
păstreze cumpătul. 

— Dar nici n-o să te-ntreb, Beate. Şi, după cum tocmai ţi-am spus, 
asta-i o prostie cât toate zilele! De ce să fi vrut Ana să te otrăvească? 

— Pentru că îi stau în gât. Și îi stau în gât fiindcă m-am prins cu cine 
am de-a face. 

— Ce zici c-ai făcut? pufnește Werner în râs. Ai văzut cu cine ai 
de-a face? Asta-i chiar mare răutate, Beate. 


— Bine-ţi mai stă, Werner, îți mai dă mâna să şi râzi. Îți spun eu: femeia 
asta, cu plodul ei şi cu maică-sa cu tot, vrea să se cuibărească la tine şi tu 
habar n-ai! 

Cum adică să se cuibărească? Zău dacă pricep ceva. Că doar de 
cuibărit se ocupă doar păsările, în cuiburi. Ca motan, sunt expert în 
privinţa asta. Sigur, nu c-aş fi zburătăcit vreodată din căscioara ei 
vreo făptură de-asta, cu pene, ca s-o... ăăă... mă rog! Ştiu însă că alte 
pisici chiar se ocupă de așa ceva. Până și grăsanul ăla de Spike a stat 
odată la pândă, la jgheabul unei streşini, și a dat iama într-un cuib ca 
ăsta. Mâncare de prânz cu pene, câââhhh! Nici nu vreau să-mi 
amintesc! Și la ce mi-ar folosi, mă rog, atâta timp cât am parte de un 
castronel în care mi se pun numai minunăţii, de la pateu de ficat 
până la sardine în ulei? Lăsând însă toate astea la o parte, Ana, Kira 
și babușca nu locuiesc la noi cuibărind, ci fiecare în camera ei. Că 
doar un om, aşa, potrivit de statură, nici n-ar încăpea în vreun cuib 
de pasăre! Așa că şi Beate asta vorbește nişte prostii mai mari decât 
ea! 

Şi așa pare să vadă lucrurile până și Werner, care s-a pus deja pe 
un gâfâit ca lumea și, față de felul său obișnuit de-a fi, a ridicat 
binișor tonul. 

— Beate, îți interzic să vorbeşti în felul ăsta despre Ana! Şi, 
trecând peste vorbele tale nerușinate tocmai rostite, de joia trecută 
Ana mai e și plecată de-acasă. Aşa că, în caz că ceva n-a fost cu- 
adevărat în regulă cu mâncarea, îți garantez că ea nu are nimic de-a 
face cu asta. 

Răspunsul Beatei vine pe un ton vădit mai înfundat, de nici nu-i 
mai pot auzi vorbele. 

— Nu, fireşte că n-am pregătit eu mâncarea. Că, după cum bine 
știi, nu sunt decât profesor de fizică, nu cine ştie ce bucătar. Toată 
mâncare a venit de la Sandro. Are un magazin cu totul excepțional 


de delicatese, care e totodată restaurant pentru petreceri. Și-l mai știu 
și de ceva ani buni, iar mâncare lui Sandro a fost întotdeauna de o 
calitate fără egal. Nu știu zău unde v-aţi stricat voi cu toţi la stomac, 
dar de la mine nu vi se trage sigur aşa ceva. Și acum scuză-mă, dar 
mai am ceva treabă de făcut. 

Şi clic, închide. Pentru ca mai apoi, de cum dă cu ochii de mine, 
stând și eu ghemuit în cadrul ușii, să vină direct la mine și să mă 
scarpine pe după urechi. 

— Bună dimineaţa, Winston! Asta a fost insuportabila aia de 
Beate! Dar lasă că i-am arătat eu ei. Otrăvită cu mâncare! Mă umflă și 
râsul! Acum, serios vorbind: probabil că împielițatele alea mici ale ei 
au luat cine ştie ce virus intestinal de pe la grădiniță. Şi-acum să dea 
vina pe biata Ana... Hai că-i de tot râsul! 

Miaun şi eu cât se poate de convins, căci, fireşte, Werner are 
dreptate cu vârf şi îndesat. O obrăznicie fără pereche! Ce-i ăla virus 
intestinal și cum de poate fi luat aşa ceva pur şi simplu de la 
grădiniță nu mi-e mie prea limpede, dar, pentru toate răutăţile pe 
care le-am îndurat din partea copiilor Beatei, zău dacă aşa o chestie 
cu virus nu-i taman ce-au meritat. Așa că, de nenorocirea care căzuse 
pe capul meu nu se făcea deci vinovat niciun ticălos care ura pisicile 
și punea pe stradă sardine în ulei otrăvite, ci șleahta de flautiști. Și 
grădinița. 

Şi, fiindcă veni vorba, chiar mă întreb ce-o fi aia o grădiniță. Să 
meargă acolo oamenii-copii? Carevasăzică nici vorbă să se nască şi ei 
normal, ci cresc, așa, în brazdă? Sau în vreo seră? Asta da întrebare! 
Recunosc, până acum nu m-am gândit niciodată cum stă treaba cu 
odraslele oamenilor. Adică ar putea şi Werner să capete un copil 
dacă, plin de încredere, s-ar adresa unei chestii din astea, care se 
ocupă cu grădinăritul de oameni-copii? 


Şi chiar mă străduiesc să-mi închipui cam cum i-ar sta lui Werner 
să vină acasă cu un om-copil aşa de mic. După ştiinţa mea, ăştia mici 
zbiară mult și bine, iar din când în când mai şi miros de-ți mută 
nasul. Werner sigur n-ar ști ce-i de făcut în asemenea împrejurări. 
Slavă Domnului însă că locuiesc la noi şi Ana, și babușca, două 
mame cu experienţă, care sigur i-ar sări în ajutor. Dar poate că de la 
grădiniţa aia poţi lua şi un copil, așa, mai măricel. Unul care să știe 
nițeluş mai mult decât doar să plângă și să miroasă. Cazul cel mai 
fericit ar fi să ştie deja să cânte ca lumea la flaut. Sau cum ar fi cu 
unul care să fi trecut deja de vârsta cântatului la flaut. Uite, unul 
asemenea dragei mele Kira! Pe de altă parte, așa o minunăţie de copil 
precum Kira nici că se mai află, ceea ce înseamnă că nici nu mai 
avem nevoie de vreun altul. 

Werner nu mai comentează nici el pe tema copiilor şi-a grădiniţei 
ci, fluierând ghiduș, așază din nou telefonul din hol la încărcat. 
După care se duce la cuier de unde-și trage pe el o jachetă. Mă 
gândesc c-o trebui să ajungă la universitate, ca să ţină vreo prelegere 
pe-acolo. 

— Așa, Winston, mă cheamă și pe mine datoria! Petrece-ţi ziua cât 
mai frumos. Și-apoi, Ana trebuie să sosească din clipă în clipă și, 
după cum o știu, precis ţi-a adus ceva bun de la Köln. Pe mai târziu! 

Hm, ceva bun ăsta sună cu totul extraordinar! Dacă mă întorc la 
cuvântul datorie, mi-aduc şi eu aminte că până şi eu am de rezolvat 
o treabă urgentă. Că doar trebuie să-i dau de veste lui Spike despre 
duşmanul ăla al pisicilor! Fârtate, hai că mă grăbesc să-ţi vin în 
ajutor! 


Despre castroane de mâncare şi pisicologi. Dar şi despre 
prieteni italieni 


— Haleală otrăvită? repetă Spike revoltat, iar lângă el Caramel și 
Odette fac ochii mari. 

— Da. Pusă intenţionat, ca să mușcăm din momeală. Lăsată în 
urmă de unul care urăște pisicile! explic eu. 

— Să se ţină oamenii de asemenea răutăţi? se miră Caramel. 

Odette dă din coadă, neliniștită. 

— Bine, dar asta-i o nenorocire! Ştiu și eu prea bine că nu toți 
oamenii ne au la inimă... dar chiar așa, să vrea să ne vadă pielea-n 
băț? 

— Da, să nu-ţi vină să crezi, îi dau eu dreptate. Așa că e foarte 
important să nu mai mâncăm ce găsim pe jos, pe stradă. 

— Eu oricum nu fac aşa ceva. Nu mănânc decât ce prind singură. 
Că-i și mult mai gustos aşa. Nu, băieți? 

Dinspre Spike şi Caramel se lasă o tăcere apăsătoare. Până la 
urmă, cel dintâi își drege glasul și rostește: 

Ăăăăă, da... chiar aşa! Prinsul ăsta e bun el, când și când, dar... 
ei bine... vezi tu, te cam și chinuiește. lar șoarecii ăștia sunt al naibii 
de iuți... Aşa mi se pare mie. Dar dacă mă trezesc şi eu c-o 
îmbucătură gustoasă, aşa, la nas... Mă rog, bine că ne-a atras atenţia 
Winston. 

Dac-aș putea să izbucnesc în râs, zău c-aș face-o. Mi-l şi închipui 
pe grăsanul de Spike gâfâind de mama focului după vreun șoricel 
sprinten şi iute ca o sfârlează. Ceea ce însă mă şi face să-i dau cu 
totul și cu totul dreptate... prinsul ăsta nu-i nici de mine. Dar, fiindcă 
simt eu că așa ceva nu i-ar pica bine lui Odette, nu mai scot o 
vorbuliță. 


Pe Caramel pare să-l doară-n cot de-aşa ceva și nu se sfieşte s-o 
recunoască: 

— Nu, Odette. Uite, nu-s nici eu cine ştie ce mare prinzător de 
șoareci. După cum nici nu cred că, dobândită în felul ăsta, prada ar 
avea gust mai bun. De obicei, sunt mai mult decât mulțumit cu ce-mi 
pun oamenii în castronel. 

Interesant! Carevasăzică până și Caramel locuiește laolaltă cu 
nişte oameni! Mă întreb totuşi cine-şi lasă biata pisică așa de ciufulită 
să bată străzile cartierului. Că dac-aş fi arătat precum Caramel, Ana 
m-ar fi băgat de mult la baie, pentru un spălat temeinic, cu șampon 
special pentru blană. 

— P]ffrrr! pufneşte Odette, cu dispreţ. Castronel! Numai când aud 
de așa ceva! Știţi ce, băieți, n-aveţi decât să mâncaţi ce poftiți. De- 
acum înainte însă, trebuie s-aveţi grijă să nu vă nimerească ăla de 
urăște pisicile. 

Şi, acestea fiind zise, dispare în direcţia ieșirii din curte. 

— Ia te uită? se miră Caramel. Ce-o fi cu ea, așa, nitam-nisam? 

Până și eu mă uit cruciș în urma ei. Nu-s deloc obișnuit cu- 
asemenea toane la Odette. 

Spike scutură din cap. 

— Ziceţi voi ce-ţi zice, dar ceva-ceva nu-i în regulă cu Odette. 

— Ce vrei să spui? încerc eu să-l descos. 

— Păi aţi auzit voi vreodată ca Odette să povestească ceva despre 
acasă? Ceva, orice? Despre mergătorii pe două picioare la care stă şi 
ea? Winston, nu trebuie să ajungi neapărat cine știe ce mare priceput 
într-ale oamenilor, ca tine, dar chiar așa, fără un cămin al tău viaţa 
de pisică e destul de neplăcută. 

Priceput într-ale oamenilor? Asta aiurează de-a binelea! Sună ca și 
când aș fi un papă-lapte şi aş juca tot timpul după cum îmi cântă 
Werner. Ceea ce, oricum ai lua-o, e o prostie, fiindcă, în realitate, la 


noi în casă eu mi-s şeful. Bine, recunosc. Poate că mai degrabă-i 
babuşca. Cu restul însă, Caramel nu-i chiar departe de adevăr: mai 
întâi, viaţa fără mergătorii pe două picioare n-ar fi câtuși de puțin 
comodă, și, doi la mână, într-adevăr, Odette nu povesteşte niciodată 
ceva de pe-acasă, de la ea. 

— Hm, chiar așa, despre oamenii din viața lui Odette nu știm de 
fapt nimic, mărturisesc și eu. Bine, dar de unde până unde te-ai trezit 
cu asta taman acum? 

Spike îşi strâmbă capul într-o parte. 

— Ei, dar e doar limpede ca lumina zilei: cum ne-apucăm eu și 
Caramel să povestim că suntem destul de bine îngrijiţi de 
deschizătorii noştri de cutii de conserve, Odette își ia tălpășița. 
Ciudat, nu? Ca şi când ar fi ceva ce nu i-ar pica deloc bine. 

Caramel suspină. 

— Spike, se vede că locuiești în casa unui pisicolog. Sau, fiindcă-i 
vorba de Ramona, a unei pisicologe. 

Pisicoce? Năuc, mi-arunc privirea când la Spike, când la Caramel. 
Dinspre Spike răsună ceva cam ca un behăit, o chestie care pentru el 
ar însemna niscaiva chicoteli. 

— Chiar ai dreptate, Caramel. Pe Ramona mea n-o poate duce 
nimeni de nas! 

Aha. Carevasăzică Ramona asta e pisicologa cu pricina. Dar ce 
naiba o mai fi şi asta? Să vină cumva de la „pisică”? Şi de fapt ce 
înseamnă, cam același lucru cu „drăgălică”? Aşa, o pisicologă ar fi o 
femeie deosebit de drăgălașă, lucru care însă, sincer să fiu, mă cam 
surprinde, fiindcă tot ce ne-a povestit până acum Spike despre 
Ramona n-a sunat deloc... drăgălaș. Mai degrabă plin de ţâfnă. De 
pildă, pe oamenii ăia, bieţii de ei, care dis-de-dimineaţă au vrut să 
vorbească cu ea despre Biblie, mi ţi i-a scuturat de le-au mers fulgii. 


Mă rog, poate că în privinţa asta oamenii înțeleg prin „drăgălaş” şi 
„drăgălică” pur şi simplu cu totul altceva decât... 

— Winston? mă smulge Spike din gânduri. 

— Ăăă... da? 

— Pari dus cu mintea într-altă parte. Te plictisim cumva? 

— Deloc. Mi se pare doar că, pentru o pisicologă, Ramona nu-i 
câtuşi de puțin drăgălică. Adică, după toate câte le știu și eu despre 
ea. 

Spike îşi holbează și-și tot holbează ochii. 

— Cum-cum? Drăgălică? Ramona? De unde-ai mai scos-o și pe- 
asta? 

— Păi fiindcă-i pisicologă. Probabil că ţi-e totuși o tovarăşă de 
viață deosebit de drăgălică, nu? 

Spike pufneşte, se aruncă pe jos și începe să se rostogolească 
îndrăcit de colo-colo. Zău dacă n-am impresia, şi nu pot să scap de 
ea, că de mine râde. 

— Auzi, colega, chiar mă-ntreb de ce te tot dai tu pe-aici mare și 
tare în privința mergătorilor pe două picioare, izbucnește el într-un 
sfârșit. Tu chiar n-ai habar de nimic! 

Până şi Caramel pare să se distreze de-a dreptul împărătește. 

— Winston, un pisicolog e un om care se pricepe mai bine ca 
oricine la ceilalți oameni. Unul care se ocupă de ceea ce zic ceilalți și 
de cum se poartă... după care înțelege şi el mai bine cam ce le trece 
ălora cu adevărat prin cap. Sau cum se simt ei în acele momente. 

Sfântă sardină în ulei! Hai că asta sună chiar palpitant! 

— Atunci de ce se cheamă așa meseria asta? vreau și eu să aflu. 

Caramel își strâmbă capul. 

— De unde să știu eu. Atât că despre asta-i vorba: un pisicolog 
poate, mai mult sau mai puţin, să citească gândurile. 


— Nebunie curată! izbucnesc eu, entuziast. Şi Ramona poate așa 
ceva? 

Caramel și Spike dau amândoi din capete, cu un aer înțelept. 

— Exact. Fiindcă așa ceva a și studiat. Pisicologia, mai explică 
Spike, cu o mutră de motan important. Și anume la Universitate. 
Unde mai pui că, pe un perete din camera ei de lucru, atârnă şi un 
afiş cât toate zilele. Şi zice acolo, pe afiș, că poate și are voie să-i 
cerceteze pe alți oameni la cap. Aşa ceva se numește „diplomă”. 

Bun. Cu-atâta lucru nu-l impresionezi nici pe departe pe unul ca 
Winston Churchill. Fiind motan de profesor, ştiu și eu că un titlu de 
profesor valorează cu mult mai mult decât o diplomă, după cum știu 
și că, probabil, are și Werner aninat pe undeva un asemenea afiș, care 
sigur e mult mai mare decât al Ramonei. Chestia cu capul însă nu-i 
rea deloc. 

Zău dacă nu mi-ar plăcea să pot face şi eu așa ceva. C-așa 
frumoasă a fost vremea în care eu și Kira fusesem în stare să ne citim 
unul altuia gândurile! Iar chestia că oamenii chiar pot învăţa într-o 
școală așa ceva e cu-adevărat minune mare! 

Fireşte că un pic tot sunt invidios că o parte din priceperea 
Ramonei pare să se fi lipit și de grăsanul de Spike. Că uite cât de 
repede şi-a dat seama că ceva nu era în regulă cu Odette atunci când 
venea vorba despre castronele de mâncare și despre cum erau astea 
umplute de către oameni. lar dacă mă gândesc mai bine, chiar că știu 
mult prea puține despre Odette. Ceea ce-i cât se poate de rău, fiindcă 
în ochii mei e de departe cea mai grozavă pisică de pe lume. Aşa că- 
mi pun în minte ca, pe viitor, s-o ţin mai atent sub observaţie pe 
Odette. Adică și mai atent, în caz că-i posibil așa ceva. Poate descopăr 
până la urmă care-i adevărata ei nemulțumire în legătură cu 
castronelele de mâncare. Sau poate în legătură cu mergătorii pe două 
picioare. 


XA 


Înainte de-a mă grăbi s-o apuc către casă, mă hotărăsc totuși s-o 
caut pe Odette. Prea departe nu putea să ajungă. Pe undeva, mă 
încearcă sentimentul că ar putea fi cuprinsă de tristeţe. Bine-bine, nu- 
s eu nici pe departe vreun pisicolog, dar inima-mi spune că așa ar fi. 

Mă opresc puţin sub bolta porţii de la stradă, pentru a-mi arunca 
privirea după Odette. Zăpada de pe trotuar scârțâie sub apăsarea 
fundului meu, în timp ce acesta se adânceşte în ea. Brrr, hai că mi-a 
îngheţat fundulețul! Ce mai încoace și-ncolo, sunt făcut mai degrabă 
pentru vară decât pentru iarnă şi mi se pare că zăpada asta e, de fapt, 
o adevărată provocare. Nu pot în ruptul capului să pricep bucuria 
fără de margini care-i cuprinde pe Kira și pe prietenii ei, Tom şi 
Pauli, de fiecare dată când încep să cadă primii fulgi de zăpadă. 
Pesemne că oamenii n-au nici cea mai mică idee despre cât de rece se 
simte zăpada pe nişte lăbuţe moi și sensibile! 

Ghinion, n-o zăresc pe Odette nici la stânga, nici la dreapta în 
lungul străzii. Aşa că, vrând-nevrând, trebuie s-o apuc prin zăpadă. 
Dar ce nu face un motan atunci când pisica vieţii lui pare a fi în grea 
suferință? Curajos nevoie mare, pășesc punând pe zăpadă lăbuţă 
după lăbuţă. Miorlaaauuu! Dar chiar că-i groaznic! N-are importanţă, 
trebuie să-mi văd de drum. 

După câţiva metri, labele îmi sunt îngheţate bocnă, de nici nu mi 
le mai simt. Aşa că pășesc mai departe prin zăpadă, mai degrabă 
șchiopătând, și traversez intersecţia cu aleea aflată de-a curmezișul, 
după următorul rând de case. Știu că lui Odette îi place să umble pe 
aici, prin curțile astea dosnice, fiindcă se plictiseşte să tot zacă prin 
curtea din spatele casei noastre. Poate am noroc pe-aici! 


Nu. Nici urmă de Odette. Dau însă peste altcineva, unul pe care-l 
cunosc prea bine: Werner! Stă sprijinit de-un perete de casă și e 
adâncit într-o discuţie împreună cu un alt bărbat, pe care l-am mai 
văzut cândva. Îmi muncesc iute mintea. Aşa-i! E cel care ne-a adus 
mâncarea pentru petrecerea de familie de la sfârşitul săptămânii. 
Aşa că trebuie să fie... Sandro! Interesant! Am auzit vorbindu-se 
despre el destul de des, căci de fiecare dată când Ana sau babuşca nu 
gătesc, Werner comandă aproape întotdeauna ceva de mâncare de la 
magazinul său, iar uneori chiar mănâncă acolo. 

În timp ce Werner dă din mâini ca un apucat și îi vorbește lui 
Sandro, ameţindu-l cu spusele lui, acesta stă mut și mai trage din 
când în când din ţigară. Traversez strada și o ţin întins către cei doi. 
Odată ajuns în preajma lor, îmi dau seama că bărbaţii stau la taifas 
chiar lângă intrarea unui magazin alimentar. Şi, de cum se deschide 
uşa cu pricina, lăsând o clientă să iasă din magazin, cum se împrăştie 
în aer niște minunăţii de mirosuri. Miorlau, tare gustos! Mai-mai să 
dau buzna înăuntru! 

— Ia te uită, Winston, tu ești, bătrâne! 

Werner a dat cu ochii de mine. Se oprește pentru o clipă din datul 
din mâini şi se apleacă pe vine către mine. 

— Şi ce cauţi, mă rog, pe aici? 

Eu miorlăi răspicat şi-mi pun o labă pe un genunchi de-al lui. 
Acum, cu toată gheaţa care s-a așternut pe jos, n-ar fi deloc rău dacă 
m-ar lua şi Werner în brațe. N-aveţi decât să spuneţi c-aș fi vreo 
mimoză, dar chestia cu iarna chiar că nu-i de mine! 

Şi se pare că privirea mea rugătoare chiar a dat roade, fiindcă 
Werner își strecoară mâinile pe sub mine şi mă ridică de la pământ. 

— Să facem prezentările: Winston, Sandro. Sandro, Winston! 

Bărbatul, cu mult mai scund decât Werner, cu părul negru şi tuns 
foarte scurt, îmi zâmbește. 


— Ciao, gatto nero!! Winston, mă bucurrr molto să faciamo 
conoşența. 

Miorlau! Gatto nero? Să-nsemne vorbele astea cumva „motan 
negru”? 

Şi graiul ăsta ce-i, italiană? Se prea poate. Că Sandro ăsta are 
acelaşi accent ca al ciudatului ăluia de Francesco, un motan care 
căutase cândva să se dea la Odette. S-a dat drept italian, numai așa, 
ca s-o facă şi el pe grozavul. Când, de fapt, pe Francesco nu-l chema 
decât Franz-Josef şi era de fel dintr-un cătun subdezoltat pe nume 
Weddelbrook. Te pomenești că şi Sandro ăsta o fi tot așa, vreun 
pezevenchi! Pe de altă parte, oricât m-aș uita și eu mai atent în jur, 
nu dau peste nicio femeie pe care ar fi putut s-o impresioneze cu-aşa 
o șmecherie. 

Şi uite-l că-și și întinde mâna către o lăbuță de-a mea şi, după 
toate regulile politeţii, mi-o strânge scurt. 

— Oh, il gatto nero area una lăbuţă molto rrrece! Acesta nu lucru 
buono! Werner, credo că-i musai să porți rapido il motano la acaza. 

La acaza? Păi, dacă vrea să spună cu asemenea vorbe „acasă”, 
atunci omul nostru se pricepe negreşit la pisici şi nici vorbă să fie 
vreun prefăcut. 

— Da, imediat-imediat. Numai în câteva cuvinte să apuc să-mi 
duc povestea până la capăt. Fiindcă n-a fost de ajuns cântarea 
groaznică pe care ne-a administrat-o muierea, că lucrurile au luat-o 
și mai rău razna. Și au legătură, chiar dacă mai pe ocolite, până şi cu 
tine! 

Hm, nu cumva Werner tocmai povestea despre Beate? 

— Așa. Şi închipuie-ţi şi tu că a doua zi după-masă mă sună şi-mi 
vine cu teoria că Ana ar fi vrut s-o otrăvească! 

Înî. Deci de Beate e vorba. 


Sandro saltă din sprâncene. 


— Aha. Şi ce area a facere con me? Non capiscoltl 

— Păi, cum îţi spuneam: aşa, mai pe de lături. Se pare că pe 
Roland, pe ea şi pe copii i-a cam chinuit durerea de burtă peste 
noapte. Şi de-aici i-a venit ei ideea că Ana ar fi gătit intenționat ceva 
care le-a căzut lor greu. Fireşte că totul nu-i decât o mare prostie. Ca 
să nu-ți mai spun că Ana nici n-a gătit măcar, că doar tu ne-ai adus 
toate cele la uşa casei. 

La auzul vorbelor ăstora, Sandro nu răspunde nimic, dar, fiindcă 
mă aflu la înălțimea ochilor lui, mă prind că i se întunecă chipul. 

Numai Werner habar nu are de nimic. 

— Oricum, îi dă el înainte cu vorba. Eu unul cred că au luat copiii 
ceva de pe la grădiniţă și-aşa le-au dat boala și celorlalți de-acasă. 
Așa c-am putea să fim chiar fericiţi că nu s-a prins şi de noi. 

Chiar așa. Ştiu eu ce zic. Că durerile de burtă pe care le-am avut 
eu chiar că nu le doresc nimănui! lar de-acum înainte o să-i ocolesc și 
mai mult ca pân-acum pe copiii Beatei. Sandro tace în continuare, 
dar de jur-împrejurul gurii, chipul i se schimonoseşte într-un fel tare 
ciudat şi aşa, deodată, îmi pare că povestea cu Beate e gata-gata să-i 
dea și lui oarece dureri de burtă. Chiar așa, ce ciudat! Ce n-aş da să fi 
fost chiar în clipa asta un pisicolog care să se poată zgâi înăuntrul 
căpăţânii lui Sandro! 

În mare grabă, acesta își aruncă ţigara jos şi o şi stinge, strivind-o. 

— Ciao, Werner! Trebuie mergo inauntrrru. Salutări Anei de la a 
mea parte. Şi degrabă cu il gatto acaza! 

Şi țuşti! dispare. Și încă așa de repede, că Werner nici măcar n- 
apucă să-şi mai ia la revedere. Priveşte buimac în urma lui, suspină 
adânc, mă strânge ceva mai tare în palton și o pornește către casă. 


Pace pe Pământ. Până şi între Beate şi Ana 


Nici n-a deschis Werner bine ușa, că am și mirosit că Ana și 
babuşca s-au întors. Glasurile celor doua femei din viața mea le-aş 
recunoaște oriunde! Urrraaa! 

Gata cu mâncatul de ciudăţenii de pe la bufetul italianului! Pe 
Hochallee, la numărul 106a, se trece din nou la gătitul în toată 
regula! 

Mă furişez pe ușă, pe lângă Werner, și o apuc în direcţia 
sufrageriei, de unde tocmai răzbăteau vocile celor două. Păi, nu 
vorbea Werner azi de dimineaţă despre ceva bun pe care sigur mi l- 
ar aduce Ana? Hei, aici mi-s! Unde mi-e cadoul? 

Numai că, în loc să se bucure că dau ochii cu cel mai nobil și mai 
istet motan din lume, babușca şi Ana nici nu se sinchisesc de mine. 
Ele au început să se sfădească şi unde mai pui că pe rusește. Asta-i 
limba maternă a Anei şi a babușcăi, iar dacă se iscă câte o gâlceavă 
între ele o țin una și bună pe rusește. 

În privinţa asta, mie puţin îmi pasă în ce limbă se ciondănesc ele, 
fiindcă, de când am trecut cu Kira prin schimbul de trupuri, sunt în 
stare să pricep de minune limba rusă. Aşa că mă prind imediat 
despre ce e vorba: spre marea mea mirare, din nou despre groaznica 
aia de Beate! la n-auzi aici! Se pare că Ana și babușca nu-i mai 
suportă ăsteia trăncăneala! 

Curios foc, îmi ciulesc urechiușele și aflu că Beate ar fi lăsat un 
mesaj urât de tot pe robotul nostru, în care zicea despre Ana c-ar fi 
fost o „îngrijitoare”. Chestia asta a făcut-o pe Ana să-şi iasă rău din 
pepeni, lucru care, la rândul său, a făcut să-i sară muștarul babuşcăi. 
Iar babușca e de părere că, oricum, pentru toată tărășenia asta numai 
Werner al meu ar fi de vină. În privința asta, Ana îi dă din nou 
dreptate. Că şi ea îl consideră în oarecare măsură vinovat pe Werner. 


De ce anume, zău dacă știu. Cu alte cuvinte: Ce? Oi pricepe eu 
rusește, dar nu-nţeleg deloc despre ce-i vorba. Ce-o fi de fapt aici la 
mijloc? 

Că, la urma urmei, Werner şi Ana se înțeleg de minune. Puțin 
spus. Adevărul e că cei doi sunt o adevărată pereche de îndrăgostiți. 
De plăcut, s-au plăcut ei dintotdeauna. Dar, acum câteva săptămâni, 
Werner a scăpat-o ca prin minune pe Ana noastră din ghearele 
nenorocitului de fost prieten al ei, pe nume Vadim. A ajuns să se bată 
de-a binelea cu ăla, chiar dacă, de felul său, profesorul nu-i deloc un 
tip căruia să-i facă plăcere încăierările. După care, Ana nu numai că 
i-a mulțumit, ci i-a mai spus și că ar fi eroul ei. Mda, şi PE URMĂ, 
pur și simplu l-a sărutat pe Werner! Şi-ncă pe gură! La început, nu 
mi-a venit să cred ce vedeam. Şi asta pentru că, aşa, în mod normal, 
Werner al meu e un om foarte timid. 

Ei, dar de când a prins şi Werner ceva mai multă încredere, o face 
și el tot mai des. Vreau să spun, nu cu orice femeie, aşa, la- 
ntâmplare, ci, firește, numai cu Ana. lar aşa ceva, după umilele mele 
cunoștințe la capitolul iubirea dintre oameni, e, fără nicio îndoială, 
un semn că cei doi sunt acum o pereche. Unde mai pui că, între timp, 
mai sunt şi alte chestii care vorbesc despre aşa ceva: merg singuri la 
plimbare și nici măcar babuşcăi nu-i mai e îngăduit să-i însoțească! 
În afară de asta, Werner nu i se mai adresează Anei cu „Ana”, ci, 
când și când, cu „vrăbiuțo”. Știu de la televizor că, atunci când 
oamenii se plac, își dau unul altuia nume de animale micuţe. De aici 
„Vrăbiuţă”, „șoricel” sau „iepuraş”. (lar dacă ajung să nu se mai 
suporte, şi animalele se fac mai mari. Ceva cam de genul „bou” sau 
„vacă”.) Dar până şi glasul Anei, atunci când vorbeşte cu Werner, a 
căpătat între timp o mlădiere dulce. Sună plin ochi de iubire. Ce mi- 
aş dori și eu s-o aud pe Odette că-mi susură la fel atunci când stă de 
vorbă cu mine! 


— Werner, ne-am întors! strigă Ana deodată, în germană, în 
direcţia holului de la intrare. 

În ciuda ciorovăielii cu babușca, a simţit că Werner a rămas acolo. 

— Vrei să vii până aici, te rog? se aude din nou glasul Anei, ceva 
mai tare și aproape ameninţător. 

Dulceaţa din glas, de care tocmai ziceam, ia-o de unde nu-i. 
Werner își vâră capul în sufragerie. 

— Bună, vrăbiuţo! Bună, doamnă Kovalenko, le salută el pe Ana 
și pe babuşca. E minunat că v-aţi întors! Chiar ne-a fost dor de voi. 

OK, glasul lui Werner e încă unul plin de dulceaţă. Sau, mai 
degrabă, unul opărit? Şi asta fiindcă profesorul meu pare să simtă 
atmosfera proastă din sufragerie, drept care aruncă şi el, nesigur, 
vorbe precum „E totul în ordine, vrăbiuţo?”. 

Ana îi aruncă o privire întunecată și trage adânc aer în piept. 

— Nu-i deloc în ordine, Werner, deloc! spune ea şi îşi dă ochii 
dramatic peste cap. 

Miorlau! A băgat spaima până și în mine, cel mai viteaz motan 
din lume! 

— De ce... Dar de ce, vrăbiuţo? Ce, nu-s bine Olga şi copilul? 

Olga e sora Anei. Locuiește în Köln şi tocmai a născut primul ei 
copil. Că de-aia s-au și dus Ana și babuşca la ea în vizită, că treaba 
cu copilul pare o adevărată aventură. Să-l fi luat și Olga pe-al ei tot 
de la o grădină din acelea? Poate că, odată ajunsă acasă, a constatat 
că nu fusese crescut ca lumea în grădiniţa cu pricina. Dar de unde 
până unde să aibă Beate ceva de-a face cu asta şi ce vină o avea 
Werner? 

Căutătura Anei e în continuare amarnică. Ca și cea a babușcăi. Cu 
mare băgare de seamă, îmi pierd urma pe sub canapea. De aici, de 
dedesubt, pot să aud totul, iar dacă lucrurile o iau razna, măcar am o 
șansă să scap întreg şi nevătămat. 


— Ba da, Werner, Olgăi și copilului le merge bine. Mie însă nu mi- 
e deloc bine. Vin acasă, dau drumul la robotul telefonic și-o aud pe 
cumnata ta cum, profitând de blândeţea ta, mă face îngrijitoare. 

Acum e rândul lui Werner să își dea ochii peste cap. 

— Hai, măi, Ana! Doar știi și tu cum e Beate. Nu trebuie să te 
înfurii dintr-atâta lucru. Chiar în dimineaţa asta i-am spus, numai că 
e o persoană deosebit de cicălitoare, care pur şi simplu nu poate să 
lase nimic de la ea. 

Miorlau! Cum adică „persoană cicălitoare”? Prea puţin spus! Cu 
mult mai potrivit ar fi „tocătoare la cap”! 

— Werner! Puțin îmi pasă mie de Beate! 

— Nu? Nu-ţi pasă? întreabă Werner, surprins. 

— Nu! Fiindcă mai mult îmi pasă că încă nu-i nimeni din familia 
ta care să ştie că suntem împreună! Că dacă Beate ar fi știut, sigur n- 
ar mai fi zis c-aş fi îngrijitoarea ta şi mi-ar fi arătat şi mie ceva mai 
mult respect! 

AĂăă, despre ce-i vorba până la urmă? O spun cât se poate de 
cinstit, dar zău dacă pricep ce vrea să zică Ana. De ce-o fi așa de 
important pentru ea ca enervanta aia de Beate să ştie că Werner şi ea 
sunt împreună? Mie unuia mi se pare că, cu cât știe mai puţin Beate 
despre așa ceva, cu-atât mai bine! Privindu-l pe Werner însă, pe care- 
| pot zări destul de bine de aici, de dedesubt, îmi dau seama, cum 
altfel, că ştie destul de bine despre ce vorbește Ana. Fiindcă are un 
aer tare vinovat. 

— N-am... ăăă... Pur şi simplu n-am ajuns s-o fac, ăăă... eu... 


Ce bâiguială jenantă! Nu-i câtuși de puțin felul de-a fi al lui 
Werner! Ceva nu-i deloc în regulă în toată povestea asta! 
— Nu te cred! i-o retează Ana. Şi ştii ce mai cred? 


la să vedem, că tare-s dornic s-o aflu! Fiindcă, spre deosebire de 
Spike, care locuiește laolaltă cu o pisicologă, eu unul trăiesc 
împreună cu un profesor de fizică şi, de cele mai multe ori, mă aştept 
ca oamenii să-mi spună în faţă ce gândesc. 

— Ăăă, ce? 

— Cred că ţi-e jenă cu mine. Fiindcă nu-ţi sunt decât o amărâtă de 
menajeră. Şi uite de-aia nici nu le povesteşti alor tăi nimic despre 
mine. 

Werner cască ochii cât cepele și trage o gură de aer în piept. Ceea 
ce înseamnă că bănuiala Anei e departe de-a fi adevărată. 

— Bine, vrăbiuţo, dar cum poți să crezi aşa ceva? 

În loc de răspuns, Ana înghite în sec şi observ că în ochi îi apare o 
strălucire suspectă. Să fie cumva niscaiva lacrimi? Sfântă sardină în 
ulei! După câte ştiu eu, oamenii în toată firea varsă lacrimi deosebit 
de rar. Ceea ce înseamnă că treaba e serioasă! 

Şi vine și rândul babuşcăi să se bage în vorbă: 

— Fiica mea nu trebuie să fie jignită de femeia asta! Werner 
Hagedorn, fiica mea e frrrumoasă și foarrrte educată! O adevărata 
regină este! Şi așa şi trebuie să vă purtaţi cu ea! 

Miorlau! Babușca a cuvântat cât se poate de înfuriată. Din locul 
meu de observaţie, îmi îndrept cu grijă privirea în direcţia ei, ca să- 
mi dau seama dacă nu cumva a făcut deja spume la gură. Din 
fericire, nu s-a ajuns într-atât de departe. Werner stă însă pironit, de 
parcă tocmai ar fi primit o palmă de la bătrână. 

— Dar, doamnă Kovalenko! Zău dacă-mi pot reveni... A jignit-o 
cumva Beate pe Ana? Firește, nu poate fi vorba de aşa ceva! Dar, 
pentru numele lui Dumnezeu, ce-a putut să zică? 

— Păi, poţi s-asculți și singur, rostește Ana, smulgând telefonul de 
pe masa din sufragerie și întinzându-i-l lui Werner. 


Werner apasă pe o tastă a aparatului şi ne punem cu toții pe 
ascultat vorbele Beatei, înregistrate de robotul telefonic: 

— Mda, Werner, tot eu sunt, Beate! Uite, trebuie să ţi-o spun din capul 
locului: e pur şi simplu revoltător să-mi trânteşti telefonul numai fiindcă 
mă iau de îngrijitoarea ta! Nu-ţi convine să auzi adevărul sau ce să cred? 
Să zicem atunci că, probabil, femeia nu ne-a otrăvit, dar nici nu-i cine ştie 
ce de capul ei ca îngrijitoare. Pe glafurile ferestrelor e peste tot numai praf. 
Am verificat eu însămi duminică. Aşa că sfatul meu e: fă-i vânt duduii şi 
caută-ți alta nouă! 

Werner trage aer în piept aproape horcăind și nici eu nu mai am 
stare și ies de sub canapea. Ce obrăznicie fără margini! 

— Vrăbiuţo! Asta-i chiar rău de tot! Imediat o să-i dau telefon 
Beatei și o s-o pun cât ai clipi la punct! 

Ana scutură din cap. 

— Nu, nu-i nevoie să faci aşa ceva. Nu sunt supărată că femeia 
asta n-are niciun pic de ruşine, ci fiindcă e limpede că habar n-are că 
eu sunt prietena ta. Altfel n-ar fi cutezat să spună aşa ceva. lar asta 
înseamnă că nu ai spus nimănui despre noi doi. Asta-i lucrul care 
mă-ntristează. 

Mai întâi, Werner lasă privirea abătută înspre podea, după care 
saltă bărbia și încearcă să încropească o explicație. 

— Bine, vrăbiuţa mea, dar eu nu vorbesc cu Beate despre lucrurile 
care mă privesc numai pe mine. Şi de ce-aş face-o? Când știu prea 
bine că nu-i decât o mahalagioaică. Şi-mi și stă ca sarea-n ochi. Așa 
că de ce m-aş apuca să vorbesc cu una ca ea despre tine? 

Ochii Anei încep din nou să strălucească. Numai că de data asta 
nu mai văd nicio lacrimă, ci mai degrabă... îmi storc rapid creierul: 
furie. Chiar aşa. Ana e sigur furioasă. 

— Werner, astea-s prostii! Nu-i vorba câtuși de puțin despre 
Beate. Nu i-ai spus nimănui din familia ta că acum sunt prietena ta. 


Nici mamei tale, nici fratelui tău. Că așa ar fi ştiut și Beate cum stau 
lucrurile. Numai că eu știu de ce: fiindcă nu vrei tu şi pace! Nu vrei 
să fac parte din familia ta. De-aia! 

Fireşte, eu unul nu pricep o iotă din așa o poveste de dragoste-cu- 
năbădăi-într-o-familie-de-a-oamenilor. Trebuie să recunosc însă că 
vorbele Anei îmi sună în urechi destul de convingător. Adică, mie 
cel puţin, aşa motan cum sunt, îmi par limpezi de tot. După cum o 
privire scurtă aruncată înspre babuşca îmi spune că şi bătrâna simte 
la fel. Adică îi dă dreptate fiicei. 

Werner dă ochii peste cap şi răsuflă din toți rărunchii. Dar știi, în 
asemenea hal, de-ai zici că i-a atârnat careva de gât o piatră de 
moară. 

— Nu am nimic împotrivă să te prezint familiei mele drept noua 
mea prietenă. De unde ai scos şi prostia asta? 

Ana însă nu vrea să se lase dusă de nas. 

— Dovedeşte-mi-o! 

— Ce? Şi cam cum aş putea face așa ceva? 

— Habar n-am. Gândește-te și fă-o. 

— Vrăbiuţo, inima mea îţi aparţine doar ţie. Dar crede-mă când îţi 
spun că asta nu se poate dovedi în vreun fel! 

Hm, și-asta e-adevărat. Până şi eu, un motan neînchipuit de istet, 
chiar nu-s în stare să dau de cap unei asemenea probleme. Că 
niciunul dintre noi nu-i vreun pisicolog cititor de gânduri. Numai 
babuşca pare dintr-o dată cuprinsă de un oarece entuziasm. 

— Aăă, am eu idee foarrrte bun! Idee despre cum poate profesor 
să dovedescă ce simte el pentru tine, Ana! 

Werner şi Ana o privesc amândoi uimiţi pe bătrână, lucru pe care 
babușşca îl ia la cunoștință cu oarece satisfacție. De unde și pauza 
intenționată pe care o face acum bătrâna, după care clatină din cap 
plină de bunăvoință şi începe să-și înşire planul: 


— Domnule profesor. Currrând, germanii o să-nceapă să petreacă 
de Crăciun. Vine seara de ajun, nu? lar pe aici se cheamă asta o 
sărrrbătoare serrrioasă, în sân de la familie, iar asta o știu și eu de la 
străbunici de-ai mei, germani. 

Werner îi dă dreptate, înclinându-şi capul: 

— Aşa-i, aveți dreptate. Cei mai mulți dintre germani fac din 
ajunul Crăciunului o sărbătoare de familie. Ce-i drept, în ultimii ani 
eu unul m-am ținut departe. Nu sunt nici eu cine ştie ce mare doritor 
de petreceri de soiul acesta. 

Babușca îl fixează din priviri. 

— Da, da, așa mi-a zis și eu. Anul ăsta însă, o să faceţi 
dumneavoastră altfel. Anul ăsta, o să faceţi bine şi-o să invitați din 
nou la dumneavoastră acasă toată familia. Şi-aşa o să și sărbătorim 
laolaltă: profesor, Ana, Kira, babușca, mamușca Hagedorn, sorrră, 
frrrate și afurrrisita de Beate cu ai ei copii. Și, cine ştie, poate și Olga, 
cu Dieter şi bebelușul lor. lar dacă o să petrecem împreună de 
Crăciun o să se cheme că suntem o adevărată familie! Toţi laolaltă! 

Ce? Sper că ce-mi aud urechile să nu fie vreo propunere serioasă! 
Toată şleahta încă o dată aici? Dac-aş fi fost vreun câine, m-aș fi pus 
de îndată pe urlat. Nu-mi rămâne însă decât să miorlăi în sinea mea, 
plângându-mi amarnic de milă. Şi mai arunc o privire spre 
colocatarul meu: păi, da, până și lui Werner îi pare totul departe de-a 
fi cine ştie ce fericire, ceea ce nu se poate spune deloc despre Ana, 
care bate însuflețită din palme, cu fața strălucindu-i toată de bucurie. 
Gândul de a sta cu nătânga aia de Beate în preajma pomului de 
Crăciun pare s-o încânte de-a binelea. 

Werner trage adânc aer în piept, după care îşi drege glasul. E 
limpede că ar trebui și el să-şi facă oarece curaj ca să-i spună 
babușşcăi, cea atât de plină de elan, că o asemenea propunere e 
prostie curată! 


— Doamnă Kovalenko, dar ce idee minunată! Chiar așa o să și 
facem, nu-i așa, vrăbiuţa mea? 

Ana nu comentează în niciun fel, dar, în loc de asta, îl cuprinde pe 
Werner de gât şi-l sărută. 


Un avertisment scris și un plan ca lumea. Și împăratul 
Chinei 


Curios, trag cu ochiul peste umărul Kirei şi încerc să pricep ce tot 
scrie de zor cu o carioca cu vârf gros pe o foaie de hârtie. Stă înaintea 
mea, pe jos, în timp ce eu m-am instalat cât mai comod în patul ei, ca 
să pot vedea mai bine. 


Atenţie!!! Aveţi grijă de animalele dumneavoastră! 


Până mai adineaori, eram încă mort de oboseală, fiindcă și 
babușşca asta a cam întrecut azi măsura cu masa de prânz, iar eu am 
ajuns, cum altfel, să mă cam lăcomesc la ficatul de pasăre. În ciuda 
stării ăsteia, am sărit pe dată în sus, de parcă m-aș fi curentat, nu 
altceva. Fiindcă e vorba despre cel care le poartă sâmbetele pisicilor 
din cartier, un călău fioros despre care mi-a povestit Kira cu câteva 
zile în urmă! Mă trag înspre marginea patului şi îmi fac loc cât mai 
aproape de umărul Kirei, care acum e cam la aceeași înălțime cu 
mine. Grozav! Acum o să pot să văd și mai bine. 

Dar Kira mă împinge înapoi pe saltea. 

— Hei, Winston, nu pot să scriu dacă te vâri așa în sufletul meu. 

„În suflet”? Cum adică „în suflet”? Că doar Kira n-are sufletul, 
așa, la îndemână, ca să nu mai spun că nici nu știu dacă ar fi chiar 
atât de încăpător. Așa că-i arunc o privire buimacă. 

Kira izbucnește în râs. 

— Ei, Winston, şi tu! Așa se zice când cineva se tot împinge în 
tine. E un fel de-a spune, pricepi? 

A, asta era. Păi de ce nu zici așa? Torc, în semn c-am priceput. 
Numai că nici eu nu mă las intimidat cu una, cu două, fiindcă mi se 
pare toată tărășenia mult prea interesantă! 


Kira suspină şi se întoarce la foaia ei de hârtie. 


Dragi prieteni ai pisicilor şi ai câinilor! 

Un smintit de duşman al animalelor de companie le-a pus gând rău 
protejaților voştri! Și s-a apucat să pună tot soiul de momeli otrăvite: felii 
de lebărvurşt, sardine în ulei sau cine ştie ce altceva de mâncare. 

La prima vedere, toate arată cum nu se poate mai îmbietor. 
Odată ce apucă să guste din ele, animalele se îmbolnăvesc grav, pot chiar 
să îşi piardă viața! Aşa că nu vă lăsaţi câinii şi pisicile să mănânce de pe jos, 
de pe stradă!!!! 


Miorrrrlauuu! Hai că mă trec toate răcorile! Şi așa, cu ochii minții, 
parcă-l și văd pe Spike zvârcolindu-se de dureri de burtă după ce ar 
fi înghiţit o sardină în ulei care-i făcuse atât de mult poftă mai 
înainte, atunci când o găsise pe marginea drumului. Nu, mă liniştesc 
eu însumi, doar i-am atras lui Spike deja atenţia, iar asta-nseamnă că 
n-avem de ce ne teme în privinţa lui. Are însă și Kira mare dreptate 
cu anunţul ei, că doar trebuie să-i informăm și pe oameni, tocmai ca 
să fim cât mai siguri că nu se întâmplă vreo nenorocire. Mă întreb 
totuşi cam câtor mergători pe două picioare le poţi da de veste 
despre una ca asta cu un singur afiș. Gânditor, dau din coadă în 
stânga şi-n dreapta și îmi fac socoteala pe unde ar putea și Kira să-și 
pună anunţul mai bine la vedere. 

— Tie cum îți mai e, Winston? 

Kira mă ţintuieşte cu privirea în timp ce mă mângâie pe spinare. 

— Pari un pic încordat. Mai ai cumva dureri de burtă? Sau e vorba 
doar de chestia asta nouă, care a ajuns să te frământe și pe tine? 

Miorlăi răspicat. 

Cu o zvâcnire de cap, Kira îmi dă dreptate. 


— Așa-i, te-nţeleg prea bine. Şi mie mi se pare greu de priceput că 
un om e în stare de așa o ticăloşie. Stai numai să termin de scris 
anunțul asta şi după aia o să-l copiem în cât mai multe exemplare, pe 
care eu, Tom şi Pauli o să ne-apucăm să le agățţăm peste tot prin 
cartier. Să vezi tu, Winston, că asta are s-ajute! 

Aha, carevasăzică așa vrea Kira să facă! E un plan cu-adevărat 
deștept! Şi, bineînţeles cu rezultate mult mai bune decât să te fi 
apucat să stai de vorbă cu fiecare mergător pe două picioare în parte. 
Şi încep și eu și mă gândesc la cum aș putea face să intru în legătură 
cu cât mai multe pisici. Sigur, să le dau de știre prietenilor mei din 
curtea din dos a fost un lucru bun, dar ce înseamnă trei pisici, când e 
foarte probabil ca numai pe Hochallee să trăiască peste o sută de 
făpturi cu lăbuţe moi. Sau, mai ştii, poate chiar mai multe! 

Fireşte, eu n-am cum să ajut cu răspânditul afișului, fiindcă, pe de 
o parte, habar nu am cum aș putea, așa, cu propriile mele lăbuţe, să-l 
prind de vreun copac sau stâlp, iar pe de altă parte, probabil că eu 
sunt singura pisică în stare să citească, oricât ai căuta în lung și-n lat. 
Așa că, dacă vreau cu tot dinadinsul să intru ca erou în istoria străzii, 
ar trebui să-mi dea cu totul altceva prin minte. Ce anume însă? 

Soneria de la intrare începe să țârâie, iar Kira dă năvală afară din 
cameră, pentru a deschide ușa apartamentului. Nu trece mult și îmi 
ajung la urechi glasurile cunoscute ale lui Pauli și Tom. știa doi 
sunt cei mai buni prieteni ai Kirei, atât la școală, cât şi după școală. 
Se deosebesc cu totul și cu totul unul de celălalt — Tom e mai degrabă 
potolit şi mereu chibzuit, în timp ce Pauli e o zvârlugă de fată, care 
se aprinde foarte ușor — dar amândoi par să alcătuiască o echipă 
perfectă. Zic și eu, după capul meu. lar Kira se poate socoti chiar 
norocoasă cu ei doi, fiindcă, daţi-mi voie s-o spun și eu, în calitatea 
mea de mergător pe patru picioare: mai sunt printre copii şi tot soiul 


de nesuferiți. Şi chiar în clasa Kirei nivelul prostiei e destul de 
ridicat, lucru de care am putut să mă încredinţez eu însumi. 

Pauli intră în cameră şi se așază pe pat chiar lângă mine. 

— Cum e, șefule? Ţi-ai revenit? 

Mda, ăsta mai zic şi eu salut! Bine, aş fi preferat să-mi fi spus 
„maestre”, dar chiar şi vorba asta, „şefule”, e destul de bună. Mă 
întorc cu burta-n sus, încep să torc și aştept ca Pauli să înceapă să mă 
mângâie. Din păcate, nu trece la așa ceva şi, în loc de asta, își 
zbârleşte de zor părul negru ca pana corbului, înşfacă anunţul aflat 
încă pe jos şi se așază la loc lângă mine, dar numai pentru ca, de 
îndată ce Tom și Kira intră în cameră, să țâșnească din nou în 
picioare. Au aşa un talent și oamenii ăștia să se tot vânzolească! 

— Bine, Kira, dar ai cam făcut treaba pe jumătate! strigă Pauli, 
fluturând foaia de hârtie. Carevasăzică, unde e, de exemplu, 
numărul de telefon al poliției? Pentru anunțuri despre lucruri 
suspecte! Sau, și mai bine, să fi trecut numerele noastre de telefon, că 
poate-i mai bine să nu ne lăsăm deloc în nădejdea poliției, că ăştia se 
ocupă, probabil, doar cu prinsul tâlharilor, spărgătorilor și-al altora 
asemenea. Mai mult ca sigur că nu se sinchisesc ei de unii care vor să 
le vină de hac unor pisici! Ceea ce-nseamnă că tot noi trebuie să ne 
batem capul cu toată povestea! 

Tom priveşte, rumegă în minte şi-şi îndreaptă ochelarii de pe nas. 

— Eu ştiu? Punerea de momeli otrăvite ar cam ţine, cum scrie și în 
lege, de relele tratamente aplicate animalelor. Caz în care poliţia 
chiar trebuie să se ocupe de așa ceva. 

Pauli se pune pe chicotit. 

— Măi, omule, cu aşa vorbe parc-ai fi taică-meu. 

Taică-său? Curios, îmi ciulesc urechiușele. Şi eu care, până acum 
cel puţin, eram convins că Pauli n-are tată. După cum tot așa de 
limpede mi-era că fiecare copil de om - atâta timp cât nu a fost 


achiziționat de la o grădină din acelea de se cheamă „grădinițe” — are 
un tată. Numai că sunt pe lume şi taţi care, într-un fel sau altul, au 
dispărut. Ei, şi de unul ca ăsta are parte Pauli a noastră. În orice caz, 
aşa presupun eu. Se vede treaba însă că m-am înșelat. 

Tom pare tocmai să cugete cam la aceeași chestie, fiindcă strâmbă 
din nas și întreabă: 

— Ca taică-tău? 

Pauli rânjeşte. 

— Chiar aşa. Că doar e avocat. Aproape că nici nu mai dau cu 
ochii de el, că stă undeva prin Heidelberg”. Dar, atunci când ajung 
totuși pe la el, mă ia, de cele mai multe ori, cu texte de-astea sucite. 
De-astea, de-ale avocaţilor. Cu timpul, am ajuns să cred c-o face cu 
cele mai bune intenții, cât să-mi deschidă ochii, și nici n-ai cum să-l 
opreşti. Mama zice c-așa a fost mereu. Şi zău dacă nu mă întreb cum 
de-o fi fost ea în stare să se îndrăgostească de unul ca el. 

Pauli ridică din umeri și continuă: 

— Mda, numai că acum și aici nu-i vorba deloc de-așa ceva. Eu, 
una, rămân la ideea mea că, dacă vrem să salvăm animalele din 
cartier, nu trebuie să mergem numai şi numai pe mâna poliţiştilor. 
Fiindcă o fi ea bună, prevederea, dar şi mai bine-i să pui laba pe 
făptaș. Adică pe ăla de urăște pisicile în halul ăsta. 

Kira îşi încreţeşte fruntea. 

— Bineînţeles că aşa e. E limpede că cel mai bine așa ar fi: să-l 
prindem pe ticălosul cu pricina, ca să nu mai poată pune momeli. Că 
nici în ruptul capului n-o să fim în stare să le atragem atenţia tuturor. 
Chiar așa de multe afișe n-o să putem pune. 

— Exact! sare Pauli. Tocmai de-aia trebuie pus în anunţ şi un 
număr de telefon, la care să poată lua tot omul legătura direct cu noi 
în cazul în care a observat şi el ceva bătător la ochi. La noi o s-ajungă 
atunci toate informaţiile, din care o să putem alcătui un profil al 


făptașului, pe care o să putem să-l pândim și, haţ, să punem laba pe 
el! Hugh, v-am zis-o! 

După vorbele cu pricina, Pauli își încrucişează brațele la piept și îi 
face o plecăciune lui Tom. 

„Hugh, v-am zis-o?” Ce-o vrea să spună Pauli cu asta? Că doar am 
auzit cu toţii că a spus ceva! Și totuşi, par să fiu singurul care se 
minunează de aşa vorbe, fiindcă Tom și Kira zâmbesc doar, 
atotștiutori. 

— Haţ, punem laba pe el. Chiar aşa? îngână Tom până la urmă, cu 
un zâmbet și mai larg decât cel de adineaori. 

Pauli dă din cap, în semn că despre asta era vorba. 

— Fireşte. Că doar nu suntem la primul caz! Dimpotrivă, am 
ajuns profesioniști! 

Chiar așa! Noi suntem ăştia! lar prin „ăştia” înțeleg Kira, Pauli și 
Tom, ba chiar și Odette, Spike și Caramel, şi eu însumi. Gândiţi-vă că 
până acum i-am stricat ploile unui traficant de ţigări, am arestat un 
răpitor şi am dat pe mâna poliţiei o bandă periculoasă de spărgători 
de case de bani. Şi toate astea aproape fără vreun ajutor din partea 
oamenilor mari. Toate astea numai noi: niște copii şi nişte pisici. 
Ceea ce-i cu vârf și îndesat dovada că asta ar fi, în definitiv, şi cea 
mai bună combinaţie! Bine, acum, de vreo câteva ori acolo, cum ar fi 
în situaţiile alea mai încurcate și mai încurcate, a fost și poliția prin 
preajmă, dar ne-am fi descurcat noi de minune şi de capul nostru. 
Cel puţin așa cred. Ba chiar și babușca ne-a dat o dată o mână 
zdravănă de ajutor ca să ieşim basma curată. 

— OK, atunci o să mai scriu chestia cu observatul a ceva bătător la 
ochi și-o să adaug numărul telefonului meu mobil, anunţă Kira şi 
pune mâna pe carioca. 

Tom scutură din cap. 


— Nu, serios vorbind acum. Oi face eu pe detectivul, așa pe 
coclauri, dar şi să-ți pui numărul de telefon pe un afiș, unul pe care 
avem de gând să-l agățăm peste tot? Cam cât de deşteaptă e aşa o 
chestie? După aia o să te trezeşti că te sună sau îți dau mesaje tot 
soiul de țăcăniţi. 

— Hm, firește, în privinţa asta, cam așa-i, îi dă dreptate Pauli. 

Kira suspină. 

— Bine, și-atunci ce să fac? Să scriu un număr de telefon sau nu? 
Sau pur şi simplu doar chestia cu poliția? 

— Nu! spune Pauli. Eu, una, rămân la ideea mea, şi anume că de 
povestea asta trebuie să ne ocupăm noi înşine. Asta dacă tot e vorba 
că vrem să ne salvăm pisicile. Închipuiţi-vă că la mijloc ar fi putut fi 
foarte bine Winston! 

Mă ridic în capul oaselor şi dau aprobator din cap către copii. 
Chiar aşa! la faceţi bine și închipuiți-vă aşa ceva! Ar trebui să intrați 
cât mai repede în acţiune şi tare mult mi-aș dori să-mi dea ceva prin 
cap, ceva cu care să vă pot veni în ajutor! 

— Ce-ar fi dacă am lua un telefon mobil prepaid? vine pe dată 
Tom cu propunerea. Am putea să luăm unul numai pentru acțiunea 
asta. Cred că nici n-ar costa vreo avere. Şi după ce ticălosul cu 
pricina o să fie prins, n-o să mai avem nevoie de aparat. 

— Tom, uite, asta da idee ca lumea! îl laudă Pauli, agitată la 
culme. 

Pe mine-n schimb, m-apucă toate năbădăile, că iar nu pricep deloc 
despre ce vorbesc acum copiii, şi nici nu pot să-ntreb. Oi şti eu totuşi 
ce-i ăla un telefon mobil, dar, pe sfânta mea scândură de ascuțit 
ghearele, de cuvântul prepaid zău dac-am mai auzit vreodată. 

— Mi-e și jenă să scot vreo vorbă, dar ce-i ăla un telefon mobil 
prepaid? Și de unde facem rost de unul? vrea să afle Kira, iar 


întrebarea ei mă face să o îndrăgesc încă şi mai mult decât până 
acum, căci se vede treaba că mă înţelege chiar şi pe muteşte. 

— Cartelă prepaid înseamnă că trebuie să-ți încarci telefonul 
înainte cu un credit oarecare, explică Pauli. Adică, de exemplu, unul 
în valoare de zece euro. De banii ăștia poţi telefona după aia. Pentru 
aşa ceva nici măcar nu e nevoie să ai vreun cont în bancă și nici să 
închei un contract pentru doi ani sau să faci cine ştie ce altceva la fel 
de complicat. Pur și simplu îl cumperi, îl încarci cu creditul și gata. 
lar dacă nu mai ai nevoie de el, nici nu te costă mai mult decât ai dat 
deja. Cred că asemenea telefoane mobile se găsesc de vânzare pe la 
benzinării. Şi poate că în orice magazin de telefonie mobilă. E unul 
chiar pe șoseaua Eppendorfer și sigur putem să luăm un aparat de- 
acolo. 

Miorlau! Un telefon mobil merge numai cu bani? la te uită ce 
interesant! Și cum bagi banii în telefon? Chiar se poate să-i vâri în 
aparat? Stau eu și mă gândesc dacă i-am văzut vreodată pe Werner 
sau Ana băgând bancnote în telefoanele lor mobile, dar zău dacă-mi 
aduc aminte de-aşa ceva. Nici până în ziua de azi nu mi-e clar sută la 
sută cum stau lucrurile cu banii ăştia. Sigur e ceva anume, că pentru 
mergătorii pe două picioare treaba asta e extrem de importantă. Aşa 
că îmi pun în minte să casc ochii mari la povestea cu telefonul mobil. 
Că după aceea o să mă fac şi mai deştept! 

— Chiar aşa de scumpe nu-s ele, aparatele, adaugă Tom. Cred că 
cele mai ieftine costă cam în jur de treizeci de euro. Cum ar veni în 
cazul nostru zece euro de căciulă. Firește, nu-i nici pe departe vreun 
iPhone, dar, pentru ce ne trebuie nouă, e numai bun. 

„Ai-fon”? Cam ca unul care n-ar avea ureche muzicală? Şi, de 
fapt, n-ar avea muzicală niciuna dintre cele două urechi? Numai că 
de la atâta gândit şi dat cu părerea, mi s-a făcut din nou foame. Dar 


nu, așa, de orice, ci de sardine în ulei. lar ăsta-i semnul cel bun că 
burticii mele îi merge din nou cât se poate de bine. 

— OK, exclamă Kira, gata de acţiune. Atunci ar trebui să facem 
iute rost de un aparat, ca să avem un număr de telefon și să putem 
termina odată treaba cu afişele. Mai mult, am chiar treizeci de euro 
în pușculiță. lar voi puteți să-mi daţi partea voastră mai târziu. 

După care, bătând din palme, adaugă: 

— Așa că la treabă! 

Kira golește purcelușul roșu care-i servește drept pușculiță şi care 
și face veacul pe polița de deasupra mesei ei de scris şi, în acelaşi 
timp, îşi înșfacă geanta de umăr și uite-i deja pe copii zbughind-o 
din cameră în direcţia ușii de la intrare. 

Hei, așteptaţi-mă şi pe mine! Mă arunc pe urmele lor şi izbutesc să 
mă strecor la timp prin crăpătura ușii, înainte ca aceasta să apuce să 
se închidă cu un ţăcănit. 

Odată ajunşi afară, chiar dacă străzile sunt acoperite binișor cu 
zăpadă, copiii își încalecă bicicletele, iar mie mi se dă voie să mă 
instalez într-un coș de-al uneia dintre ele. Nu trec nici cinci minute și 
iată-ne înăuntrul unui asemenea magazin de telefonie mobilă. 
Numai că, din păcate, asta-i cam singurul lucru care ne iese bine din 
tot planul. 

După ce Tom îi povestește vânzătorului de ce anume am avea 
nevoie, acesta schițează un zâmbet blând și întreabă: 

— Dar cam ce vârstă ai matale, tinere? 

— Ăăă, treisprezece. De ce? 

— Atunci îmi pare rău. Până și pentru un telefon mobil prepaid 
avem nevoie de semnătura unei persoane majore. 

Miorlau! lar trec vorbele pe lângă mine fără să pricep nimic! 
Major? Asta ce mai e? Adică prietenii mei să fie cumva... minori? 

— Eu! sare Pauli. Eu sunt majoră! Așa că iau eu telefonul mobil! 


Vânzătorul dă din cap cu aceeași blândeţe de adineaori. 

— Da-da, ce să zic... lar eu sunt împăratul Chinei. 

Nebunie curată! Să fie omul ăsta nimeni altul decât împăratul 
Chinei? Dar cum se face că Maiestatea Sa a ajuns să lucreze tocmai 
într-un magazin de pe şoseaua Eppendorfer, în care se vând 
telefoane mobile? 


Regula numărul 1: nu te pune cu babuşca! 


Coafura neagră şi semeață a babușşcăi arată azi parcă și mai 
impunătoare decât de obicei și expresia chipului ei inspiră ceva între 
fiori de groază și respect. Devenit, la vederea bătrânei, numai pe 
jumătate sigur pe el, vânzătorul de telefoane mobile se trage un pas 
mărunt îndărăt, înspre tejgheaua lui. Probabil că vrea să fie sigur că 
paza împărătească a palatului, aflată undeva prin măruntaiele 
magazinului de telefonie mobilă, ar fi gata să intre în acţiune, pentru 
a-l scăpa la o adică din ghearele unei bunici rusoaice. 

— Bună ziua, ăăă... Cu... Cu ce v-aş putea ajuta? intră el în vorbă, 
șovăielnic și nici pe departe împărătește. 

— Bună! îi întoarce babușca salutul, îndatoritoare. De ce nu doriţi 
vindeți copii telefon mobil? Că banii sunt de ajuns. 

— Păi, adică, le-am explicat deja copiilor că, până și-atunci când e 
vorba de telefoane mobile prepaid avem nevoie de un număr de cont 
în bancă şi de semnătura unei persoane majore. Căci la mijloc e un 
contract, unul pe care îl încheiaţi cu noi. 

— Contract? îngână babușca, săltându-și sprâncenele, ceea ce o 
face să arate şi mai aspră. Am văzut la rrreclama din televizorrr şi n- 
a zis nicio vorba de contract pentru prepaid, a zis totul este la liber. 
Nu contract, nu alte costări! 

Vânzătorul face o mutră lungă. 

— Costări? 

Kira îşi drege glasul și se bagă în vorbă: 

— Bunica vrea să spună „costuri“. A auzit că nu trebuie încheiat 
niciun contract, deoarece totul e plătit înainte şi că nu costă nimic în 
plus. 

Un smucit fioros din cap al babușcăi îl face pe vânzător să se mai 
dea un pas înapoi. lar paza împărătească a palatului nu se-arată nici 


măcar acum. 

— Ăăă, mda, păi, nu-i vorba de costuri, aşa, directe, dar chiar așa, 
fără de contract, tot nu merge, fiindcă... 

— Mincinosule! se stropșeşte babuşca pe neașteptate, amenințând 
cu mâna pe sub nasul omului. Sunteţi un mincinos! În rrreclamă 
niciun contrrract, iar acum dumneata tot vrrrei contrrract! Ce mai 
obrrrăznicie! 

Neputincios, vânzătorul îşi saltă palmele. 

— Doamnă dragă, liniștiți-vă totuşi! C-o luaţi şi dumneavoastră 
de parc-ar fi o chestie de viață şi moarte! 

— Da. Este important. Este viaţa în joc. E adevărrrat că-i chestie 
de viața și moarrrtea! 

Şi, ca să dau de-adevăratelea de înţeles cât de serioasă e treaba, 
îmi iau un avânt scurt şi sar pe tejgheaua vânzătorului și scuip cât 
mă ţin puterile. 

— Aoleu! 

Împăratul Chinei face un salt înapoi și mă priveşte fix, îngrozit. 

— Luaţi imediat fiara de-aici! Numaidecât, dacă se poate! 

Hei, hei, dar ce, în China nu iubeşte nimeni lăbuţele moi? 

Mai scuip o dată, cu toată puterea. Mda, se pare că tipul n-are 
nicio pază împărătească la palat, una care să facă bine şi să mă 
alunge! Şi cu privirea aia fioroasă pe care mi-o aruncă acum, nici 
vorbă să mă facă s-o iau din loc! 

Omul scoate un suspin. 

— Uitaţi cum stă treaba, doamnă: dacă spuneţi că telefonul mobil 
este atât de important, n-aveţi decât să încheiaţi contractul. Primiţi 
pe loc aparatul şi puteţi telefona de îndată. 

Babușca își lasă capul într-o parte. 

— Bine, fie. Așa o să facem. Unde este contrrract? Ca să şi semnez! 


Vânzătorul își face de lucru pe sub tejghea, scoțând la iveală o 
hârtie şi ceva de scris și se apucă să scrijelească ceva pe peticul de 
hârtie. 

— Presupun că aţi vrea același model de care s-au interesat deja 
domnișoarele și tânărul domn? 

— Exact, răspunde Pauli în locul babușcăi. Olympic 3000, de 27 de 
euro. 

— Bun. Atunci tot ce mai vreau de la dumneavoastră e cartea de 
identitate, doamnă... ăăă... 

— Kovalenko, adaugă babuşca cu glas ferm. Dar n-am carrrte de 
identitate, n-am decât pașaporrrt. lată-l, vă rrrog! adaugă ea, 
împingând peste tejghea o cărticică cu o pajură cu două capete, 
lucitoare şi întinsă pe toată coperta, la care vânzătorul-împărat se 
zgâieşte curios. 

— Așa carevasăzică... Păi, dacă veniţi din străinătate am nevoie 
de o adeverinţă de la biroul de evidență a populaţiei ca să pot 
completa formularul contractului. 

Babușca trage adânc aer în piept. 

— Adeverrrinţa birrrou evidenţa la populaţie? 

— E vorba de bileţelul acela pe care l-aţi primit de la biroul cu 
pricina, pe care e înscrisă adresa la care locuiţi. 

Şi iar se lasă cu ridicat de sprâncene din partea bătrânei. 

— Locuiesc în Omsk. În prrrovincia Omsk din Siberrria. În 
Rrrusia. larrr deocamdată îi dau mâna de ajutorrr fiicei Ana şi fiicei 
acesteia și un bărrrbat. Darrr de locuit locuiesc în Omsk. 

După mutra pe care o face vânzătorul, îmi dau seama că nu ăsta 
era răspunsul pe care aştepta el să-l audă. 

— Da, deci, lucrurile stau cât se poate de prost. Iar asta înseamnă 
că nu vă pot vinde aparatul, deoarece... 

TROSC! Babuşca a izbit tejgheaua cu palma. 


— Gata, ajunge! Cu așa nerrrușinarrre, mă faceți să pierrrd la 
timp! Mai întâi spuneţi în rrreclama că, aşa, purr şi simplu farrra de 
contrrrract. După aia spuneţi la copiii că trrrbuie să fie oameni 
marrri. După care îmi spuneţi c-aveţi nevoie pașaporrrt. lar acum 
mai am nevoie și de bileţel de nu-știu-ce birrrou? Asta chiarrr 
culmea la culmi! Că şi dacă acum moarrre la multe pisicile, atunci e 
numai vinovat dumneata. Şi de-aia nici nu mă mișc de-aici farrră de 
telefon mobil. Eu aici rrrămâne! 

Mai lipseşte numai ca babușca să mai bată şi din picior. E limpede 
cât de colo că vânzătorul de telefoane e stingherit rău. L-a trecut deja 
transpirația şi-şi frământă agitat pocitania de cravată de la gât. 
Motan cum sunt, nu prea am eu habar, dar parcă-parcă aș zice că nu 
se simte deloc în apele lui. Poate pentru că haina de pe el e cel puțin 
cu un număr mai mică şi poate pentru că se simte în ea ca o sardină 
înghesuită într-o conservă cu ulei. Cu alte cuvinte: am ajuns între 
timp să nu mai fiu atât de sigur că omul ar fi însuși împăratul Chinei, 
atât de lipsit de tact precum se-arată. Mai degrabă a mințit și el. Cum 
a făcut și în privinţa telefonului mobil prepaid. 

— Nici noi nu ne mișcăm de-aici fără telefon mobil! se oțărăște 
acum și Pauli, care pur și simplu se trânteşte pe jos, în fața tejghelei. 

— Chiar așa! îi ţin isonul, laolaltă, Tom și Kira, așezându-se 
amândoi lângă Pauli. 

Pentru ca imediat — să nu-mi cred ochilor mei de motan -— să 
pufnească și babușca asemenea unei morse și să se așeze și ea pe jos, 
în rând cu copiii. Şi ăsta e îndeobşte cunoscut ca un lucru deloc 
simplu pentru ea, fiindcă la coafura ei falnică, babuşca îşi asortează 
întotdeauna câte o rochie elegantă, destul de lungă și de strânsă pe 
trup şi câte o pereche de pantofi cu tocuri înalte. Nu tocmai cele mai 
indicate haine pentru exerciţii fizice într-un magazin de telefonie 
mobilă. Chiar și așa, nu știu cum, dar mișcarea îi iese, chiar dacă una 


numai pe jumătate graţioasă, şi se pune şi ea jos. Sfântă sardină în 
ulei, babușca asta a noastră e pur și simplu o femeie dată naibii! 

Vânzătorul iese de după tejghea. Între timp, broboanele de 
sudoare i s-au adunat pe frunte cu sutele. 

— la ascultați aici! Nu puteţi să vă întindeți pe jos în locul ăsta! 
Așa ceva nu se face! 

Babușca nu-i întoarce nicio privire. 

— Hei, eu... ăăă... chem imediat poliţia. 

— Bine. Așa faceți. Şi-o să povestesc și eu cum sunteți mincinos, 
cum nu vindeți telefon la mine, pentrrru că nu sunt nemţoaică. Și că 
ați vrrrut să mă jigniți! 

— Cum ați zis, vă rog? 

Vânzătorul simte că se sufocă. 

— Dar aşa ceva nu-i deloc adevărat! Nu am nimic împotriva 
străinilor, iar treaba cu adeverinţa de la biroul de evidenţă a 
populaţiei nu-i deloc invenţia mea. Am nevoie de-așa ceva, fiindcă 
altfel îmi face şi mie șeful scandal. 

Pauli se pune pe chicotit. 

— Şi-ar mai fi ceva! Acum o s-aveți parte şi de scandal în presă! 
Mama mea este jurnalistă şi-o să-i povestesc eu ce fel de magazin e 
acesta! Și ea o să scrie în ziarul la care lucrează şi-atunci chiar c-o să 
aveți zile fripte! 

Pe sfânta mea tăviţă cu nisip! Aici chiar că s-a ajuns să se joace 
tare de tot! Și-așa, încetul cu încetul, începe să mi se facă milă de 
vânzător! Fiindcă nu știu dacă găsesc chiar potrivit ca cineva să fie 
amenințat. Una peste alta, n-a vrut să spună întocmai cele de care e 
învinovăţit, ci doar i-a fost și lui teamă de șef. Tom și Kira par să 
gândească cam în același fel. Schimbă între ei câteva priviri, după 
care Kira vine cu o propunere: 


— Bine, hai să vorbim serios acum: nu căutăm cuiva vreo pricină. 
Numai că avem nevoie urgentă de un telefon mobil, fiindcă vrem să 
împiedicăm un necunoscut care le-a pus gând rău animalelor din 
cartier. Plătim tot ce avem de plătit și vă garantăm că n-o s-aveţi 
parte de nicio neplăcere din partea noastră. Vă rugăm, ajutaţi-ne! 

Odată cu ultimele vorbe rostite, privirea Kirei se întristează. Fac 
un salt iute de pe tejghea, mă înghesui lângă ea și-mi iau şi eu o 
privire dintre cele mai amărâte. la să vedem, merge? 

Vânzătorul trage adânc aer în piept. 

— Bine, fie. O să trec atunci adresa la care locuiţi aici, în 
Hamburg, dumneavoastră semnaţi contractul, voi, puștilor, îmi dați 
banii, eu vă dau aparatul, după care sper să nu ne mai vedem. Şi asta 
cât mai repede! 

Miaumiorlau! A mers! Chiar o s-avem telefonul ăla mobil! Pe 
scândura mea de ascuţit ghearele! Ei, acum să vezi ce te-aşteaptă, 
dușman nemernic al pisicilor! 


O poveste peste poate de urâtă! 


Când am intrat și noi cu bicicletele pe Hochallee bucuroşi nevoie 
mare, primul lucru pe care mi-au căzut ochii a fost Odette! 

Drept care sar din coșul bicicletei, patinez pe toate patru labele în 
direcţia ei și izbutesc să mă opresc numai cu puțin înainte de-a da 
peste ea. 

Kira se întoarce înspăimântată către mine. 

— Winston! Ai înnebunit? Nu mai sări așa de pe bicicletă în plină 
cursă! 

Pe Tom îl pufneşte râsul. 

— Hei, nu fi şi tu aşa severă! Am impresia că e vorba de un motiv 
serios pentru așa o acțiune ca de kamikaze. Uită-te și tu, iar e vorba 
de pisica aia albă și frumoasă, de care-i place lui aşa de mult. 

Bingo, amice, te-ai prins! De-aia o să vă şi las să vă vedeţi de ale 
voastre. Carevasăzică: orice-ați fi pictat voi pe anunţul vostru și 
oriunde ați vrea să-l puneţi, va trebui să faceți treaba fără mine. 
Fiindcă şi eu am ceva important de lămurit aici! 

Odette se poartă ca şi când nici n-aş fi fost gata-gata s-o dau de-a 
berbeleacul. Mai precis, se poartă ca şi când nici măcar n-ar băga de 
seamă c-aş fi prin preajmă, ceea ce, la drept vorbind, e chiar 
imposibil. C-am ajuns față-n față, aproape proptindu-ne mustăţi în 
mustăți. Chiar şi-așa, privește pur și simplu ţintă drept înainte, pe 
undeva pe lângă urechea mea dreaptă. 

— Odette, torc eu către ea. Pe unde ai umblat? Te-am căutat peste 
tot! 

La vorbele astea, catadicsește și-și îndreaptă capul către mine și 
mă priveşte. 

— Că te și interesează pe tine! De unde până unde îţi zboară ţie 
gândul la alte pisici în loc să fii cu mintea numai și numai la 


castronelul tău de-acasă? 

Aoleu! Că răutăcioasă mai e! Stau şi mă-ntreb ce-ar zice despre 
aşa ceva un pisicolog. Probabil c-ar ajunge la concluzia că Odette e 
încă supărată de ceva, ceva ce ar avea legătură cu ea și cu oamenii. 
Că doar nu cu mine, Winston, cel mai credincios prieten şi cel mai 
înfocat admirator al ei. Aşa că mă hotărăsc să-mi păstrez cumpătul și 
să n-o iau ca şi când mi s-ar fi reproșat mie ceva. 

— Bine, ai dreptate, se întâmplă des să fiu cu gândul la porţia mea 
de mâncare. E totuşi un alt lucru de care ţin să-mi amintesc cu mult 
mai des. lar lucrul cu pricina - fac şi eu intenționat o pauză scurtă, 
așa, ca pentru impresie artistică — ești, fără înconjur, nimeni alta 
decât tu, Odette! Căci te consider importantă în viața mea. lar dacă 
simt că nu-ți merge bine, nu-mi merge nici mie altfel! 

Odette cade pe gânduri. la să vedem, îmi mai trântește acum 
vreuna? 

— Vorbele sunt frumoase, n-am ce zice, Winston, rostește ea până 
la urmă. Şi mai află că şi mie îmi pare rău că te-am repezit în halul în 
care am făcut-o, dar să ştii că și eu am avut de-a face de-a lungul 
timpului cu alde mergătorii ăștia pe două picioare şi nu a fost totul 
chiar așa de bine. Aşa că şi eu, atunci când v-aud vorbind despre atât 
de binevoitorii oameni, ăia care vă umplu castronelele numai cu 
minunății de-ale gurii, Atunci... Atunci... simt că m-apucă serios 
furia! 

Miorlau! Și au! Şi înc-o dată AU! Se pare că Spike a nimerit-o la fix 
cu bănuiala lui! Cum se face că mereu nu-l iau în serios pe colegul 
ăsta? Să fie cumva din pricina înfățișării lui, aia de băiat de treabă? 

— Păi, în ce fel ai avut de-a face cu oamenii? mă interesez. 

— Crede-mă, Winston, nu vrei să afli aşa ceva! 

— Ba cum să nu! o ţin și eu pe-a mea, căci vreau cu adevărat să 
aflu. 


Cum să aibă Odette încredere deplină în mine dacă nu ajung să 
știu și eu în ceea ce o privește lucruri cu adevărat serioase? 

Odette suspină. 

— Bine, fie, o să-ți povestesc. Dar nu aici, afară. Povestea-i lungă 
și mi-e şi mie frig. Ce zici, hai să ne retragem în faţa gurii de aerisire 
a beciului spălătoriei! 

Cad o clipă pe gânduri. Normal, că doar și mie mi-e frig, dar și 
dacă Spike și Caramel s-or afla şi ei în colțișorul pomenit, atunci 
Odette, mândră cum o știu, s-ar putea să nu-și mai spună oful. Nu, 
dacă ţin să am ocazia unei discuții între patru ochi de pisică, atunci 
trebuie să mergem într-altă parte. 

— Am o idee şi mai bună, zic eu ceea ce tocmai îmi trecuse prin 
minte. Hai să mergem în apartamentul lui Werner. Acolo o să fim la 
căldurică şi-o să putem să ne căutăm un colțişor în care să nu ne 
stânjenească nimeni. 

Odette șovăie. De vreo câteva ori a fost pe la noi prin casă, și cred 
că are o părere bună despre familia mea de mergători pe două 
picioare, doar a fost servită împărătește cu ce-au gătit și Ana, și 
babuşca. Așa că de ce nu ne-am tolăni pe canapeaua mea preferată? 

— Hai, Odette! Hai, că doar oamenii mei nu mușcă o știi și tu! 

— Bine, hai că vin cu tine sus. 


XA 


Așa se face că nu trece mult și ne aflăm într-adevăr întinşi pe 
canapeaua mea preferată, fără să fim câtuși de puțin deranjaţi. Şi- 
asta fiindcă Werner e plecat din nou la universitate, Ana e pe la 
cumpărături, iar babuşca şi copiii sunt în drum către cel mai 
apropiat centru de copiere, ca să multiplice anunţul acela. Datorită 


trapei pentru pisici montate la ușa de la intrare în apartament, pot să 
intru și să ies când am eu poftă şi fără vreun ajutor omenesc. 

Soarele de iarnă bate prin fereastra sufrageriei taman asupra 
canapelei, învăluind-o pe Odette, care stă drept înaintea mea, într-o 
lumină aurie. Ce mai, arată pur şi simplu splendid și simt cum, la 
așa o privelişte, inimioara mea începe s-o ia la trap. Şi-mi închipui 
cum eu și Odette alergăm peste zi pe o pajişte cu flori, iar seara, 
strânși unul în celălalt, am adormi cuibăriți în acelaşi coșuleţ. Sau 
cum, tot aşa, împreună, ne-am afla la pescuit de păstrăvi în apa unui 
pârâu și... 

— Winston? mă aud strigat de Odette, dar şi înghiontit cu laba, tot 
de ea. Visezi? 

— Ăăă, ce? Eu? Nuuu, n-am făcut decât să... ăăă... să-mi închipui 
cum aş... ăăă... cum am, noi doi... 

Pe sfânta mea tăviţă cu nisip! Ce mai bâlbâială și pe mine! Mă port 
cam cum se poartă Werner în ultimul timp. Dac-o s-o ţin tot aşa, 
sigur n-o să mai alerge nicicând Odette cu mine peste nicio pajiște 
înflorită! Așa că mă scutur. 

— Ei, am încercat şi eu, aşa, să-mi închipui ce-ar fi putut să ţi se 
întâmple aşa de rău în legătură cu oamenii. 

Pfff, hai c-am scos-o la ţanc la liman! 

Odette trage adânc aer în piept. 

— Lucrurile stau în felul următor: n-am fost întotdeauna o pisică 
de pripas, aşa cum m-ai cunoscut tu. Am avut şi eu înainte parte de 
o stăpână iubitoare, de o casă frumoasă, cu o canapea dintre cele moi 
și de un castronel plin întotdeauna ochi. Şi am chiar un pedigri 
adevărat, fiindcă m-am născut într-o vestită crescătorie de pisici. 

MIAUUUU! Am ştiut-o eu: Odette asta, e o doamnă în toată 
regula! Că de cum am văzut-o prima dată, am ghicit eu că sub blana 


ei se ascunde mai mult decât o pisică de curte, vagaboandă. Fiindcă 
pentru aşa ceva, eu unul, Winston Churchill, am nas, nu glumă! 

— Iar, acolo, în casa stăpânei mele, nici nu eram singura pisică. 
Cu mine mai era o pereche de lăbuţe moi: ale prietenei mele Rosie. Și 
amândouă ne bucuram de o viaţă atât de frumoasă! Mergătoarea 
noastră pe două picioare era o doamnă în vârstă. Noi două eram 
bucuria vieţii ei și eram răsfățate și îngrijite. 

Odette face o pauză, părând să se lase în voia amintirii acelor 
timpuri minunate. 

— Şi pe urmă? mă arăt eu curios. 

Privirea lui Odette se întunecă. 

— Pe urmă, stăpâna noastră s-a îmbolnăvit rău de tot. Şi, din zi în 
Zi, i s-a făcut tot mai rău, atât de rău că ajunsese aproape să nu mai 
fie în stare să se dea jos din pat. lar noi ne așezam pe cuvertura cu 
care sta învelită, ca să-i ţinem de urât. În tot timpul acela trecea în 
vizită pe acolo, din ce în ce mai des, o domnişoară, nepoată de-a 
doamnei în vârstă. Îi făcea bătrânei cumpărăturile şi, când şi când, îi 
mai citea câte ceva din cele scrise prin ziare. Unde mai pui că, atunci 
când stăpâna noastră era trează şi în stare să privească în jur, tânăra 
se juca până și cu noi. 

Gânditor, mă scarpin cu o gheară pe după ureche. 

— Păi, până aici totul sună mai degrabă ca şi când în trecut n-ai fi 
avut de-a face decât cu oameni de treabă. 

Odette scutură din cap. 

— Stai și-aşteaptă, Winston. Fiindcă, din nefericire, aşa de bune și 
de frumoase n-au rămas lucrurile. Și eu, și Rosie ne-am dat seama 
până la urmă că nepoata aceea nu era chiar aşa de treabă cum se 
arătase aproape tot timpul. Uneori, pierdea timpul prin grădină, 
obişnuind să vorbească acolo la telefon. Şi anume cu prietenul ei, 
unul care, din când în când, trecea şi el pe la noi. 


Îmi strâmb capul şi-o privesc pieziş pe Odette. 

— Ei, şi tu acum. Oamenilor, și mai cu seamă femeilor, le place să 
vorbească la telefon. E-adevărat, aşa o purtare poate să deranjeze 
deseori, dar cred că aşa ceva nu poate fi privit neapărat ca un semn 
serios al slăbiciunii de caracter. 

— Dar nici eu nu vreau să spun asta! 

Miorlau! Hai că acum glasul lui Odette începe să sune bine. 

— Știu și eu că celor mai multe dintre femei le place să tot dea 
telefoane. Chiar așa de picată din lună nu-s nici eu. Vorba e ce anume 
spunea atunci când era cu telefonul la ureche. Și zicea că ar fi putut 
să moștenească toți banii stăpânei mele dacă se îngrijea și ea nițeluş 
de bătrână în perioada cu pricina. Pe de altă parte, zicea şi că o 
enervau de fapt la culme toate poveștile pe care i le înșira stăpâna 
noastră, numai că trebuia să le mai înghită o vreme. 

— Dar ce-i aia „să moștenescă”? încerc eu să aflu de la Odette. 

— Păi, cred că la oameni lucrurile stau cam așa: atunci când unul 
dintre ei moare, lucrurile lui le capătă un altul. Asta înseamnă să 
moştenești. 

— Bine, dar de ce înainte de moarte trebuie să te porți frumos cu 
cel care urmează să se prăpădească? Vreau să spun, acela care 
urmează să fie mort tot nu mai poate face nimic cu lucrurile alea și 
nici nu poate hotări pe mâinile cui să-ncapă ele. 

Chiar dacă încă arăta ea mohorâtă, Odette nu poate să nu 
chicotească. 

— Nu, lucrul ăsta îl hotărăsc oamenii, fireşte, înainte să moară. 
Adică, atunci când încă mai sunt în viață, stabilesc cine-s aceia care 
ar urma să primească lucrurile lor. 

Rămân tot nedumerit. 

— Și zici că funcționează? Că doar n-or să mai fie deloc în stare să 
controleze cum urmează să se petreacă lucrurile. Ce se-ntâmplă dacă 


nimeni nu respectă treaba asta? 

— Ba da, ba da, Winston. Funcţionează. Că mergătorii ăștia pe 
două picioare scriu totul înainte să moară, iar cele scrise se numesc 
testament. Și toată lumea trebuie să respecte testamentul. lar dacă se 
găseşte vreunul care să nu-l respecte, atunci ceilalți oameni au grijă 
să-i facă numai necazuri. 

— Aha. Ciudată chestie. Și eu, care mi-am zis mereu că, odată 
ajuns la marele Dumnezeu al pisicilor, acolo, în Rai, puțin mi-ar păsa 
de fapt cine s-ar folosi de scândura mea de ascuţit ghearele. 

Odette își fâțâie coada de colo-colo. 

— Bine, dar tu ești un motan. Oamenii sunt altfel. Și oricum, 
întotdeauna ei țin mult la lucrurile lor. Ei, în orice caz, se zice c-ar fi 
bine, se-nţelege, să fii drăguţ cu cineva la ale cărui lucruri râvnești. 
Pricepi? 

Miaun şi eu, dându-i dreptate: 

— E limpede. Acum am înţeles. Adică, vrei să spui că nepoata aia 
se purta frumos cu stăpâna ta numai fiindcă ar fi vrut să 
moștenească ceva. 

— Exact. Şi așa, pe furiș, atunci când credea ea că sărmana mea 
stăpână nu-și dădea seama, se vântura prin toată casa, măsurând 
camerele de-a lungul și de-a latul. Și, simțind şi eu, şi Rosie că ceva 
nu mirosea deloc a bine, am tras amândouă nădejde ca stăpâna 
noastră să se facă cât mai curând bine. 

— Şi? 

— Niciun și. Din nefericire, bătrânei doamne nu i-a mers deloc 
mai bine şi, într-o zi, a murit. Şi-așa ne-am trezit singure cu nepoata 
aceea. 

— Care, de îndată, nu s-a mai arătat a fi deloc cumsecade, nu-i 
așa? 


— Că bine zici. Pe dată nu s-a mai purtat deloc ca un om de 
treabă. Nici vorbă să se mai joace cu noi și, începând de-atunci, şi 
porțiile de mâncare ni s-au împuținat simţitor, mâncare care oricum 
ajunsese să fie numai la conservă. Și eu, și Rosie am fost sigure: cât 
de curând, tipa ar fi urmat să ne ducă la adăpostul pentru animale, 
ca să poată locui în toată casa aceea mare fără noi, numai ea şi 
prietenul ei. 

— Aoleu, la adăpostul pentru animale? Grozăvie curată! 

Odette își scutură capul. 

— Stai să vezi, că ce-a urmat a fost chiar mai rău. Într-o zi, vine ea, 
nepoata, acasă, parcă turbată de mânie. Și s-a pus să ţipe la noi și să 
ne bălăcărească, ba chiar să și arunce după noi cu te miri ce. Noi 
două n-am priceput nimic și ne-am speriat bine de tot, că doar nu 
făcusem nimic rău! În orice caz, până la urmă a pus laba pe noi și ne- 
a vârât cu de-a sila într-o cutie de metal, peste gura căreia a încropit 
ea un capac, pe care l-a prins zdravăn. Înăuntru era întuneric beznă, 
iar eu și Rosie eram peste poate de înspăimântate. 

— Nu! rostesc și eu, arătându-mă revoltat. De ce s-or purta unii 
oameni în halul ăsta? 

— Chiar aşa a fost. Numai că nici așa ceva nu avea să se 
dovedească a fi cel mai rău. 

— Miorlau! Pe sfânta mea tăviţă cu nisip! Dar ce-a putut să se mai 
întâmple? 

— A băgat cutia de metal într-o maşină, și dusă a fost, cu noi cu 
tot. Şi-am ajuns hăt departe, fiindcă şi mersul cu mașina a ţinut o 
groază. Şi când, în sfârșit, ne-am oprit, a înhăţat cutia aceea, a scos-o 
din maşină și-a lăsat-o acolo, în drum. 

— Şi... Și pe urmă? 

— Pe urmă pur şi simplu a luat-o din loc. 

— O clipită numai! Adică pur și simplu a plecat fără voi? 


— Chiar așa. Așa se face că rămăsesem singure-singurele închise 
în cutia aceea. Fără nimic de mâncare. Și fără vreo picătură de apă. În 
clipele cu pricina ne-a fost limpede că ne aştepta un sfârşit dintre 
cele mai urâte. Închise într-o cutie de metal, rece şi întunecoasă. 

Un fior de gheață mă încearcă în lungul spinării și simt cum mi se 
zburlesc toate firele de păr din blană, dinspre vârful cozii către ceafă. 
Cum pot face unii oamenii asemenea lucruri groaznice? 

— Mai pe urmă, avea să se petreacă însă altceva: după un timp, 
cât o adevărată veșnicie, am auzit un zgomot şi amândouă... 

— Ei bine, turtureilor, sunteți gata s-ascultaţi? se aude glasul 
Kirei, care își face apariţia în sufragerie, ducând la subraţ un teanc de 
petice de hârtie. Tocmai am copiat anunţul nostru în cincizeci de 
exemplare. Tu, Winston, sigur o să vrei să fii de faţă atunci când o să 
le punem prin diferite locuri, nu? 

Odette îmi aruncă o privire. 

— O să-ți spun altă dată povestea până la capăt. Hai, fă bine și 
mergi și lipeşte anunţurile alea. 

Cu vorbele astea, sare de pe canapea. O, nu! Trebuie să aflu 
neapărat cum se termină totul! 


O femeie hapsână. Sau un bărbat hapsân? 


Abătut, mă lupt cu zăpada pe urmele Kirei. Oare câte bilețele din 
acelea vom fi pus deja? Habar n-am. Cam după al treizecilea copac 
m-am oprit din numărat. Sigur, ținem cu tot dinadinsul să-l prindem 
pe dușmanul pisicilor, motiv pentru care și acțiunea asta a copiilor e 
una înțeleaptă, după cum tot atât de limpede e și că e grozav că fac 
parte din echipă. Numai că în clipele acelea aş fi preferat să stau 
întins pe canapea şi să aflu continuarea poveştii începute de Odette. 
Trebuie să fi fost careva care să le fi scos pe Odette şi pe Rosie din 
cutia aceea, slăvit fie Dumnezeul pisicilor! 

— Hei, copii! ne strigă un bătrân cu barbă aflat ceva mai în urmă, 
pe partea cealaltă a străzii. 

Kira se întoarce. 

— Da? 

— Tocmai am citit bileţelul vostru. Aşteptaţi o clipă! 

Ne-ajunge din urmă, traversând cu pași grăbiţi. Îl privesc curios. 
Poartă pe cap o bonetă tricotată, e înfășurat într-o haină groasă, iar în 
jurul gâtului are încolăcit un fular destul de lung. Și aşa, deodată, 
simt cum mă ia din nou cu frig. Miorlau! Vreau şi eu acasă! Urăsc 
iarna asta! 

De cum a ajuns bătrânul înaintea noastră, am putut vedea că 
barba îi fusese năpădită de mici cristale de gheaţă. Sfântă sardină în 
ulei! Poate că şi blana mea a îngheţat în acelaşi hal! 

— Carevasăzică, vreţi să ştiţi dacă a văzut careva ceva suspect, 
nu? 

Copiii dădură din capete. 

— Da, rosti Tom. 

— Foarte bine, fiindcă nu mai târziu decât alaltăieri am văzut o 
femeie care a scos dintr-o cutie oarece cocoloașe de mâncare și le-a 


presărat pe o alee. Și a făcut asta mai cu seamă prin preajma 
copacilor şi a colțurilor caselor. La început, nu mi s-a părut nimic 
nelalocul lui. Am crezut că presăra grăunţe pentru păsări sau așa 
ceva. Mai pe urmă, m-am uitat mai atent și cred că era vorba de 
peşte! Sardine în ulei! De-a dreptul scârbos! 

Mă uit mirat în sus, la omul nostru. Cum adică scârbos? Gustos! Se 
prea poate să nu fi fost sardinele alea vreo mâncare de-a păsărilor, 
dar gustoase trebuie să fi fost neapărat! 

Kira, Tom şi Pauli par totuși să înțeleagă imediat cam ce vrea să 
spună bătrânul. Ca la un semn, trag tustrei aer în piept, iar Pauli 
prinde prima glas: 

— Sardine în ulei! Păi, e limpede! Trebuie să fi fost taman 
momelile alea otrăvite! 

Vai de mine, motan nătâng ce sunt! Păi, bineînţeles, hai c-acum 
îmi pică și mie fisa! Alea erau momelile! lar omul din fața mea 
dăduse cu ochii de dușmanul pisicilor. Și, ca să fiu mai precis, peste 
dușmanca pisicilor. Că doar vorbise despre o femeie, nu? 

— Şi ce s-a mai întâmplat? stăruie Kira. 

Omul ridică din umeri. 

— Păi, nimic. Mai întâi, m-am gândit şi eu să strâng bucăţile alea 
de pește și să le arunc la gunoi, dar eram cam grăbit şi nici n-aveam 
la mine vreo batistă sau ceva asemănător, în care să fi înfășurat 
chestiile alea slinoase. După cum nici n-aveam chef să-mi mai şi 
miroasă palmele. 

Pfff, oamenii ăștia! Pur și simplu habar n-au ei ce chestie ca lumea 
sunt mirosurile! Lăsând însă cu totul la o parte treaba asta, dacă 
omul o văzuse pe făptașa noastră acum două zile pe undeva prin 
preajmă, atunci se cheamă că suntem pe urmele ei, şi chiar binișor de 
tot! Ceea ce înseamnă c-ar trebui să fie o joacă de copil să punem 
laba pe ticăloasă! 


— Puteţi să ne povestiţi cam cum arăta femeia? întreabă Tom, cu 
pixul și carneţelul lui deja la vedere. 

Bătrânul ridică încă o dată din umeri. 

— Păi ca o femeie. Mai degrabă tânără, aș zice. Dar foarte sigur nu 
sunt, că iarna toţi ne îmbrăcăm mai gros, de nici nu mai izbutim să 
ne mai recunoaștem între noi. 

Tom se-apucă să scârțâie pe hârtie. 

— Poate v-aduceţi aminte de culoarea părului? 

Drept răspuns, primeşte dinspre bătrân un clătinat de cap. 

— Nu, nu-mi amintesc, fiindcă femeia purta pe cap o căciulă. Îmi 
pare rău, dar mai multe nici nu-mi mai vin în minte. Dacă se 
întâmplă totuşi să-mi amintesc, vă dau eu de veste. Doar mi-am 
notat numărul vostru de telefon. Sper s-o scoateţi la capăt! Bietele 
animale! Ce nerozie! 

Ne salută, dând scurt din cap, după care se întoarce pe trotuarul 
celălalt. 

Kira, Tom şi Pauli se strâng la un loc. 

— Bun. Măcar ştim acum că trebuie să căutăm o femeie. Tot e 
ceva, spune Pauli. Şi când te gândești că nici n-am apucat să 
împrăştiem bine bilețelele alea. Asta îmi pare de-a dreptul un 
supersucces! 

— Mda, să zicem. Dar numai dacă sardinele alea în ulei or fi fost 
otrăvite, i-o trântește Tom. De fapt, tot ce știm e că o femeie a 
împrăştiat ceva pe jos, prin diferite locuri. Poate că nu voia decât să 
le vină în ajutor amărâtelor ălora de animale, acum, de când a venit 
iarna. Aşa că n-aş zice decât că ar fi vorba de un început de bănuială. 

Ceilalți doi dau din cap dându-i dreptate, când, din buzunarul 
hainei Kirei, se aude un țârâit. 

— "Telefonul cel nou! izbucnește ea, agitată și scotocind după 
aparat. 


Sfântă sardină în ulei! Așa ceva nu poate să însemne decât că încă 
cineva ne caută în legătură cu anunţul acela, fiindcă și numărul ăsta 
de telefon e numai pe anunţurile alea și deloc prin alte părți! 

— Alo, aici e Kira! se prezintă prietena mea. 

— Pune-l şi tu pe difuzor, îi șuieră Pauli, în timp ce Kira apasă la 
iuțeală pe una dintre tastele noului aparat. 

De la celălalt capăt al legăturii se aude un glas de puştoaică: 

— Alo, aici e Arzu. V-am sunat în legătură cu cel care chinuieşte 
animalele. Cred că l-am văzut. 

„L-am”? Pe el, adică. Și eu care credeam că suntem pe urmele unei 
femei! Până și detectivii mei mergători pe două picioare fac fețe-fețe. 

— De curând, la noi pe stradă, am văzut un tip care a împrăștiat pe jos 
bucăți de lebărvurşt. 

— Un tip? Adică sigur un bărbat? se interesează Kira. 

— Da, sigur e vorba de-un bărbat. Am văzut de la balcon cum a aruncat 
ceva pe spațiul verde. Am coborât imediat şi m-am uitat mai bine la bucățile 
alea, fiindcă totul mi s-a părut cât se poate de ciudat. Și era vorba de 
lebărvurşt, amestecat cu nişte grăunțe pestrite. Am luat de-acolo o bucăţică 
și i-am arătat-o lui taică-meu. Şi el a zis că grăunțele cu pricina ar fi fost ca 
să omoare melcii şi ar fi fost otrăvitoare. 

Kira trage cu nădejde aer în piept. 

— Vedeţi! Nu-i un zvon! Bucăţile alea chiar erau otrăvite! Smintitul ăla 
care urăşte animalele chiar există! Şi ați dat telefon la poliție, Arzu? 

— Da, am dat. Au zis că şi-au notat şi-o să se ocupe de toată treaba. 
Ceva mai târziu a trecut pe la fața locului o patrulă, iar poliţiştii au cercetat 
spațiul verde şi şi-au notat tot ce le-am spus c-am văzut. Și-au mai şi strâns 
şi luat cu ei toate bucățile rămase. 

— Și pe urmă? 

— Cum? 

— Adică ați mai auzit ceva de la poliție? mai întreabă Kira o dată. 


— Nu. Din păcate, nu. Dar de când cu asta, stau cu ochii pe şoricarul 
nostru. C-ar fi groaznic dacă ar păţi ceva! 

Acum, se bagă-n vorbă și Tom: 

— Alo, Arzu, aici e Tom, un prieten de-al Kirei. Ai putea să-mi spui mai 
multe despre cum arăta bărbatul acela? 

— Hm. Ar fi cam greu. Eu eram în balcon, iar tipul era destul de 
departe. Aş zice însă că era, aşa, între două vârste. Și că avea barbă. Alte 
chestii nu mi-au sărit în ochi. 

— OK, multumesc! Dacă-ţi mai aminteşti totuşi ceva, sună-ne. 

— Așa o să fac, pa-pa! 

Tom mai scrijeleşte ceva în carnețelul lui, după care răsuflă, se 
scarpină în cap și își face ochii roată. 

— Bun. Prin urmare, căutăm o femeie, care însă ar putea foarte 
bine să fie un bărbat. Hai că-i din ce în ce mai bine! 

Kira și Pauli își clatină capetele, în timp ce eu unul mă mulțumesc 
să miorlăi nedumerit. Un bărbat, o femeie, doi martori, şi două 
păreri: una hăis, alta cea. Așa se face că, din păcate, primele 
informaţii mai mult încurcă decât să lămurească. lar bestia care 
chinuieşte animalele nu se lasă așa de ușor prinsă precum mi-am 
închipuit. 

— Atunci eu zic să facem după cum urmează, cuvintează Pauli. 
Mai întâi, mergem şi noi să bem undeva câte o ciocolată fierbinte, 
prilej cu care ne sfătuim şi vedem ce-i de făcut mai departe. Că-mi 
simt deja celulele nervoase cum intră-n congelare. lar asta zău că nu 
face bine la vânat răufăcători! 


XXX 


In bistroul lui Sandro e cald şi plăcut. Kira, pe care Sandro o 
cunoaște din niște excursii întâmplătoare făcute cu Werner și cu Ana, 


a propus să pună la dezgheţat celulele nervoase ale lui Pauli. Și o 
face exact în localul italianului, fiindcă oricum, întorcându-ne de la 
acţiunea noastră de răspândire a anunţului, am trecut taman prin 
fața bistroului. Acum, copiii stau tolăniţi în jurul unei mese şi sorb 
alene din ciocolatele lor fierbinți garnisite cu frișcă. Pe frigul ăsta e o 
idee genială, cu toate că, sincer să fiu, mai mult m-ar interesa ce 
ofertă ar avea prea-amabilul Sandro pentru un motan înțepenit de 
frig. Miorlăind, mă frec de picioarele lui. 

Drept care italianul își pleacă ochii către mine. 

— A, il gatto nero este din nuovo pe-aiceea! Este şi la tine frigo? 

M-apuc și torc, aşa, din răsputeri. 

— Hm. Eu zico că lapte prea caldo no făcea bene la motano. Poate 
că ceva de mâncare ţi-ar pica molto bene, amico miot? 

Sfârrrr, sfârrr, SFÂRRR! Omul ăsta știe ca nimeni altul ce-și doresc 
pisicile! 

— Allora!, poate puţino vitello tonnato? 

Tresar. Nu cumva e vorba de lucrul acela, pe care l-am mâncat de 
curând, înainte să m-apuce durerile alea groaznice de burtă? Pe de 
altă parte însă, chestia fusese al naibii de gustoasă și unde mai pui că 
și Werner fusese sigur că durerile alea de burtă mi se trăseseră mai 
degrabă de la copiii Beatei. 

Sandro îmi așază un mic bol cu cărniță de viţeluş în sos de ton 
direct sub nasul meu atât de fin. Miroase pur şi simplu 
dumnezeieşte! Nu mă pot stăpâni și iau o mică înghițitură. Miau! 
Vai, dar cât de gustoasă e! Lacom, dau iama și termin și restul. La cât 
e de gustos, așa ceva nu poate fi în ruptul capului otrăvit! 

Sandro râde, după care îmi mai pune puţin în bolul de porțelan. 
Rad noua porție imediat, fără să las vreo urmă. Am impresia că m-aş 
putea obişnui cu bucătăria italienilor! Ce-ar fi dacă ar face rost şi 
babuşca de o carte de bucate italienești? Cuget un pic la cum aș 


putea s-o fac pe bătrână să se gândească la asta, dar imediat alung 
gândul. Fiindcă cine s-ar încumeta vreodată să-i dea de înţeles 
babuşcăi că nu se împacă prea bine cu măreţul ei talent la gătit, n-ar 
face decât să-și pună viața-n joc... 


Un vis urât se repetă 


Mă trezesc tremurând din toate cele și, rând pe rând, simt cum mă 
ia ba cu cald, ba cu frig. Nu-nu, ăsta nu-i vis, de-așa ceva îmi dau 
seama imediat! Din păcate, sunt nişte dureri de burtă cât se poate de 
adevărate şi cât se poate de urâte! Pe sfânta mea tăviță cu nisip! 
Vitello tonnato ăla trebuie să fi fost otrăvit! Mă chinui și ies până la 
urmă din coșuleț şi mă gândesc s-ajung din nou la Kira. Numai că 
podeaua se clatină în asemenea hal sub mine, că nu-s în stare să fac 
nici doi paşi unul după altul. Şi, în același timp, am senzaţia că 
pereţii din hol se adună înspre mine amenințători. Să mă strivească, 
nu alta. Ce mai, totu-i groaznic! 

Cumva, izbutesc totuși să mă târăsc până în camera Kirei și, 
măcar într-o privinţă, am şi eu noroc: Kira nu s-a culcat încă. Citește. 
De cum mă pun deznădăjduit pe miorlăit, mă şi zăreşte. 

— Vai de mine şi de mine, Winston! Ce-ai mai pățit? Arăţi 
îngrozitor și mai şi tremuri tot! 

Sare din pat şi mă ia în braţe. Se-apucă apoi să mă liniştească, 
mângâindu-mă pe cap, pe partea stângă şi pe cea dreaptă, după care 
se uită la mine mai atent. 

— Măi, dar şi inimioara-ţi bate ca nebuna! Mi-e teamă că acum 
chiar că trebuie să le spun și celor mari din casă, chiar dacă nu-ţi face 
nicio plăcere să mergi la doctorul veterinar! 

În fine, îmi las capul să-mi atârne, fix înainte ca o nou crampă să 
mă scuture ca lumea. Acum știu că puţin îmi mai pasă ce-o să se 
întâmple cu mine. Că mai important e să înceteze odată durerile 
astea. 

Kira mă așază pe patul ei, după care iese din cameră ca o zvârlugă 
și se întoarce aproape tot atât de iute, târând-o după ea pe Ana. 


— Uită-te și tu, mamă, cât de rău îi e lui Winston! A mai fost el așa 
de curând, numai că azi pare să-i fie chiar mai rău. Cred că e foarte, 
chiar foarte bolnav şi trebuie ajutat de urgenţă! 

Ana se așază lângă mine pe marginea patului, şi-şi plimbă grijulie 
mâna peste creştetul capului meu. 

— Winston, arăţi de-mi vine să-ți plâng de milă! Şi în ce hal 
tremuri! Tare mi-e teamă că trebuie să mergem cu tine direct la 
spital. Sper să existe aşa ceva, chiar și pentru pisici. Ştie el Werner, cu 
siguranţă. O să-l întreb. 

Nu trec nici treizeci de secunde și, la căpătâiul patului meu de 
suferinţă, se înființează colocatarul meu, Werner în persoană. 

— Dumnezeule mare! Ce-i cu tine, motănelul meu? 

Kira ridică din umeri. 

— Zău dacă știu ce are. Şi duminică s-a simţit tot aşa de rău. La 
început, m-am întrebat dacă nu cumva o fi mâncat vreo momeală 
otrăvită. Numai că de data asta, am fost toată ziulica împreună și 
ştiu precis că n-a mâncat nimic de pe stradă. În afară de asta, i-am 
atras atenţia în mod deosebit în legătură dușmanul pisicilor. Așa că 
știe că pe-afară n-are voie să mănânce de pe jos. 

Cu coada ochiului, apuc să văd cum Ana și Werner fac schimb de 
semne discrete și, în ciuda situației serioase, mai și zâmbesc. 
Miorlau! Câtă obrăznicie! Ăştia chiar nu cred câtuși de puţin că sunt 
în stare s-o înțeleg pe Kira, prietena mea cea mai bună. Dacă nu m-ar 
chinui durerile astea cumplite, ce-aș mai pufni şi-aș mai scuipa și eu, 
de mama focului! Dar aşa, las să-mi scape doar un scâncet. 

Werner se aşază lângă Ana și se-apucă și el să mă mângâie. 

— N-are nicio importanţă. O să-i dau telefon imediat doamnei 
doctor Wilmes. 

Ana dă neîncrezătoare din cap. 


— Tu nu te uiţi cât e ceasul? Aproape nouă jumate. Cabinetele 
medicale veterinare s-au închis de mult, sigur n-ajungi tu să mai 
prinzi vreunul deschis. Sper ca măcar să existe vreun serviciu clinic 
veterinar de urgenţă sau vreo clinică veterinară! 

— Ana, ai încredere în ce-ţi spun! Am numărul de telefon 
personal al doamnei doctor Wilmes. O s-o sun acasă şi-o s-o rog să se 
întoarcă la cabinet. Doar e o urgenţă și ea îl ştie pe Winston. 

Sfântă sardină în ulei! În sfârşit o rază de lumină! Fireşte că, dacă 
mă întrebi, nu-mi face nicio plăcere să merg la doctorul veterinar. 
Dar, dacă tot e să merg, atunci să fie la doamna doctor Wilmes! Că ea 
e mereu foarte grijulie cu mine! 

Numai că, în loc să se bucure pentru mine, Ana îi aruncă lui 
Werner o căutătură dintre cele mai urâcioase. 

— De unde până unde ai tu numărul de telefon personal al 
doamnei doctor Wilmes? 

Werner își arată podul palmelor. 

— Asta chiar că n-are nicio importanţă! Mult mai important e că îl 
am. Şi, în mod cât se poate de evident, ăsta e un lucru foarte bun. 
Sun chiar acum. 


XA 


Până aici mi-a fost. Chiar că nu mai am nicio scăpare. lată că mi-a 
sunat şi ultimul cesuleț din viață. Şi nici măcar n-am parte de aste 
ultime clipe întins pe canapeaua mea de-acasă, locul meu preferat, 
plăcut, moale și scăldat de razele soarelui, în mijlocul celor din 
familie, care să se strângă în jurul meu pentru a-și lua rămas bun. 
Nu-nu, ceasul îmi sună în timp ce stau întins pe tăblia cea rece a 
mesei de consultații a doamnei Wilmes, doctorul veterinar. 


Pe de altă parte însă, mai bine să-mi fie curmată acum scurta viață 
de motan decât să fiu silit s-o ţin tot într-un chin. Am niște dureri de 
burtă așa de cumplite, de parcă-aş sta să mă rup în bucăți de-a 
binelea. Werner Hagedorn, credinciosul meu prieten mergător pe 
două picioare, m-a adus aici imediat ce am simţit cum mă ia cu 
ameţeală. N-apucam bine să fac un pas, că mă și prăbușeam la 
pământ. Acum s-a postat lângă masă şi mă mângâie pe cap, 
încercând să mă liniştească. Citesc însă pe faţa lui că se teme pentru 
viața mea. Până şi pe Kira, cea mai bună prietenă a mea dintre 
oameni, sunt gata s-o înece lacrimile. Tot drumul până aici, m-a ţinut 
numai în poala ei și m-a mângâiat. Cam așa de rău stau lucrurile în 
ceea ce mă priveşte. Miorlau! 

Când doamna doctor încearcă să-mi pipăie burtica, mă zbat, dau 
din lăbuţe, și, cu ultimele puteri, izbutesc să scap din mâinile ei. 
Istovit la culme, rămân apoi întins pe o parte. Doctorița profită de 
ocazie și îmi vâră în ochi lumina unei lanterne. Pe lângă asta, mai şi 
mormăie ceva, aşa, ca pentru ea, ceva ce pare să sune ca un „Aoleu!” 
sau un „Vai de mine!”. Ceea ce nici nu mă miră, că doar știu prea 
bine că-s mai aproape de moarte decât de viaţă. 

Până la urmă, doamna doctor Wilmes îşi drege glasul: 

— Domnule profesor Hagedorn, rostește ea, cu glas care-i sună 
cât se poate de serios, teamă mi-e că Winston a fost otrăvit. Sau cel 
puţin că a mâncat ceva ce pentru pisici e ca o otravă. În orice caz, 
pupilele arată de parcă i s-ar fi dat niscaiva droguri. Aşa că acum n- 
avem ce face şi trebuie să-i golim stomacul. Trag însă nădejde să-l 
mai pot salva. 

Pe Kira o podidesc lacrimile de-a binelea și până și Werner simte 
nevoia să tragă adânc aer în piept. 

Eu unul sunt prea slăbit ca să răspund în vreun fel. Dar dacă 
milostivul Dumnezeu al pisicilor o vrea acum să mă ia la el, facă-se 


voia lui. Cine și-ar fi închipuit că voi avea parte de-așa un sfârşit 
urât! Doar cu ceva zile în urmă totul era cum nu se poate mai bine. 
Stăteam tolănit în tihnă pe minunăţia noastră de canapea din 
Hochalle de la numărul 106 A, din Hamburg. În jurul meu lumea se 
agita nevoie mare, ca-n fiecare an de altfel, cu prilejul petrecerii de 
familie în stil hagedornic. Să fi ştiut că asta urma să fie ultima mea 
petrecere din viaţă și astea, ultimele zile petrecute alături de cei 
dragi mie, zău dacă n-aş fi profitat mai mult de ele. Din nefericire, e 
prea târziu pentru asta. Vezi-ți de viaţa ta, lume frumoasă! Și tu, 
Hamburg, perla mea, trăiește-ți și tu viaţa mai departe! 

— O să-i dau acum lui Winston ceva care să-l liniștească, și-așa 
nici n-o să simtă nimic din ce-o să-i facem. 

Kira ridică privirea. 

— Vreţi să spuneți că-i faceți o anestezie generală? Eu am auzit că 
așa ceva ar fi foarte periculos pentru pisici! 

Milostiv zeu al pisicilor! NU! Nu şi asta! N-am niciun chef să mai 
fiu chinuit acum cu lucruri așa de primejdioase! Miorlau, miorlau, 
miaaauuuuu! 

Doamna doctor Wilmes mă mângâie ușor pe cap. 

— Nu-ţi face griji, Winston! Asta nu-i deloc periculos pentru tine. 
Numai așa, ca o pișcătură mică, și pur şi simplu n-o să mai simți mai 
nimic din tot ce-o să-ţi facem. Îţi promit că n-o să doară deloc! 

Mai fac o încercare să-mi salt capul, dar nu mai am niciun pic de 
putere. După care urmează pișcătura de care tocmai îmi spusese 
doamna doctor, iar lumea din jurul meu se scufundă într-o negură 
groasă. 


Ce bine că o pisică are nouă vieți! Dar și prieteni adevărați. 
Iar uneori că e chiar şi-un câine prin preajmă! 


Se face din nou lumină în jurul meu. Şi, la drept vorbind, totu-i 
chiar mult prea luminos. Aproape orbitor de luminos! Să fi ajuns 
deja în raiul pisicilor şi nu peste mult timp am să dau ochii şi cu cel 
care m-a făcut? Îmi fac iute socoteala dacă, în viaţa mea atât de 
scurtă, mai mult am păcătuit sau am făcut mai mult fapte bune. 
Poate c-oi fi umblat şi eu puțin cu nasul pe sus, dar, una peste alta, 
cred că am fost totuși de treabă şi gata să sar în ajutorul celor din jur. 
Sau mai știi? Poate că drept răsplată am să primesc o porţie serioasă 
de ficat de pasăre gătit. Sau poate că o să mă aleg cu o minunată 
mustrare şi-o să zbor de îndată din raiul pisicilor? 

Acum se apleacă înspre mine o făptură uriaşă, impunătoare. 
Învăluită în raze de lumină, făptura cu pricina răcnește la mine. 
Sfântă sardină în ulei, e groasă rău! 

— Winstooon! Cum simte la tine? 

Miau! Glasul ăsta, care vine dinspre dumnezeul pisicilor, îmi pare 
uimitor de cunoscut. 

— Ţi-am gătit terci de fulgi de ovez. Lasă ca nu mai e mult și-o să 
faci mai bine, sărmane mârrrtan! 

De unde până unde să fi gătit milostivul dumnezeu al pisicilor, 
special pentru mine, terci de fulgi de ovăz? Darămite să mai 
vorbească cu accent rusesc? Nu-mi trebuie decât vreo zece secunde 
ca să macin în cap asemenea informaţii, după care mă și luminez la 
mintea mea de pisică! 

Unu la mână: sunt încă în viaţă! Doi la mână: babușca e cea care 
stă acum lângă mine. Trei la mână: mă aflu acasă, întins din nou pe 
canapea, iar soarele străluceşte prin sticla ferestrei. Că de-aia e aşa de 
multă lumină în jur. Dar și pentru că babușca asta, precum îi e 


obiceiul, poartă un pulover ornat cu paiete scânteietoare, şi făptura 
ei e învăluită în raze de lumină, mai ales atunci când se postează 
direct în fața ferestrei. 

Ei, și-aşa se face că un bolovan cât toate zilele mi se ia de pe 
inimioara-mi de motan. Ura! Sunt din nou acasă! Din toate alea nouă 
vieți de pisică ale mele, am mai rămas cu cel puţin opt! Mă-ntind din 
toate încheieturile. Chiar așa, mă simt eu, ce-i drept, încă slăbit, dar 
uite că mă pot mişca din nou, fără cine ştie ce dureri. Fantastic! Ce 
mai, ziua de azi e o minunăţie de zi! 

— Hai, mârrrtan, hai să duc la tine în bucătăria! 

Cu asemenea vorbe rostite, babușca mă saltă cu băgare de seamă 
și mă poartă până în bucătărie. Odată ajunși acolo, mă aşază cu mare 
grijă pe podea. Parcă i-ar fi fost teamă ca nu cumva, peste noapte, să 
fi ajuns iar în starea aia deplorabilă. În împrejurări obișnuite, zău 
dacă nu m-ar fi trecut toate bănuielile în legătură cu atâta gingăşie. 
Cum zic ei, mergătorii pe două picioare? Brânză bună în burduf de 
câine, lucru care pare să i se potrivească babușcăi ca o mănușă. 

Mai apoi, bătrâna ia oala de pe aragaz, toarnă cu un polonic ceva 
în castronelul meu şi îl împinge către mine. Adulmec neîncrezător. 
Chestia din castronel nu arată tocmai îmbietor. Cumva... foarte 
terciuită! Bleah! Și, la urma urmelor, nici nu mi-e poftă de-așa ceva, 
fiindcă nici nu mi-e foame. Aşa că-mi întorc capul într-o parte. 
Numai că, fireşte, babușca n-are de gând să lase lucrurile așa. 
Împinge castronelul şi mai aproape de mine și se-apucă să mă 
dăscălească. 

— Winstoon, trebuie să te faci sănătos şi în puterrre! Că doar 
trebuie ajutat la Kira şi prinsul ticălosului de rrrăufacătorrr! Hai, hai! 

Mai amușşin o dată, după care îmi iau inima-n dinţi şi gust din 
terciul cu pricina. Miorlau! Ce să mai zic? Zău dacă nu-i bun la gust! 
Şi se simte așa de moale în gură și ușor dulceag. Fie-fie, n-o fi foc 


dac-o să-nghit olecuţă. lar pe chestia asta o să se bucure sigur și 
babușca! 

În aceeași clipă, apare şi Kira în bucătărie. 

— În sfârşit, eşti din nou pe picioarele tale, Winston! mă salută ea 
cu avânt, lăsându-se în genunchi lângă mine. 

— Copile! o mustră babușca pe loc. Lasă mârrrtan sa mănânce 
liniștit! 

— Clar, îl las! Sunt însă așaaaaa de bucuroasă! Că doar mi-am 
făcut atâtea griji! Și, pe lângă mine, şi Tom, şi Pauli. Şi-ar fi vrut să 
treacă și ei neapărat pe aici, cu mine, după şcoală, numai că le-am 
spus și eu că pentru vizite e poate puţin cam devreme. 

Dau din cap și torc. Are dreptate Kira. Că acum, așa, numai cu ea 
și cu babuşca alături, mă simt tare fericit. 

— Am făcut totuși o excepție și-am adus pe cineva cu mine. Şi- 
acest cineva te-așteaptă în sufragerie. 

Curios, îmi răsucesc capul în direcția ușii de la bucătărie, după 
care îi arunc Kirei o privire întrebătoare. Ei, dar despre cine poate fi 
vorba? Şi se pare că nici babușca n-ar şti cum stau lucrurile, căci o 
priveşte pe Kira la fel de încurcată ca şi mine. 

Kira râde. 

— Hai, Winston. Hai că te duc eu dincolo, la întâlnire. 

Nici n-am trecut noi bine de ușa de la sufragerie, c-am şi zărit cine 
ședea pe canapea: Odette! Odette a mea! 

De bucurie, mai c-aș fi sărit de urgenţă Kirei și-aș fi luat-o la fugă 
înspre Odette. Numai că, în starea în care mă aflam, cred că n-aș fi 
ajuns să fac niciun metru și m-aș fi prăbuşit jalnic pe covor. Ce mai, o 
privelişte deloc potrivită unui erou ca mine, una pe care, în niciun 
caz, n-aş fi vrut să i-o ofer lui Odette! 

În loc de toate astea, vine Odette către mine, sărind de pe canapea 
ca să mă întâmpine şi pare la fel de nerăbdătoare precum m-arăt şi 


eu! 

— Hei, Winston! Cum îţi mai merge? Mi-a povestit Kira cât de rău 
ţi-a fost. Nu cumva ai înfulecat vreo momeală? Că de-aşa ceva nu l- 
aş fi crezut în stare decât pe grăsanul ăla de Spike! 

S-a oprit şi stă în fund înaintea Kirei şi toarce către mine. 

— Nu, bineînţeles că n-am înghiţit nicio momeală. Cred că m-am 
otrăvit cu altceva. Slavă Domnului, pe Winston Churchill nu-l pui tu 
la pământ cu una, cu două, că uite, mi-am revenit și mi-s aproape ca 
nou. 

Odette mă fixează din priviri. 

— Hm, mie, uneia, îmi pare c-ai fi mai degrabă încă sleit de 
puteri, Winston sărmane! 

Acum, Kira se apleacă către Odette, ca să ne putem și noi privi 
direct bot în bot. Mi-o fi plăcând mie să-mi las mintea s-o ia razna, 
fiindcă, de fapt, mă simt încă slăbit, dar parcă şi Odette asta chiar îmi 
aruncă o privire drăgăstoasă. Miorlau! Şi, așa, pe dată, mă şi simt o 
mie la sută mai bine! 

— Aşa, şi-acum gata cu adulmecatul, ţuști pe canapea, motan 
suferind, hotărăşte Kira cu veselie în glas și mă așază pe locul meu 
preferat. 

— Hai şi tu, Odette, poţi să te aşezi liniştită alături. Că după așa o 
noapte groaznică, i-ar prinde bine și lui Winston ceva momente de 
relaxare, nu crezi? 

Torc zgomotos, întru totul de acord. Dintr-un salt, Odette ajunge 
lângă mine. 

— Și, Winston, după ce o să termin cu masa de prânz și cu temele 
pentru acasă, mai spune Kira, trebuie să stăm de vorbă și să lămurim 
cum ai ajuns de-ai băgat în tine blestemăţia aia de otravă. Nu-mi iese 
deloc din minte gândul că la mijloc n-ar fi vorba numai de un singur 
făptaș. lar chestia asta nu-mi place chiar deloc! 

— N-aş putea să-ți spun cât am rămas eu și Rosie în cutia aceea, 
spune Odette de pe canapea. Începe deci să povestească ce s-a mai 
întâmplat în povestea aceea urâtă din trecutul ei. 

Acum, chiar dacă și eu însumi tocmai am trecut printr-o treabă 
urâtă, tot am impresia că un stomac stricat ca al meu nu-i nici pe 
departe la fel de îngrozitor precum ceea ce i-a fost dat lui Odette să 
îndure. 

— La un moment dat, pierdusem complet noțiunea timpului. Aşa 
că nici acum nu ştiu câte zile şi câte nopți am petrecut acolo. Foamea 
ne dădea teribil de furcă, dar cea mai rea şi mai rea era setea. Ce n- 
am mai fi dat și noi pentru vreo câteva picături de ploaie! Dar n-am 
avut parte nici de picătura a mai mică, nici măcar atunci când a 
plouat cu găleata. Ploaia n-a făcut decât să bată darabana în capacul 
cutiei. Uneori, aveam impresia că auzeam pași. Și-atunci ne puneam 
și noi pe mieunat cât ne țineau piepturile. Numai că nu s-a întâmplat 
NIMIC. 

Mă trec toţi fiorii. E totuși bine de știut că, într-un fel sau altul, 
Odette şi Rosie trebuie să fi fost salvate, că altfel nici c-aș fi fost în 
stare să ascult mai departe toată povestea asta. 

— La un moment dat, puterile au lăsat-o într-atât pe Rosie, încât 
pur şi simplu s-a chircit pe fundul cutiei şi a adormit. Fireşte, până 
atunci ne încurajasem noi una pe cealaltă, dar acum nu mai avea 
niciun pic de vlagă în ea. lar eu m-am simțit îngrozitor de singură şi, 
într-un târziu, m-am întins și eu pe jos. 

Odette trage adânc aer în piept. 

— Îmi luasem deja adio de la viață. 


O vreme, nu mai scoatem amândoi niciun cuvânt. După care, 
Odette îi dă înainte: 

— Așa a şi ajuns să mi se arate în vis o namilă de câine, care mă 
amușina, cu gând să mă înfulece. lar eu nu aveam cum să fug, de 
parcă aş fi fost înțepenită. Mă smucea şi mă lătra, iar eu îl scuipam, 
fără însă să mă pot mișca. Și l-am scuipat eu și l-am tot scuipat... 
până când însă, deodată, am înţeles că totul nu era deloc un vis! Pe 
acolo chiar dădea târcoale un câine, care trăgea de cutia noastră! 
Bineînţeles că nu aveam cum să-l văd, dar de mirosit o puteam face. 
Şi-atunci mi-a venit ideea salvatoare: mi-am amintit că, mai 
totdeauna, câinii ăștia nu pleacă ei brambura fără să fie însoțiți de 
vreun om. Şi mi-am mai amintit un lucru, și anume că atunci când 
câinele tot întârzie şi nu se întoarce, omul sigur vine să-l caute. Dacă 
ar veni acum, poate că ar da peste cutia noastră şi ne-ar găsi și pe 
noi! 

Am încuviinţat, dând din cap. 

— Așa-i, sună cât se poate de logic. Şi ce-ai făcut atunci? 

— Mi-am adunat toate puterile rămase și m-am pus pe mieunat și 
pe pufnit și scuipat. Ca nu cumva câinele s-o ia din loc! L-am mai și 
făcut în toate felurile şi am sperat că o să se simtă jignit şi-o să 
rămână prin preajmă. L-am făcut „potaie proastă”, „nătâng”, „javră 
fără minte”, „împuțţit” şi câte și mai câte. A mers de minune. Câinele 
chiar s-a înfuriat teribil și a mârâit întruna pe lângă cutie, încercând 
s-o desfacă. 

Hai că m-am convins! Chiar aşa, pusă la cea mai mare încercare și 
la capătul puterilor, Odette e așa de neînchipuit de deşteaptă! 

— Ei şi, la un moment dat, am auzit în sfârșit glas de om strigând: 
„Hasso, vino aici! Hasso, pe unde te-ai băgat?”. Cred că niciodată n- 
am fost într-atât de fericită să aud un glas omenesc! 

— Şi ce s-a întâmplat mai departe? 


— Omul chiar a venit până la cutia noastră. Slavă Domnului, 
câinele a continuat să mârâie, ceea ce l-a făcut pe omul acela să se 
uite mai atent la cutie și să încerce imediat să-i deschidă capacul. 
Numai că nu era deloc floare la ureche, că nemiloasa aia de nepoată 
închisese capacul cu un lacăt. Recunosc, mi-a fost teamă că omul ar fi 
putut să nu se mai sinchisească atâta și să ne lase acolo. Aşa că m-am 
pus şi eu iar pe mieunat și pe pufnit. Şi, chiar dacă de felul lor 
oamenii stau așaaa prost cu auzul, el a auzit zarva făcută de mine. 

Pfff, halal poveste! Numai ascultând-o și simt că o iau razna! 

— Oricum, s-a apucat să strige cât îl ţinea gura. Mai întâi: „Aoleu, 

Dumnezeule!” Şi apoi către un altul: „Karl, ia vino repede-ncoace! Şi 
adu cu tine și cutia cu scule din mașină! Am dat peste o treabă 
urâtă!” Chiar astea i-au fost cuvintele și n-am să le uit cât oi trăi. 

— Și pe urmă? 

— După o vreme, am auzit din nou paşi. Apoi am simţit pe cineva 
apucând cu putere cutia, hotărât s-o desfacă. lar pe noi, înăuntru, ne- 
a zgâlţâit şi ne-a smucit de ne săreau capacele. Până la urmă însă, a 
desfăcut capacul cutiei, iar eu știu c-am fost orbită de strălucirea 
luminii de afară. Dar am fost superfericită! 

— Pfff, chiar că totul s-a petrecut, aşa, în ultima secundă! Dar ce 
poveste înfiorătoare! Ei, dar cine s-ar fi gândit că, una peste alta, 
eliberarea i se mai datora și unui câine! 

Odette dă din cap. 

— Ai dreptate, cui să-i fi trecut prin cap așa ceva? Dar nici că mi- 
am închipuit că niște oameni ar fi în stare să le facă unor pisici așa 
ceva! 

— Şi mai departe cum a fost? V-au luat cu ei oamenii aceia? Şi ce 
s-a-ntâmplat cu Rosie? 

Odette cade câteva clipe pe gânduri. 


— Oamenii au luat cutia, cu tot cu noi înăuntru, și au dus-o în 
mașină. Rosie tot nu apucase să scoată încă vreun sunet, dar cel 
puţin o auzeam cum respira. Își pierduse cunoştinţa. Unul dintre 
oameni i-a spus celuilalt că cel mai bine era să ne ducă la un adăpost 
pentru animale, că acolo sigur avea să fie şi un doctor veterinar. 

Odette râde şi nu prea. 

— Dacă înainte combinaţiile astea de cuvinte, „adăpost pentru 
animale” şi „doctor veterinar”, m-ar fi făcut ca, de groaza lor, să sar 
din maşină, acum ele îmi sunau în urechi ca o muzică. 

Mda, îmi închipui eu ce vrea să spună Odette. Că şi eu m-aș fi 
simţit la fel. 

— Din nefericire, adăpostul pentru animale nu s-a arătat a fi 
ultima mea oprire în toată aventura, rostește Odette și suspină, 
răsucindu-şi mai apoi capul într-o parte. 

— Nu? Păi, ce-a mai fost după aia? Dar cu Rosie ce s-a întâmplat? 
Haide, vreau să aflu totul, o zoresc eu pe Odette. 

— Nuuu, Winston, restul o să ţi-l povestesc după ce... 

Hei! Când adică? Că doar sunt curios! 

— ...După ce o să aflăm de ce ţi-a fost astă-noapte aşa de rău. Şi 
cred că prietena ta, Kira, vrea să stea serios de vorbă cu tine tocmai 
în privinţa asta! Că doar ţi-a și atras atenţia. 

Odette toarce, căci se vede treaba că a zărit-o pe Kira înaintea mea. 
Kira e într-adevăr în preajmă, proțăpită în fața canapelei şi 
aruncându-mi o privire cât se poate de întrebătoare. Acum, oricât de 
mult aş îndrăgi-o eu pe Kira, ce-o fi având și ea — pe sfânta mea 
tăviţă cu nisip! — de apare taman atunci când urma partea cea mai 
palpitantă a poveștii. 


Vitello tonnato. Vitello tonnato? Vittelo tonnato! 


— Prin urmare, eşti sigur-sigur şi mai şi juri pe iubita ta scândură 
de ascuţit ghearele că n-ai mâncat nimic de pe jos, de pe stradă? 

Kira mă priveşte cum nu se poate mai aspru, drept care 
încuviințez dând din cap și mai ridic și laba dreaptă din față. Am 
văzut eu chestia asta odată, într-o emisiune de la televizor, una în 
care erau mulți oameni într-o sală, înaintea cărora stăteau trei inși 
îmbrăcați în negru. Ăstora în negru trebuia să li se jure că li se va 
spune adevărul şi numai adevărul. Ridicatul mâinii întărea cumva 
veridicitatea deplină a mărturiei și dădea, aşa, un aer solemn, chestie 
pentru care m-am apucat şi eu să fac la fel. 

Fireşte, Kira nu pricepe câtuşi de puţin chestia cu solemnitatea, 
așa că pe ea o umflă râsul, de mama focului. Până şi Odette se-apucă 
să se rostogolească veselă de pe-o parte pe alta, distrându-se din 
plin. Jignit, las laba în jos. Lipsă de bun-simţi 

— Bine, dar cum ai putut să bagi în tine otrava aia? 

Îmi las capul să cadă într-o parte. Bineînţeles că şi eu m-am gândit 
la asta și, între timp, mie unuia cazul mi-e cât se poate de limpede. 
Chiar limpede precum apa de izvor: numai de la vitello tonnato ăla 
trebuie să mi se fi tras! Oricât mi-ar fi plăcut mie să pun tot răul de 
pe lume în cârca Beatei și a odraslelor ei prost-crescute, sunt sigur 
totuşi că nu ei sunt vinovați de durerile mele de burtă. Nu-nu, vitello 
tonnato trebuie să fi fost. Cum să fac însă acum și să-i dau de înţeles 
Kirei așa ceva? 

O vreme stau încă și mă mai socotesc dacă aș putea să mimez 
cumva cuvântul vitello sau dacă n-ar fi mai bine să apuc ceva de scris 
într-o labă şi cine știe dacă nu i-ar trece Kirei ceva ajutător prin cap. 

— OK, dacă mă gândesc eu ceva mai bine, atunci aş zice că şi 
după petrecerea de Adventi“, dar și ieri ai mâncat ceva gătit la 


Sandro. Şi anume chestia aia cu sos de ton. Şi, de fiecare dată, ceva 
mai târziu, ajungeai să te simți rău. Ha! Păi, asta e! strigă ea şi iese ca 
o vijelie din sufragerie. 

Odette se uită la mine cu o mutră întrebătoare. 

— Ce chestie cu sos de ton? 

— Ei, e un fel de mâncare deosebit de gustos, pe care l-au născocit 
oamenii ăștia: friptură cu sos de ton. Am avut de curând şi pe-aici 
aşa ceva, când cu vizita rudelor lui Werner, când Ana și babușca nu 
erau acasă și de-aia nici n-a avut cine să gătească. Şi exact din aceeaşi 
chestie am mâncat și ieri când, după acţiunea cu anunţul, am intrat 
în restaurantul cel mic al lui Sandro, ca să ne mai încălzim. 

Odette se arată mirată. 

— Acţiunea cu anunţul? Dar despre ce acțiune e vorba? 

Cerule, se vede că Odette a fost plecată ceva mai mult! N-a aflat 
de niciunde! 

— Păi în legătură cu dușmanul ăla al pisicilor! Doar v-am povestit 
de el. Kirei, lui Pauli și lui Tom le-a venit ideea să împrăştie niște 
biletele, prin care să atragă atenţia asupra celui care chinuieşte 
animalele. În anunţurile astea e trecut și un număr de telefon mobil, 
la care oricine poate anunţa te miri ce fapte suspecte de care ar avea 
cunoștință. 

— Adică la poliţie? 

— Nu, la noi. 

— La noi? Ce, tu ştii să foloseşti un telefon? 

— Da. Ăăă... adică nu! Adică: vreau să spun că lumea îi poate 
suna pe copii, că n-am zis „la noi” decât aşa, fiindcă suntem şi noi o 
echipă, nu? 

— Părerea mea e că oamenii și animalele nu prea pot alcătui 
echipe. 


Sfântă sardină în ulei! Pe lângă toate cele, Odette asta mai poate fi 
și încăpățânată! Bine, fie, povestea ei, chiar dacă n-o știu eu încă 
până la capăt, este, cum nu se poate mai tristă. Dar nu toți mergătorii 
ăştia pe două picioare sunt aşa! Ai mei, din fericire, nici pe departe! 
Că-n ruptul capului nu m-ar lăsa ei vreodată închis într-o cutie, pe 
cine ştie ce coclauri. 

Kira se întoarce în sufragerie şi, de data asta, l-a adus cu ea și pe 
Werner. 

— Werner, am aflat între timp care a fost mâncarea otrăvită! 

— Păi, zi odată! Despre ce e vorba? o întreabă şi Werner. 

— Despre feliile alea de friptură în sos de ton, din care a mâncat 
Winston după masa de Advent de duminica trecută. E sigur-sigur! 

Werner se scarpină în creștetul capului. 

— Dar pe-asta de unde ai mai scos-o? C-au trecut doar câteva zile 
de la petrecerea aia. Aşa că durerile de burtă de azi-noapte ale lui 
Winston n-au cum să aibă vreo legătură cu vitello ăla. 

Kira scutură din cap. 

— Nu, nu vorbesc despre petrecerea aia. Cu toate că şi-atunci, 
duminică noaptea, l-au chinuit durerile de burtă. Bine, nu au fost 
atât de groaznice precum cele de azi-noapte, dar suficient cât să vină 
la mine în cameră şi să aud toată noaptea cum i-au chiorăit maţele. 
Ieri însă a mâncat din nou vitello tonnato la Sandro. Cam ciudat, nu 
crezi? 

Werner face ochii mari. 

— Chiar că-i ciudat. Şi-atunci, din două una. Ori Winston este 
alergic la carnea de ton, cu toate că sigur ar fi descoperit ea, doamna 
doctor Wilmes, vreo reacție alergică. Ceea ce-nseamnă că asta iese 
din discuţie. Ori vitello ăla era otrăvit sau stricat. Și prima, şi-a doua 
oară. 

Odette se trage mai aproape de mine. 


— Ce-i aia „alergic”? vrea să afle și ea. 

Coada mi se zbate când într-o parte, când în cealaltă, căci am 
căzut pe gânduri. 

— Cred că e atunci când cineva nu suportă un lucru. ÎI mănânci şi 
pe urmă începi să te simţi rău, cu toate că lucrul cu pricina nu e 
stricat sau otrăvit. Sau cum ar sta lucrurile cu tine și cu mergătorii pe 
două picioare. Cei mai mulți dintre ei sunt cu totul de treabă. Tu 
însă, nu te împaci deloc cu niciunul. Așa că s-ar zice c-ai fi alergică la 
ei. 

— Aha. 

Şi asta-i tot ce are de spus. Poate că exemplul meu cu mergătorii 
pe două picioare i s-a părut prostie curată. 

— Și cum aflăm noi dacă lucrurile nu erau în ordine cu vitello ăsta 
nici a doua oară? îl întreabă Kira pe Werner. 

Profesorul cugetă câteva clipe. 

— Păi, aş avea eu o idee. Presupune însă din partea mea un 
sacrificiu deeestul de mare. Chiar mare de tot! mai spune el și face o 
pauză mică, ca înaintea unei dezvăluiri senzaţionale. 

— Și care ar fi aia, mă rog? se interesează Kira, în timp ce eu unul 
mă arăt cât se poate de revoltat, că doar și pentru Werner ăsta, niciun 
sacrificiu n-ar trebui să fie îndeajuns de mare pentru credinciosul său 
motan, Winston Churchill! 

— Păi e vorba că eu n-am gustat din vitello. Şi-ar fi trebuit, adică, 
să-i fi întrebat pe ceilalți invitați dacă ei au pus gura pe aşa ceva. Că 
nici Winston n-a fost singurul căruia i-a fost rău. Ca să aflu însă asta, 
ar trebui s-o sun pe cumnata mea, Beate. 

Aha! Carevasăzică mai sunt şi sacrificii cu adevărat URIAȘE. 


XXX 


Ştiţi cum se zice: o nenorocire nu vine niciodată singură. N-au 
trecut nici cinci minute de când Werner a sunat-o pe Beate, că s-a şi 
înființat la noi acasă și s-a proptit pe canapea. Din păcate, era pe 
undeva prin preajmă și s-a gândit ea, așa, deodată, ca împreună cu 
copiii să-mi facă o vizită, ca la căpătâiul bolnavului. 

Așa că iată-mă zăcând pe aceeași canapea, deloc liniștit şi relaxat, 
în braţele celor două gemene. De cum le-a văzut pe fetițe, şmechera 
de Odette a și tulit-o. Așa-i când ești un motan semiotrăvit și ţi-a 
pierit agerimea aia de pisică sănătoasă. 

Așa c-am ajuns singura victimă a copiilor, care par foarte convinși 
că pisicile nu mai pot de fericire atunci când sunt strânse tare în 
braţe. Eu unul, aproape sugrumat, mă văd legănat necontenit când 
de una, când de cealaltă copilă. Şi îmi mai şi plâng de milă, așa, fără 
nicio noimă (la fel ca mama lor): „săraca pisică”, „săraca pisică”. 

„Ajutor! Încetaţi!” îmi vine să răcnesc cât mă ţin puterile, că m-a 
luat rău cu amețeală de la atâta legănat. Dar poate că ameţeala vine 
și de la pălăvrăgeala care se revarsă din gura Beatei şi care nici n-are 
de gând să mai termine. 

— Werner, tu chiar vrei să spui c-am fost otrăviţi cu toții? De 
Sandro ăsta? Așa ceva chiar că-i nemaipomenit! Trebuie să te duci 
imediat la poliţie. La poliție, Werner! Auzi? 

Werner suspină spășit. Pesemne că, între timp, se căieşte că i-a 
trecut prin cap s-o întrebe pe Beate dacă ea și familia ei au mâncat 
duminică vitello tonnato. 

— Beate, înainte de orice, o să mă duc şi-o să vorbesc personal cu 
Sandro. Îl cunosc de mai bine de douăzeci de ani și n-am deloc de 
gând să dau imediat fuga la poliţie. 

Beate se schimbă la faţă. 

— Cum adică nu imediat? Și, mă rog, cam ce-ar mai trebui să se 
întâmple ca să pricepi şi tu odată? Nepoţii tăi au fost victimele unei 


tentative ticăloase de otrăvire! Iar luni, când am încercat să-ți spun, 
nici n-ai vrut s-auzi de-aşa ceva. A trebuit să se îmbolnăvească 
motanul ca să te mişti şi tu. Să-ţi fie ruşine, Werner! Cât de egoist ai 
ajuns! O spun acum și-o s-o spun la nesfârșit: ai ajuns o ciudățenie 
de burlac. Hm, de parcă ar mai trebui să mire pe cineva! Trăiești aici 
de unul singur, cu un motan, așa că de ce ne-om mai întreba... 

— Ia stai puţin, întrerupe Werner discursul fără capăt al Beatei, că 
doar locuim în casa asta patru persoane: Ana, fata ei, mama Anei şi 
eu. 

Beate scutură din cap. 

— De parcă astea ar conta. Nu-i destul că-ţi lași îngrijitoarea şi 
plodul ei să locuiască aici și că ele nu fac decât să profite de 
mărinimia ta, dar mai și... 

Chiar în clipa aceea intră şi Ana în sufragerie, iar după trăsăturile 
încremenite ale chipului ei, îmi dau seama c-a auzit totul, cuvânt cu 
cuvânt. Acum să vezi încurcătură! 

Până şi Werner pare să se fi prins de cât de serioasă era situaţia, 
căci, încurcat, priveşte când la Ana, când la Beate. Izbutesc și eu să 
mă eliberez până la urmă din strânsoarea brațelor uneia dintre 
puştoaice și, dintr-un salt, sunt pe podea. Dacă se iscă vreo răzmeriță 
pe-aici vreau ca măcar să mă pot ascunde pe sub canapea. 

Ana trage adânc aer în piept, după care i se adresează lui Werner: 

— Werner, spune-i! 

Beate priveşte mirată. 

— Mai înainte de toate, mai c-aș zice măcar un „bună ziua”! Ce-ar 
trebui să-mi zici, Werner? 

Colocatarului meu pare să-i fi pierit însă graiul: 

— Ăăă... Eu... ăăă... e tot ce-i iese din gură. 

— Werner! strigă Ana, fără pic de milă. 

— Ăăăm, bâiguie el, păi, Beate, chestia e că... ăăă... 


Acum își iese şi Ana din ţâţâni. 

— Hai că mi-ajunge! Stabilisem ceva, Werner. Îţi aduci aminte? 
Seara de ajun? Dar dacă nu te ţii de ceea ce am hotărât și n-ai de 
gând să-i spui cumnatei tale despre noi doi, atunci între noi totul s-a 
terminat! 

Werner sare ca ars şi face un pas spre ea. 

— Bine, draga mea! 

Beatei îi cade faţa. 

— „Draga mea”? Werner, n-ai vrea tu să-mi explicit şi mie ce se 
petrece aici? 

Werner îşi face scurt o socoteală, după care o prinde pe Ana pe 
după umăr şi o priveşte pe Beate drept în ochi. 

— Ana este prietena mea, adică noi doi suntem împreună. Și ne- 
am bucura dacă anul acesta am sărbători ajunul Crăciunului cu toată 
familia laolaltă, aici, la noi acasă. 

Stau și mă gândesc cam cum s-ar putea descrie mai bine ce se 
întâmplă cu Beate şi cu mutra ei. Cred că cel mai bine i s-ar potrivi 
femeii ăsteia expresia „ca vițelul la poarta nouă”. 


O scrisoare misterioasă. Şi un plan pe cinste. Atenţie: e 
vorba în el şi de o bunică bolnavă. 


O zi mai târziu, mă simt muuult mai bine așa că, dacă tot s-a 
hotărât Werner să-i facă lui Sandro o vizită înainte de prânz, sunt 
gata să-l însoțesc. Poate dacă dă ochii cu victima lui, îl apucă şi pe 
răufăcătorul ăsta mustrările de conștiință! Dar şi Kira face parte din 
delegație, că doar nimeni nu-i otrăveşte motanul preferat fără să-şi 
primească pedeapsa cuvenită! 

De cum trecem tustrei pragul localului lui Sandro, acesta ne 
întâmpină salutându-ne în felul său, prietenos: 

— Werner, ciao! Come stai? £2 

— Nu prea bine! mârâie Werner. 

Sandro îl priveşte surprins, după care căutătura lui se cam 
întunecă, de parcă ar fi avut o vagă bănuială despre problema 
noastră. Și nici nu-i de mirare, că doar amestecătorul ăsta iscusit de 
otrăvuri o fi ştiind el ce i-a putut pielea. 

— Sandro, trebuie să stăm de vorbă. În localul ăsta al tău e ceva în 
neregulă. Mai precis, e ceva în neregulă cu felul ăla de mâncare, cu 
vitello tonatto. Părerea mea e c-a fost otrăvit. Uite, alaltăieri, Winston 
a fost cât pe-aci să moară după ce-a gustat din el și-a trebuit să-şi 
petreacă noaptea la clinica veterinară. Şi eu pe lângă el. N-a fost bine 
deloc! 

Pe dată se aşterne o tăcere apăsătoare, iar Sandro pleacă ochii în 
pământ. 

— Mda, adică, chiar ca îmi parrre rau! Mi dispiace!#® Dar cum așa, 
otrrravit? Poate erea numai stricato, no? 

Werner scutură din cap. 

— Winston a mâncat asta în două rânduri. Și în porții diferite, 
înţelegi? Duminica trecută și alaltăieri. Ca să nu mai spun că 


duminica a mâncat din felul ăsta și cumnata mea, și până și ei i-a fost 
rău. Deci: ce se întâmplă aici, la tine? Hai, s-aud! 

Sandro înghite în sec, după care, punând o mână pe unul dintre 
umerii lui Werner, îl trage pe acesta puţin mai aproape de el. 

— Hai să vieni cu mine în spate, la birrroul. Trrrebuie zico la tine 
una poveste despre ceva. 

După care îl trage pe Werner după el. Trec prin faţa tejghelei unde 
îți ţinea casieria și prin fața vitrinei, în care stăteau la vedere toate 
bunătățile, iar apoi ies pe ușa batantă, care dă în bucătărie. Eu și Kira 
ne ținem scai de cei doi, până când, în sfârşit, ajungem cu toții într-o 
încăpere mică, fără niciun ochi de geam, în care nu se află decât o 
masă de scris, un telefon și un calculator. 

Sandro închide ușa în urma noastră, după care, trăgând adânc aer 
în piept, începe: 

— Werner, sono şi io şantajato! Cineva vrea să m-aducă în sapa di 
lemno! Uită-te și tu! 

Trage de sertarul mesei de scris, scoate de-acolo mai multe plicuri 
și i le îndeasă lui Werner în mână. La început, acesta se uită la ele 
încurcat, dar apoi scoate dintr-unul un bileţel, pe care îl citește la 
repezeală. 

— Ah, cerule mare! exclamă, după care rămâne cu gura căscată şi- 
i piere şi glasul. 

Miorlăi și eu către Kira, ceva de genul: „Hei, ia-mă şi pe mine-n 
braţe! Că de-aici, de jos, nu văd deloc ce scrie în bilețelul ăla”. 
Prietena mea pricepe pe dată ce vreau și mă saltă de jos. Şi-așa ajung 
să mă zgâiesc şi eu la foaia de hârtie, aflată încă în mâinile lui 
Werner. La drept vorbind, nici nu-i scrisă ca lumea, ci mai degrabă... 
lipită. Literele sunt lipite, decupate de cineva, fără doar și poate, 
dintr-un ziar. 


Dar aşa un scris parc-am mai văzut eu pe undeva. La fel arăta și 
scrisoarea şantajistului care o răpise pe Emilia, colega de clasă a 
Kirei. Asta însă chiar mă încurcă... Ce, şi-aici să fi fost cineva răpit? 
Nu cumva răpitul e chiar bucătarul lui Sandro? Şi nu cumva din 
cauza asta Sandro se vede silit acum să gătească el însuși? Poate că, 
din nebăgare de seamă, aşa a și ajuns să-şi otrăvească clienţii. 

Werner își regăsește glasul: 

— Eşti șantajat? Îi ameninţă vreo primejdie pe clienţii tăi? Bine, 
dar de ce nu mi-ai spus până acum? Că doar suntem prieteni! 

Sandro ridică din umeri. Pare neajutorat și, pe deasupra, trist. Eu, 
în schimb, n-am nicio părere. Şi asta fiindcă nici n-am apucat să 
citesc scrisorica aceea. Cum s-o fac pe Kira să priceapă că ar face bine 
să pună mâna pe foaia aia? Cu grijă mare, îmi înfig ușurel ghearele la 
subraţul ei. Poate c-o pricepe semnul. 

— Au, Winston! Ce, nu ţi-e bine? Motan prost-crescut, ce-ţi veni să 
mă zgârii în halul ăsta? Doare! 

Revoltată, Kira mă pune din nou jos, pe podea. OK. Se vede 
treaba că n-a-nţeles semnul meu delicat. Așa că, jignit, m-apuc şi 
miorlăi. Nici nu se sinchiseşte de mine şi-şi freacă braţul. 

— Ce s-a întâmplat, Werner? se-arată ea interesată să afle. 

— Hai că-i citesc eu repede. 

Mă rog, fie şi-așa. Cumva tot oi ajunge eu la ceea ce mă 
interesează! 

— Carevasăzică, aici zice aşa: 


SANDRO, DACĂ ŢII LA VIAȚA 
ȘI LA SĂNĂTATEA CLIENȚILOR TĂI: 
50 000 DE EURO, BANI GHEAȚĂ. SÂMBĂTA VIITOARE! 
ALTFEL, AM SĂ-ŢI OTRĂVESC TOATĂ MÂNCAREA!!! 
URMEAZĂ ALTE VESTI!! 


Înspăimântată, Kira duce mâna la gură. Sandro clatină din cap, iar 
mie-mi pare că văd cum i se preling lacrimi la colțurile ochilor. 
Sfântă sardină în ulei! Dacă și pe oamenii ăştia mari îi podidește 
plânsul, înseamnă că-i groasă rău de tot! 

— Si, si, terribile! Iste grande catastrofa! Zău dacă ştiu ce sa facio. 
Nicio vorba să am 50.000 de euro! Așa că nici n-am plătit nimic. Şi-a 
mai venit una scrisore, ca să pono la banii într-un punga şi punga la 
pubela de gunoaie din curte, dar eu n-am făcut ce ziceea. C-am 
sperato c-ar fi numai proasta la gluma, dar acum, că mi-ai istorisit-o 
tu că la tua famiglia a ajuns bolnavi, acum chiar ca m-am infricosato 
și io de-a bineleea. Şi pe urma şi gatto nero: terribile! Veramente 
terribile! Îmi pare la mine asaaa de rau! 

Werner scutură din cap. 

— Sandro, Sandro, vrei să-mi spui că ştiai că cineva te șantajează, 
că cineva te ameninţă c-o să-ţi otrăvească clienţii... și tu ai stat cu 
mâinile în sân? Şi n-ai făcut nimic? Ba mai mult, ai sperat că totul n-a 
fost decât o glumă proastă? 

— Păi da, dar am și controlat tutto cu multa atenţione. Și am 
cumparato numai proaspăt și dopo aceea bine incuiate în dulap. Mi- 
am ziso doar că, dacă spun la poliţia, atunci ei închide la ristorante 
mio, no? Și tocmai cuando înflorește la afacerile de Crăciuno, dacă 
nu m-aleg, şi io cu ceva mai molto parale, atunci chiar ca se-alege 
praful de afacerea mia! Iste luna cea mai importante de la tot anul! 
Capisce? 

Capisce? Cine sau ce-o mai fi şi asta? Cine sau ce-o mai fi și 
„afacerile de Crăciuno”? Parcă stabiliserăm între noi, pisicile, că cei 
mai mulți oameni sărbătoresc de Crăciun nașterea salvatorului lumii. 
Şi asta nu-i deloc vreo afacere... Sau, mai știi, poate-o trebui, într-un 
fel sau altul, să plăteşti pentru treaba asta? Adică te pomenești c-o fi 


vorba de salvarea lumii, dar numai dacă bagi mâna-n buzunar și 
plăteşti înainte vreo cincizeci de euro? Ca motan ce mă aflu, pot doar 
să clatin revoltat din cap! Uneori chestiile astea ale oamenilor mai că 
îmi zbârlesc mustăţile! 

— Degeaba, Sandro. Vitello ăla a fost, fără îndoială, otrăvit. Şi cel 
mai bine ai face să suni chiar acum la poliţie şi să povestești totul. O 
să ştie ei, cu siguranţă, ce-i de făcut. 

— No, no, pregoli! Te rog, nu! De como o s-apara la poliţie în 
ristorante mio, atunci s-a zis-o cu tutto! Con siguranţa! se plânge 
Sandro, cu glas complet deznădăjduit. 

Werner suspină. 

— Da, dar ce-ai vrea să faci altceva? S-aştepţi până când mai dă 
careva peste cine ştie ce necaz? Ai vreun plan, ceva? 

Sandro scutură din cap şi răspunde abia auzit: 

— NO, din pecate no. 

În discuţia celor doi se bagă acum și Kira: 

— Am putea să încercăm noi să-l ajutăm pe Sandro. Că doar am 
rezolvat până acum câteva cazuri serioase. Și unde mai pui că am 
făcut — o chiar mai repede decât poliția. Serios! 

— Ai putea să încerci, mica sienorina!!”? întreabă Sandro, cu glas 
care pare să sune că ar trage şi el oarecare nădejde. 

Kira dă din cap şi zâmbeşte în timp ce eu, ca să întăresc spusele 
fetei, mă pun pe tors. Când are ea dreptate, chiar că are. Chiar am 
fost isteţi, mai isteți decât cei de la poliţie. Şi — pe lăbuţele mele cele 
moi! — chiar am avut succes! 

Gânditor, Werner îşi scarpină bărbia. 

— Hm. Știu şi eu? Ce se întâmplă însă dacă, între timp, ajung să se 
îmbolnăvească și alți oameni? 

— Cu o scuză oarecare, Sandro ar putea să țină mâine localul 
închis toată ziua. lar în timpul ăsta ar putea să ne arate cum își 


pregătește mâncarea. Poate atunci o să ne dăm seama cum ar fi putut 
să ajungă otrava în interiorul localului. Şi, în primul rând, o să știm 
despre ce fel de otravă e vorba. Ce mai, o să putem să ne băgăm 
nasurile peste tot, și fără să fim deranjaţi. Sandro o să-şi vadă liniștit 
de treabă, iar noi încercăm să punem mâna pe șantajist sau, mai știi, 
pe şantajişti. 

Sandro dă șovăielnic din cap. 

— Da, poate no iste un plano rea. Să chem la ajutorul meu de la 
bucataria și să stăm și cu lui de vorba? 

Kira scutură cu hotărâre din cap. 

— Nu, nici vorbă de așa ceva! Cu cât ştiu mai puţini, cu-atât mai 
bine! Cine ştie dacă ne putem încrede în omul ăsta al tău sută la sută. 
Şi-acum aș zice să chibzuim bine şi să găsim un motiv ca lumea 
pentru închisul localului, așa, pe nepusă masă, după care îl anunţi şi 
pe ajutorul de la bucătărie, OK? 

Primul răspuns e un suspin din toţi rărunchii. 

— Mă-ncredo în ajutorul de la bucataria chiar mia la suta, dar dacă 
zice așa, mica signorina... 

— Da. Chiar așa zice! 

— Werner, la tine care e părerea? vrea şi Sandro să afle de la 
profesor. 

Cel întrebat încuviințează din cap. 

— În privința asta, cam are dreptate Kira, și e foarte adevărat c-a 
făcut ea ce-a făcut de chiar a dejucat deja vreo câteva fărădelegi. Pare 
de necrezut, dar e adevărat. Uite, aş zice s-alegem o cale de mijloc: 
dacă avem norocul ca, în următoarele patru zile, să descoperim ceva, 
atunci ne vedem fiecare de treburile noastre fără să amestecăm 
poliția. Dar, dacă la sfârşitul celor patru zile, o să constatăm că 
pescuim în continuare în ape tulburi, atunci o să-i lăsăm pe 
specialiști să intervină. 


— D'accordo! exclamă Sandro. Ne-am înțeles! Aşa o să faciamo! 

— Aşa, și-acum avem nevoie de scuza aia mincinoasă, ca să 
putem ţine localul închis o zi-două, ne aduce aminte Kira. 

— Ce-ar fi să zice ceva de mia nonna? Bunica mea? Spun cum ca 
iste un cazo de maladia în mia famiglia. La bunica mea simte 
foooarrrte, foooarrrte rea. Şi trebuie s-o visitare multo rapido, no? 

— Asta chiar că-i o idee nemaipomenită, Sandro! izbucneşte Kira. 
Noi ne-apucăm să-ți întoarcem tot restaurantul cu susul în jos și să 
scotocim după alimente otrăvite. Tu ne-arăţi exact de unde cumperi 
marfa, cum o pui la păstrare și cum gătești. Poate că, în privinţa asta, 
am putea să ne folosim de o cameră de luat vederi ascunsă sau ceva 
de genul ăsta. 

— Şi cam cum ai de gând să afli care dintre alimentele de pe-aici 
sunt otrăvite? întreabă Werner, ușor neîncrezător. 

— Păi foarte simplu! Luăm nişte probe din fiecare, după care 
urmează partea ta de contribuţie, Werner. 

— Partea mea? 

— Exact. Fiindcă ai s-o rogi pe doamna doctor Wilmes să trimită 
probele astea la un laborator sau să le analizeze chiar ea. Că doar o 
cunoşti bine. Ai și numărul ei de telefon. Uite-așa o să facem. 

Werner își freacă fruntea. 

— Păi, în primul rând: înainte să apară cine ştie ce zvonuri, să știți 
că o cunosc mai îndeaproape pe doamna doctor Wilmes numai şi 
numai fiindcă, acum vreo doi ani, am făcut cu fiul ei câteva ore de 
pregătire la fizică, înainte ca acesta să susțină examenul de 
bacalaureat, pe care, altfel, ar fi fost gata-gata să-l pice. De-atunci am 
ajuns să am numărul ei personal de telefon, nu-i vorba de nimic 
altceva în toată chestia asta! Şi în al doilea rând: la o adică, ideea cu 
probele e chiar una cât se poate de bună, dar dacă e să luăm probe 
din toate câte se află pe aici, analizele alea ar ţine o veșnicie și-ar mai 


costa și o avere. Dac-am pune la socoteală, așa, la repezeală, câteva 
sute de euro pentru fiecare analiză, am ajunge la un total de vreo 
câteva mii. Și, în afară de asta, chiar dac-am descoperi ceva, tot nu 
ne-am lămuri cum de s-a întâmplat ca otrava să fi ajuns aici. 

Kira lasă capul pe umăr. 

— Mda, asta cam aşa-i. Uite, la așa ceva nu m-am gândit câtuși de 
puţin. Pe de altă parte, nici nu putem sta, aşa, cu mâinile în sân, 
aşteptând să se mai întâmple cine ştie ce! 

Werner îi dă dreptate, aprobând din cap. 

Dar Kira vine cu o propunere nouă: 

— Cum ar fi dacă Sandro ar reface, așa, de la zero, tot stocul de 
provizii? Așa am putea să-i întindem șantajistului o cursă. Sandro 
ridică palmele la vedere. 

— Ma! asta înseamnă la mine molto scump! 

— E-adevărat, dar măcar ai ocazia să fii sigur că totul e în deplină 
ordine. Şi oricum, acum nu mai poți să gătești pentru clienţi. Firește, 
ca nu cumva să se petreacă cine știe ce nenorocire. 

Miorlau! Hei, oameni buni! Dar asta s-a întâmplat deja! Doar că a 
trebuit să sufere un motan nevinovat! Dar pe cine să intereseze aşa 
ceva?! 

— Kira, ce idee bună! o laudă Werner pe prietena mea. Dar cum 
ar putea arăta cursa? 

— Sandro, ai putea să iei în vreun fel legătura cu șantajistul ăla? 

Italianul cugetă puţin. 

— Si! lo credo că da. Ca mi-a mai scris el încă una scrisoreea. 
Momento. 

Zicând acestea, Sandro alege din sertar alt plic şi i-l întinde lui 
Werner. Acesta scoate scrisoarea din plic și o citește cu glas tare: 


DACĂ AI BANII, PUNE-I ÎNTR-O 


PUNGĂ DE PLASTIC. VINO CU EI LA ORA 12 ÎN PARCUL 
INNOCENTIA. DACĂ O SĂ VEZI O MAȘINĂ DE GUNOI LA 
INTRAREA DINSPRE ALEEA BRAHMS, TRIMITE-MI UN 
SMS LA NUMĂRUL 0144-123 456 CU CUVÂNTUL „GATA”. 
DUPĂ AIA O SĂ PRIMEŞTI ALTE INDICAȚII. 


— OK, poate că şantajistul chiar poate fi contactat la numărul ăsta 
de telefon. Tu l-ai mai sunat cumva? vrea să afle Werner de la 
Sandro. 

Italianul scutură din cap. 

— No. La ce buono? La mine nici nu am vreun banii. Aşa che nici 
n-am făcut ceva. 

— Mda, probabil că nici telefonul ăsta mobil nu e activ tot timpul, 
că altfel l-ai localiza cu uşurinţă. Cu toate astea, când și când tot 
trebuie să și-l mai deschidă ca să-l verifice. Că doar e interesat să afle 
dacă nu cumva Sandro va reacţiona totuși în vreun fel. Tot merită o 
încercare... 

— Despre ce încercare ar fi vorba? întreabă Werner şi Sandro într- 
un glas, unul căruia m-aş fi alăturat şi eu, dacă aș fi putut să vorbesc. 

— M-am gândit la următoarea chestie. Ce-ar fi să-i scrie Sandro 
șantajistului un SMS, prin care să-l anunţe că refuză să se lase 
șantajat şi că o să-și schimbe complet stocul de provizii? Asta poate 
că l-ar stârni pe făptaş să facă într-un fel și să strecoare în local 
otrăvurile, iar noi am putea să-l prindem în flagrant cu o cameră de 
luat vederi sau dintr-o ascunzătoare. Ceva de genul ăsta. Înţelegeţi? 
lar dacă, de exemplu, se dă drept client și vâră ceva pe ascuns la 
bucătărie, atunci chiar că-l putem prinde la ţanc. 

— Ah, şi! Buon’ idea! Este uno buona idee! Așa să şi faciamo, se 
bucură Sandro. 

Până şi Werner aprobă, dând din cap, dar nu scoate nicio vorbă. 


Cât despre mine, ce să zic? Sunt mândru, fiindcă în pielea Kirei 
mele zace pur și simplu o adevărată agentă secretă! Aşa că sunt pe 
deplin sigur că, în scurtă vreme, o să aflăm cine-i cel care i-a făcut 
viața atât de grea sărmanului Sandro, DAR mai cu seamă 
sărmanului Winston! 


Un telefon important. Şi nişte agenți sârguincioşi 


— Kiral Telefon vseo vremea zvanil! Mne prișlosi atvetiti. 2 

Babușca năvăleşte în hol și, agitată, se fâţâie cu telefonul mobil 
prepaid încoace şi-ncolo, fluturându-l prin faţa noastră. E clar că 
aparatul a sunat încontinuu și că, până la urmă, a răspuns ea. Să fie 
cumva vorba despre ceva veşti noi în legătură cu dușmanul acela al 
animalelor? Pe sfânta mea tăviță cu nisip! Între timp, tărășenia cu 
vânătoarea răufăcătorului a devenit cam încurcată. Fiindcă acum, pe 
lângă necunoscutul care chinuiește animalele, a mai apărut și cel 
care îl șantajează pe Sandro. Părerea mea e că echipa noastră de 
agenți ar trebui mărită de urgenţă! Bine că momentan putem conta 
pe Pauli și Tom, dar și pe cei patru cu mușchi tari! Nu-i vorba în 
niciun caz de patru supereroi plesnind de mușchi care, cât ai zice 
peşte, sunt în stare să-i ia de guler pe cei care chinuiesc animalele, pe 
șantajiști sau pe alţi răufăcători și să-i bage la zdup, ci de Spike, 
Caramel, Odette și umila mea persoană. lar numele ăsta l-am luat și 
noi după ce am hotărât ca, pe viitor, să trecem prin tot soiul de 
aventuri, care mai de care mai uimitoare. Acum, dacă mă-ntrebaţi 
numai pe mine, eu m-am băgat în chestia asta mai întâi şi mai întâi 
ca s-o impresionez pe Odette, dar fireşte că, într-o oarecare măsură, 
mă bucur să mai vânez și niscaiva oameni certați cu legea. 

În timp ce Pauli şi Tom şi-au luat cât se poate de în serios treaba 
cu lipitul anunţurilor, se pare că, din păcate, noi, ăștia cu muşchii 
tari, nu prea ne mișşcăm ca lumea. lar asta trebuie să se schimbe cât 
mai curând! Așa că imediat ce-mi vor ajunge la urechi informaţii noi, 
o să pun în alertă trupa pisicească. 

— Şi cine a sunat? se interesează Kira la bunica ei. 

Ea se întoarce către nepoată și-i întinde, cu o figură plină de 
importanţă, mâna în care ţine atât telefonul mobil, cât și un bileţel. 


— Uite! A dat telefon un bărrrbat, care zice c-a mai stat el de 
vorrrbă cu voi! zice c-a văzut iarrr pe femeie. Și c-a mai și urmărrrit- 
o! 

Kira face ochii mari. 

— Buni, dar asta-i chiar grozav! Şi-a aflat cumva și unde 
locuieşte? 

Babușca scutură din cap. 

— Niet. Din păcate nu. Că i-a și pirrrdut urmă. Darrr, înainte, se 
luase după ea încă de la Superrrmarkt, de unde asta cumpărrrase 
sarrrdine pe ulei. Adică, sigur e la magazin unde femeia cumparrră 
mai des. Poate că tocmai pe-acolo o să mai dea currrând peste ea! 
Uite, aici scrrris numărrr la telefon și nume barrrbat. Spasibo!22 

Kira face un salt uşurel și se-apucă să bată din palme. 

— Winston, chiar că-i minunat! Se pare că am avut o idee genială 
cu anunţurile alea, dar şi cu telefonul mobil! O să vezi tu că n-o să 
treacă mult timp şi-o s-o punem noi cu botul pe labe pe ticăloasa aia 
care chinuiește animalele! 

Să fi fost câine, evident că m-aş fi apucat să dau din coadă, fiindcă 
pe mine m-a și cuprins bucuria. Pe de o parte, fiindcă am izbutit ca, 
atât de repede, s-o prindem cu fofârlica pe ticăloasă. Pe de altă parte, 
fiindcă şi Kira se bucură foarte tare. Fireşte, mă întreb în continuare 
ce hram o purta tipul care pusese momelile alea cu grăunţele pentru 
stârpit melcii. Ca să fim noi siguri-siguri, ar trebui să dăm și de urma 
ăluia. 

E evident că, după cât mă ţin pe mine puterile s-o arăt, aşa, ca 
motan, îmi iau o mutră destul de gânditoare, de-o fac pe Kira să se 
aplece înspre mine și să mă privească mai atent. 

— Ce-i, Winston? E ceva ce nu-ți convine? Te gândeşti la tipul cu 
bucăţile de lebărvurşt, ăla pe care l-a urmărit puștoaica, nu-i aşa? 
Nu-ţi face griji, c-o să punem noi mâna și pe ăla. Povestea asta nu-i 


deloc un caz obișnuit! Auzi, cine-ar fi crezut ca pe-aici, prin 
împrejurimi, să bântuie taman doi dușmani ai pisicilor?! 

E curată minunăţie cât de bine mă înțelege Kira, chiar dacă, de 
fapt, nici nu-mi poate citi gândurile. Torc, așa, ca să ştie și ea c-a 
nimerit-o la marele fix. 

Kira râde. 

— Vezi tu, Winston, te cunosc eu prea bine! Şi-acum să le spunem 
și lui Pauli și lui Tom despre noutăţi și să punem la cale un plan de 
acţiune. De acord, domnule Sforrrlock Holmes? 

Miorlăi şi eu răspicat. Și-ncă cum! 


XXX 


Convocată pe fugă, ședința noastră, a agenţilor, se ține de astă 
dată în cafeneaua-gelaterie Viola. Cât e vara de lungă, aici se 
întâlnesc copiii aproape zi de zi, dar nici iarna nu se face excepţie, 
mai cu seamă că, în afară de îngheţată, aici se mai servesc şi vafe, 
mere coapte şi punci, iar Kira, Pauli și Tom sunt clienţi fideli. Mie 
unuia îmi place în mod deosebit la cafeneaua Viola că pe glafurile 
ferestrelor sunt așternute niște pernuţe, pe care mă pot culcuși în 
tihnă. Și asta fără ca proprietara atât de plină de farmec a cafenelei să 
se răţoiască la mine! 

Practic, de ieşirea asta din casă aș profita şi eu și, în drumul până 
acolo, aş face un mic ocol prin curtea din spatele casei. Doar-doar oi 
da pe-acolo peste vreunul dintre cei cu mușchi tari, care să participe 
la ședința agenţilor! Ideal ar fi să dau ochii, fireşte, cu Odette, că și- 
aşa trebuie să-i povestesc ce-am mai aflat cât am stat prin localul lui 
Sandro. 

Şi chiar am noroc: de cum eu şi Kira ieşim pe ușă, dăm peste 
Odette şezând tocmai lângă ușa de la intrarea în clădire. Şi uite cum 


nici nu mai trebuie să umblu după ea. 

— Hei, Winston, mă salută ea, pe un ton prietenos. Ştii, tocmai mă 
gândeam dacă să-mi iau inima-n dinţi și să urc până la tine, așa, din 
proprie inițiativă. Voiam să știu cum te mai simţi azi. 

Sfântă scândură de ascuţit ghearele! Hai că n-am numai, așa, 
noroc, ci chiar ditamai norocul! Odette voia să-mi facă o vizită! Zău 
dacă pricep ceva, că doar n-a mai făcut niciodată aşa ceva! Şi-atunci, 
pe loc, un val, aşa, cu-adevărat cald îmi cuprinde treptat corpul, 
trecând mai întâi prin stomăcel, pentru ca după aceea să se întindă în 
tot Winstonul. Cu toată zăpada din jur, nu îmi mai e deloc frig! 

Dar uite că şi Kira o zăreşte pe Odette. 

— la te uită cine ne așteaptă, Winston. Sau, mai bine zis, cine te 
aşteaptă. Bună, Odette! Tocmai ne pregăteam să mergem la o cafenea 
drăguță. Vrei să vii şi tu cu noi? 

Odette se uită la mine puţin încurcată. 

O îndemn, dând din cap. 

— Ce idee ca lumea! În cafeneaua aia se ține ședința agenților, cu 
prietenii Kirei. Aşa o să afli și tu ultimele noutăţi în legătură cu 
dușmanul pisicilor. 

Hotărându-se pe loc, Odette saltă pe cele patru picioare. 

— O şedinţă a agenţilor? Sună bine! Şi, să nu uit, mă bucur foarte 
mult că, după cum se vede, te simţi din nou bine! 

Sfârrr, sfârrr, sfârrr! Hai că ziua se-arată a fi din ce în ce mai 
frumoasă! 


XXX 


— Așa, Kira, ia spune, o îndeamnă Tom pe prietena mea când nici 
nu intraserăm bine în cafenea. Ce mai e nou? Că la telefon păreai 
agitată! 


— Exact, povestește! vrea și Pauli neapărat să afle ce s-a mai 
întâmplat. 

Kira le povestește totul celor doi, însă aşa, pe scurt. 

Odette face ochii cât cepele şi se trage mai aproape de mine pe 
glaful ferestrei. 

— Ce să zic, într-o privinţă sunt de admirat și mergătorii ăştia pe 
două picioare. Fiindcă uneori chiar le vin idei bune. Cum a fost aia 
cu anunţurile. Şi zău dacă mi-am închipuit c-o să meargă cu- 
adevărat. Dar chiar a mers. Ce păcat că noi, pisicile, nu suntem în 
stare să citim. Mare lucru ar fi fost aşa ceva pentru noi, fiindcă, în 
felul ăsta, am fi putut să le atragem atenţia multora dintre ai noștri! 

Îi dau dreptate, dar numai așa, mormăind oarece în barbă. Odette 
nu trebuie să știe în ruptul capului că eu pot să citesc. Că după aia o 
să mă creadă vreun ciudat. 

— Aha. Carevasăzică, ăla de chinuieşte animalele este, totuși, 
femeie, rosteşte Tom, căzând pe gânduri după ce Kira și-a dus 
povestea până la capăt. 

— Dar poate că-i vorba de doi ticăloşi din ăştia. O echipă, cum s- 
ar zice, îşi dă și Pauli cu părerea. 

— Se prea poate însă ca femeia chiar să n-aibă nicio vină și să nu 
vrea cu-adevărat decât să vină în ajutorul pisicilor vagaboande pe 
timp de iarnă, se gândește Kira cu glas tare. Dar nici eu nu sunt 
foarte convinsă şi cel mai bine ar fi să dăm de femeia despre care 
vorbește martorul nostru. Şi aș zice să-l sunăm chiar acum. Voi ce 
părere aveţi? 

Tom şi Pauli se-arată de acord, făcând un semn de încuviințare 
din cap. 

— Chiar aşa, bună idee! Zis şi făcut, spune Tom, iar Kira scoate 
din buzunar telefonul mobil și bileţelul de la babușca. 


— Aşaaa, domnul se numește SOnnichsen. Să sperăm c-o să 
răspundă imediat. 

Şi-aşa și face omul nostru. Nu trec decât două secunde şi Kira îi 
aude glasul la celălalt capăt al legăturii. 

— Alo, domnule Sânnichsen, aici este Kira Kovalenko. Aţi vorbit 
ceva mai devreme cu bunica mea și spuneațţi că v-aţi adus aminte de 
ceva în legătură cu momelile alea otrăvite. 

Pentru scurt timp, Kira ascultă cu atenție. 

— Exact. Asta și spunea bunica mea. Că aţi mai dat o dată ochii cu 
femeia aceea, nu? 

Pauză scurtă, după care Kira parcă începe să strălucească toată. 

— Adevărat? Dar asta este extraordinar. Păi, dacă ne-ați putea-o 
da, ar fi grozav. Sigur că da, asta ne ajută foarte mult pe mai departe! 

Şi iar o pauză. 

— Bineînţeles! Vă aşteptăm în cafeneaua Viola de pe Aleea 
Mănăstirii. Nemaipomenit! 

După care Kira închide. Patru perechi de ochi o fixează. 

— Şi? vrea să ştie Pauli. Ce-i, mă rog, aşa de extraordinar, grozav 
Și nemaipomenit? 

Kira trage adânc aer în piept. 

— Domnul Sânnichsen vine de îndată să se întâlnească cu noi. 

Mda, eu unul nu găsesc chestia asta chiar aşa de extraordinară. 
Poate că tipul n-are de gând decât să ronţăie și el o vafa acolo și să 
bea un pahar cu punci. 

— Da, şi? rostește Tom, cu glas din care n-ai zice că-i cine știe ce 
impresionat. 

Kira zâmbeşte însă, și e limpede că are un as în mânecă: 

— Vine fiindcă vrea să ne arate ceva. Cică a fotografiat-o pe 
femeie! 

Sfântă sardină în ulei!! Ei, dar asta chiar că-i extraordinar! 


Vafe cu frişcă, stăpâni de câini şi o fotografie care răscoleşte 
amintiri 


Prin „vine de îndată” zău dacă nu mi-am închipuit cu totul și cu 
totul altceva! Asta fiindcă până să se înfățișeze în sfârșit bătrânul ăla 
înaintea noastră, copiii au avut timp să mănânce cel puţin două vafe 
de căciulă. În mod obișnuit, aşa ceva nu m-ar fi deranjat, numai că, 
între timp, şi maţele mele încep să-mi chiorăie furioase şi mă întreb 
când o să primesc şi eu ceva ca lumea de mâncare. Şi nici măcar nu 
trebuie să fie vorba de vafe cu frişcă și cireşe în sos fierbinte, că 
oricum aș prefera niște pateu de ficat de pasăre. În clipa asta însă, m- 
aş mulţumi și c-o bucată de sardină în ulei, cu condiţia, fireşte, să nu 
carecumva să fie otrăvită. 

În timp ce eu încă mai visez la ceea ce mi-ar plăcea mai mult și 
mai mult să bag în mine, Odette a sărit deja de pe glaful ferestrei și s- 
a instalat ceva mai aproape de copii. E limpede că n-are de gând să 
scape niciun cuvânt din tot ce are de povestit domnul în vârstă. 

— Aşa, copii. În realitate, totul n-a fost decât un noroc chior: 
ieşisem cu câinele la plimbare şi, deodată, dau cu ochii din nou de 
femeia aceea! Stătea lângă un copac și citea în liniște anunţul vostru. 
Fireşte, m-am dus ţintă spre ea, numai că taman înainte de-a ajunge 
eu la copac, femeia a rupt anunţul vostru și și-a văzut de drum mai 
departe. Caz limpede de conștiință încărcată, mi-am zis eu şi-am 
pornit în urmărirea ei! Ușor nu mi-a fost deloc, fiindcă îl mai aveam 
și pe Benno al meu în lesă, iar ăsta ţinea morţiș să adulmece prin 
preajma fiecărui copac. 

Dau și eu din cap a neputinţă. Câine, ce vrei! Nici cea mai mică 
atenţie pentru ceea ce e cu-adevărat important! Eu cred că există un 
mare mister al vremurilor noastre, și anume la ce bun câinii ăștia de 
vânătoare. Serios, acum, că şi-aşa când îi duci să-şi facă treaba, e 


musai să fie şi-un om prin preajmă. Dacă-i lași de capul lor, câinii 
ăştia nu-s deloc în stare să ducă vânătoarea cu bine până la capăt. Eu 
unul nu cred că un câine neînsoţit și neîndrumat ar fi în stare să 
aducă el singur prada. Cât de diferite suntem noi, pisicile! Că dacă 
ne legăm noi, aşa, sufletește, de-un om, ne şi vine ideea, fără să ne 
îndemne nimeni, să-i lăsăm pe preșul de la intrare câte un șoarece 
vânat. Vreau să spun, acelea dintre noi care chiar se îndeletnicesc cu 
vânătoarea. Fireşte, eu unul nu mă număr printre asemenea pisici. 
Dar dac-aș ști de unde să fac rost, zău dacă nu i-aș aduce lui Werner 
numai pateu de ficat de gâscă, din acela care ne place amândurora. 
Dar știi cum, fără să stea careva cu gura pe mine. La urma urmei, 
așa-s eu, cu ochii numai pe ceea ce chiar contează! 

— Psst, Winston, fii şi tu atent la ce se spune pe-aici! îmi şopteşte 
Odette, care iar s-a dat înspre mine pe glaful ferestrei și mă tot 
înghionteşte într-o parte. 

O privesc încurcat. 

— Ce-i? Că doar sunt atent! 

— Poate, dar tot pufneşti și sufli, de parc-ai vorbi de unul singur! 

Mda, jenant! Se vede treaba că am început să gândesc cu glas tare! 

— Eu... ăăă... tocmai mă gândeam la câinele ăla. Și despre cât de 
prostovane sunt animalele astea. Acum sunt însă numai ochi şi 
urechi! 

Şi, ca să fac dovada spuselor mele, mă întind cât mi-s de lung şi- 
mi odihnesc capul pe labele din față. Sunt sigur că aşa las impresia 
unei atenţii desăvârrrrșite! 

— Am mers aşa, în urma femeii, o bucată bunicică de drum, după 
care ea a intrat în supermarketul de pe șoseaua Hoheluft, îşi 
continuă bătrânul povestea. L-am legat pe Benno afară, în fața 
magazinului, și-am intrat după ea. Și n-o să vă vină să credeți, dar a 
cotit-o către rafturile pe care stăteau aşezate conservele cu sardine în 


ulei. Sardine în ulei! Greu de închipuit, nu? Carevasăzică, sigur 
doamna punea la cale următoarea ei serie de mârșăvii! 

Mă trec toţi fiorii! Gândurile îmi zboară pe loc la toate lăbuţele 
moi de pe-afară, care nu sunt în stare să citească anunţurile noastre 
și pe care le ameninţă cea mai mare primejdie! 

— M-am furișat cât mai aproape de ea şi, de pe partea cealaltă a 
raftului unde mă aflam, am apucat s-o fotografiez pe furiș cu 
telefonul mobil. Tocmai atunci însă... domnul SSnnichsen oftează şi 
ridică din umeri. 

— Ei, bine!? sar laolaltă cu gura Tom, Kira și Pauli. 

— Păi tocmai atunci s-a pus și Benno pe lătrat afară, unde era 
legat, în faţa magazinului. Dar ştiţi, în asemenea hal încât, chiar dacă 
eram înăuntru, tot îl auzeam. Trebuia să se fi petrecut ceva, așa că 
am ieșit de urgenţă. Şi, într-adevăr, Benno al meu se luase la harță cu 
un pudel. Până să se potolească lucrurile şi să pot intra și eu din nou 
în magazin, femeia, aşa cum și era de aşteptat, se făcuse nevăzută. 
Din păcate! mai spune bătrânul, arătându-şi podul palmelor în semn 
de dezamăgire. 

— Chiar şi-aşa, avem măcar o fotografie cu femeia, rosteşte Kira 
cu încredere în glas. Şi cu asta nici nu vă-nchipuiți cât de mult ne-aţi 
ajutat să putem continua cercetările. 

— Am făcut-o cu plăcere, domnişoară. Și ţi-am și trimis fotografia. 

— Mulţumesc! Asta e o dovadă nemaipomenită. Am aflat şi în ce 
magazin își face cumpărăturile. lar dacă, cine știe, trece pe-acolo mai 
des, poate c-ar merita să punem locul sub observaţie. 

Pauli suspină. 

— Păi, n-ar mai rămâne decât să sperăm că-și face cumpărăturile 
după prânz. Că dimineaţa noi ne tocim coatele pe băncile școlii. 

Odette mă împunge din nou. 


— Winston, dar ASTA-i prilejul să intrăm în luptă și noi, cei patru 
cu mușchi tari! Dimineaţa am putea să ne ocupăm noi. 

Coada mi se bălăngănește dintr-o parte într-alta. 

— Bine, dar noi nu ştim cum arată tipa aia. Sau să fac eu cumva și 
să-i cer Kirei telefonul mobil, ca să putem arunca o privire la 
fotografia aia? îi șoptesc eu drept răspuns. 

— De ce faci să pară lucrurile chiar așa de complicate? Că doar 
aparatul e pe masă, în dreptul Kirei. Putem să aruncăm o privire. 

Miorlăi pe înfundate. 

— Se vede ca n-ai habar de tehnica asta, a oamenilor, Odette. 
Fotografia aia nu se vede aşa, de-a dreptul. Trebuie să apeşi pe un 
buton anume al aparatului. Și, cu labele tale, nu te cred în stare. 

— Atunci chiar că trebuie s-o rogi pe Kira să ne arate şi nouă 
fotografia. Aveţi voi doi o legătură, așa, mai specială şi, într-un fel 
sau altul, o să fii tu în stare să-i dai de înţeles ce vrei. 

Offf! Are dreptate și Odette cu legătura aia, specială, numai că de 
când eu şi Kira nu mai putem să ne citim unul altuia gândurile, mă 
văd nevoit să apelez la cine ştie ce artificiu, prin care să-i atrag 
atenţia prietenei mele. Așa că mă gândesc la ceva foarte eficient: aș 
putea, fireşte, să sar direct pe masă şi să arăt în direcţia telefonului. 
Sau în direcţia telefonului și a bilețelului de la babușca, că tot zace 
lângă aparat. Dar dacă așa Kira o să creadă că vreau să dau un 
telefon? Poate c-ar merita totuși să încerc. Însă cât mai e Sânnichsen 
ăsta prin preajmă, aş face mai bine dac-aș rămâne întins pe pernuța 
mea. Stăpânii ăștia de câini îmi dau așa o neliniște! 


XXX 


De cum dispare Sonnichsen, Tom, Pauli şi Kira se pun pe șușotit 
și cântăresc ce e mai bine de făcut mai departe. 


— Sigur, am putea să ne ducem cu fotografia direct la poliţie, 
propune Tom. 

Pauli scutură din cap. 

— Nuuu! Și cam ce-ai zice tu să le povestim ălora? Că un om pe 
care-l știm a urmărit-o pe femeia asta și-a văzut-o cumpărând 
sardine în ulei din supermarket? Nici să nu te gândești că pentru- 
atâta lucru or să trimită ei o patrulă. 

— Mda, bine măcar c-a făcut reclamaţie puștoaica aia, Arzu. Așa 
știu şi ei că, pe undeva, prin împrejurimi, bântuie liber ca pasărea 
cerului unul care le vrea răul animalelor, o ţine Tom una și bună cu 
ideea lui. 

— Exact. Şi anume un tip cu barbă, care împrăștie bucăţi otrăvite 
de lebărvurșt. Ceea ce, într-un fel, e cam opusul unei femei fără 
barbă care aruncă pe jos sardine în ulei, intervine Kira, umflând-o 
râsul. Nu, cred că Pauli are dreptate. Nu ar lua poliţiştii aşa ceva în 
serios. 

— Dar am putea să pornim o a doua acțiune cu anunţuri, de data 
asta adăugând fotografia. Ceva de genul „Cine o recunoaşte pe 
femeia din fotografie”? vine Pauli cu ideea. 

— Nu știu, zău... Închipuiţi-vă că femeia nu e o persoană care le 
vrea răul animalelor şi, în felul acesta, nu am face decât s-o jignim, 
rostește Kira, cu o căutătură neîncrezătoare. În cazul ăsta, se prea 
poate să avem parte numai de necazuri şi e posibil să-i facem viața 
deosebit de grea unei persoane nevinovate. 

— Bun, asta ne face să ne întoarcem la propunerea ta de 
adineauri, Kira: să stăm cu ochii pe supermarket, e de părere Tom. 

— Aşa-i, numai că ne lovim de aceeaşi problemă, că noi nu avem 
timp pentru aşa ceva decât după-amiaza. Ce ne facem dacă ea vine la 
cumpărături dimineața? Așa n-o să-i dăm de urmă niciodată, 
bodogăneşte Pauli. 


— Hai, Winston, îmi miorlăie Odette. Trebuie să-i dai cumva Kirei 
de înțeles că poate conta pe sprijinul nostru. Şi să facă bine să ne 
arate şi nouă fotografia aia. 

— Da, ai dreptate. O să-ncerc. 

Mă salt anevoie de pe pernuța mea comodă, sar mai întâi de pe 
glaf pe podea și de acolo, dintr-un salt, aterizez în poala Kirei. 
Prietena mea se sperie, se lovește din greșeală de masă și dărâmă pe 
jos o farfurie cu vafe. 

— Măi, Winston, reacționează ea. Ce-i asta? Ai vrut să şterpeleşti 
vreo vafă, nu? Cum se face că numai și numai la mâncare ţi-e 
gândul? Norocul tău că farfuria a rămas întreagă! 

Miauuuuu! Dar nu-i deloc adevărat! Legătură specială pe naiba! 
Cum de-mi poate pune Kira în cârcă așa ceva? Când știe și ea că-s un 
agent de clasă! Chiar dacă unul cu lăbuţe moi... dar ce mai contează! 

Lucru interesant însă, Tom și Pauli îmi țin partea. 

— Nu cred că Winston a vrut să mănânce ceva, mă apără Pauli. 

— Da, nici eu nu cred asta, adaugă Tom. Poate că n-a vrut decât s- 
arunce şi el o privire asupra fotografiei ăleia. La urma urmelor, are 
experienţă criminalistică cam câtă avem și noi! 

Bravo, băiete! miorlăi în gura mare şi sar din poala Kirei pe blatul 
mesei. Ajuns acolo, mă aşez în fund, îi dau înainte cu miorlăitul și 
împung cu laba telefonul mobil care zace alături. Pauli bate din 
palme. 

— Vezi, asta e, Winston nu vrea nicio vafă cu frişcă, vrea să se uite 
la fotografie! 

Kira ridică din umeri, se trage mai aproape de masă şi mă bate 
uşor pe cap. 

— Păi, dacă despre asta-i vorba... atunci te rog să mă ierți, 
Winston. Oricine se mai poate înșela, dar și tu, acum... Pur și simplu 


m-ai speriat cu săritura ta. Fotografia însă, firește, ţi-o arăt 
bucuroasă. 

Se întinde și apucă telefonul, bate în câteva taste şi mi-l vâră apoi 
sub nas. Aşa se face că mă pomenesc în faţa ochilor cu imaginea unei 
femei pe care n-aş şti în ruptul capului de unde s-o iau. OK, 
carevasăzică după asta ar trebui să fim noi cu ochii-n patru, nu? 
Miorlau! Hm, nici pe departe vreo joacă de copil. Fiindcă numai așa, 
după o fotografie, nu mi-e nici mie ușor să recunosc un om, dacă nu- 
] cunosc în persoană. Uite, la fotografiile astea nu tu miros, nu tu 
glas, nu tu mișcare. Pe dată încep să mă îndoiesc dacă cei patru cu 
mușchi tari ar putea fi cu adevărat de ajutor în urmărirea asta. 

— Şi? vrea să ştie Odette. 

— Niciun și, îi miorlăi eu drept răspuns. E pur și simplu o femeie 
ca toate femeile. Zău dacă nu-mi pun probleme serioase cum dăm de 
urma ei! 

— Ei, hai, nu mai fi și tu aşa de prăpăstios, mi-o întoarce Odette. 
Găsim noi o cale. 

Mda, Odette... Nu se lasă nici în ruptul capului! 

— Dacă zici tu, îi răspund eu, lăsându-mă păgubaș. 

— Da, chiar aşa zic. Şi-acum lăsă-mă şi pe mine să mă uit, că 
vreau să știu pe cine trebuie să stăm cu ochii. 

Dintr-un salt mlădios, Odette zboară de pe glaful ferestrei și se 
opreşte direct pe blatul mesei. Se-nţelege, fără să facă praf vreo 
farfurie. Ce mai, e pur și simplu personificarea graţiei, o adevărată 
doamnă! 

— Așaaa... Şi-acum hai să vedem! rosteşte Odette, așezându-se 
lângă mine şi zgâindu-se la ecranul telefonului mobil pe care Kira 
mi-l vârâse sub nas. 

Numai ce-și aruncă Odette scurt privirea că și izbucneşte în 
pufneli și scuipături așa de zgomotoase și de înrăite, cum n-am mai 


auzit nicicând venind din partea ei. 

Până şi Kira îşi trage speriată mâna înapoi. 

— Odette, ce s-a întâmplat? ridică ea glasul, cu toate că știe prea 
bine că nu avea să primească niciun răspuns. 

La întrebarea asta însă, răspunsul îl primesc eu. După ce Odette s- 
a mai potolit, trage adânc aer în piept și-mi aruncă o privire cu- 
adevărat ciudată, sfredelitoare. 

— Winston, păi asta-i chiar nepoata. Sunt nouăzeci şi nouă la sută 
sigură. 

Mă uit la ea fără să pricep o iotă. 

— Care nepoată? 

— Nepoata bătrânei mele stăpâne. Asta-i femeia care a încercat 
cândva să mă dea pierzării! 


În căutarea prietenilor de demult. Nu întotdeauna fără 
primejdii! 


— Eşti sigură? întreb eu, nevenindu-mi să-mi cred urechiușelor 
aşa veste... de neînchipuit! 

Odette se mai uită o dată, stăruitor, la ecranul telefonului mobil, 
pe care Kira l-a aşezat din nou pe masă. 

— Păi, aproape. De fapt, sunt sigură, numai că a trecut ceva timp 
de când am văzut-o ultima dată pe femeia asta afurisită. 

Înainte să mai pot arunca încă o privire asupra ecranului 
telefonului, Kira ne ușuiește pe amândoi, cu o mișcare energică a 
mâinii, înapoi, pe glaful ferestrei. 

— Așa, superpisicilor, înainte să apucăm să spargem ceva pe-aici, 
vă rog, jos de pe masă cu voi! 

De-asta nu mai pot eu! Că pe glaful ferestrei era oricum cu mult 
mai comod. Așa că eu unul sar cel dintâi înapoi, urmat de Odette. N- 
am ajuns însă să stăm din nou unul lângă altul, că lui Odette îi și 
vine o idee. 

— Cred că cel mai bine ar fi dacă i-aș arăta fotografia și lui Rosie. 
Are o ţinere de minte, ceva de speriat! 

După care, mai cade puţin pe gânduri. 

— Hei, poate că-i o idee cum nu se poate mai bună! O să i-o arătăm 
lui Rosie! 

— O să i-o arătăm lui Rosie? Bine, dar ştii, mă rog, cam pe unde 
am putea da de ea? Vreau să spun, ce, mai trăieşte? 

Să fiu sincer, nu ştiu prea bine de ce, dar am avut aşa, o 
presupunere, că, după ce au fost salvate, Odette și Rosie au ajuns să 
se despartă. Și mi-am dat pe dată seama că Odette n-a apucat să-mi 
spună povestea chiar până la sfârșit. Poate că ăsta ar fi prilejul s-o 


facă, nu de alta, dar eu nu mai pricep nimic. Tocmai de aceea o 
întreb pe Odette: 

— Odette, cum s-a terminat atunci povestea cu tine şi cu Rosie? 

— Ai și tu dreptate, că încă nu știi. Vrei să spui că mai rămânem 
pe-aici câteva clipe? 

Fac scurt ochii roată prin local. Kira a ridicat farfuria şi a așezat-o 
pe masă, iar copiii au mai comandat câte ceva de băut. Par să nu fi 
încheiat de pus la cale planul lor de agenți. 

— Da, cred că mai avem ceva timp. Așa că dă-i bătaie! 

Vârful cozii lui Odette se vântură neliniștit încoace și-ncolo. 
Pasămite toată partea asta a trecutului ei încă o frământă mult. 

— La drept vorbind, cei de la adăpostul pentru animale s-au 
arătat destul de atenţi şi grijulii cu noi. Imediat am intrat amândouă 
pe mâinile unui doctor veterinar, fiindcă lui Rosie îi era foarte rău. 
Am primit mâncare, iar când ne-am pus cât de cât pe picioare, am 
fost mutate într-o încăpere unde mai erau şi alte pisici. E adevărat că 
acolo era destul de multă debandadă, dar, una peste alta, ne-am 
simţit bine. 

După câte se știe, gusturile sunt diferite. Așa că eu unul nu mi-aş 
putea închipui traiul într-un adăpost pentru animale! Ideea de a mă 
vedea nevoi să împart cu tovarășii de specie scândura de ascuțit 
gheare, canapeaua sau castronelul pentru mâncare mi s-a părut 
întotdeauna, fără doar şi poate, groaznică. 

— Pe urmă, a venit ziua în care mergătorii pe două picioare aveau 
voie să intre la noi în încăpere, pentru a alege dintre noi și a ne lua 
acasă. Şi pe dată m-a cuprins frica. În timp ce unele îşi arătau părțile 
lor cele mai bune, purtându-se de parcă ar fi participat la vreun 
concurs de frumusețe, eu am încercat, ascunzându-mă într-un colţ, 
să nu bat câtuşi de puţin la ochi. Numai că, din păcate, nu mi-a mers. 


Nici nu mă miră! Că doar Odette este cea mai frumoasă pisică din 
lume, iar lucrul ăsta nu-l poate trece cu vederea nici măcar cel mai 
nepriceput om! 

— Şi ce s-a întâmplat? întreb și eu, pentru ca nu cumva să-și iasă 
din ritm cu povestirea și, în primul rând, pentru ca nu carecumva să 
fim din nou întrerupți și să n-ajung să aflu cum au scăpat amândouă 
din adăpostul pentru animale. 

— A dat cu ochii de mine, destul de repede, o puștoaică. Şi a venit 
către locul cu pricina, unde mă pitisem eu. A arătat către mine. 
„Mami, pe asta o vreau!” a izbucnit ea. Și-atunci mi-a intrat și mai 
serios frica în oase. Am scuipat înspre pușştoaică, m-am sucit, am 
luat-o la fugă și am căutat-o pe Rosie. Cum am găsit-o, nici că m-am 
mai dezlipit de lângă ea. Părinţii puştoaicei au vorbit atunci cu 
îngrijitoarea de la adăpost, iar ea le-a povestit cum stăteau lucrurile 
cu Rosie şi cu mine. În sinea mea, începusem deja să mă bucur, 
fiindcă mă şi gândeam că familia cu pricina are s-o lase baltă, iar noi 
două am fi urmat să locuim pe mai departe în încăperea aceea 
frumoasă, a pisicilor, mai spune Odette şi suspină. 

— Numai că nu s-a întâmplat aşa? mă bag eu în vorbă. 

Odette scutură din cap. 

— Nu, nu s-a întâmplat așa. Puştoaicei i s-a făcut o milă teribilă de 
noi şi și-a rugat părinţii să ne ia pe amândouă. Adică, și pe Rosie, şi 
pe mine. Mda, iar ei chiar așa au făcut. 

Eu fac repede o recapitulare: 

— Bine, dar asta nu sună rău deloc. O familie de oameni de 
treabă, un copil iubitor, o colegă cu lăbuţe moi... Ce mai, nici că și-ar 
putea dori vreo pisică mai mult de-atât! 

— Da, dacă priveşti lucrurile, așa, logic, chiar ai dreptate. Numai 
că mie mi-era pur și simplu frică de oameni. Și găseam gândul de a 
împărți din nou traiul cu asemenea ființe de-a dreptul 


înspăimântător. Pe lângă asta, puștoaica aceea voia să mă răsfeţe 
îndeaproape, ba chiar să mă ia cu ea în pat. Fără îndoială, aşa ceva 
nu era deloc de mine. 

— Dar lui Rosie cum i s-au părut toate astea? Şi ea era tot așa de 
speriată? 

— Nu, lucru ciudat, dar pe ea nu o deranjau chestiile astea. Şi 
imediat a început să se simtă bine în sânul noii familii. De fapt, cred 
că a visat dintotdeauna să aibă parte de un copil, aşa, numai pentru 
ea. De aceea am şi hotărât s-o apucăm de-atunci încolo pe căi 
diferite: eu, una, m-am hotărât să duc o viaţă în libertate, în timp ce 
Rosie dorea să rămână la oamenii aceia noi. Mi-am luat rămas-bun 
de la ea și dusă am fost. 

Sfântă sardină în ulei! Ce mai hotărâre! Ce-i drept, „o viață în 
libertate” sună destul de promițător şi de frumos, numai că asta s-ar 
putea numi, tot atât de bine, „o viață pe străzi”. lar pentru mine aşa 
ceva nu intră câtuşi de puţin în discuţie. Fiindcă, de-ar fi stat așa 
lucrurile, spuneţi-mi şi mie: cum ar fi ajuns un motan să capete o 
porţie zilnică de pateu de ficat de pasăre? 

Dar înapoi la oile... ăăă... pisicile noastre. 

— Și de-atunci nu te-ai mai văzut niciodată cu Rosie? Cum de eşti 
aşa de sigură c-o să dai de ea? 

Odette mă priveşte cu capul lăsat într-o parte. 

— Ba da, m-am mai văzut cu Rosie, și încă destul de des. Ne 
întâlnim într-un părculeţ din apropierea casei familiei aceleia. Până 
la urmă, soarta pe care o împărțisem până atunci ne-a legat pentru 
totdeauna una de cealaltă și-am ajuns prietene bune. Dacă sunt zile 
foarte friguroase, mă mai strecor din când în când în casa familiei. 
Atunci și puștoaica, și părinţii ei se-arată bucuroși nevoie mare şi mă 
copleșesc cu toate cele gustoase. N-au mai încercat însă niciodată să 
mă oprească la ei. Au înţeles și ei că asemenea viaţă nu era de mine 


pe vecie. Aşa că atunci când mă simţeam de parcă mi se înecaseră 
toate corăbiile, am trecut pe la Rosie. 

Aha. De-aia n-am dat eu pe nicăieri de Odette! Tipa asta chiar că-i 
plină de mistere. Tare sunt curios ce-oi mai avea de descoperit pe 
seama ei. 

— Bun, carevasăzică, dacă am izbuti să-i arătăm fotografia şi lui 
Rosie, atunci am fi chiar siguri că ticălosul de dușman al animalelor 
ar fi nimeni alta decât... ticăloasa de nepoată. 

Odette îmi dă dreptate, înclinându-și capul. 

— Exact. Sunt sigură că Rosie are s-o recunoască. Şi poate că tot 
Rosie o să-şi amintească şi pe unde e casa în care am locuit înainte, 
împreună cu nepoata. Aşa am putea s-o dăm de gol, fără să mai 
ținem zile de-a rândul sub observație supermarketul acela. Mi-a şi 
spus Rosie odată că o recunoscuse pe undeva prin apropiere. Pe 
atunci însă, nu m-am interesat de treaba asta, fiindcă, de fapt, n- 
aveam niciun chef să mai trec vreodată pe acolo. 

Pe sfânta mea scândură de ascuţit ghearele! Zău dacă astea nu-s 
vești bune! Sunt de-a dreptul copleșit de emoţii. Ideea că Rosie asta 
ar putea să ne-o servească aproape pe tavă pe ticăloasa care 
chinuieşte animalele e pur şi simplu o minunăţie. Treaba are însă un 
chițibuş: 

— Fireşte, n-ar merge pur şi simplu să-i ducem lui Rosie telefonul 
Kirei, încep eu. lar asta înseamnă c-ar trebui s-o ducem pe Rosie la 
Kira. Altfel nici c-o scoatem la capăt. 

— Nicio problemă. La drum deci. Hai! 

— Ăăă, cum ai zis? Vrei să spui chiar acum? 

— Bineînţeles. Și de ce nu, mă rog? 

Arunc eu o privire pe fereastră. 

— Păi, s-a făcut destul de târziu și destul de întuneric. Și mai e şi 
al naibii de frig. Plus că, mai important decât orice, mi-e foame şi 


sunt sigur că, acasă, babuşca m-așteaptă cu o cină gustoasă, pregătită 
special pentru mine. 

Odette pufneşte în râs, ceea ce nu-i bine deloc. 

— Pentru tine e mai importantă masa ta de seară decât să te 
gândeşti cum să faci ca să le meargă bine tuturor pisicilor din 
cartier? 

Oh, nu... Te rog, fără lecţii de-astea! Că nici nu-mi pică deloc bine, 
așa, pe stomacul gol! 

— Hei, n-am zis decât că afară e frig și beznă și că m-a ajuns 
foamea. Şi ce facem dacă ne mai şi rătăcim pe drum? Uite, şi mâine e 
o zi şi hai să lăsăm pe mâine căutatul lui Rosie. După părerea mea, 
oamenii cu care locuiesc nu s-ar arăta câtuși de puţin încântați dacă 
aş dispărea pe nepusă masă. De fapt, niciodată n-am sărit peste masa 
de seară, iar asta înseamnă că sigur o să-și facă griji în ceea ce mă 
priveşte. 

Nimic n-o mișcă însă pe Odette. Se ridică de pe pernuţă, își 
întinde trupul mlădios şi-mi aruncă o privire urâcioasă. 

— Prea bine, atunci o să mă duc și-o s-o caut singură pe Rosie. lar 
dumitale îţi urez poftă mare! 

Acestea fiind zise, sare de pe glaful ferestrei. Miorlau! De ce-o fi 
tipa asta aşa de complicată? Şi-așa de îndărătnică? Mă salt şi eu pe 
toate cele patru labe şi, așa, în sine mea, îmi iau adio de la bunătatea 
aia de masa de seară. Că doar e limpede: n-o s-o las de izbeliște 
tocmai pe Odette, chiar și de-aş şti c-o să m-aleg cu țurțuri la fund. 

— Winston, Odette, încotro? ridică Kira glasul, încurcată, în timp 
ce noi doi ne îndreptăm către ieșire. 

Din păcate, n-am deloc timp să-i dau explicaţii. Un motan are și el 
de făcut ceea ce-i musai să facă un motan! 


XXX 


Nu-mi mai rămâne decât să sper că Odette știe cu-adevărat ce 
face! Eu unul păşesc pe lângă ea fără să am nici cel mai mic habar pe 
unde ne aflăm. Şi, ca și când nu era de-ajuns, a început să ningă. 
Fulgi mari se lasă alene peste noi, iar dacă are de gând s-o ţină tot 
așa atunci, în cel puţin cinci minute, o s-ajung la fel de alb precum 
Odette! 

Ajunşi într-o intersecție mai mare, Odette stă locului şi se uită de 
jur-împrejur. 

— Mai e mult? vreau și eu să aflu. 

— Nu cred. 

Pe sfânta mea tăviţă cu nisip! Să însemne asta oare că Odette nu 
mai ştie nici ea pe unde ne aflăm? Îmi înghit orice vorbuliță mai 
mușcătoare, și-asta fiindcă azi Odette îmi pare ușor țâfnoasă. 

La stânga? La dreapta? Până la urmă, Odette se hotărăşte s-o ţină 
drept înainte şi traversează strada. Treaba cu ninsoarea a ajuns într- 
atât de serioasă, încât nici nu mai sunt în stare să văd ceva ca lumea, 
iar fulgii care mi se topesc în ochi parcă mă ard. Milostiv zeu al 
pisicilor fă într-un fel să putem şi noi da de casa aia cât mai curând! 
N-am niciun chef să mai umblu mult bezmetic pe-aici, nici măcar 
dacă Odette o să mă ia drept puturos! 

Cu toate astea, mă lupt mai departe, cu vitejie, cu ninsoarea 
învârtoșată, cu speranţa încă vie că, din clipă-n clipă, Odette are să 
mă anunţe c-am ajuns unde trebuia. 

— Winston? 

— Ce-i? Am ajuns cumva? mă interesez eu plin de speranţă. 

— Nu, mai avem de făcut o bucată de drum. Eu... ăăă... eu voiam 
doar să-ți spun că, adică... în cazul în care s-ar putea să uit, mi se 
pare de-a dreptul minunat că ai venit acum cu mine. Adică nici nu ți- 


ai revenit bine după boală și acum te lupţi cot la cot cu mine prin 
furtuna asta de zăpadă. 

— Hei, n-are niciun rost să spui aşa ceva, îi trântesc eu o 
minciună. Hai să fim serioși, chiar așa de rău nu e. 

— Ba cum să nu! Alaltăieri încă erai o urgență pentru doctori! 
Apropo, ce-i cu boala asta? Aţi aflat între timp despre ce este vorba? 

— Mda, închipuie-ţi și tu! Sandro a ajuns să fie șantajat. Cineva, 
nu se știe cine, îl ameninţă c-o să-i otrăvească toate felurile de 
mâncare dacă nu-i plătește o grămadă de bani. Şi se pare că 
necunoscutul a trecut de la ameninţare la faptă. 

Odette se stăpâneşte câteva clipe, după care își scutură capul. 

— Să nu-ţi vină să crezi, nu alta! Dar asta-nseamnă că cei cu 
otrăvurile alea își fac de cap în continuare. Şi voi ce-aveţi de gând să 
faceţi? 

— Ei, mai întâi şi mai întâi, Sandro o să-și închidă localul mâine, 
iar noi o să luăm toate cele de pe-acolo la bani mărunți, în căutare de 
mâncăruri sau alimente otrăvite. Poate că toată cercetarea asta are să 
ne dea vreun indiciu în legătură cu făptașul. 

— Da, bună idee. Să-mi spui neapărat dacă aveţi nevoie de vreun 
ajutor. Închipuie-ţi, am putea pune laba pe doi răufăcători deodată, 
și asta în numai o zi! Nou record! 

— Frumos scenariu, îi dau eu dreptate. 

Mărşăluim mai departe. După ceva timp, Odette se oprește dintr- 
o dată, iar eu mă prăvălesc grămadă peste ea. Ajungem astfel să 
alcătuim un ghem de blană alb-negru, care se rostogolește vreo doi 
metri în lungul trotuarului până să se oprească. Ce-i drept, n-aș 
putea spune că m-ar deranja să stau așa înnodat cu Odette. 

Odette suflă din greu și se desprinde din îmbrăţișarea noastră cu 
totul întâmplătoare. 


— Auuu, Winston! Nu da şi tu năvală! rostește ea, printre 
chicoteli, arătându-mi imediat cu laba în direcţia unei case de pe 
partea cealaltă a străzii. Uite-o acolo, vizavi. Familia cu pricina 
locuieşte la etajul al treilea. 

Mijesc ochii într-acolo. 

— Și cum facem să intrăm în casă? Au cumva la ușă o trapă 
pentru pisici? 

Odette scutură din cap. 

— Nu, din păcate nu. Va trebui să ne urcăm pe zid. Știu eu la care 
fereastră e camera puștoaicei, că pe-acolo își face Rosie veacul. Odată 
ce ajungem sus, n-avem decât să batem în geamul ferestrei. Ea o s- 
audă și-o să ne dea drumul înăuntru. 

Sfântă sardină în ulei! Să ne urcăm pe zid? Asta mă face să mai 
arunc o privire înspre casă. Se-arată a fi destul de înaltă. Adică, la 
drept vorbind, chiar foarte, FOARTE înaltă. Şi ce vrea să spună asta, 
„să ne dea drumul înăuntru”? Cum se face asta? Că doar n-o fi în 
stare Rosie asta să facă vrăji? 

— Ăăă, nu-i puţintel cam periculos? Şi cum o să facă Rosie să ne... 

Odette îmi taie vorbele cu un pufnit plin de năduif. 

— Și cam cum ai zice tu să facem? Să aşteptăm până când Rosie o 
să binevoiască să iasă din proprie inițiativă? Păi, atunci şi mâine-n 
zori tot aici o să fim! Nu-ţi face griji, am mai făcut așa, şi încă destul 
de des, și întotdeauna mi-a ieşit schema. Hai, după mine! 

Două minute mai târziu, atârn de zidul rece al casei. Încerc să mă 
apuc strâns de crăpăturile pe care le găsesc de-a curmezișul zidului. 
Intenția mea e să ajung să mă prind de marginea balconului 
următor. Prea la îndemână nu mi-e. Mă concentrez însă pentru a ţine 
pasul cu Odette, care se află deja la ceva distanță deasupra mea și 
tocmai a ajuns la un burlan de ploaie, pe care se poate urca în 


siguranță până mai sus. „Să nu te pună naiba să te uiţi în jos, 
Winston!” mă îndemn eu mereu. 

În sfârşit, ajung şi eu în balcon, îl traversez și ajung la burlan. De 
cum îl ating cu laba, îmi dau seama cât e de alunecos. E el cam 
abrupt, dar mai rău e că e neted. Mă văd nevoit să mă caţăr pe el în 
mare grabă, dacă nu vreau să tot alunec înapoi. La naiba! Cum să 
izbutesc aşa ceva? 

— Odette! strig eu. Nu cred că pot să mă descurc mai departe. 

Odette a ajuns deja la etajul al treilea și sare de pe burlan direct în 
balcon, după care se întoarce către mine. 

— Dă-ţi şi tu puţin silința, Winston! Nici măcar nu-i cine știe ce! 
Hai, puţin curaj! 

„Hai, puţin curaj?” îi arde de glumă doamnei! Oi fi eu curajos de 
felul meu, dar asta nu înseamnă să-mi rup şi gâtul. Trag adânc aer în 
piept şi-mi iau din nou avânt, dar abia dacă mă înalt pe burlan o 
jumătate de metru, că şi alunec înapoi în balcon. 

De deasupra mea, mi-ajunge la urechi un suspin. Nu pot să văd 
clar, dar sunt sigur că Odette tocmai își dă ochii peste cap. 

— Atunci fă bine și coboară pe unde-ai venit, fricosule. Mă duc 
iute și-o iau singură pe Rosie. 

Pfff! Ce-o mai avea acum? Ei, lasă că-i arăt eu ei! Într-un fel sau 
altul tot ajung eu sus. Mă hotărăsc să fac mai întâi o mică pauză, să- 
mi adun puterile şi pe dată, iute ca săgeata, o să mă cațăr pe burlan. 
Nu se poate să nu meargă. 

După ce mi-am tras răsuflarea pe-ndelete, îmi iau inima-n dinți, 
îmi adun ultimele puteri și o iau la goană. Îmi iau avânt scurt de pe 
podeaua balconului, sar și mă opresc pe balustradă, după care, din 
încă un salt, ajung pe burlan. De data asta mă arăt iute în mișcări, așa 
că izbutesc să mă cațăr până sus de tot. Ha! Super-Winston știe 
meserie, nu glumă! 


Dar, în aceeași clipă, mă pomenesc că un fulg de zăpadă îmi intră 
drept în nas... Mă încearcă un strănut şi fără să vreau, mă strâng din 
toate cele, gata să-i dau drumul. Ei, asta chiar că nu-i a bună! Nu-i a 
bună deloc! Fiindcă de îndată îmi pierd echilibrul şi simt că nu mai 
sunt în stare să mă ţin de burlan. Sfântă sardină în ulei! Numai să nu 
cad! Asta-mi mai lipseşte acum, la înălțimea la care-am ajuns! Mă 
apuc să dau vârtos din coadă încoace și-ncolo, ca să-mi recapăt 
echilibrul. Ţi-ai găsit însă! Ghearele apucă în gol, după care lucrurile 
o iau razna... Şi cad. Ce mai, cad de-a binelea. 

AJUTOR! CAD! 


Un înger. O prietenă mai veche. Şi hartă între îndrăgostiți 


— Cât pe-aci, trage Odette concluzia, pe cât de nemilos, pe-atât de 
adevărat însă. 

Ce mai tura-vura, chiar așa e. Fiindcă, într-adevăr, exact în 
momentul în care căderea mea ar fi urmat să se termine pe piatra 
cum nu se poate mai tare a trotuarului, un înger și-a întins braţele și 
m-a prins. Mulţumescu-ţi ție, milostiv zeu al pisicilor! 

Şi-mi opresc ochii asupra chipului îngerului. Are niște ochi mari, 
pistrui şi păr lung şi bălai. Dar ia stai, după cât îmi pot da și eu 
seama, nici urmă de aripi. 

— Bună, mă salută îngerul, cu bunătate în glas. Pe mine mă 
cheamă Marlene. 

Așa carevasăzică. Un înger pe nume Marlene. Şi eu care-aş fi 
putut să jur că sora lui Werner, cea care se roagă atât, a povestit 
odată că îngerii se numesc întotdeauna Mihail, Gavril sau Rafael, 
adică după nume ar fi niște bărbaţi. Se vede treaba însă că în raiul 
pisicilor se întâlnesc şi îngeri de parte femeiască. 

Cu atenție, Marlene mă pune jos, iar eu mă scutur. 

— Bună, Winston, mă mai salută cineva din preajmă. 

Mă întorc. Chiar în spatele meu stă o pisică delicată, cu nişte 
mustăți imense. În orice caz, aşa par, dacă e să te iei după modelul 
blănii acelei pisici. 

— Bună, răspund eu, cu șovăială în glas. Tu cine mai ești? 

De unde până unde să fie îngerii însoțiți acum și de pisici? 

— Eu sunt Rosie, prietena lui Odette. Locuiesc cu Marlene în 
aceeași casă, cea în care tocmai te chinuiai să intri, înainte să ai parte 
de căzătura aia nefericită. 

Miorlau! Așa deci, asta e! Ceea ce-nseamnă că Marlene nu-i deloc 
un înger adevărat, ci puştoaica care trecuse pe la adăpostul pentru 


animale. Mă uit mai atent la ea. Poartă o pereche de blugi și un 
tricou, în timp ce picioarele îi sunt vârâte în niște papuci de casă, 
ceea ce, de fapt, nu arată prea angelic, ci mai degrabă ca și când a 
ieșit din casă în fuga mare. Pesemne că, echipată așa, îi e destul de 
frig, că şi tremură un pic. Încetul cu încetul, mi se limpezește un 
lucru. Şi anume că se pare că Odette e cea care a chemat la ţanc 
ajutoarele astea pentru salvarea mea. 

Rosie îmi urmăreşte privirea și zâmbește amuzată. 

— Ce să zic, chiar c-a fost la marele fix. Și slavă Domnului că ne-a 
ieşit figura. Că zău dacă n-ar fi fost păcat de tine. Nu de alta, dar am 
auzit o droaie de lucruri bune despre tine. 

— Nu zău? m-arăt eu mirat. 

— Păi, da. Odette mi-a povestit câte și mai câte. Și se pare că i-ai 
făcut prietenei mele o impresie puternică. Toată stima, pentru că aşa 
ceva nu-i iese oricui! 

Să fi fost om, aş fi roşit. Ca motan însă, simt doar că mă ia cu ceva 
căldură. Odette a povestit câte și mai câte despre mine... Ce 
minunăţie! 

Marlene se apleacă înspre noi. 

— Hai să intrăm în casă, fiindcă nici eu nu-s chiar gros îmbrăcată. 
Uitându-mă pe fereastră şi văzându-te alunecând de pe burlan, mi- 
am zis că aș face bine să mă reped pe scări în jos. Bine c-a râcâit 
Odette la fereastră. Asta-i semnul nostru că a venit şi vrea să intre. 
Ce-aţi căutat la ora asta pe-afară? De obicei, Odette trece pe la noi în 
vizită în cursul zilei. Mda, păcat că nu-mi puteţi povesti prin viu 
grai. 

Aha! De-aia era Odette aşa de sigură c-ar fi urmat cineva să ne 
deschidă și să ne lase să intrăm. Oricum, știu una și bună, cocoţatul 
pe ziduri nu-i deloc de mine, după cum tocmai s-a și dovedit. Și în ce 


fel s-a dovedit! Așa că, fără trapă pentru pisici nici c-o să mă mai 
prindă careva prin partea locului! 

Odată ajunși înăuntru, curios foc, îmi fac ochii roată. Locuinţa 
oamenilor ăstora arată cu totul altfel decât a noastră. Cumva, așa, 
foarte... pustie. lar dacă la Werner dai peste o mulțime de cărți — pe 
rafturi, pe mese, uneori și pe jos —, aici nimic. În schimb, pe pereţi 
atârnă tablouri, iar mobilele sunt puține, dar masive. Pe scurt: o 
locuinţă care arată ciudat. 

Odette pare să-mi citească gândurile. 

— Părinţii lui Marlene sunt colecționari de artă. De-aia aici arată 
totul ca într-un muzeu. 

N-oi ști eu cum arată un muzeu, dar ştiu sigur că locuinţa asta nu 
pare nici pe departe confortabilă. Alunec pe urmele lui Odette şi-ale 
lui Rosie și, într-un sfârşit, ajungem cu toții în camera Marlenei. OK, 
aici e clar că-i mult mai bine. Și asta mai cu seamă pentru că în 
cameră se află o grozăvie de scândură de ascuțit ghearele și un 
coșuleț de dormit care arată cum nu se poate mai confortabil. Ei, în 
așa condiţii să tot trăieşti! 

Fireşte că n-am de gând să rămân aici peste noapte, fiindcă sunt 
mai mult ca sigur că, dacă nu catadicsim să ne ducem acasă, Kira şi- 
ar face cu siguranţă griji. 

Marlene se așază pe pat şi, printr-o mişcare a mâinii, ne pofteşte 
alături de ea: 

— Hei, haideţi tustrei aici, sus! E chiar nemaipomenit, Odette, că 
ne faci cunoştinţă cu prietenul tău. E un tip tare drăguţ, se vede că n- 
ai gusturi rele. Mai staţi şi voi puţin? 

Odette se pune pe tors. 

— Hei, Odette! pufnesc și eu către ea. Ce, nu ţi-e bine? Că doar 
planul era s-o luăm cu noi pe Rosie și-napoi acasă. Aşa că fă bine şi 


spune-i chiar acum despre ce-i vorba, după care toţi trei ne luăm 
tălpăşița. 

— Calmează-te, Winston. Imediat îi explic lui Rosie. 

— Ce-ai să-mi explici? se interesează Rosie, curioasă. Ce-i cu voi 
pe aici? Asta nu prea e vreme pentru plimbare. 

— Așa-i, ai dreptate, începe Odette. Avem totuși un motiv cât se 
poate de serios pentru vizita asta: am dat din nou de ticăloasa aia de 
nepoată. Numai că de data asta nu încearcă să ne vină numai nouă 
de hac, ci tuturor pisicilor! Şi pentru asta s-a apucat să împrăștie prin 
oraş bucăţi de sardine otrăvite! 

Roșie miorlăie de-a dreptul înspăimântată: 

— Nu mai spune! Eşti sigură? 

Odette dă din cap. 

— Sunt. Adică aproape. Că de-aia suntem aici. Există o fotografie 
a unei femei. Şi cred că am recunoscut-o ca fiind chiar nepoata fostei 
noastre stăpâne. Dar, ca să mergem la sigur, ar trebui s-o vezi și tu. 
Altfel copiii nu se pot duce cu fotografia la poliţie, înţelegi? lar dacă 
nu lămurim lucrurile, tipa asta o să otrăvească şi mai multe pisici. 

— Chiar că-i groaznic! exclamă Rosie. Vă ajut, mai încape vorbă! 
lar pe nepoata asta aş recunoaște-o şi dintr-o mie, că faţa aia a ei de 
netrebnică mi s-a întipărit în memorie, de n-aş putea s-o mai scot de- 
acolo nici să vreau! 

— Acum, dacă tot veni vorba de memoria ta, mă bag și eu în 
vorbă. Spunea Odette că ai şti și pe unde locuiește femeia asta? 

Rosie toarce, dându-mi astfel dreptate: 

— Da, chiar aşa și e. Când și când, atunci când are de făcut 
drumuri prin cartier, Marlene mă ia cu ea. Şi-aşa se face că, în câteva 
rânduri, am trecut pe lângă casa în care a locuit fosta noastră 
stăpână. Și am văzut-o pe nemernica de nepoată în grădină. Şi zău 
dacă n-am fost cât pe-aci să sar la ea şi să-i scot ochii cu ghearele! 


Ura, asta-i o veste cât se poate de îmbucurătoare! Parcă şi aud 
clinchet de cătușe! lar dacă, pe lângă asta, mai și punem laba pe 
șantajistul lui Sandro, zău dacă nici lumea asta nu-i pe calea cea 
bună pentru a-şi afla şi ea liniștea. Bine, poate n-o fi vorba acum 
chiar de toată lumea, dar măcar de cartierul nostru. 

Sar de pe pat pe podea și miaun cu chef de acţiune: 

— La treabă deci, doamnele mele! Chiar sunt curios dacă Rosie o 
să fie cu adevărat în stare s-o recunoască pe femeia din fotografie! 

Rosie mă privește uimită. 

— Că doar n-oţi vrea să pornim la drum taman acum! Afară-i 
întuneric și mai și ninge. Mai bine începem de mâine. Și-așa n-o să se 
apuce femeia aia să pună la noapte sardine în ulei otrăvite. Ar 
îngheţa și nu s-ar atinge nicio pisică de ele. 

Odette își lasă capul într-o parte. 

— Cred că ai dreptate. Hai să rămânem aici peste noapte, 
Winston. Că-i așa de frumos. Afară chiar că-i întuneric şi nu-i deloc 
plăcut. Hai, că doar n-o fi foc! 

Cum-cum? Cine, mă rog frumos, o ţinuse una și bună să pornim 
la drum chiar în seara asta? Că nu mi-aduc aminte să fi fost ideea 
mea! lar dacă nu mă duc acasă, Werner, Kira și Anna o să se dea de 
ceasul morţii. La urma urmelor, până și babuşca, chiar dacă ea n-ar 
lăsa să se vadă așa ceva. Simt deja cum m-apucă toți dracii. 

— Odette, eu unul aş fi renunţat cu cel mai mare drag la expediţia 
noastră de-acum, din faptul serii. Am făcut-o însă pentru tine. 
Numai că acum trebuie s-ajung acasă. În niciun caz nu pot rămâne 
aici. lar dacă n-ai de gând să vii cu mine, atunci o să-ncerc s-ajung eu 
de unul singur. 

Chiar așa. Ca să fie dreptate pentru toți! Mă cam dau peste cap 
pentru Odette şi uneori am senzaţia că nu asta ar fi tactica cea mai 
potrivită atunci când vrei să fii luat mai în serios. 


Doamnele mă cercetează încurcate. Până și Marlene se miră, ea 
care nici măcar n-are de unde să priceapă de ce pufnisem adineauri. 

— Ce e, Rosie, noului tău prieten nu-i place aici? Că arată de 
parcă ar vrea să spele putina. 

Rosie își mută privirea când înspre mine, când înspre Odette. 

— Mda, voi doi. Puneţi-vă odată de acord. Eu, una, aș prefera s-o 
luăm din loc mâine, dar... înainte ca toată chestia asta să se 
transforme într-o ceartă de îndrăgostiți... 

Chiar dacă mă arătam în continuare plin de furie, în sinea mea mă 
bucuram să aud de o ceartă de îndrăgostiţi. Fiindcă s-ar părea că eu 
și Odette lăsăm, fără nicio îndoială, impresia unei perechi. Miorlau și 
ura! Nu las să mi se citească însă în purtare adevăratele sentimente, 
ci îi dau înainte cu mutra de fioros. 

Vârful cozii lui Odette bate neliniștit când încoace, când încolo. 

— Dacă faci așa o dramă, dragul meu Winston, din chestia că e 
foarte posibil ca astăzi să n-apuci să dormi în pătuţul tău, atunci, 
fireşte, putem să facem imediat cale întoarsă. 

Ei hai că mi-a cam trântit-o. 

Rosie chicotește. 

— Doamne, Dumnezeule, chiar că cine se tachinează se iubește! 
Dar acum gata cu cearta și să mergem să vedem fotografia aceea 
suspectă. 

Merge la uşă şi râcâie, iar Marlene se scoală din pat şi vine s-o 
deschidă. Nu trece mult și eu, Rosie și Odette pornim în drum spre 
casă. Şi chiar dacă cea mai frumoasă pisică din lume nu vorbește 
deloc cu mine, mie chiar că mi-e totuna azi. Pur și simplu mă bucur 
că mai pot și eu, din când în când, să pun piciorul în prag. lar treaba 
cu tachinatul și cu iubitul... Miorlau! Treaba aia chiar că-mi dă 
speranță! 


Chestii noi. Şi discuţii în bucătărie 


— Ea e! Şi sunt absolut sigură de asta! Nu sută la sută, ci chiar mie 
la sută! 

Rosie stă pe patul Kirei și se uită fix la ecranul telefonului mobil. 
Eu unul miorlăi în sine mea, mai mult decât mulțumit. 

Kira îşi încreţeşte fruntea. 

— Winston, ce bine ar mai fi fost să fi putut să-ți citesc și acum 
gândurile. Vreau să spun, de două ore parcă te-a înghițit pământul şi 
parcă ai uitat până şi de masa de seară! se minunează cu glas tare 
prietena mea. 

Nu știu cum se face, dar de îndată ce mi-a amintit de un lucru atât 
de important, stomacul îmi şi tresaltă de foame. 

— Ca să nu mai spun că, în afară de Odette, mai apari însoţit şi de 
o pisică străină şi te năpustești asupra telefonului mobil pe care-l 
folosim în anchetă. 

Suspină şi se aşază şi ea pe pat, lângă noi. 

— Adevărul e că m-am gândit eu că ai să vrei să te uiţi din nou la 
fotografia aceea. Încă din cafenea erai agitat în privinţa ei. Dar cine e 
pisica asta nouă? De ce ați adus-o cu voi? Winston, până la urmă 
cred c-ar fi bine ca odată și-odată să înveţi să ţii în lăbuţă ceva de 
scris, ca să poţi să-mi răspunzi şi tu pur și simplu în scris. 

Rosie se scutură. 

— Ei, dar puştoaica ta chiar că-i ciudată, Winston! Ce vrea să 
spună cu asemenea vorbe, „să fi putut să-ți citesc și astăzi 
gândurile”? Că-n urechile mele sună puţin cam ciudat, nu? 

Mă întreb dacă să le povestesc lui Rosie și lui Odette toată 
tărășenia cu schimbul de trupuri dintre mine și Kira, și hotărăsc s-o 
las baltă. Unu la mână că, foarte probabil, nu m-ar crede și, doi la 


mână, avem ceva cu mult mai important de rezolvat decât să ne 
ocupăm de dezgropat potcoave de cai morți. 

— Ei sunt doar nişte vorbe de-ale oamenilor în legătură cu cititul 
gândurilor, nimic altceva, răspund eu în dorul lelii. Cu mult mai 
important mi se pare acum felul în care putem pune laba cât mai 
repede pe răufăcătoarea aceea. 

— Exact, miorlăie și Odette. Și, Rosie, tu chiar crezi cu-adevărat c- 
ai fi în stare să dai de vechea noastră casă? 

— Da. Sunt într-adevăr sigură. Normal, poate că nu acum, pe 
întuneric şi pe viscol. Aș porni de mâine. Ce ziceţi, aș putea înnopta 
aici, la voi? 

Odette încuviințează dând din cap. 

— Cu siguranță. Nu-i așa, Winston? Werner e un om care n-are 
nimic împotriva oaspeţilor. Iar Kira nici atât. 

— Da, cred că nu-i nicio problemă. Şi-atunci ne putem pune pe 
căutat mâine dis-de-dimineaţă, înainte ca eu și Werner să trecem din 
nou pe la Sandro. Că doar mai trebuie să-l punem o dată și-o dată cu 
botul pe labe şi pe şantaj istul acela. 

Şi uite așa, încetul cu încetul, vânătoarea asta de răufăcători a 
ajuns să ne macine de-a binelea! 

Rosie se pune pe tors. 

— Foarte bine, atunci rămân aici. 

De un lucru îmi mai aduc însă aminte. 

— Vrei să spui cumva că, dacă nu te-ntorci acasă în seara asta, 
Marlene n-o să-și facă şi ea griji? 

— Nu, fiindcă știe c-am ieşit cu Odette. Ca să nu mai spun c-am 
mai înnoptat destul de des și prin alte locuri, cum ar fi în parc. Ştie 
Marlene ce și cum. 

Miau! Se pare că sunt singura ciudăţenie de motan de pe lumea 
asta care preferă şi, de fapt, nici nu se gândeşte să doarmă altundeva 


decât în propriul pătuţ! Numai gândul de a dormi sub cerul liber, 
fără să am parte de coșulețul meu, de păturica cea moale și de jucăria 
preferată, mi se pare îngrozitor. Și, mai ales, fără masa de seară! 
Înfiorător! Şi, dacă tot veni vorba, ar trebui să ne grăbim şi să 
verificăm dacă nu cumva mai e babușca trează. Poate i s-o face și ei 
milă şi ne-o pregăti ceva de mâncare, oricât de puţin ar fi. Bineînţeles 
că nu m-ar lăsa Kira să mă duc la culcare cu maţele chiorăindu-mi de 
foame, dar să recunoaștem că numai și numai babușca se pricepe cu 
adevărat la gătit. 

— Haideţi, fetelor, le îndemn pe colegele mele. Să vedem dacă 
mai căpătăm şi noi de-ale gurii. 

les în mare grabă din camera Kirei și o apuc spre bucătărie, cu 
Odette şi cu Rosie pe urmele mele. Şi uite că aici e încă lumina 
aprinsă, ba se mai aud și glasuri răstite, care zic una și alta pe 
rusește. E cât se poate de limpede: în bucătărie sunt Ana și babușca. 
Ceea ce însemnă că şi norocul de-a avea parte de o cină pe cinste ne 
surâde! 

Pe când eu, Odette și Rosie ne facem intrarea în şir indian în 
bucătărie, nici nu suntem băgaţi în seamă, că doamnele casei sunt 
mult prea afundate în discuția pe care o poartă. 

— Mama, mne kajătsea ideia s Satscelnicam ne tak horoşa. Kak tolka 
padumaiu, şto k nam v gosti Hajedornie priedut — tak mne srazu je ploho 
stanovitsea! Șto, esli ia astavliu u nih plohoe vpeciatlenie? Șto, esli ea im ne 
ponravliusi? la bt lucise atmenila prigloşenie! 

Roşie priveşte uimită și șușoteşte spre mine: 

— Ce limbă mai e şi asta? Că nu pricep o iotă. Despre e vorbesc? 

— E limba rusă, îi explic eu. Ana tocmai îi spune mamei ei că 
moare de frică cu gândul la seara de Ajun. Ala a fost prilejul cu care 
au invitat aici toată familia Hagedorn. Werner este, într-un fel, 
stăpânul meu. Ana a fost mai întâi menajera casei, dar acum e şi 


prietena lui Werner și-și face griji dacă familia Hagedorn o s-o placă 
sau nu. Cred că de-aia e și foarte nervoasă. 

— Aha, e tot ce îngaimă Rosie. 

Numai că reacția asta ascunde o neînțelegere cât toate zilele în 
privința stilului de viață al mergătorilor ăstora pe două picioare. E 
limpede că nu-și poate închipui ce înseamnă să ai de-a face cu una ca 
Beate şi, în acelaşi timp, să tragi nădejde că o asemenea gâscă n-o să 
înghită pe cineva. Uneori, oamenii ăștia chiar îmi stârnesc mila. La 
ei, totul e întotdeauna groaznic de complicat! 

Şi-apare şi Werner în bucătărie. 

— Ia te uită! Ce se întâmplă aici? se miră el. Două pisici străine și 
o discuţie pe ruseşte în miez de noapte? 

— Pisicile sunt cu mine! strigă Kira din hol. Pe Odette o știți doar, 
iar cealaltă e... ăăă... am promis cuiva să mă îngrijesc de ea până 
mâine. 

Mulţumesc, Kira! Hai că ne înțelegem noi cumva. Chiar şi pe 
mutește... Ce mai, puştoaica e pur şi simplu bestială! Din ea o să iasă 
precis cândva un pisicolog de mâna întâi. 

Werner răsuflă din greu. 

— Doamne Dumnezeule! N-o să treacă mult și-o să deschidem 
aici un cămin pentru pisici. Ei, pentru o noapte, nu-i nicio 
nenorocire. Și voi despre ce vorbeaţi? vrea să afle el apoi de la cele 
două femei. 

Ana şovăie, după care își dezleagă totuși limba: 

— Păi, nu ştiu, zău, dacă povestea cu seara de Ajun a fost chiar o 
idee bună. 

Werner ridică din sprâncene. 

— Cum aşa? Că doar a fost dorinţa babușcăi. Am poftit aici toată 
șleahta Hagedorn numai de gura voastră. Şi-așa, pentru mine, seara 
de Ajun nu-i decât o zi ca oricare alta şi, în ultimii ani, chiar m-am 


bucurat că am putut s-o petrec fără familie și fără tot circul cu Moş 
Crăciun şi cu bradul. Ceva de vis! A fost așa liniște! 

— Oh nu! Crăciunul fără brad chiar mi s-ar părea de-a dreptul o 
prostie! se aude răspicat glasul Kirei care, între timp, a ajuns și ea în 
bucătărie. Hai că s-a făcut înghesuială aici... 

— Bine, e-n regulă, suspină Werner. Mâine o să cumpăr unul. Dar 
dacă maică-ta își tot face griji în legătură cu seara de Ajun, stau și mă 
întreb la ce bun toate pregătirile astea. Că am putea foarte bine să 
sărbătorim într-un cerc restrâns. Uite-așa, numai noi: eu, babușca, tu 
și Ana. Eu unul sunt complet mulțumit cu asta. 

Babușca scutură cu îndârjire din cap. 

— Niet, niet! Nu şi nu! Invitam la familie, trrrebuie sa sarrbatorrim 
cu familie! Fiindcă și vrrrem arrrătam că familia Kovalenko știe 
prrrea bine să facă pe gazde! 

Sfântă sardină în ulei! Dacă ai sta să judeci după tonul pe care-și 
rostește babușca vorbele, ai zice că, pentru ea, toată chestia asta ține 
de onoare și că trebuie să iasă aşa cum își propune. 

Arunc şi eu o privire înspre Werner... Zău dacă acum nu arată la 
fel de amărât precum Ana. Numai Kira rânjește mulțumită. Ei pare 
să-i surâdă cu vârf și îndesat ideea unei seri de Ajun cu tot tacâmul. 

— O să sărbătoresc şi eu Crăciunul cu adevărat nemțește, vine ea 
să îmi întărească bănuiala. Până acum n-am serbat decât Crăciunul 
ortodox, ca la ruși, care e peste două săptămâni, pe şapte ianuarie? 
și e cu mult mai potolit. Fiindcă în Rusia sărbătoarea mai importantă 
e noaptea Anului Nou, când se și lasă cu cadouri. 

— Mi se pare tare ciudat, rostește Werner, râzând. Poate că la anul 
ar trebui să mergem la Omsk, la babuşca acasă, şi să sărbătorim 
acolo Crăciunul. 

Oh, nu! Sincer să fiu, până şi pe mine a început între timp să mă 
roadă puţintel curiozitatea în legătură cu seara asta de Ajun. Pare- 


mi-se c-ar fi vorba de primul meu Crăciun adevărat. Important mi s- 
ar părea, desigur, ca toți oaspeţii să fie obligaţi să predea flautele la 
garderobă. Și să se găsească cineva care să-i pună Beatei asta un 
mare plasture peste gură. 

Werner se dă mai aproape de Ana și o îmbrățișează. 

— Vrăbiuţa mea, hai c-o să fie bine. Şi, dacă n-o pui la socoteală 
pe Beate, familia mea e chiar una de oameni de treabă. Ai să vezi c-o 
să-i îndrăgești. Şi ei pe tine, de asta sunt foarte sigur! 

În încheiere, Werner o sărută delicat pe Ana pe păr. Chiar că sunt 
mişcat. Nu l-am mai văzut așa pe Werner al meu decât de puţin timp 
încoace şi cred că dragostea pentru Ana chiar că-i prinde bine. Până 
și Odette aruncă pe furiș priviri către cei doi şi chiar am impresia că 
aud scăpându-i un suspin. 

Cu totul și cu totul rece la asemenea momente de drăgălășenie se 
arată babușca. Cum altfel oare? Bate cu nădejde din palme şi zbiară: 

— Bunnn, bunnn! Atunci noi acum hotarrram ce trrrebuie oaspeții 
sa mănânce la searrra de Ajunul! Că doarrr pică la săptămana 
urrrmatoarrre și n-avem prrrea mult timp pentrrru planurile! O să 
gătesc eu niște kutja?“, mancarrre prrrea trrradiționala pentrrru la 
Crrraciunul. Şi-o să fie așa o surrrpriza de marrre pentrrru familia 
Hagedorn! Să-ţi lingi la degetele, nu alta! 

Mâncare bună de să-ți lingi dege... ăăă... lăbuțele! Chiar așa! 
Bună vorbă! Dar cu mâncarea mea de azi cum rămâne? 


Cine se scoală de dimineaţă la conserve ajunge. Și, uneori, 
șantajul e chiar îngăduit 


De fapt, e floare la ureche să te scoli dis-de-dimineaţă, mai ales că 
tot ce ai de făcut e să ieşi din coșuleţ atunci când Kira intră în baie 
pentru toaleta ei de dimineaţă. Din păcate, nu s-ar zice că treaba asta 
ar fi specialitatea mea fiindcă, la drept vorbind, urăsc sculatul 
devreme! Azi însă chiar trebuie s-o fac. Dacă vrei să iei urma a doi 
răufăcători deodată, trebuie să-ţi rânduiești ca lumea ziua ce te 
așteaptă. Deci: mai înainte de orice, eu, Rosie și Odette o să mergem 
să căutăm casa bătrânei doamne, fosta lor stăpână, trăgând nădejde 
să dăm acolo peste nepoată, iar pe urmă eu, Kira și Werner o să-i 
facem o vizită lui Sandro. Sfântă sardină în ulei! Ce ziceam c-ar 
trebui să facem pe-acolo? Poate că tot mai bine ar fi fost să fi luat 
legătura cu poliția... 

E limpede că-i deja prea târziu să mă mai gândesc la asta, iar 
atunci când Kira trece pe lângă coșulețul meu, nu mă răsucesc, gata 
s-o urmez, precum mi-e obiceiul, ci le înghiontesc cu băgare de 
seamă pe Odette și pe Rosie, întinse lângă mine. 

— Bună dimineaţa, doamnele mele, miorlăi eu. Teamă mi-e că 
acum trebuie să ne părăsim şi noi aşternuturile. 

Precaută, Odette deschide mai întâi un ochi, spre deosebire de 
Rosie, care imediat se trezeşte și se scutură. 

— Eu una nu văd nicio problemă. La ora asta se trezeşte 
întotdeauna și Marlene. Şi tot cam așa zice și ea: „Cine se scoală de 
dimineaţă departe ajunge!”. 

Departe? Aoleu, oare despre ce depărtare o fi vorba? La drept 
vorbind, încă un motiv în minus să te dai jos din pat cu noaptea-n 
cap. Spuneţi-mi şi mie, vă rog, că nu urmează cine știe ce maraton! 


Probabil mi se citește limpede lehamitea în pleoşteala mustăţilor, 
fiindcă Rosie se și pune pe chicotit. 

— Hei, Winston, asta-i doar o vorbă de-a oamenilor. Că doar nici 
ei nu se scoală dis-de-dimineaţă ca s-o ia la goană ca smintiţii. Cu 
alte cuvinte, vor să spună că, dacă se-apucă din timp de treabă, o pot 
duce cu brio la capăt. Ceea ce, în cazul nostru, pisicesc, ar însemna 
un fel de: „Cine se scoală de dimineață pe mulți șoareci pune 
gheara!” 

Bun. Dacă mă gândesc mai bine, pe mine nici asta nu mă mișcă 
prea tare. Cu mult mai de înţeles pentru mine ar fi ceva de felul: 
„Motanul care se scoală de dimineață primește o porţie de ficat de 
pasăre proaspăt gătit, cu puțin pătrunjel”. Bineînţeles, e puţin 
probabil ca o asemenea gustare să m-aștepte în bucătărie, dar tot aş 
putea să trag cu ochiul și să văd. 

E cum îmi închipuisem: alarmă falsă. Castronelul e gol. Şi, în timp 
ce Kira îşi unge felia de pâine prăjită cu gem de căpșune, eu, Rosie şi 
Odette rămânem să ne uităm cu buzele umflate. Miorlau! Păi n-ar 
trebui să prindem şi noi puteri pentru așa o misiune importantă? 
Mofluz, îi ard o lovitură de labă castronelului meu gol, care zornăie 
și se izbeşte de castronelul în care mi se pune apă de băut. 

— Hei, Winston... Ce-i cu tărăboiul ăsta? 

Kira îşi așază în farfurie felia de pâine prăjită şi vine până la mine. 

— Tare morocănos mai eşti în dimineaţa asta! De fapt, chiar mă 
mir ce te-o fi apucat să te trezeșşti așa de devreme! Nu cumva trebuie 
s-o ia din loc Odette și prietena ei? 

Cum termină de vorbit, ne priveşte bănuitoare. 

— Puneţi voi ceva la cale! Ce n-aş da să știu ce anume! Are cumva 
vreo legătură cu fotografia din telefonul meu mobil? Cu cea care 
vrea să le vină de hac pisicilor? 

După care clatină din cap. 


— Ei, poate că, la urma urmelor, îmi fac mai multe griji decât 
trebuie, iar vouă pur și- simplu vă e foame și vreţi să ieșiți pe-afară. 
Staţi să văd ce să vă dau. 

Se duce la frigider şi scoate din el o conservă. 

— la uitaţi ce-am eu aici! Carne de vacă cu orez. Mmmm, sună 
bine, nu? 

Două secunde mai târziu, în castronelul meu zace o grămăjoară 
de ceva cleios și cafeniu. Leah! Mda, motanul care se scoală de 
dimineaţă trebuie să se mulțumească cu ce i se pune în faţă! 


XA 


O jumătate de oră mai târziu, ne aflăm în fața şcolii unde învață 
Kira. Interesant! Drumul pe care a apucat-o Rosie către casa bătrânei 
ei stăpâne trece chiar pe-acolo. Ceea ce înseamnă că toată bucata de 
drum până la şcoală am făcut-o la pas cu Kira. Asta o face să se mire. 

— Ce-aveţi voi trei de fapt de gând, să vă ţineţi după mine? 

Îi răspund scuturând din cap. Adică „Nuuu, suntem doar în 
trecere”. Adică, în orice caz, așa cred. Dar ca să mă lămuresc mai 
bine, o descos pe Rosie: 

— Ia zi, Rosie, ești sigură-sigură că ăsta-i drumul cel bun sau...? 
Fiindcă alături se află clădirea şcolii Kirei. Şi-acolo nici vorbă să fi 
locuit voi cu doamna aceea, în vârstă. 

Bineînţeles că nu, mi-o întoarce Rosie. Din întâmplare, e același 
drum. Până la casa cu pricina mai e o bucată bună de mers. Hai, să-i 
dăm bătaie! 

Rosie o şi ia la picior. Când s-o urmez însă, observ că Odette 
șovăie. 

— Acum ce mai e? încerc să aflu de la ea. 


— Păi mă gândeam că, dacă tot suntem pe-aici și mai trebuie să 
apară cât de curând și Pauli, şi Tom... n-am face noi mai bine dacă i- 
am întreba pe copii dacă nu vin şi ei cu noi? Că doar iau și ei parte la 
misiune. Să ținem seama că femeia asta este al naibii de periculoasă 
Și... cine ştie ce se poate întâmpla dacă dă cu ochii de noi! 

Mă gândesc și eu la treaba asta. Şi, chiar atunci vin Tom și Pauli, 
care se îndreaptă către Kira. 

— Bine, fie. Sigur, merită să încercăm. Să văd însă și eu cum m-oi 
pricepe să le dau de înţeles copiilor. 

Că şi-aşa mirosise Kira ceva, încă de la masa de dimineaţă! 

Rosie se întoarce şi se-apropie de noi. 

— Ce mai așteptați? Că parcă vă grăbeaţi pân-acum! 

— Ştii, ne gândeam dacă n-ar fi mai înţelept, să-i luăm şi pe copii 
cu noi. Într-un fel, ca pe o escortă, îi explic eu lui Rosie. 

— Escortă? repetă Rosie, neîncrezătoare. Şi de ce, mă rog? 

— E limpede. Din păcate, nepoata cea ticăloasă, așa cum bine 
știm, nu s-ar da în lături de la vreo faptă violentă. Și-apoi, în 
definitiv, tot copiii sunt cei care au pornit acțiunea asta de a-l da în 
vileag pe acest dușman al animalelor. Şi chiar sunt nişte detectivi de 
mâna-ntâi. Ca să nu-ți mai spun că m-aș simți mai în largul meu 
dacă i-am avea alături. 

Rosie își vântură coada încoace şi-ncolo. 

— Dar cum vrei să le dai de înţeles ce planuri avem? 

— Lasă asta în grija mea. Am eu cu Kira o legătură mai specială. 

Rostind asemenea vorbe, o şi apuc înspre prietena mea 
mergătoare pe două picioare, care e pe cale să intre în şcoală 
împreună cu prietenii ei. Trecuseră deja de treptele de la intrare. 
Izbutesc să-i ajung din urmă fix înainte de a trece de ușă și plonjez 
pur şi simplu, tăindu-le calea. 


— Hopa, Winston, cât pe-aci să te calc în picioare! exclamă Tom. 
Ce-i cu tine pe-aici? 

— Nu ştiu, dar azi se poartă cam ciudat, începe Kira. De obicei, la 
ora asta încă ar fi dormit dus, dar azi, dis-de-dimineaţă, m-am 
pomenit că s-a trezit odată cu mine. Unde mai pui că şi Odette a 
dormit la noi, împreună cu o altă pisică, una tigrată şi mai ciudată. 
Ieri seară au insistat toţi trei să se uite la fotografia suspectei noastre, 
așa că sunt aproape convinsă că purtarea neobişnuită a lui Winston 
are de-a face cumva cu femeia asta. 

Mă pun pe tors, cât pot mai tare. 

— Aha, carevasăzică am nimerit-o! ridică glasul Kira. 

Sar din nou pe cele patru lăbuţe și cobor treptele către Rosie şi 
Odette, uitându-mă peste umăr către copii și pufnind. „Hai după 
noi!” Şi sper să fiu, cât de cât, pe înţelesul lor. 

Tom se scarpină în cap, iar Pauli face ochii mari cât cepele. 
Miorlau! Pe de altă parte, cred c-ar trebui să mă fac și mai bine 
înţeles. În clădire se aude sunetul clopoțţelului, semn că în școală 
orele sunt gata să înceapă, iar copiii trebuie să intre. Așa că prea 
mult timp nu mai am. Îmi încerc norocul cu o altă variantă, care 
tocmai îmi dă prin minte: le dau ocol lui Rosie şi lui Odette, pufnesc 
și sar încoace şi-ncolo. Apoi mă prefac că amuşin și că înfulec ceva 
găsit pe jos, pentru ca numai o secundă mai târziu să cad lat, 
rămânând cu toate cele patru lăbuţe ţepene. Copiii sunt cu ochii pe 
mine. 

— Eu aş zice că trebuie să fie ceva în legătură cu momelile alea 
otrăvite. Cred că despre asta e vorba. E limpede că Winston nu vrea 
să intrăm în școală, trage Kira concluzia, cum nu se poate mai bine. 

— Mda, părerea mea e însă că, în privinţa asta, ar avea ceva de 
spus și doamna Rosenblatt, chicoteşte Pauli. 


Doamna pomenită nu este nimeni alta decât directoarea cea 
severă a Gimnaziului Wilhelmin. Şi mi-aş putea lesne închipui că nu 
s-ar arăta câtuși de puţin înțelegătoare pentru absenţele nemotivate 
de la ore. 

— Dar dacă pisicile au făcut o descoperire importantă, ar trebui să 
stăm prin preajma lor... ce mai încoace şi-ncolo, se răzgândește 
Pauli. Sărmana! 

Tom stă încă la îndoială. 

De-alături, Kira îi trage un ghiont. 

— Hai odată! Ştii bine că Winston a avut de-atâtea ori mirosul ăl 
mai fin. Și-apoi, cu așa de puţin timp înainte de vacanţă, ce să se mai 
petreacă atât de interesant la școală?! Ar mai fi și avantajul c-am 
putea să ne postăm în fața magazinului în care a zărit-o bătrânul pe 
ticăloasa care urăște animalele. Şi asta fără să mai aşteptăm până 
după-masă! 

— Asta așa-i. Dar chiar așa, să chiulim? Păi, știu și eu... 

Cum îl ştim deja, el e cel care se îndoiește de orice! Zău dacă Tom 
ăsta nu ia școala pur şi simplu prea în serios! În aceeaşi clipă, Leonie 
trece pe lângă cei trei, urcând în grabă treptele. Leonie e cea 
cunoscută drept o dobitoacă sau cea mai proastă gâsculiță, chiar 
dacă nu-i numită astfel cu răutate. Chiar dacă mi se pare cam 
nedrept ca noi, sărmanele animale, să fim nevoite să tragem mereu 
ponoasele, plătind cu propriile noastre nume atunci când mergătorii 
pe două picioare dau dovadă de lipsă de bun-simt, tot aşa de bine mi 
se pare că, în cazul lui Leonie, asemenea porecle i se potrivesc cum 
nu se poate mai bine. Fiindcă și puștoaica asta e, de departe, din 
toată clasa Kirei, cea care inspiră cea mai puțină simpatie. 

Le aruncă celor trei o căutătură răutăcioasă, rostind şuierat: 

— Ei, aveţi chef de-o mustrare, de-aia intraţi târziu? 


Deodată, îi vine lui Pauli o idee. Fără prea multă gingășie, o apucă 
de mânecă pe nătânga de Leonie și, ținând-o cu nădejde, o face să 
stea locului. 

— Nu, nu de mustrare, ci de o scuză convingătoare. Aşa c-o să 
faci bine și-o să te duci fuguţa la secretariat și-o să spui acolo că 
elevei Kira Kovalenko i s-a făcut rău și că eu şi Tom o ducem acasă. 

Leonie râde sfidător. 

— Nu mai spune! Şi de ce, mă rog, ar urma să fac aşa ceva? 

Pauli zâmbeşte mieros. 

— Poate ca să n-ajung să le povestesc alor tăi despre nota proastă 
pe care tocmai ai încasat-o la mate. Şi să știi că am văzut cum ţi-ai 
semnat singură lucrarea, de luare la cunoștință. lar asta îmi dă o 
idee. Aş putea să-i povestesc neîntârziat doamnei Rosenblatt că 
falsifici semnăturile părinţilor pe lucrările la care iei note proaste. 

Trosc! Hai că aici a nimerit-o cum nu se poate mai bine. Surprinsă, 
Leonie se simte de parcă n-ar mai avea aer. Pe sfânta mea tăviţă cu 
nisip, Pauli asta pare unsă cu toate alifiile! 

Supergâsculița pare să se dezmeticească însă. 

— OK. Dacă ţii tu neapărat să mă şantajezi... Bine, mă duc şi spun 
chestia asta la secretariat. Dar nici tu să nu scoţi vreo vorbă în 
legătură cu lucrările! 

Pauli îşi ridică mâna. Asta-i iar chestia aia luată, chipurile, de la 
pieile-roșii! 

— Jur! Şi-acum dă-i bătaie, ca s-apuci să faci treaba la timp! 

Apoi, se întoarce către Tom. 

— Aşadar, cu-așa podoabă de scuză, nu mai e nimic de comentat 
și putem s-o luăm şi noi din loc, nu? 

Tom o priveşte crucit. 

— Pauli, dar tu eşti pur şi simplu de neînchipuit. Aşa o 
drăcovenie... Adică ce spun eu, parc-ai fi dracul gol! 


Apoi se întoarce către mine. 
— Atunci, la drum, Winston. Arată-ne încotro aveaţi de gând s-o 
luaţi! 


O vilă veche. Şi o descoperire nouă 


Casa este uriaşă şi e cam ceea ce presupun că numesc oamenii O 
vilă. Albă toată, cu un turnuleț ridicându-se pe o latură și un portal 
drept intrare, deasupra căruia se arcuieşte o boltă. Adică, una peste 
alta, cu totul impresionantă dacă ai trece peste starea ei întreagă de... 
ruină. 

Ce-i drept, eu sunt doar un motan şi, aşa stând lucrurile, n-am nici 
cea mai mică idee despre felul în care îşi îngrijesc casele mergătorii 
pe două picioare. În cazul de faţă însă, casei i se scorojeşte tencuiala, 
geamurile unora dintre ferestre sunt crăpate, iar prin grădină zace 
împrăştiat numai moloz. O mizerie care nu bate la ochi de la bun 
început numai pentru că s-a îndurat zăpada s-o acopere. Nu tu 
decoraţiuni de Crăciun, nu tu ghirlande luminoase la ferestre. Cu 
toată indulgenţța, nu-mi pot închipui că totul e în ordine cu locul 
ăsta. Poate că nu mai locuieşte nimeni aici, iar ticăloasa de nepoată s- 
a mutat de mult. Desigur, una ca asta ar fi ghinion curat. Așa ceva ar 
însemna ca, în zilele care urmează, să ne pierdem timpul prin fața 
supermarketului, în speranţa că nepoata o să cadă odată și-odată în 
cursa pe care vrem să i-o întindem. 

Numai că, de când s-a oprit Rosie taman înaintea casei cu pricina, 
până şi copiilor li se citeşte uimirea în priviri. 

— Aici e! ne anunţă Rosie pe mine și pe Odette, agitată nevoie 
mare. Fără niciun dacă, fără niciun dubiu. 

— Tu n-o recunoști? o întreb totuși pe Odette. 

— Nu sunt nici eu sigură pe mine. Dintr-o dată, parcă arată cu 
totul altfel decât în amintirile mele. 

— Şi cam cine-ar fi pe-aici? Nu cumva cea care le poartă pisicilor 
sâmbetele? mă întreabă deodată Kira, cu neîncredere în glas. 

Dau şi eu din coadă încoace şi-ncolo. Miorlau! Cel puţin așa sper! 


— Hai că-i o dărăpănătură-n toată regula! hotărăște Pauli. Adică 
nu cred că locuieşte cineva în așa ceva. Cred c-a fost doar o alarmă 
pisicească falsă. 

Miorlau! Ce-o vrea să spună Pauli cu asta? Prea drăguţ nu sună în 
niciun caz şi încep să mă enervez de-a binelea că i-am luat cu noi pe 
mergătorii ăştia pe două picioare. Poate că ar fi trebuit ca noi, 
lăbuţele moi, să fim cele care să cerceteze primele împrejurimile. 
Kira și Pauli arată de parcă ar fi fost gata-gata să facă stânga-mprejur 
și s-o ia din loc. Numai Tom e cel care se dă ceva mai aproape de 
casă. 

— În ruptul capului nu-mi pot închipui cum poate cineva să lase 
pur și simplu să se prăpădească aşa o mândreţe de casă într-un 
cartier ales ca acesta, se minunează el. Ceva-ceva e în neregulă aici. 
Haideţi să ne uităm și noi mai ca lumea! 

Se îndreaptă către intrare şi zgâlțâie clanţa porţii proptite într-un 
gard mâncat de rugină, care împrejmuiește întreaga proprietate şi 
care nu arată deloc îmbietor. Cu un scârțâit, poarta alunecă în lături. 
Şi uite-l pe Tom deja pe petecul de grădină de la intrare. Sau, mai 
bine zis, pe ceea ce trebuie să fi fost cândva bucata de verdeață de 
acolo, că acum nu e decât un loc în care zac grămadă, laolaltă, paleţi 
goi, găleți și o movilă de țigle de pe acoperiş. Acoperite de zăpadă, 
toate astea arată de parcă ai avea înaintea ochilor ditamai tortul. 

— Hai să ne uităm și noi, ne îndeamnă Rosie, trecând pe lângă 
Tom și înaintând prin grădină. 

Eu şi Odette o urmăm şi o apucăm repejor în lungul laturii stângi 
a casei. Nici prin părţile astea nu se arată lucrurile deosebit de 
îmbietor: geamul unei ferestre de pivniţă e spart, iar gardul pare un 
ciur cu găuri cât toate zilele. Mai departe, către fundul grădinii, dăm 
peste niște lăzi, al căror rost nu mi-e deloc clar. Altfel stau lucrurile 


însă cu Odette, care se și repede înspre una dintre ele şi, dintr-un salt 
care mă lasă cu gura căscată, aterizează pe marginea ei. 

— Da, hai c-am nimerit-o! rostește ea către noi, de la înălțimea 
atinsă. Uite, mi-aduc aminte că astea nu sunt altceva decât vechile 
lăzi de răsaduri ale stăpânei noastre! În astea planta ea, în fiecare 
primăvară, salată şi alte verdețuri. 

— Păi, nu vă spuneam eu! miorlăie Rosie, parcă un pic jignită, 
după care îşi vede mai departe de drum prin jurul casei. 

— Dacă mă-ntrebi pe mine, rostesc și eu către Odette, casa nu pare 
a fi locuită. Poate că nepoata s-a mutat. Așa că, din păcate, nici lăzile 
astea vechi nu ne-ajută prea mult. 

Între timp, copiii ne-au urmat exemplul şi au intrat după noi, iar 
acum stau în mijlocul grădinii. Tom se apropie de una dintre 
ferestrele casei și se uită înăuntru. 

— În casă mai e încă mobilă, observă el. Iar asta înseamnă că 
locuiește totuși cineva aici. 

Şi chiar în aceeași clipă, cu un zgomot asurzitor, se deschide o 
fereastră de la etaj. Mi-a stat inima-n loc de spaimă... Dar și copiii 
sar în lături. Un bărbos se apleacă în afara cercevelei ferestrei, 
purtând întipărită pe chip o expresie între furie turbată și furie 
extrem de turbată. 

— Hei, ce căutați pe proprietatea mea?! zbiară el înspre noi. 
Căraţi-vă! Imediat! 

Tom face un pas înapoi şi privește în sus. 

— Scuzaţi-mă, vă rog! Am vrea să știm dacă nu cumva locuieşte 
aici o doamnă care... 

Mai multe însă nu apucă să zică... mă şi întreb ce-o fi vrut să 
spună mai departe. „O doamnă care, în timpul ei liber, nu mai poate 
de plăcerea de-a otrăvi pisici?” Dar, cum spuneam, mai multe nici n- 
apucă să spună, fiindcă bărbosul tocmai înşfacă ceva ce, după 


cunoștințele mele dobândite de prin tot soiul de seriale TV, aș zice c- 
ar fi o armă. Sfântă sardină în ulei! Că doar n-o vrea să tragă în noi? 

— Vă zic să vă căraţi! Că dacă nu, v-ajut eu imediat s-o faceţi! 

Acum ne mai şi amenință cu arma aceea. Înspăimântaţi, Kira, 
Pauli şi Tom fac în grabă cale întoarsă prin grădină, până în stradă. 

— Nasol, tipul e total sărit de pe fix! rosteşte Pauli, încă gâfâind. 

— Da, îi dă dreptate Kira. Ar trebui să sunăm la poliţie! 

Chiar și eu m-am adăpostit degrabă, rămânând ascuns îndărătul 
picioarelor Kirei. Numai Rosie şi Odette au rămas, parcă înfipte în 
pământ, în preajma fostelor lăzi de răsaduri şi privesc fix în sus, 
înspre fereastră. lar bărbosul s-a făcut din nou nevăzut. 

— Hei, voi două! Luaţi-o repede la picior! Precis se-arată ăla din 
casă, ca să ne gonească de aici, strig eu către Rosie şi Odette. 

Parcă nici nu m-ar fi auzit. 

— Hei, ce-i cu voi? V-a lipit careva lăbuţele de pământ? Haideţi 
odată! 

Cu mișcări leneșe, Odette și Rosie catadicsesc să se miște. Parcă 
filmate cu încetinitorul, cele două ies din grădină fără să se 
grăbească. Şi mai tot timpul sunt cu capetele parcă lipite unul de 
celălalt. 

Atunci când, într-un sfârșit, ajung în tovărășia noastră, sunt deja 
un pachet de nervi. 

— Măi-măi-măi... Ce-a fost toată chestia asta? Nu mai puteaţi de 
nerăbdare să vă vedeți împușcate, nu? 

— Fireşte că nu! pufnește către mine Rosie. 

— Am vrut doar să fim foarte-foarte sigure, adaugă Odette. 

— Sigure? Că ce? Că pisicile chiar au nouă vieţi? 

— Nu! răcnesc cele două, ca într-un glas. 

Apoi, vine și explicaţia lui Rosie: 

— Am vrut doar să fim sigure că tipul era chiar el. 


— Cine? El? Adică, la urma urmelor cine? 

— Păi, tipul bărbos. 

— Ce? mai arunc eu o întrebare. 

— Tipul cu barbă nu poate fi decât prietenul nepoatei. lar dacă 
locuiește aici, înseamnă că nici ea nu trăiește în altă parte. Ceea ce 
înseamnă, prin urmare, că i-am dat de urmă. 

Odette se îndreaptă din toate mădularele și mai spune o dată 
lucrurilor pe nume: 

— Winston, am dat de dușmanul animalelor! 

Miorlau! Bineînţeles că asta e mare minune! Dar cum o să-i facem 
pe copii să priceapă asta? La drept vorbind, n-au avut-o aici, înaintea 
ochilor, pe femeia din fotografie, ci doar pe un tip cu barbă. Dar, 
fiindcă veni vorba de barbă, tocmai îmi trece ceva prin minte. Dar nu 
numai mie: până și Kira își lasă capul într-o parte, părând să cadă pe 
gânduri. 

— Ia staţi puţin, oameni buni... N-a zis puştoaica aia, Arzu, că 
tipul cu bucăţile de lebărvurşt otrăvite purta barbă? Și că ar fi fost, 
aşa, între două vârste? 

Dând din cap, Pauli îi dă dreptate: 

— Da, aşa a zis. 

Pe faţa lui Tom se înfiripă un zâmbet. 

— Păi, s-ar zice atunci că ne aflăm pe calea cea bună. Vreau să 
spun că pisicile au ţinut morțiș să ne-arate aici ceva care ar avea 
legătură cu femeia suspectă din fotografie. Altfel ce rost să fi avut să 
joace teatru? Pur și simplu ne-au condus până la casa asta, iar... 

— lar aici dăm peste un tip cum nu se poate mai violent, cu capsa 
bine pusă, îi ia Kira vorbele din gură. Așa-i. Şi asta nu-i nici pe 
departe vreo întâmplare. Cei doi lucrează în cârdăşie. Ca să zic aşa, 
avem de-a face cu o pereche de dușmani ai animalelor. Se vede deci 


treaba că domnul Sânnichsen a observat-o pe EA, în timp ce Arzu pe 
EL. În realitate, cei doi au acelaşi plan de bătaie. 

Şi, zicând acestea, o cuprinde, fără să vrea, tremuriciul. 

— Nu că-i nebunie curată? 

— OK, cred c-aveţi dreptate. Dar ce ne rămâne acum de făcut? se 
întreabă Pauli cu glas tare. Am putea să-i sunăm pe polițiști și să-i 
rugăm să treacă pe aici să vadă despre ce e vorba. Poate or da peste 
ceva lucruri suspecte. 

Tom se scarpină în cap. 

— Eşti tu sigură că, pentru o bănuială atât de mică, or să dea ei 
năvală încoace? 

— Cum adică mică? întreabă Kira. Pisicile chiar în locul ăsta îşi 
puseseră în minte să ajungă, iar Arzu a văzut pe cineva care purta 
barbă. 

— Chiar și-așa, să fiu un poliţist nici că m-aş gândi să mă mișc de 
la secţie. Puștoaica aia, Arzu, nu-i de faţă, ca să-l poată identifica pe 
bărbat, iar pe femeia din fotografie nici măcar n-am văzut-o prin 
partea locului. Teamă mi-e că toate chestiile astea nu-s de-ajuns. 

— Mi-am notat numărul de telefon al lui Arzu, stăruie Kira. Aș 
putea s-o sun. Fireşte, probabil că, la ora asta, e încă la şcoală, că 
doar n-o chiuli toată lumea, așa, ca noi. lar femeia... mda, poate că n- 
o întârzia nici ea s-apară. 

— Poate. Și ce, ai cumva chef să-ți petreci următoarele ore 
pândind pe-aici? 

— Uite cum stau lucrurile: dacă aș fi văzut-o pe aici pe femeia din 
fotografie, aş fi sunat de mult la poliţie şi le-aş fi dat de veste, se 
arată Kira neînduplecată. 

— Da-da, Dacă și cu Parcă se plimbau în barcă, o trânteşte și Pauli, 
fără multă milă. Din păcate, n-avem nimic serios. Și tare mi-e teamă 


că dacă ne mai fâțâim mult pe aici, o să ne pomenim cu ţăcănitul ăla 
de bărbos pe cap. Uitaţi-vă cum ne urmăreşte de la fereastră! 

Tom şi Kira se întorc, ca şi mine de altfel, și tustrei ne zgâim în 
direcţia casei. Chiar aşa! În spatele ferestrei care dă spre stradă, poate 
fi zărită, fără nicio urmă de îndoială, silueta tipului cu pricina. 
Miauuuu! De groază! 

— Da, hai s-o ștergem de aici, își dă Tom cu părerea, iar eu sunt 
de acord. 

Nici eu n-am niciun chef să mai stau prin locul ăsta. 

Kira suspină. 

— Bine. Dar o să-ncerc mai târziu să dau de Arzu. Poate o să fie în 
stare să-l recunoască pe bărbat. Și, mai știi, poate că, între timp, se- 
arată și femeia suspectă. Acum însă, chiar trebuie să ajung cu 
Winston la Sandro. Astăzi avem de gând să-i luăm localul la puricat. 

— Nu mai spune! Dar de ce? se interesează Pauli, 

— Ei, e o poveste lungă. O să vă spun pe drum. 

Copiii pornesc spre casă. Eu mai stau după Rosie și după Odette, 
numai că ele nu se mișcă și pace. 

— Hei, aveţi cumva de gând să aşteptaţi până când smintitul ăla o 
să vă găurească blana? strig eu către cele două. 

— Nu, bineînţeles că nu, îmi răspunde Odette. Atât că ne-am 
gândit să mai tragem puţin cu ochiul la casă. 

— La ce bun? îmi arăt şi eu curiozitatea. 

— Foarte simplu, mă lămureşte Rosie. Dacă ar apărea ticăloasa aia 
de nepoată, am avea dovada care le trebuie copiilor ca să anunţe 
poliția. Corect? 

— Ăăă, cred că da. 

Mie unuia nu-mi miroase deloc a bine! 

— Așa, deci. Dacă apare pe-aici, o tulim şi-ţi spunem ce şi cum. La 
rândul tău, te duci și le spui oamenilor. Ne-am înţeles? mă întreabă 


Odette, de parc-aş fi fost greu de cap. 

— Bineînţeles c-am priceput, i-o întorc eu, ușor oțărât. Stau numai 
și mă-ntreb dacă nu e prea periculos. 

Rosie chicotește. 

— Ei, aşi! Ce-ar putea să se petreacă? 

Sfântă sardină în ulei! Sper să aibă dreptate! 


Cu o țâră de slană prinzi niscaiva şoareci. Dar c-o cameră de 
luat vederi pui mâna pe un şantajist 


— Io comparato totul nou! Tutto! Totul, totul! Uite şi la tine aicea, 
Werner! 

Sandro stă înaintea noastră în bucătărioara lui şi, dând repezit din 
mâini, arată către rafturile de pe perete. Atât cât îmi pot da seama, pe 
acestea stau stivuite alimente ambalate în fel şi chip: pachete de 
tăieței sau de orez, diferite cutii de conserve, o plasă cu ceapă, lămâi, 
cutii cu felurite condimente, ulcele cu verdeţuri și câte și mai câte... 
Ce mai, un paradis! Sau, mai bine zis, așa părea să fi fost. Și-asta 
fiindcă, din păcate, nu dau nicăieri de vreo urmă de pește. Miorlau! 
Sper ca Sandro, drept urmare a șantajului care i-a picat pe cap, să nu- 
și fi pus în gând să-şi prefacă minunăţia de restaurant într-un 
cuibușor pentru vegetarieni. C-aşa ceva n-ar fi câtuşi de puţin pe 
gustul meu! 

— Şi unde păstrezi alimentele care se strică mai repede? se 
interesează Kira. 

— În camera răcitoare. Adică molto bene ziso: camera la 
frigorifica. Estea insa una foarte mica. Momento! 

Trece pe lângă noi, îndreptându-se către o uşă închisă cu o manetă 
impunătoare, iar noi îl urmăm. Și, fiindcă veni vorba, „noi” ăsta nu 
înseamnă numai eu, Werner şi Kira, ci şi Pauli şi Tom. După ce le-a 
spus Kira povestea cu şantajul, normal c-au ţinut să vină. O idee cât 
se poate de bună, căci mai bine mai mulți detectivi decât prea puţini! 
Cum nici Sandro n-a avut nimic împotrivă, uită-ne acum 
înghesuindu-ne cu toţii în holişorul de trecere dintre bucătărie și 
camera frigorifică. 

Sandro umblă la manetă, ușa se deschide şi o pală de aer rece ca 
gheața năvălește spre noi. Mirosul nu mă înșală câtuși de puţin şi pe 


dată îmi dau seama că AICI stau peștele și carnea! Curios, o pornesc 
șerpuind printre picioarele lor şi mă avânt prin încăperea cu pricina, 
uitându-mă în stânga şi-n dreapta, în sus și-n jos: şi-aici rafturi, dar 
și cârlige de care atârnă șunci şi cârnaţi. O priveliște de-a dreptul 
minunată! Milostiv zeu al pisicilor! Dac-aș ajunge vreodată să rămân 
închis pe undeva, fă şi tu cumva ca locul cu pricina să fie taman ăsta! 

Sandro își vâră capul în cameră. 

— Anche il carne... Pine și la carne! Totul nou! M-a costato la mine 
o avere. Fost multo, multo scump. Ma... Dar: am făcut-o şi io exact 
como ziso tu la mine, Werner! Acum pot chiar fi siguro, ca nimic nu-i 
otravito. Și dacă dam în zilele următore peste la otrava, înseamnă ca 
estea vorba de ceva nou-venuto. 

Werner îi dă dreptate, dând din cap și îmbărbătându-l din vorbe: 

— Foarte bine, Sandro. Eşti sigur că n-a aflat nimeni că ai făcut 
aprovizionarea localului numai cu alimente complet noi? 

— Si! Nessuno! Nimeni! Chiar ieri m-am vorbit con ajutor de la 
bucataria și i-am zis ca la mia nonna, bunica la mine, este multo 
bolnava. Şi ca trebuie vizitato la ospitale, în spital. Şi o puso şi uno 
bileţelo la uşa de la intrarea și scris che, de la pricina de una 
problema în famiglia, io deschide din nuovo numai a le ore 17. Așa că 
nessuno, nimeni no banuiste ceva! E-adeverat ca la șantajisto i-am 
scris ieri un SMS. 

Foarte frumos! Carevasăzică, Sandro a pregătit totul perfect 
pentru... ăăă... Miorlau! De fapt, pentru ce? Cum era vorba să-l 
prindem pe ticălosul de șantajist? 

— Şi cum e planul mai departe? se interesează şi Tom. 

Pfff, Doamne-ajută! E clar că nu-s singurul prin preajmă care nu 
știe prea bine cum vor merge lucrurile de-acum înainte. 

— Acum o să fotografiem toate rafturile şi întreg depozitul, iar 
pozele au să dovedească precis locul fiecărui lucru de aici. Sandro n- 


o să aibă nicio treabă, pentru că, oficial, el trebuie să se ocupe de 
bunica lui bolnavă, explică Werner. 

— Exacto. Ajutor de la bucataria vine abia la patru. Atunci predau 
și zico la el că trebuie să plec rapido, din la pricina de la mia nonna. 

Werner se uită la ceasul de la mână. 

— OK! Atunci zic să-i dăm bătaie. Eu o să mă ocup de fotografiat. 
Ai făcut cumva rost de o cameră de supraveghere? De fapt, bine-ar fi 
să avem chiar două! Fiindc-așa am putea instala una în bucătărie, iar 
pe cealaltă în depozit. Cu camerele astea putem să vedem cine ce 
face prin bucătărie şi prin depozit. lar dacă pune cineva pe undeva 
ceva ce n-a fost înainte în locul cu pricina sau dacă își face cumva de 
lucru pe la niscaiva cutii de conserve sau alte recipiente, atunci o să 
putem vedea cu cine-avem de-a face. 

— Și. Așa facciamo. Şi am făcuto la rost de due camere Web. Două 
camere. 

Pe mustăţile mele! Zău dacă nu mă simt, încetul cu încetul, de 
parcă aș face partea de-adevăratelea dintr-un serviciu secret! Sandro 
dispare pentru scurt timp în biroul său şi se întoarce aducând cu el o 
pungă, din care scoate două chestii rotunde şi negre, fiecare cocoţată 
pe câte un soi de soclu. 

— Și-au fost şi molto ieftine la magazin. Numai cinci de zeci de 
euro fiecare. Vânzatore zis la mine ca, chiar și așa, au imagini buone, 
de fotografii, dar și de filme. Şi, fiindcă mai şi merg în legăturile del 
tipo WLANI%, pot să le leg la calculator. Aduc io laptopul meu și 
atunceea o sa putem vedea tutto ce arată la camera și-o să 
funcționeze perfetto. 

— Grozav, Sandro! se bucură Kira. 

— Trebuie s-avem însă grijă să fixăm toate astea în așa fel încât să 
nu bată nimic la ochi, atrage Tom atenţia. 


— Si, certo! Așa facciamo. Pun eu la ele sus, sus de tutto, unde 
nimeni nu bate con la privirea. 

Sandro se repede după ușă, de unde scoate un scăunel cu treaptă. 
la apoi una dintre camere, se urcă pe scăunel şi fixează camera pe 
una dintre laturile ieșite în afara tocului ușii. Apoi coboară, își 
desface laptopul și bate ceva în tastatură. 

— Aşa, acum ar trebui-o să fie la conectato. Mi-a explicat mie așa 
vânzatore. 

Îndreaptă apoi laptopul către Werner şi către copii. Cu toţii se 
zgâiesc curioși la ecran... numai eu nu văd nimic! Miorlau! Alo! Sunt 
Și eu pe-aici, pe jos!! 

— Mda, mormăie Werner până la urmă. Cred c-ar merge. Se văd 
rafturile, mașina de gătit. Ceea ce nu se vede e podeaua, dar acolo 
nici n-are cum să se petreacă cine știe ce. 

Mai apoi, căutăm și în camera frigorifică un colțișor potrivit 
pentru camera de luat vederi și, până la urmă, Sandro o prinde pe 
latura de sus a tocului ușii. Prevăzător, italianul fixează amândouă 
camerele și de perete, înfășurându-le într-o bandă adezivă! 

Werner fotografiază toate rafturile, hălcile de şuncă aninate în 
cârlige şi alte lucruri la care cineva care ar fi vrut să le otrăvească ar fi 
putut ajunge. Asta în timp ce Tom, Kira și Pauli urmăresc pe laptop 
dacă poate fi văzut bine tot ce face. Rezultatul e că poate fi văzut! Aş 
zice că șantajistul e ca și prins! Numai să se lase el stârnit de SMS-ul, 
chipurile revoltat, al lui Sandro. Dar, fiindcă la urma urmelor, e 
vorba de o grămadă de bani, să sperăm că lăcomia o să învingă, iar 
răufăcătorul o să ne pice în mâini, respectiv în labe. 

Treaba ne ia cam o oră, dar, la sfârşit, suntem gata cu toate 
pregătirile. 

— Altora, atunci no trebuia decât să controlez mai tutto timp la 
laptop. Și să sperare că șantajisto chiar viene pe-aici. 


— Că tot ziceaţi de controlat laptopul mai tot timpul, se bagă în 
vorbă acum și Pauli. Ce-aţi zice dacă am face și noi de serviciu în 
vreo câteva rânduri? Daţi-o-ncolo, că doar n-o să staţi douăzeci și 
patru de ore cu ochii-n ecran. 

— Grazie, mica signorina! Estea una ideea buona! Multă 
mulțumesc! Atunci o să v-aduc la voi laptopul, dacă io n-o să am 
tempo pentru control! 

Tom se scotoceşte prin buzunarele pantalonilor și scoate 
carnețelul lui de notițe. 

— OK, o să notez atunci, aşa, la repezeală, cum ne vine rândul. 
Sandro, în ce schimb v-ar conveni? 

Sfântă scândură de ascuțit ghearele, în sfârșit le vine rândul și 
prietenilor mei agenţi! 


XXX 


Odată întors în preajma casei, primul lucru pe care-l fac e să mă 
reped în curtea din spate. Doar-doar oi da peste Rosie şi Odette, care 
s-or fi întors şi ele acolo. Să fiu cinstit, din pricina pregătirii 
supravegherii șantajistului ăluia cu alimentele, mai c-am şi uitat că 
cea mai frumoasă pisică albă din lume și prietena ei se află pe urmele 
unui răufăcător. 

— Hei, Spike, strig eu, de cum ajung la locul de lângă gura de 
aerisire a beciului spălătoriei. Nu cumva ai văzut-o pe Odette? E 
plecată c-o altă pisică, una Rosie. O colegă pe care nu-i greu s-o 
recunoști, căci are fața brăzdată de-o pată neagră, după cum și o 
blană parcă stropită, de zici că-i croită din petice mari, unele de-a 
dreptul negre, iar altele mai deschise la culoare, care mai şi fac ape- 


ape. 


— Aha, vrei să spui o pisică din alea care au o culoare deosebită la 
blana de pe spinare și-o carapace de broască-ţestoasă? 

— Hm, cam așa ceva. 

— Păi, da, c-așa le şi zice, pisici tip broască-țestoasă, îi dă înainte 
Spike. Chiar aşa. 

— Bine-bine. Și? 

— Și ce? 

— Păi, te-ntrebam dacă le-ai văzut? 

Doamne Dumnezeule, iar are o zi în care e greu de cap! Faţă de el, 
melcul ar părea un ICE! 

Spike scutură din cap. 

— Nu, îmi pare rău. N-am văzut-o. 

Nasol, nasol, nasol! Să mai fi rămas cumva să supravegheze casa 
aceea? Sau, mai ştii, or fi păţit ceva? Stau și mă gândesc dacă aș fi în 
stare să ajung din nou la vila cea veche de unul singur. Atunci sigur 
aş ști ce-i de făcut. 

Numai că, înainte de a mă hotărî ce-ar fi mai bine de făcut acum, 
în gangul de trecere către curtea din spate îşi face apariţia Kira, care 
strigă după mine. 

— Winston, ești cumva pe-aici, pe undeva? Eu merg cu Werner și 
cu mama să cumpărăm bradul de Crăciun. Vrei să vii şi tu? Nu uita 
că, pentru tine, e prima seară de Ajun cu brad. 

Normal, vin cu cea mai mare plăcere! Şi poate că după aia o să fac 
eu cumva și-o s-o momesc pe Kira s-o apuce înspre vila cu pricina, că 
ea știe precis unde se află casa. 

— OK, Spike, hai că te las. Dac-o vezi pe Odette, spune-i, te rog, că 
am căutat-o. Şi să nu se-apuce să facă nimic fără mine. 

Spike rânjeşte. 

— Toată viaţa? Sau numai azi? 


Ha-ha-Ha! Halal glumă! Ei, dar n-are decât s-o facă pe deşteptul. 
Poate că e doar invidios, fiindcă, în ultima vreme, eu și Odette 
suntem aproape nedespărțiți în tot ce facem. Şi zău dacă nu-i dau 
dreptate! 


Cumpăratul bradului de Crăciun pentru începători. Viaţă de 
agent pentru avansați 


— Ăsta de-aici e foarte frumos, nu? 

Werner se află în mijlocul unei pădurici de brazi. Sau, mai bine 
spus, stă în mijlocul a ceva care aduce a pădurice. Fiindcă, în realitate, 
e vorba de o mulțime de brazi, mai mici și mai mari, așezați pe 
trotuar, într-un careu împrejmuit. Mergătorii pe două picioare care 
vor să aibă un asemenea copăcel se agită încoace şi-ncolo, de la un 
brad la altul, îi răsucesc şi-i rotesc pe toate părțile, schimbă vorbe cu 
alți mergători pe două picioare despre cât de înalți sau cum arată 
copăceii, își dau dreptate unul altuia sau se ciondănesc între ei... şi 
se hotărăsc până la urmă căruia dintre brazi i-ar sta mai bine în casa 
lor ca pom de Crăciun. 

lar oamenii mei fac și ei exact acelaşi lucru: Werner apucă brăduţ 
după brăduţ şi-l împinge în faţa Anei și-a Kirei, la vedere. Doamnele 
sunt, cum altfel, pline de pretenţii și numai cu greu pot fi mulțumite. 

— Eu ştiu? zice Ana la vederea noului exemplar. Nu ţi se pare că-i 
cam strâmb? 

Werner se dă un pas înapoi. 

— Nu mi se pare deloc. Uită-te şi tu, e drept. Aici, jos, avem baza 
trunchiului, iar sus vârful. Dacă mă-ntrebi pe mine, între capetele 
astea restul trunchiului e o linie dreaptă. 

— Nu, clatină Ana din cap. O fi ea o linie, dar copacul în sine e 
strâmb. Şi nici măcar nu l-ai putea aşeza în aşa fel încât să nu se vadă 
asta. 

— OK. 

Werner pune exemplarul la loc şi scoate altul din pădurice. 

— Dar ăsta de-aici? Ia uite ce dulceaţă. 

Acum e rândul Kirei să aibă ceva de zis: 


— Nici vorbă de-așa ceva! Că n-are nici măcar un vârf ca lumea! 
Arată acolo, sus, de parcă s-ar fi retezat din el! 

Un suspin din toţi rărunchii vine dinspre Werner. Nici nu-i de 
mirare, mai ales că, de-o jumătate de oră și mai bine, lucrurile tot aşa 
o ţin. Încetul cu încetul, încep să înțeleg de ce nu găseşte Werner 
câtuşi de puţin plăcut tot circul ăsta cu Crăciunul. Dacă numai luatul 
pomului de Crăciun e așa o dramă, stau și mă-ntreb ce s-o alege de 
tot restul sărbătorii? Dar nici Werner, viteazul meu colocatar, nu se 
dă bătut. 

— Ce ziceţi de ăsta de-aici? 

De data asta însă, și Kira, şi Ana strâmbă din nas. 

— Nu e un brad prea bogat, se semețește Ana. Uite, acolo, la 
mijloc, arată de parc-ar fi chel de-a binelea. Un nu hotărât. 

— Hm, e tot ce mai spune Werner. 

Şi, în locul vorbelor, se avântă și mai adânc în pădurice, de unde 
răsare apoi cu un alt brad pe care până şi eu îl găsesc cu adevărat cât 
se poate de frumos. Zvelt, nici prea des, dar nici prea rar în crengi. 
Ce mai, exact cel mai potrivit. 

— Ei bine, fetelor, de ăsta ce mai aveţi de zis? rostește Werner, cu 
glas fericit. 

— Oh! Ăsta chiar că-i frumos! îi dă dreptate Ana, în timp ce ochii 
încep să i se umple de strălucire. Păi, să-l luăm, nu? 

— Cu plăcere, comoara mea! 

Werner strânge ramurile bradului şi-l trage către un bărbat ce 
poartă pe cap o bonetă tricotată. Se vede treaba că-i vânzătorul 
brazilor. 

— Ăsta, pe ăsta-l luăm. 

Bărbatul cu boneta tricotată se uită mai întâi la brad, şi-apoi la 
Werner, după care scutură din cap. 

— Nee, nu merji difel!27. 


Werner se zgâiește la el nevenindu-i să creadă ce aude. 

— Cum aţi zis, vă rog? Nu merge defel? Şi de ce, mă rog? 

— Păi, că-i dat dija. lote și mata colo sus, pamblica roșă! explică 
vânzătorul, arătând către un soi de bilețel prins în vârful bradului. 
Aia-i de se-anină-n brad, când îi luat de-altu. 

Werner a rămas cu gura căscată, ca și cum n-ar pricepe ce i se 
spune. Bine, asta e şi din cauză că vânzătorul vorbeşte în graiul acela 
numit Plattdeutsch. Motiv pentru care omul își repetă cu atenţie 
spusele de mai înainte, de data asta în germana oficială: 

— C-am zis dară, ăăă... Adică am zis că panglica aceea roşie se 
pune în brad acolo, sus, atunci când acesta a fost deja vândut. 

Werner pare să se năruiască de-a binelea, de parcă tocmai ar fi 
primit cine știe ce lovitură. 

De undeva, din spate, se aude glasul Anei: 

— Hei, Werner, ce se-aude cu bradul? Îl cumpărăm și noi odată? 
Mi se pare o minunăţie! Cum nu se poate mai potrivit pentru primul 
nostru Crăciun împreună! 

Zău dacă nu mi-e teamă că Werner o să izbucnească pe dată în 
plâns. Dar şi eu pe lângă el. Că n-am niciun chef să mai scotocim 
încă vreo jumătate de oră după o prostie de brad. Ce naiba atâta 
foială? Ce-or fi având şi oamenii ăştia de-şi pun brazi prin sufragerii? 
Că, la o adică, dacă au chef să se uite la copaci, n-au decât să se ducă 
să se plimbe prin pădure! 

Werner se căznește să-și vină în fire... și chiar izbutește până la 
urmă. Trage o gură zdravănă de aer în piept şi se dă c-un pas mai 
aproape de vânzător. 

— Ascultă, omule, aici: soția mea pur şi simplu s-a-ndrăgostit de 
bradul ăsta, așa că-l vreau cu orice chip. Pricepi? Cu orice chip! 

Vânzătorul scutură din cap, iar ciucurele bonetei lui tricotate 
zboară încoace și-ncolo. 


— Nee, şeful N-am cum face nimica-nimicuţa... dacă-i dat, datu-i. 
Hai și v-aţi mai face ochii roată... Sigur o să mai daţi de unu care să 
vă cadă cu tronc. 

Werner mai face un pas înspre omul cu pricina, ceea ce-l face pe 
vânzător să bată de îndată în retragere. 

— Cred că nu m-ai înţeles bine, prietene: Eu! Vreau! Bradul! Ăsta! 
Şi n-are decât să coste cât o costa! 

Omul cu boneta tricotată îl priveşte pe Werner și nu-i vine să-și 
creadă ochilor. 

— Ăăă, cum adică? 

— Pai, exact cum am spus: n-are decât să coste cât o costa. 

Vânzătorul se scarpină în cap pe sub lâna bonetei. 

— Bine, dacă sunteţi aşa de îndârjit... cât... ăăă... cât ați vrea... 

E limpede că omul cu boneta tricotată se frământă în sinea lui. 

— Două sute, o trântește Werner. Dacă-mi daţi bradul, vă dau pe 
el în loc de șaptezeci de euro, cât costă el, două sute. Plătesc cu banii 
jos. O să vă intre pe loc în buzunar. Mai lesne nici că poţi câştiga un 
ban în plus. 

Werner întinde palma deschisă către omul cu boneta tricotată. 
Acesta îşi face scurt socoteala, după care întinde şi el palma şi i-o 
strânge pe a lui Werner. 


XA 


Nu trece mult și iată-ne deja în drum spre casă, mai săraci cu 
două sute de euro, dar mai avuţi c-o minunăţie de brad. Ana e 
fericită... se oprește o clipă şi, aproape pe furiși îl sărută pe Werner 
pe obraz. Kira e și ea bucuroasă foc și-și face socoteala cu glas tare 
cum o să împodobească bradul odată ajunsă acasă. Chiar și eu sunt 


fericit, dar numai pentru că nu mai sunt silit să stau pe loc și s-aştept 
în frig. 

Bradul e, într-o oarecare măsură, destul de înfoiat. Și chiar dacă 
Werner îl cară așa cum l-a primit de la vânzător, înfăşurat într-o 
plasă, e limpede că nu-i vine deloc uşor să ia curbele fără să atingă 
vreun alt mergător pe două picioare. Numai cu greu reușește să se 
descurce cu povara lui. 

— Ai ceva împotrivă dacă o luăm înainte şi mai căutăm niște 
decorațiuni de Crăciun? îl întreabă Ana până la urmă. 

— Nu, vrăbiuţo, e o idee bună. Așa să faci. 

— Ura, super! Am văzut eu de curând într-un magazin o 
minunăţie de ghirlandă luminoasă, se repede Kira să spună. Trebuie 
să ţi-o arăt, mamă! Winston, vrei să mai mergi la cumpărături? O să 
fie distractiv! 

Cine? Eu? Pfui! Nici vorbă de-așa ceva! Dacă mai trebuie să 
lâncezesc alte câteva ore în nu știu ce magazin, mai mult ca sigur că 
mi s-ar încreți mustățile! Nu-nu, mai bine merg eu, aşa, cuminţel pe 
lângă Werner, drept acasă. Poate că în sfârșit s-a întors și Odette, 
pentru că altfel chiar mă văd silit să plec s-o caut. 

Ana izbucnește în râs. 

— Kira, am impresia că lui Winston, aşa motan cum e el, i-a ieşit 
totul pe nas. Tipic masculin. I-a pierit tot cheful de cumpărături. 

— Bine, atunci! Pe mai încolo! 

Şi, cât ai zice pește, Ana şi Kira își pierd urma în toată vânzoleala 
aceea de dinaintea Crăciunului. 

— Pfff! răsuflă ușurat și Werner, fără să se mai ascundă. Zău dacă 
nu mă gândeam că asta mi-ar mai fi lipsit acum, Winston! 

Se apleacă apoi către mine, ca să mă mângâie. Din nefericire, face 
o mișcare nesăbuită și nepotrivită cu bradul, iar tipul care venea spre 
noi se împiedică și se prăvăleşte peste trunchiul copăcelului. 


— Ei, bătrâne, nu ești în toate minţile sau ce-i cu tine? Aici te-ai 
găsit şi tu să-mi vâri un brad între picioare? 

Werner se îndreaptă de spate. 

— Ooo, îmi pare foarte rău! Chiar n-am avut nici cea mai mică 
intenţie! 

— Mă doare pe mine drept în dos de ce-ai avut sau n-ai avut tu! 
Vezi că data viitoare o să se lase și cu vreo câteva la moacă! 

Simt pe dată cum mi se zbârleşte tot părul de-a lungul şirei 
spinării, dinspre vârful cozii către ceafă. Dar ia stai, glasul ăsta țâfnos 
îmi sună cunoscut! Şi-atunci privesc în sus. Păi, sigur! Normal să-l 
știu. Că înaintea noastră stă chiar bărbatul bărbos de azi-dimineaţă. 
Şi chiar dacă, de data asta, n-are nicio armă asupra lui, îmi pare cel 
puţin la fel de periculos ca acum câteva ore! 


Agenţii destoinici trăiesc periculos. Ceea ce-i valabil şi 
pentru motani 


Werner dă din cap și-l priveşte pe bărbos plin de reproş. 

— Doamne Dumnezeule, v-am spus doar: îmi pare rău. Aşa c-aţi 
face bine să vă liniștiți. 

— Auzi, tataie! Ia fă tu bine și nu-mi spune mie ce să fac şi ce să 
nu fac! Și-acum dispari din fața mea cu pomul tău de rahat! 

Bărbosul face mai apoi un pas într-o parte şi se îndepărtează în 
grabă. Să fi fost în drum către vilă? Chiar c-aş avea un noroc chior să 
ajung, urmărindu-l, la Odette și la Rosie. Așa că mă hotărăsc să profit 
de ocazie. Şi, fără să mai stau prea mult pe gânduri, îl şi las pur şi 
simplu baltă pe Werner, cu tot cu pomul lui de Crăciun, pentru a mă 
ține după bărbos. Cu maximă discreţie, se-nțelege, că doar sunt 
Sforrrlock Holmes. La drum, în slujba dreptăţii și-a ordinii! 

Numai că nu trece mult și-mi dau seama că nu la vilă ar urma să 
ajungem. De fapt, foarte sigur nu-s, dar bucata de drum pe care o 
batem îmi pare cumva cunoscută... Ce mai, pare mai mult decât 
evident că nu vila se află la capătul drumului nostru. 

Bărbosul o coteşte și intră pe o stradă lăturalnică, iar eu gâfâi pe 
urmele lui și sper ca nu cumva să se întoarcă şi să dea cu ochii de 
mine. În privinţa asta însă, e foarte probabil să-mi fac griji degeaba, 
fiindcă tipul pare să se grăbească, nu glumă: nici măcar nu se uită în 
stânga și în dreapta înainte să traverseze. O tulesc și eu până pe 
partea cealaltă a străzii și trag nădejde să nu dea vreo mașină peste 
mine în timpul ăsta! 

Ajuns pe cealaltă parte a străzii, mă luminez dintr-odată: am ajuns 
în fața restaurantului lui Sandro! Ce întâmplare ciudată! Sau poate 
că nu! Poate restaurantul nu se află întâmplător pe drumul pe care-l 
are tipul de bătut, iar el chiar are treabă înăuntru! 


Sfântă sardină în ulei! Dar chiar deschide ușa de la intrarea 
restaurantului lui Sandro. Stau şi judec preț de câteva clipe, după 
care, cu capul în pământ, mă preling pe lângă zidul clădirii, cât e el 
de lung, până spre intrare. Bărbosul trece prin deschizătura ușii, iar 
eu aştept un pic şi mă strecor după el în ultima clipă. Ce mai, cât pe- 
aci ca uşa, închizându-se, să-mi prindă coada, pe care doar mi-o 
mângâie ușor, în treacăt. Pfff, am scăpat ca prin urechile acului! 

Odată ajuns în sala de mese, mă ascund repede sub o masă şi mă 
apuc să cercetez grijuliu încoace şi-ncolo. Unde-o fi dispărut tipul? 
Dar și mai important: ce-i cu el pe-aici? Chiar dacă nu-l zăresc, aud 
nişte glasuri. lar astea vin, fără nicio îndoială, dinspre biroul cel mic. 
Mă strecor în direcţia cu pricina, doar-doar oi pricepe cum stau 
lucrurile. 

— Allora, Dennis, miile grazie că ai aparuto atâta de rapido. Acum, 
io trebuie plecare la saraca mea bunica... îmi părea și molto rele ca 
nu posso rimanere mai molto! 

Dar ăsta-i glasul lui Sandro! Fără urmă de îndoială. 

— Sandro, nu-ţi face nicio grijă. Mă descurc eu și singur. O să mă 
apuc să pregătesc câteva feluri de mâncare, ca să n-am cine ştie ce 
problemă după deschidere. 

lar ăsta din urmă e glasul bărbosului, că şi-n privinţa asta sunt al 
naibii de sigur. Dar ce-o fi vrut să spună cu vorbele alea, „să 
pregătesc câteva feluri de mâncare”? 

— Dennis, tante grazie! Mulţumesc mult, mult de tot! Estea cel mai 
buono ajutor mio de la bucataria de la lume! Cu-adeverato! 

CE?! Dennis este ajutorul de la bucătărie, ăla despre care Sandro 
ne-a povestit tot timpul? Sfântă sardină în ulei! Și asta ce să-nsemne? 

Gânduri cu miile dau năvală în mintea mea. Nu cumva un om 
care otrăvește mâncarea pisicilor ar fi în stare să bage ceva și-n 
mâncarea mergătorilor pe două picioare? Fărădelegile astea au 


cumva vreo legătură una cu alta? Şi, la urma urmelor, înseamnă oare 
că Dennis e şantajistul nostru? 

Nu-i decât o singură cale de a desluşi toate astea: după plecarea 
lui Sandro, eu unul trebuie să rămân cu orice preţ în restaurant, 
alături de misteriosul Dennis. Doar aşa o să pot să-l ţin liniștit sub 
observaţie și să văd dacă se ocupă cu lucruri suspecte. Departe de 
mine gândul să mă încred numai și numai în ce-or înregistra alea 
două camere de luat vederi. Cine ştie dac-o să meargă treaba. Dacă 
nu merg alea ca lumea, atunci Dennis ăsta o să otrăvească într-o 
veselie tot ce-nseamnă aliment, iar noi n-o să aflăm niciodată. Nu-nu, 
dacă tot sunt pe-aici, prin preajmă, o să mă folosesc de prilej și-o să 
lămuresc odată pentru totdeauna nelegiuirea cu pricina. Că doar 
sunt nimeni altul decât Sforrrlock Holmes! 

Așa că, în calitatea mea de superagent, mă strecor discret în 
bucătărie şi-mi caut un locșor potrivit din care să-mi încep 
supravegherea. Şi ce repede mai dau de el: sub chiuvetă stau 
îngrămădite vreo câteva găleți pentru curățenie, iar dacă am să mă 
pitesc îndărătul lor, nici n-aş scăpa din vedere rafturile cu provizii, 
nici nu m-ar vedea nimeni. Uşa de la birou se cască, iar Sandro și 
Dennis ies în hol. Aşa că, iute mă vâr pe după găleţile alea. Acţiunea 
Pe urmele şantajistului poate să-nceapă! 

Dar nu se-ntâmplă nimica-nimicuţa. Un sfert de oră și mai bine 
rămân ghemuit pe după găleţile alea, așteptând să catadicsească şi 
Dennis să vină în bucătărie, iar eu să-l prind asupra faptului. Adică 
să îl văd amestecând otravă în vitello tonnato sau presărând grăunțe 
pentru stârpit melcii din pesto. Dar pe unde-o fi oare? Cu băgare de 
seamă, ies şi eu la vedere de după găleți. Nicio țipenie. În tot acest 
timp, încetul cu încetul, începe să-mi pişte nasul mirosul de 
detergent pentru curățenie. Până la urmă, parcă nu-i așa de grozavă 
ascunzătoarea pe care mi-am găsit-o! 


Numai că, înainte să pot să-mi arunc ochii prin jur după vreo altă 
ascunzătoare, Dennis se și arată în bucătărie: fluierând vesel, cât se 
poate de mulțumit. Ţine într-o mână o punguţă, pe care o pune pe 
planșa de lucru de sub rafturi. Pe urmă apucă cu degetele unul 
dintre paharele aflate pe raftul cel mai de sus. Ce naiba o fi având de 
gând? Să se-apuce cumva chiar acum de amestecat otrava? 

Mă salt puţin, ca să văd mai bine din locul pe care mi l-am ales ca 
punct de observaţie. În toată mişcarea asta, ajung să împung cu 
capul una dintre găleți, cea de plastic, care se afla chiar în coasta 
mea. Găleata începe să se bâţâie și, până la urmă, se răstoarnă, prilej 
cu care nasul meu cel sensibil e asaltat de un miros înțepător. 
Miorlau, aşa ceva chiar că-i greu de suportat! Preţ de-o clipă rezist eu 
cât rezist, după care nu mai am încotro şi simt că-i musai să strănut. 
Dar ce zic eu, m-apucă o adevărată avalanșă de strănuturi! Tot 
strănutând, tresalt cu putere şi mă izbesc din nou de găleată, 
răsturnând și câteva sticle din preajmă. Ce ghinion! Sper însă ca 
întreg tărăboiul să nu ajungă la urechile lui Dennis! 

— Ia te uită, ce-avem noi aici? Un vizitator nepoftit? 

Dintr-o singură mișcare, găleata e dată la o parte din fața nasului 
meu. Pe sfânta mea tăviță cu nisip! Tărăboiul chiar i-a ajuns lui 
Dennis la urechi! De cum mă opresc din strănutat, mă uit cu atenţie 
în faţă, iar privirea-mi se izbeşte de chipul lui Dennis, îngenuncheat 
acum direct înaintea mea. 

— Ia stai puţin, pe tine te cunosc de undeva! 

Nesigur pe picioare, fac un pas înapoi şi scutur din cap. Nuuu, noi 
doi nu ne-am mai văzut nicicând! Chiar deloc! O jur! 

— Ai fost azi de dimineaţă, împreună cu celelalte două pisici la 
noi acasă! Cu pisicile mătuşii Adelheid! 

Mătușa Adelheid? Asta trebuie să fi fost acea bătrână doamnă de 


treabă, despre care îmi povestise Odette. Dennis râde, râsul îi sună a 


duşmănie și simt pe dată cum un fior rece mă străbate de-a lungul 
spinării. 

— Păi, dacă le cunoşti cumva pe-alea două, atunci știi cu 
siguranţă că nu-s defel cel mai mare iubitor de pisici din lume. Şi- 
atunci de ce mă urmăreşti? Ai descoperit cumva micul meu secret și- 
o faci acum pe polițistul? Îţi închipui cumva, măi, minte de găină, c- 
ai fi în stare să-l dai în vileag pe unul ca mine? 

Se lasă și mai mult în genunchi şi se chircește sub chiuvetă. Aș 
vrea eu să mă dau și mai mult înapoi, dar sunt cu spinarea la zid. Pe 
mustăţile mele, chiar că sunt prins ca-ntr-o cursă! În timp ce înalt 
rugi fierbinţi către raiul pisicilor, doar-doar o zbura în lături uşa de 
la bucătărie și Kira însoțită de Werner ar da năvală pentru a-mi sări 
în ajutor, după ce au urmărit toată scena pe ecranul calculatorului, 
îmi aduc aminte că, din nefericire, pe camera de supraveghere nu se 
vede deloc ce se petrece la nivelul solului. lar asta, din păcate, 
înseamnă foarte bine că niciunul dintre tovarășii mei nici măcar nu 
știe c-aş fi aici. Fără să vreau, mă pun pe miorlăit şi mă îndes şi mai 
tare în peretele din spate. 

— Haide, pisicuţo, mă ia tipul în zeflemea, încercând în același 
timp să mă înșface. Ia fa-te tu încoa până la unchiu' Dennis! 

Nici gând! Fără să-mi vând scump pielea îți garantez că n-am s-o 
fac! Și, cum se întinde din nou spre mine ca să mă prindă, îmi arunc 
iute o labă înainte, cu ghearele scoase, aplicându-i o zgârietură de-a 
curmezișul, pe dosul brațului. Din trei dâre ţâşnește sângele. 

Dennis se pune pe urlat şi cade pe spate. 

— Jigodia naibii! Da’ ce-ţi închipui tu? Așteptă oleacă, îţi vin eu 
imediat de hac, ţi-o jur! 

Împinge găleţile, dându-le la o parte, și se pune pe târât de-a 
buşilea pe sub chiuvetă. Vreau să-mi aflu scăpare ţâșnind înainte, 
numai că, de data asta, Dennis se-arată a fi mai iute de mână şi mă 


înşfacă cu nădejde de grumaz. Auuu! Ce-are, a-nnebunit? Doare, nu 
aşa se apucă și se duce o pisică! Așa că încep să dau din labe în toate 
părţile, zvâcnesc mai abitir din labele de dinapoi... Ce să zic, nicio 
nădejde! Dennis mă ţine strâns, fără să mă slăbească câtuși de puțin, 
în timp ce eu mă reped cu labele la el, scuipând și pufnind îndrăcit. 
Până la urmă, ajunge să mă ţină strâns în braţe şi să se ridice în 
două picioare. „le rog, hai, te rog... întoarce-te şi tu odată înspre 

camera aia!” îmi spun în gând cu stăruință şi speranță. Din păcate 
însă, Dennis e acum exact cu spatele la ușă și, în felul ăsta, şi către 
cameră. Face apoi doi paşi înainte, mă ţine numai cu o mână şi pe 
cealaltă o întinde după ceva de pe jos. Mă răsucesc şi reușesc să 
arunc o privire către ceea ce caută... o cutie de carton dintre cele cu 
care și-a cărat Sandro cumpărăturile. Dennis îi desface clapele de 
deasupra, mă vâră pe mine înăuntru şi, înainte să mă dezmeticesc 
bine, închide la loc clapele, iar eu rămân în întuneric. Într-un 
întuneric, în care, de altfel, duhnește a ceapă şi a praf. O scârboşenie, 
nimic altceva! 

— Așa, pisicuţo, mai potolește-te și tu, că mai am de făcut una, 
alta. 

Să mă potolesc? Ce tot vorbeşte ăsta! Mă încordez precum un cal 
sălbatic și încerc, apăsând, să fac să cedeze cartonul cutiei. Numai că 
de apăsat apasă şi Dennis de pe partea cealaltă... Nici vorbă să-mi 
iasă figura. Simt apoi că tipul saltă cutia și începe s-o care cu el. Pare 
să deschidă o ușă, după care așază cutia undeva. Aud un zgomot ca 
un zornăit: Dennis scotocește după ceva. 

— Așa, ştiam eu că Sandro are pe-aici pe undeva nişte bandă 
adezivă pentru împachetat. Nu există lucru mai minunat decât un 
birou bine garnisit cu toate cele, pisicuţo! Dac-ar ști el, Sandro, că 
pentru una dintre scrisorile alea de şantaj m-am folosit până și de 
foarfecă și de lipiciul lui... Ce zici, pisicuţo, s-ar cam supăra, nu? 


Sfântă sardină în ulei! Carevasăzică e chiar el. Dennis este 
șantajistul cu alimentele! Furios nevoie mare, mă agit de mama focului 
în cutia de carton, numai că, între timp, a şi lipit bine clapele cutiei, 
pentru că nu se mai mişcă câtuşi de puţin, cu toate că eu nu mă las şi 
mă frământ în continuare. Blestemată de tăviță cu nisip! Tocmai eu, 
Winston Churchill, să ajung închis într-o cutie de carton mucegăită. 
Zău dacă se poate ceva mai rău! 

Cutia e săltată din nou, iar hâțânăturile o iau de la capăt. De data 
asta însă, doar pentru scurt timp, pentru că Dennis pune cutia jos și, 
aproape imediat, mi-ajunge la urechi un zgomot ciudat, ca un 
scârțâit, unul pe care l-am mai auzit şi altă dată. Unde să fi fost asta? 
În timp ce îmi frământ mintea, Dennis târăşte cutia pe podea. În 
jurul meu se face și mai întuneric. Dar ce zic eu, se face întuneric 
beznă. Şi rece. După care iar se aude scârţâitul acela ciudat. Fix în 
clipa aia, îmi pică fisa: scârțâitul venea de la uşa camerei frigorifice, 
cea care se deschidea apăsând pe o manetă impunătoare. Şi care 
acum tocmai se închidea... E limpede: cutia de carton, cu tot ce se 
afla înăuntrul ei, adică micul meu trupușor, e acum în camera 
frigorifică. 

Mă grăbesc să mă corectez: se poate totuși și mai rău. Blestemăţie, 
nu altceva! S-ar zice chiar c-am intrat de-a binelea la apă. Și-anume 
acolo unde-i cel mai adâncă. 


Nevoia te face mai deștept. E valabil şi pentru lăbuțele mai 
delicate 


Milostiv zeu al pisicilor, ştiu prea bine c-a fost o zi în care mi-am 
dorit ca, dac-aş fi ajuns vreodată să rămân închis pe undeva, să faci 
tu cumva ca locul cu pricina să fie taman camera asta frigorifică. Pe 
de altă parte însă, au fost atâtea şi atâtea lucruri pe care mi le-am 
dorit de-a lungul vieţii, și care nu s-au împlinit nicicând. De ce-o fi 
trebuit tu să mi-o îndeplinești tocmai pe asta din urmă? Uite cum 
stau lucrurile: am impresia că, într-un fel, am cam... zbârcit-o. Chiar 
aşa. Ei, asta e, acum. Am dat-o și eu cu bâta-n baltă. Adevăru-i că n- 
am niciun chef să rămân închis aici. Și asta pentru că MI-E FRIG! Al 
naibii de frig! 

Acum, să ne fie limpede, nici pe-afară nu-i chiar miezul verii, dar 
pe-acolo aș putea, cel puţin, să mai alerg şi astfel să mă mai 
încălzesc. Aici însă, la strânsoare, în cutia asta de carton, nu pot să 
fac nicio mişcare şi-o s-ajung să mă prefac într-un sloi de gheaţă. În 
orele care au urmat, ușa camerei frigorifice s-a mai deschis de câteva 
ori, cu scârţâielile ei cunoscute, dar asta numai fiindcă Dennis avea 
nevoie de pește sau de alte cărnuri pentru clienți. Altfel însă, pe 
lângă frig, domnește în jur şi-o liniște dintre cele mai supărătoare. 

Mai întâi, am încercat să râcâi partea de dedesubt a cutiei, chestie 
care... n-a ţinut nici pe departe. Părea să fi fost lipită zdravăn de 
podea, iar partea de sus a cutiei e prea strâns lipită cu banda 
adezivă. Să-ţi vină să-ți smulgi mustăţile, nu altceva! Părea că sunt 
blestemat s-aștept să văd ce gânduri o avea în continuare cu mine 
fiara de Dennis. 

Timpul se scurge nepăsător. Stau şi-mi fac socoteala cam cât ar 
putea un biet motănel ca mine să reziste între pereţii ăștia reci din 
carton, fără să dea peste el vreun guturai. Presupun că nu prea mult. 


Mă simt deja ca un sloi de gheaţă! Până la urmă, după ceea ce mi s-a 
părut o veșnicie, scârțâitul (devenit între timp atât de bine cunoscut) 
dă de înţeles că Dennis a intrat şi umblă prin camera frigorifică. 
După cum răsună paşii, aş zice că se îndreaptă drept spre mine, 
adică spre cutia de carton. Rămâne deodată locului și începe să 
ciocănească în tavanul celulei mele. 

— Așa deci, pisicuțo... Uite, am niscaiva noutăți. Numai că nu-s deloc 
bune. În orice caz, nu aşa cum le-ai vedea tu, rostește Dennis, printre râsete 
batjocoritoare. Mona, soția mea, le-a prins pe cele două colege ale tale. Mâţe 
neghioabe şi rele, îşi băgaseră nasul unde nu le fierbea oala prin jurul casei 
noastre! lar acum stau şi ele într-o cutie de carton la fel ca a ta, la noi în 
pivniță. 

Sfântă sardină în ulei! Simt că inimioara mi-a căzut direct în 
stomac. Odette și Rosie capturate... dar asta chiar că-i o nenorocire! 
Iar eu sunt pus aici la păstrare și n-am cum să le vin în ajutor! Măcar 
de-aș putea să izbucnesc în plâns, dar ca pisică, nici de asta nu sunt 
în stare. 

Dennis îi dă înainte cu vorba, fără nicio milă: 

— Ei, Şi-acum vine şi vestea proastă. 

Își trage scurt răsuflarea, iar eu mă-ntreb cu ce veste încă şi mai 
proastă ar putea veni. 

— Soţia mea urăște pisicile. Pricepi? Pur şi simplu le URĂȘTE. Şi mai 
mult de două pisici în pivniță nu suportă. Asta-nseamnă că, înainte să mă 
hotărăsc ce fac cu tine, trebuie să fac ce-oi face şi să scap de celelalte două 
băgărețe. Prin urmare, vrei, nu vrei, o să-ți petreci noaptea aici. O să cam 
îngheți tu peste noapte, dar n-am ce-ţi face. Asta e singura cameră din tot 
localul a cărei uşă poate fi închisă pe dinafară. Vreau să merg la sigur, 
fiindcă n-am niciun pic de încredere în voi, pisicile. Vi s-a dus faima că 
puteți să evadați de oriunde! 


După vorbele astea, se aud zgomote care-mi dau de înțeles că 
Dennis a făcut stânga-mprejur și-a ieșit din încăpere. Uşa scârțâie din 
nou atunci când e încuiată şi rămân iarăși singur. Și, pentru prima 
oară în viața mea de motan, cu mintea complet goală. Ce să fac 
acum? Îmi sprijin capul pe labele de dinainte. Hai odată, Winston 
Churchill, superagent care nu-ţi mai încapi în piele! Pe unde o scoţi 
tu acum la capăt? Ce-ar face James Bond în așa împrejurare? Sau 
Sherlock Holmes? 

În orice caz, probabil că nici unul, nici altul nu s-ar lăsa păgubaș. 
Despre aşa ceva nici nu poate fi vorba! În primul și în primul rând, 
oricare dintre ei ar încerca să scape din blestemăţia asta de cutie de 
carton. Da, dar cum? Tot muncindu-mi mintea în căutarea unei ieșiri 
din asemenea situație, mai fac o dată ochii roată prin celula în care 
mă aflu. Numai că, între timp, în cutie s-a făcut o beznă de nu-ți poți 
închipui. E așa de întuneric, încât nici labele de dinaintea ochilor nu 
mi le mai zăresc. 

„Frământă-ţi mintea, Winston, frământă-ți-o!” mă îndemn singur, 
aproape suduindu-mă. Carevasăzică, partea de jos a cutiei pare să nu 
se poată clinti. Dar ce i-aș putea face? Să m-apuc s-o râcâi în 
continuare? Dar am tot încercat până acum, iar cartonul cutiei s-a 
arătat mult prea solid. Să-mi mai pun oare ghearele la încercare? Dar 
așa o muncă s-ar lăsa cu dureri, nu glumă! Sau să m-apuc să rod 
cartonul? Suprafaţa lui e însă într-atât de netedă, că n-am cum să 
apuc bine cu colții. Mai încerc o dată şi, precum mă aşteptam, 
colțișorii îmi alunecă şi tot ce izbutesc e să las o urmă umedă pe 
carton. Așa că-mi storc mai departe creierul și, între timp, mă bâţâi 
de pe o labă pe alta. Leah, acum m-am ales cu încă un loc lipicios, 
umed și înmuiat de balele mele... ce mai scârboșenie! 

Dar chiar atunci îmi vine, în sfârșit... o sclipire de geniu! Lipicios, 
umed și înmuiat! Păi asta e! Într-un fel sau altul, trebuie neapărat să 


îmbăloșez cartonul, că doar așa oi putea pe urmă să fac o gaură cu 
ghearele în partea de jos a cutiei! 

Trec de îndată la treabă: mă întind pe podeaua de carton şi mă 
apuc s-o ling și s-o îmbăloșez cât mă ţine limba. Ei, ia să fi fost câine, 
să vezi ce ușor mi-ar fi fost! Dar ia stai, poate că m-ar ajuta mai mult 
să-mi închipui în timpul ăsta niște mâncăruri gustoase, cum ar fi 
ficatul de pasăre proaspăt gătit. Sau, poate, nişte vitello tonnato. Ce să 
mai zic de un lebărvurșt! Merge însă şi-o sardină în ulei, una mai 
durdulie. Dar un fileu de somon ce-o avea? Sau, sau, sau... 

Şi-aşa se face că m-am învrednicit între timp să înmoi o porțiune 
măricică şi rotundă, de care mă ocup acum cu ghearele. Și unde mai 
pui că merge cu-adevărat! Așa ajung, pentru început, să smulg din 
carton bucățele mai mici, pentru ca mai târziu să izbutesc să scot şi 
unele mai mari. În curând, simt cu labele răceala podelei camerei 
frigorifice, iar asta mă îndeamnă să-i dau înainte cu râcâitul. 

O ultimă bucată mai mare... după care reușesc: în cartonul cutiei 
se cască o gaură îndeajuns de mare ca să pot trece prin ea. M-apuc să 
mă agit, izbindu-mă de pereţii cutiei, făcând-o să se bâţâie toată, 
până când reușesc să îmi strecor labele prin gaură și să trec prin ea. 
Mă agăț puţin în marginile găurii; cartonul mă împunge și într-o 
parte, și-n cealaltă, dar nu mă las cu una, cu două. Miorlau! Poate că 
n-ar fi atât de rău dacă aş mai slăbi! Îmi sug burta o ultimă oară... şi, 
în sfârşit, alunec afară din cutia de carton. Pfff! Asta zic şi eu mare 
realizare! 

Stors de vlagă, mă sprijin mai întâi de cutie ca să-mi trag sufletul. 
Aici, afară, nu-i chiar așa de întuneric ca în cutie, și asta fiindcă 
încăperea are două ferestruici zăbrelite. Iar aşa ceva, firește, mă duce 
cu gândul la următoarea mea problemă: cum oi face să ies şi din 
încăpere? Cu ușa nici nu merită să-mi fac vreo iluzie, că aia e 
asigurată pe dinafară cu un zăvor, iar aici chiar că-i dădeam dreptate 


lui Dennis: nici măcar un maestru al evadărilor nu i-ar fi venit de hac 
zăvorului ăluia aşa, cu mâinile goale. De strigat după ajutor iar nu 
putea fi vorba, că niciun miorlăit de-al meu n-ar răzbate dincolo de 
zidurile astea. Dacă mă întorc nițeluș în timp, realizez că nu mi-a 
ajuns la urechi niciun sunet dinspre clienţii restaurantului lui Sandro 
cât a fost seara de lungă. 

De ajutor am însă nevoie. Fără sprijin nici nu poate fi vorba de 
scăpare. Așa că fac încă o dată, temeinic, ochii roată. Încăperea e 
garnisită, de jur-împrejur, cu o mulțime de rafturi, iar dinspre tavan 
atârnă două jamboane respectabile. Apoi vine ușa, iar deasupra 
ăsteia stă prinsă camera de supraveghere. Mda, să fi fost și eu un 
mergător pe două picioare, zău că n-ar fi fost nicio problemă să fac 
cu mâna pe dinaintea ei și să-i atrag atenţia lui Werner, Kirei sau lui 
Tom, sau oricui s-ar fi aflat atunci la celălalt capăt al legăturii şi-ar fi 
fost cu ochii în ecranul calculatorului. Așa că nu-mi rămâne decât să 
constat cu tristețe că locul până unde bate cu vederea camera de 
supraveghere e cam la un metru înălțime față de podea, ceea ce face 
ca nici măcar vârful cozii mele, săltate țeapăn, să nu poată fi văzut, la 
o adică. Ca să nu mai zic de motivul cel mai serios, și anume că 
vorbim despre vârful cozii unui motan cu blana neagră, care șede pe 
o podea întunecată. 

Ar trebui să fiu și eu ceva mai zvelt, adică cel puțin măi înăltuţ, și- 
ar trebui să ies cumva în evidenţă față de podea, săltându-mă 
deasupra ei. Ar trebui... aș putea... Ochii îmi pică pe jamboanele 
atârnate. Și-așa se face că am cea de-a doua sclipire de geniu pe ziua 
asta: dacă aș sări şi m-aș agăța de una dintre hălcile alea de carne, aș 
ajunge, în primul rând, să mă bălăngănesc direct pe dinaintea 
camerei de supraveghere și, tocmai din această pricină, în al doilea 
rând, ar fi imposibil să nu fiu observat! Şi-atunci, cu ceva noroc, ar 


observa şi Kira și mi-ar veni degrabă în ajutor, iar eu aş putea, la 
rându-mi, să-i sar lui Odette în ajutor! 

Mă dau câţiva pași înapoi, îmi fac vânt, sar şi: blestemăţie, nu 
altceva! Nu mă înalt deloc cine ştie ce! O iau de la capăt, de vreo trei- 
patru ori chiar, dar, de fiecare dată, rămân cu buza umflată. 
Jamboanele atârnă prea sus pentru mine. Dar dacă m-aș cocoţa pe 
rafturile alea și-aş sări de pe ele pe unul dintre jamboane? Probabil 
că aş cădea cu mare succes, m-aş înfige cu botul direct în podea, ba 
mi-aş mai şi rupe cine știe ce altceva. 

Hai că până la urmă i-am dat de capăt: aș putea încerca să mă 
folosesc de cutia de carton ca de o treaptă în plus! Și-atunci nici 
distanța până la jambon n-ar fi chiar aşa de mare. Păi da, ar putea să 
meargă! De fapt, poate că nici n-am altă variantă mai bună. 

Cum nu se poate mai hotărât să-ncerc figura asta, împing cutia de 
carton până sub jambon. Mă cațăr apoi pe ea şi de-acolo fac un salt 
și... iar nu nimeresc halca de carne. Ce-i drept, am ratat-o la mustață. 
Dar „pe lângă” tot „pe lângă” rămâne. 

Așa un balamuc, precum un răhăţel de-al meu din tăviţa cu nisip! 
Vreau afară de-aici şi nimic altceva! Și numaidecât! Înfuriat precum 
sunt, sar de pe cutia de carton și o iau la fugă înapoi spre rafturi. Mă 
fac de râs dacă nu reușesc să ajung sus, la jambon! Numai că niciun 
Winston Churchill nu se lasă el biruit de o amărâtă de bucată de 
carne! Așa că fac bine şi intru în regimul de turbopisică, o iau la 
goană, sar, mai întâi pe cutia de carton și-apoi o cârmesc mai 
departe, într-un al doilea salt, cât se poate de elegant, în direcția 
jambonului. De data asta, izbutesc să-l prind cu ghearele și imediat 
mă agăţ strâns de el. Miorlau! Am reuşit! Sunt agăţat de jambon și, 
odată cu el, mă bălăbănesc serios în toate părțile. Ochii îmi sunt fixați 
pe cameră şi trag nădejde că și ea e fixată pe mine. Fiindcă, nu-i așa, 
dacă e ceva care să merite să fie privit în toată camera asta frigorifică, 


atunci acela-i numai şi numai smintitul de motan negru, care, 
îmbrăţișând strâns un jambon, atârnă de tavan și se bălăngăneşte 
încoace şi-ncolo. 

Deci, co-agenți ai mei! Ce mai așteptați? Scăpaţi-mi pielea odată! 
Scăpaţi-l pe Winston Churchill, înainte s-apuce să cadă de pe un 


jambon de Parma!*!! 


Odată la cap băgat, niciodată uitat 


— Sărmanul și iar sărmanul meu motan viteaz! rostește Kira, 
îngropându-şi fața în blana mea și strângându-mă cu putere la piept. 

Simt cum inima-mi tresaltă în piept! Ştiam eu că toată nădejdea e 
în prietena mea! Cu doar câteva clipe înainte să mă lase de tot 
puterile în a mă mai ţine cu ghearele înfipte în jambon, au și dat 
buzna în camera frigorifică trei dintre cunoștințele mele: Kira, 
Sandro şi Werner. 

— Şi ce rece ești! Asta chiar e un om rău... dacă a fost în stare să te 
lase să îngheţi de-a binelea! 

Kira rosteşte asemenea vorbe și, în timp ce nu mai pridideşte să- 
mi mângâie blana, ochii i se îneacă în lacrimi. Vai, dar ce bine mă 
mai simt! Zău dacă n-aş fi în stare să mă las ore-n șir răsfățat în felul 
ăsta. AȘ FI ÎN STARE, bine zis, fiindcă, la drept vorbind, n-avem 
timp pentru așa ceva tocmai acum. Cine ştie ce fac cu Odette și cu 
Rosie ticălosul ăla de Dennis cu și mai ticăloasa lui de Mona! 

Așa că mă zbat, scap din strânsoarea drăgăstoasă şi sar din braţele 
Kirei, aterizând pe podea. După care îmi fac roată o privire grăitoare. 
„Hai odată, la vilă!” încerc eu să îi comunic din priviri, sperând să 
nu fiu înţeles greşit. Din păcate, colegii mei omeneşti de acţiune se 
uită la mine ca... mâţa-n calendar. 

Hai că asta chiar că-i bună! Că doar a văzut şi Kira pe ecranul 
calculatorului că tipul bărbos de azi-dimineață nu e altul decât 
ajutorul de bucătărie al lui Sandro. Și că nu am aterizat nici eu, aşa, 
nitam-nisam, în camera asta frigorifică, ci că am fost închis acolo 
chiar de tipul cu pricina. Chiar ar fi cazul să-i pice și ei fisa și să-şi 
dea seama că descâlcitul întregii încurcături nu s-ar afla decât la vilă! 

Kira, Sandro și Werner se uită unul la celălalt și ridică din umeri. 

— Hm, ce are la il gatto? întreabă Sandro până la urmă. 


— Pare că vrea să meargă undeva, îşi dă Werner cu părerea. Dar 
unde? 

Măi, Kira, măi! Hai, pornește-ți și tu creierul ăla odată! Și când te 
gândeşti că voi, mergătorii pe două picioare sunteți aşa de plini de 
voi că sunteți ființe în stare să gândească. Nu se spune că faceţi parte 
din specia lui homo sapiens, adică a omului pe care-l duce capul? 
Haideţi atunci și dovediţi-i unui biet motan negricios că astea nu-s 
vorbe goale! Dar până și Kira se uită încurcată când la mine, când la 
ceilalți doi. Mai apoi însă, își drege glasul şi grăiește. 

— Sandro, ce s-a văzut mai exact pe ecran? Trebuie să fi fost pe- 
acolo ceva care să ne fac să pricepem încotro vrea s-o apuce Winston! 

Sandro scutură din cap. 

— Nimic, nici vorba de așa ceva. Mai intai am visto numai la 
ajutor de la mine de la bucataria. Lucrat el în bucătăria și, din 
cuando în cuando, a aduso lucruri de la depozit sau le-a pus înapoi. 
La urma, cu puţino tempo înainte să vreau să aduc la voi il paptopul, 
l-am vezuto pe Winston călare pe Crudo di Parma. Adică, la sus, pe 
jambon. A venuto acolo, aşa, parca de la nicăieri! Nu am nicio habar, 
come de a ajuns la el în depozit! Nu cumva l-am incuiat-o io acolo 
azi dopo la masa? 

Werner scutură din cap. 

— Nu, de-așa ceva nici nu poate fi vorba, fiindcă atunci era cu 
mine, pe drum. Trebuie să fi ajuns aici de capul lui, după ce-am 
plecat cu toții. 

Sandro se scarpină în cap. 

— Atuncia io no ştiu nicio io. De come io vazuto 1] gatto, am sunat 
immediatamente la voi. Și-am și ajuns aci molto rapido, 
fortunatamente! De la fericirea! 

Miorlau! Să-ţi vină să-ți smulgi mustăţile şi mai multe nu! Am 
auzit eu bine? Carevasăzică, nici vorbă să fi văzut Kira că Dennis era 


bărbosul de azi-dimineaţă şi, pe deasupra, ajutorul de la bucătărie al 
lui Sandro! Și-atunci nici nu-i de mirare că nu i-a picat încă fisa. Cum 
s-o fac să priceapă încotro trebuie s-o apucăm? Dar, înainte de toate: 
de ce? 

Ce simplu fusese pe vremuri, când încă mai eram în stare să ne 
citim unul altuia gândurile! Mă ghemuiesc înaintea picioarelor Kirei 
și mă uit în sus, țintă la ea. Poate-o merge cumva și-așa. Kira, citeşte- 
mi odată gândurile! Hai, simte şi tu ce-mi trece prin cap! Îmi iau 
privirea aia a mea, insistentă, de care mă mai pot sluji la o adică, şi 
încerc să-i trimit cumva prietenei mele gândurile care-mi trec prin 
cap: „Trebuie s-o scăpăm pe Odette din vilă! Trebuie s-o scăpăm pe 
Odette din vilă! Winston către Kira: Trebuie s-o scăpăm pe Odette 
din vilă!! TREBUIE S-O SCĂPĂM PE ODETTE DIN VILĂ!”. 

Kira îngenunchează lângă mine. 

— Winston, simt c-ai vrea să-mi spui ceva. Dar ce anume? Cineva 
e în pericol, așa-i? 

Pfff, în sfârşit, parcă-parcă am început şi noi să gândim cât de cât 
la fel! miorlăi din toate puterile. 

— Pericolo? E pericoloso? întreabă Sandro. Possibile ca chiar aicii 
să fie deja ceva cu otrava puso? 

Kira scutură din cap. 

— Nu, nu cred. Nu pot să vă explic, dar am o presimţire că e 
vorba de cineva care e în pericol. Şi nu-i vorba de niciun client de-al 
tău. E cineva care nu se află aici. Asta încearcă Winston să-mi spună. 
Adică ar trebui să scăpăm pe cineva. Mai mult ca sigur! 

Asemenea unui şuvoi de apă rece, vorbele Kirei mi se preling pe 
șira spinării... fiindcă-i limpede că prietena mea s-a prins deja de ce 
aveam de spus! lar asta trebuie să se tragă de la cine știe ce rest 
mărunţel rămas din ceea ce eram noi doi în stare cândva, lucru care 


ne lega pe-atunci într-atât. Ei, atunci nu-mi rămâne decât să trag 
nădejde c-o să priceapă şi restul! 

Fac stânga-mprejur şi dau să ies din camera frigorifică. Kira, 
Werner şi Sandro mă urmează. Probabil c-o să se țină și mai departe 
după mine. Numai că mai e o problemă: nu-s deloc sigur dac-o să fiu 
în stare să dau singur de vila aia plecând de-aici. Kira ar trebui să fie 
cea care să ne conducă într-acolo... Numai că pentru așa ceva trebuie 
să-i dau de înţeles încotro aş vrea s-o apuc. 

Uşa de la camera în care se află biroul lui Sandro e încă deschisă. 
Îmi fac iute socoteala. Ce-a spus Kira nu cu mult timp în urmă? Ceva 
despre ce minunat ar fi dacă aș ști să scriu, nu? Ei, dar n-ar strica să 
încerc! 

— Hei, acum ce mai vrei? se miră Kira, de îndată ce mă strecor pe 
uşă și mă salt pe biroul lui Sandro. 

Curioşi, mergătorii mei pe două picioare se iau după mine. Eu 
unul iau la puricat din priviri blatul biroului. O fi pe-aici, pe undeva, 
ceva de scris? Uite un creion lipit de un teanc de meniuri scrise și un 
maldăr de hârtie de scris. Îmi dau silința să-l apuc, dar n-am niciun 
pic de spor. Nu reușesc deloc să prind cu laba beţişorul ăla subţire. 
Pe Sandro îl umflă râsul. 

— Se părea, ca și cuando ilgatto ar vrea scriere con creion! Ia te 
uita la tine aici, come face la motana - hahahaha! Asea un motana 
distractivo! la să vede la tine, cunoşti să scriere come chiami la tine! 

Aș fi vrut să pricep și eu ce-o fi fost așa de distractiv! Eu îmi dau 
toată silința, iar pe voi vă umflă râsul! Mai încerc o dată. Degeaba. 
Creionul îmi cade din nou pe blatul biroului. 

— Da, şi eu am aceeaşi impresie, spune Kira, căzând pe gânduri. 
Hai, Winston, poate să-ţi vin eu cumva în ajutor. Mai bine să 
încercăm altfel. Uite că mi-a și venit o idee! 


Şi, cu aceste cuvinte, Kira ia creionul și o foaie de hârtie și mi le 
aşază pe amândouă chiar sub nas. Sandro și Werner se holbează la 
ea, fără să aibă nici cel mai mic habar despre ce-are de gând Kira să 
facă. 

— Vreau să spun că am impresia, le explică prietena mea celorlalți 
doi mergători pe două picioare, că Winston e în stare să citească şi să 
scrie. 

Acum e rândul lui Werner să izbucnească în râs. 

— Şi tu acum, Kira! Un motan care să poată să citească şi să scrie! 
Asta-i chiar nebunie curată! 

— O fi o nebunie. Dar una cât se poate de adevărată! Și-o să v-o și 
dovedesc! 

În orice caz, sper să mai fie în stare de chestia asta. 

Trece la treabă, înșirând în scris pe bucata aceea de hârtie toate 
literele alfabetului. Începând cu A şi terminând cu Z. Ştiu deja ce 
trebuie să fac cu ele. 


In vizită 


Între timp, s-a făcut întuneric beznă, iar pe întunericul ăsta, vila e 
pur și simplu impunătoare. Culoarea spălăcită, gardul cuprins de 
rugină... toate astea se pierd acum în noaptea neagră. Casa pare să 
ne spună ceva de genul: „Nu care cumva să-ndrăzniţi să vă apropiați 
mai mult!”. Așa ni se arată dinaintea ochilor, rece și parcă 
respingându-ne. Numai că și noi suntem de-a dreptul îndârjiți și nu 
ținem seama de așa un avertisment. Am zis „noi“? Mda, bine... În 
orice caz, mă refeream la mine și la Kira. Sandro are încă îndoielile 
lui, iar Werner nu-mi pare nici el prea convins. 

— Allora, noi suntem aci, pentru che gatto a aratato și lui la cele 
litere? 

Kira îi dă dreptate, clătinând din cap. 

— Exact. Că doar ați văzut cu ochii voştri. Nu încape nicio 
îndoială, astea au fost cuvintele pe care le-a spus pe litere: „Odette”, 
„prizonier”, „vila veche”, „Dennis” şi „răufăcător”. 

Werner se scarpină în cap. 

— Da, ce să zic, chiar c-a fost o minunăţie. Ce mai, ca la circ. Dar 
tot aşa de bine se poate să fi fost doar o întâmplare. Vreau să zic... 
cine a mai văzut un motan care să cunoască și să folosească bine 
literele alea! 

— Ei, dar aţi fost cu toţii de față! Winston știe să citească și să 
scrie. Doar v-am spus! Așa se face c-a ajuns aşa de departe cu una 
dintre fărădelegile pe care le cercetăm noi. Şi poate că asta are 
legătură cu șantajul. Oricum ar fi, cu siguranţă are legătură cu faptul 
că cei care le vor rău animalelor se află pe-aici, prin preajmă. 

Werner suspină. 

— Dar ce ţi-a cășunat tocmai pe casa asta? 


— Păi e foarte simplu: am dat pe-aici azi-dimineaţă. Și-asta pentru 
că tocmai în casa asta locuiesc cei care tot pun prin cartier momelile 
alea otrăvite. Şi, după cât se pare, Odette ar fi ținută prizonieră aici. 

Sandro priveşte încurcat, luat ca din oală. 

— Dar cine estea la Odette? Și ce avuto Dennis con tutto astea? Io 
lucrează con el deja de jumătate de la anno şi e uno tip de treaba. 

— Odette e tot o pisică. O prietenă foarte apropiată de-ale lui 
Winston. Acum, bineînţeles că nu ştiu ce amestec are Dennis ăsta în 
toată povestea, că nici nu-l cunosc. Eu zic să dăm telefon la poliţie, 
fiindcă odată ce-or să se apuce să scotocească prin toată casa, 
probabil c-o să dea şi de Odette. 

Ce să zic, grozav plan! Pe dată mă și pun pe tors. 

— Vezi, Werner, rostește Kira, bucuroasă. Winston e de-aceeaşi 
părere cu mine! 

— Ia stai! O clipă doar! rosteşte Werner, scuturându-și capul cu 
hotărâre. Nu putem să dăm, hodoronc-tronc, telefon la poliţie. Cam 
ce crezi c-am putea să le spunem? Că ne-a dat în scris un motan că în 
casa asta locuiește un răufăcător? O să ne ducă direct la nebuni! Nu, 
nu merge aşa! 

— Dar cum ar merge? Eu cred că în locul ăsta ceva tot e putred, 
dar ştii, putred rău de tot. 

— Păi, foarte simplu, anunță Werner, pe un ton care ne dă de 
înțeles că nu îngăduie să fie contrazis. O să sunăm la uşă și o să ne 
interesăm de Odette. Și mai vedem noi pe urmă ce s-o întâmpla. 

— Vrei să suni la ușă? Bine, dar așa nu faci decât să le atragi 
atenția răufăcătorilor! i-o întoarce Kira, căreia nu i se pare tocmai 
bună o asemenea idee. 

— Dacă or locui pe-aici nişte răufăcători?! Dar poate că totul o să 
se arate inofensiv şi ne lămurim pe dată ce şi cum. 

— Tu chiar nu mă iei în serios, Werner! se plânge Kira. 


Profesorul scutură din cap. 

— Dimpotrivă, te iau chiar foarte în serios. Că altfel nici n-aș 
îndrăzni să sun seara, la ora nouă, la uşa unor oameni pe care nu i- 
am văzut în viața mea! 

Sandro trage adânc aer în piept. 

— Mamma mia, grande casino!“ Ce de brambureala! Zău, no stio 
dacă este asea de buona la idee. Dar dacă zice la tine, Werner... 

— Ei, bine, chiar așa şi zic. 

Werner dă în lături portița grădinii şi se îndreaptă cu paşi hotărâți 
spre casă. Eu, Kira și Sandro îl urmăm, dar de la o distanţă care să ne 
dea oarecare siguranţă și rămânem la câțiva metri de ușă, în vreme 
ce Werner catadicsește să pună în funcțiune soneria de la intrare. 

La început, nu se întâmplă nimic, dar, până la urmă, auzim pași 
venind din hol. Şi imediat mi se zbârlește părul de pe ceafă. Pentru 
că am ajuns să cunosc prea bine mersul ăsta! Ușa se deschide şi în 
prag apare Dennis. 

— Da? Ce s-a întâmplat? întreabă el, cu glas deloc prietenos. 

Așa, dintr-o parte, pot să văd că Werner înghite-n sec. L-a 
recunoscut de îndată pe Dennis ca fiind bădăranul arțăgos de azi 
după-amiază. De partea cealaltă însă, Dennis nu pare să-l recunoască 
pe Werner. 

— Bună seara. Numele meu este Hagedorn. Vă rog să mă scuzațţi 
pentru deranjul de la ora asta târzie, dar ne căutăm pisica. O cheamă 
Odette. E albă toată şi credem că a intrat în casa asta. Aţi fi, vă rog, 
atât de amabil să ne lăsaţi s-o căutăm? 

Dennis se uită la el, după care privirea îi cade asupra mea. 

— Scârnăvie blestemată! îi scapă pe gură. Cum ai făcut de-ai 
scăpat din depozit? Credeam c-ai ajuns de mult un sloi de gheaţă! 

— Hei, nu cumva sunteţi cel care mi-a închis motanul în camera 
frigorifică a localului lui Sandro? 


Kira se repede în faţa lui Werner, postându-se înfuriată şi cu ochii 
scânteind de revoltă. Dennis se dă un pas înapoi, pare să-și facă scurt 
o socoteală, după care deschide gura şi, mirându-ne pe toţi, rostește 
pe un ton cât se poate de potolit: 

— Poftiți, vă rog. Nu v-am văzut pisica albă, dar nu mă 
deranjează s-o căutăm împreună. 

Şi, cu aceste cuvinte, se întoarce şi intră în casă. 

— Mona, avem pe cineva în vizită, strigă el. Vino, te rog, și 
cheam-o şi pe Sally cu tine! 

Nu pot să explic exact ce s-a întâmplat, dar, în clipa aceea, nu mi-a 
venit să mă las dus înăuntrul casei. Văzându-i însă pe Kira şi pe 
Werner trecând pe lângă mine şi intrând, nu mi-a rămas nici mie 
altceva de făcut. Arunc scurt o privire, doar-doar l-oi zări pe Sandro 
vârât în cine ştie ce cotlon. Dar de unde! Ciudat, dar nici nu mai am 
timp să mă minunez, că mă şi grăbesc să-i prind din urmă pe ceilalți 
doi, intrând cu ei în casă. Nici n-am ajuns bine cu toţii înăuntru, că 
Dennis şi închide ușa după noi... şi, până să ne dezmeticim noi, o și 
încuie! 

În clipa următoare, dintr-o altă cameră, apare o femeie. În mâini 
ţine arma de azi-dimineaţă! Sfântă sardină în ulei! Aşa o urmare nu- 
mi pică deloc bine! 

Dennis rânjeşte. 

— Să vă fac prezentările! Soţia mea, Mona. Și Sally a noastră. 

De cum e rostit numele de Sally, femeia începe să agite arma 
încoace şi-ncolo. E clar, am picat cu toţii într-o cursă. 


La capătul capătului 


În pivniță duhneşte a mucegai, e frig și umezeală, dar nimic nu 
mă mai impresionează. Atât de mare mi-e bucuria că Odette şi Rosie 
sunt bine. Ce-i drept, nu le pot vedea, căci Mona le-a vârât pe 
amândouă într-o cutie de carton. În schimb, le aud cum mă strigă, iar 
glasurile le sună totuși destul de normal. 

— Winston! Tu ești? 

Mă trag mai aproape de cutie. 

— Da, eu sunt. l-am adus cu mine pe Kira şi pe Werner. 

— Minune! exclamă Rosie. Atunci, se cheamă că suntem scăpate! 

— Ăăă... chiar aşa de departe n-aş merge, zic eu cu jumătate de 
glas. 

— Cum adică „chiar așa de departe n-aş merge”? rosteşte Odette, 
surprinsă. 

De parc-ar fi de mirare. 

— Ăăă... Adică, la drept vorbind, Mona şi Dennis ne-au cam luat 
prin surprindere şi pe urmă ne-au ameninţat cu arma şi ne-au închis 
şi pe noi aici. 

— O, nu! 

De data asta, nu mai pare surprinsă, ci mai degrabă dezamăgită. 
lar eu mă simt cât se poate de rău, pentru că nu mă mai dau super- 
agent, ci super-ratat! 

— Şi-acum ce facem, Werner? întreabă Kira deznădăjduită. 

— Acum chiar că sun la poliție. Aş fi putut s-o fac de la bun 
început... Că mare dreptate ai avut! 

Ah, slavă cerului că are Werner un telefon mobil la el! Se 
scotoceşte adânc într-unul din buzunarele pantalonilor şi-l scoate la 
iveală. 

— Fir-ar să fie! izbucnește el. N-am semnal! 


— Hehe, zidurile astea vechi nu lasă nimic să treacă prin ele, 
răsună râsetele batjocoritoare ale lui Dennis, care se înființase pe 
nepusă masă în pivniţă. 

Cum era de așteptat, a adus-o cu el și pe Mona, cu tot cu armă. 
Sfântă sardină în ulei! Azi chiar că nu-i ziua mea norocoasă! 

Dennis se propteşte înaintea noastră și-și încrucișează braţele la 
piept. 

— Neroadele astea de patrupede n-o să iasă în vecii vecilor de- 
aici, ca să nu mai spun că și voi o să putreziți lângă ele. 

— Sunteţi complet scrântit! i-o trântește Werner, buimăcit. 

— Se prea poate. Dar ce mai contează? Casa asta e blestemată. 
Cum nouă ne-a adus numai belele, exact asta o să vă aducă şi vouă. 

Mona se trage mai aproape de el și-i întărește spusele, înclinând 
din cap. 

— Chiar așa. Casa asta a fost a mătuşii mele, Adelheid. În vreme 
ce o îngrijeam, îmi făceam socoteala că am tras lozul cel mare. 
Fiindcă eram singura ei rudă în viaţă, urma să-i fiu și singura 
moștenitoare. O vilă ca asta făcea o adevărată avere! N-ar mai fi 
trebuit să mai muncesc niciodată. Și ce m-am bucurat când, în sfârșit, 
bătrâna a dat ortul popii! 

— Am știut eu! Vipera asta s-a îngrijit de stăpâna noastră numai 
fiindcă-şi făcuse planuri de chiverniseală! rostește Rosie dinăuntrul 
cutiei de carton, pufnind. Am simţit eu de la bun început că ceva nu 
era în regulă cu ea. 

— Credeţi-mă, Dumnezeu mi-e martor că nu mi-a făcut nicio 
plăcere să-i port de grijă, îi dă Mona înainte. Nouăzeci şi doi de ani! 
De ce o fi trebuit să-ntindă de viaţă până la vârsta asta? 

— N-aveţi... N-aveţi pic de rușine! V-aţi băgat pe sub pielea 
sărmanei bătrâne numai și numai ca să puneţi mâna pe averea ei. Nu 
sunteți decât o profitoare, o repede Werner indignat. 


—  Calmează-te, bătrâne! îl pune Mona la punct. „Sărmana 
bătrână” n-a fost decât o jigodie! Dar nu m-am prins decât după ce-a 
murit. 

Dennis încuviințează, dând din cap și aruncând o căutătură 
întunecată. 

— De cum a fost deschis testamentul, povestește Mona mai 
departe, s-a dovedit că Adelheid a lăsat casa Asociaţiei de Protecție a 
Pisicilor. Ni se dădea voie să locuim în ea, ce-i drept, dar numai ca 
niște chiriași. Ptiu! 

Şi, fără să se rușineze câtuși de puțin, Mona scuipă pe jos. 

— Și-asta numai din cauza grijii ce-o avea față de pisici! Ne-am 
descotorosit imediat de amândouă pisicile. Sau cel puţin așa am 
crezut noi. Fireşte, biata Mona nu mai putea locui cu ele sub același 
acoperiș, când știa că din cauza lor pierdusem totul. 

Mona izbucnește într-un râs smintit. 

— Exact! Pur și simplu nu mai suportam! Atunci am început să ne 
punem planul în aplicare! În primul rând, am dat în judecată 
Asociaţia de Protecţie a Pisicilor! Am atacat în justiţie testamentul. 
Sunt sigură că mătuşa Adelheid era cu minţile rătăcite atunci când s- 
a apucat să-și facă testamentul. Baborniţa era așa de ramolită, de nu 
mai știa nici ea ce scria pe-acolo. 

Dennis ne dă ocol, cu arma pregătită. 

— Dar ştiţi şi voi cât de scump e un asemenea proces. Cheltuieli 
de judecată, avocați... totul costă bani! Aşa că, din păcate, contul 
nostru s-a golit repejor. La prima înfățișare am pierdut și sunt sigur 
că judecătorii au fost cu toții plătiți de mafia pisicilor. 

Mafia pisicilor? Oh! Dumnezeule! Chiar c-am încăput pe mâinile 
unor oameni care urăsc din tot sufletul lăbuţele moi! Milostiv zeu al 
pisicilor, dacă ai vrea să-mi împlinești o dorinţă cu-adevărat dintre 
CELE BUNE, acum ar fi prilejul cel mai nimerit! Te rog, fă cumva şi 


scoate-ne de-aici teferi şi nevătămațţi! Că tare n-aş vrea să-mi petrec 
ultimul cesuleț din viață în pivniţa asta! 

— Aşa se face că urma să mergem la tribunal pentru a doua 
înfățișare, povestește Dennis, cu aceeași mutră întunecată. Fiindcă 
nu mai aveam nicio lețcaie, mi-am luat ceva de lucru în plus... la 
amicul tău, Sandro, care căuta un ajutor la bucătărie. M-am 
prezentat, iar el m-a angajat imediat. Cum era de așteptat, cei patru 
sute de euro pe care-i câștigam pe lună nu ne ajungeau nici pe 
departe. 

Pufneşte apoi într-un râs amar. 

— Așa am observat că Sandro făcea parale frumoase cu localul lui 
și mi-a dat prin cap ideea cu șantajul... La urma urmei, s-ar mai fi 
făcut în felul ăsta şi ceva dreptate. Oricum eram prost plătit. Cum 
Mona lucrează cu chimicale într-un laborator, a fost floare la ureche 
să facă rost de otravă. Cu cincizeci de mii de euro am fi izbutit, dintr- 
un foc, să acoperim plata avocaţilor și cheltuielile de judecată, ba ne- 
ar fi rămas și ceva de pus de-o parte. Mai mult nici nu ne trebuia. 
Dar nu... încăpăţânatul de italian n-avea chef să plătească! Pare-se că 
v-a povestit şi vouă de șantaj, nu-i aşa? O secătură! 

Înclinând din cap, Mona îi dă din nou dreptate. 

— Mda, zău dacă oamenilor ăstora nu li s-a urât cu binele. La fel 
și cu adunătura aia de nenorociţi de la Asociaţia de Protecţie a 
Pisicilor. Şi-au făcut socoteala c-o să las totul baltă, nu? Continuarea 
procesului era o necesitate... dar după ce am rămas pe uscat, după 
cea dintâi înfăţişare, m-am hotărât să le fac pe toate pisicile din 
Hamburg să plătească. Atunci ar fi văzut și nemernicii ăia de 
apărători ai animalelor cum stă treaba. Am pregătit momeli cu 
arsenic şi cu grăunțe pentru stârpit melcii şi le-am împrăștiat peste 
tot prin cartier. La asta m-a ajutat și Dennis. Grozav, nu? Cu 
siguranţă că au crăpat multe dintre nenorocitele alea de lighioane! 


După asemenea vorbe, se pune pe un râs într-atât de isteric, că 
glasul i se frânse. Pe mine mă cuprinde spaima, chiar groaza. Mă 
lipesc strâns de cartonul cutiei, trăgând nădejde ca Odette şi Rosie să 
nu priceapă prea bine ce tot trăncăneşte Mona. 

— Dumnezeule, Winston, o aud însă pe Odette, vorbindu-mi în 
șoaptă. Asta-i nebună de-a binelea! Să sperăm că ne scoate cineva cât 
mai repede de aici! 

Adică, până la urmă tot au auzit! Mă simt mic şi neputincios. Şi 
cât de mult mi-aş fi dorit s-o scutesc pe draga mea Odette de toată 
tărăşenia asta! 

Werner își drege glasul. 

— Ăăă, oricâtă înțelegere aş avea pentru situaţia dumneavoastră 
grea... Nu văd ce legătură avem noi cu ea. Doar nu vă închipuiţi c-o 
să puteți să ne ţineţi aici la nesfârșit. O să-nceapă să ne caute și 
atunci... 

— la mai tacă-ţi fleanca, tataie! îi taie vorba Dennis, cu grosolănie. 
Cum sare Sandro cu mălaiul, ne și luăm tălpăşița. Lăsăm baltă 
judecata și casa şi n-are decât să se bucure Asociaţia de Protecţie a 
Pisicilor de dărăpănătura aia. Mai cu seamă când or da aici, în 
pivniţă, peste ce-o mai rămâne din voi! Luăm biștarii și ne oprim de- 
abia în Thailanda, că pe-acolo, cu-atâta bănet, e trai pe vătrai. 

— Chiar așa, îi dă dreptate Mona. Nu credeam c-o să renunţ la 
judecată, dar am ajuns la capătul puterilor. Măcar sunt mulțumită că 
Odette și Rosie o să-și afle sfârşitul binemeritat. Ce s-o alege de voi, 
restul, nu prea mă interesează. La urma urmei, voi sunteți de vină că 
vi s-a urcat la cap să le purtaţi de grijă unor nenorocite de pisici. 
Ceea ce înseamnă că nu mai încape... NICIUN LA REVEDERE! 

Şi, punându-se din nou pe râsul ei isteric, se răsucește pe călcâie şi 
o apucă în direcția ușii pivniţei, cu Dennis după ea. 


OK. S-a zis. Gata. Până aici ne-a fost. Sfârșitul ne e pecetluit. Aud 
cheia de la uşa pivniţei răsucindu-se în broască. Deodată însă, 
răsună o bubuitură cumplită și mă orbeşte o lumină cu strălucitoare. 

Ce o mai fi și asta? 


Crăciun fericit! 


— Şi pe urmă a explodat grenada aia orbitoare! 

Credeţi-mă pe cuvânt... Explozia a fost într-atât de strălucitoare, 
că-n următoarele minute n-am mai văzut nimic! Înconjurată de 
nepoţii şi nepoatele lui Werner, Kira sta sub pomul de Crăciun şi 
povestește extraordinara noastră salvare din adâncul pivniţei. Fetiţe 
și băieţi, cei mici sunt cu gurile căscate. Ce mai, Kira e vedeta 
petrecerii. Unde mai pui că, de emoție, cei mici au uitat să-și scoată 
flautele. Ce să zic, un efect secundar cu deosebire de îmbucurător. 
Faţă de povestea Kirei, nici măcar Moș Crăciun, sosit la fața locului 
cu puțin timp în urmă pentru a împărți darurile, nu mai are prea 
mult succes. Și nici n-a apucat el bine să plece, că turma de copii 
iarași i-a cerut Kirei să spună povestea de la capăt. 

Adevăru-i însă că toată tărășenia e foarte palpitantă. Și-apoi, 
faptul că are un sfârșit fericit mă face, pe mine cu deosebire, să nu-mi 
mai încap în piele de fericire. După strălucirea aia stridentă, totul s-a 
petrecut cu cea mai mare repeziciune: un grup de polițiști mascaţi au 
luat casa cu asalt, i-au prins şi i-au încătușat pe Mona şi pe Dennis, 
iar pe noi ne-au eliberat din pivniță. Asta ar fi varianta scurtă a 
poveștii. În realitate, totul a durat mai mult, dar asta numai până 
când m-am lămurit că mascațţii cu pricina nu erau decât poliţişti care 
nu doreau decât să ne salveze. 

La poliţie sunase nimeni altcineva decât dragul de Sandro. În 
clipa în care a auzit că Dennis, ajutorul lui de la bucătărie, era 
ticălosul care m-a închis în camera frigorifică, şi-a dat seama că tot 
Dennis era amestecat și în treaba cu momelile otrăvite. Italianul a 
ales, plin de istețime, să nu intre alături de noi în vilă. O idee de-a 
dreptul strălucită. Nici nu vreau să-mi închipui cum s-ar fi putut 
încheia seara aceea groaznică! Când, uitându-se pe fereastra ce da în 


hol, l-a văzut pe Dennis amenințându-ne cu arma, Sandro a ştiut 
imediat ce-i rămăsese de făcut. 

— Amo sentito come lovitura de la moale de cap cândo l-am 
reconoscuto la Dennis în aceea vila, întregește Sandro, agitat nevoie 
mare, povestea Kirei. Chiar așa, ușa deschide și sorpresa! Surpriză! 
Vede io la Dennis! Şi come vorbit urât la il gatto, am ştiut rapido că 
Dennis era ticălos răufacatore! Mamma mia, mi-am ziso la mia sinea, 
mai bene nu merg la înăuntru de la casa. 

Werner se apropie de noi şi râde. 

— Da, Sandro, ai avut o intuiție nemaipomenită, în vreme ce eu 
am fost pur și simplu aiurit. Slavă Domnului că, până la urmă, totul 
s-a terminat cu bine. Un lucru e sigur: ești eroul nostru! 

Sandro își ridică mâinile, parcă apărându-se. 

— Ma no! Nicio vorba! lo crede la mine că erou adeverrato e 
Winston! Il gatto bravo! Motanul cel corragioso! Fiindcă şi dacă no l-ar 
fi sospettat și nu l-ar fi urmarito el la Dennis, atuncea nici la noi nu ar 
fi dat în cap, cum se potrivit la toate. Allora, Winston: bene făcuto! 

Kira se ridică de la locul ei şi ni se alătură. 

— Ai dreptate, Sandro. Winston e un adevărat supermotan. 

Prietena mea se-apucă să mă scarpine pe după urechi, iar pe mine 
mă cuprinde aşa o căldură și-o stare de bine... Mai ales că Odette se 
trage şi ea mai aproape de mine. 

— "Trebuie să recunosc: ai scos-o frumușel de tot la capăt. O 
noapte petrecută în camera frigorifică... cât curaj pe tine! Spike și 
Caramel s-au arătat foarte impresionați când le-am povestit aventura 
noastră! Dar și Tom, şi Pauli, când au trecut pe-aici mai devreme, i- 
au spus Kirei că motanul ei e cel mai curajos din lume. 

la să nu fi avut blană neagră pe urechi, să vezi cum mi s-ar fi 
înroşit precum tăciunii aprinși. Dar, de fapt, pe sub blană, probabil 
că așa și sunt! 


Dacă ar fi fost după mine, aș fi lenevit ore-n șir lângă Odette, pe 
covor. Numai că nu mi-e dat să am parte de așa ceva, căci lângă 
pomul de Crăciun se înființează babușca, bătând din palme cu 
putere. 

— Masa gata. Veniţi cu toţii, altfel se rrrăceşte! 

Doamna Hagedorn se ridică de pe canapea și se îndreaptă către 
masa așternută festiv, pe care Ana și babuşca o încărcaseră cu tot 
felul de bunătăţi. Mie-mi lasă gur... ăăă... botul apă... ce drag mi-ar 
fi să iau şi eu loc la masă! Dar poate că azi mă așteaptă și pe mine 
ceva deosebit în castronel. Nici prin gând nu-mi trece că, într-o zi 
atât de importantă, babușca mi-ar servi mâncare din conservă. 

Sandro aruncă scurt o privire asupra mesei. 

— Molto bene, dar credo la mine că e lipsa de ceva. Momento, aduce 
io! 

Babuşca se uită mirată în urma lui. 

— Ce vorbe este la astea?! Cum adică „lipsă de ceva”? 

Miorlau! Asta a fost curată obrăznicie din partea lui Sandro... şi, 
întrucâtva, inconștientă! Când vine vorba de mâncare, nu te-apuci să 
îi reproșezi babușcăi c-ar lipsi ceva fără să scapi nepedepsit. Sper din 
tot sufletul ca seara plină de armonie de până acum să nu se termine 
urât! Până şi neroada aia de Beate clatină din cap. 

— Doamnă Kovalenko, nici eu nu-mi dau seama ce vrea să spună 
Sandro. Părerea mea e că dumneavoastră și fiica dumneavoastră 
sunteți pur și simplu gazdele perfecte! Ce mai, un adevărat noroc pe 
capul cumnatului meu! 

Hopa! Ce-mi aud urechile! Nu cumva vinul fiert servit înainte de 
împărţirea darurilor să-i mai fi înmuiat Beatei vorbele? Sau poate se 
trage de la faptul că, de cum au intrat pe ușă, mama lui Werner şi 
sora lui, Simone, au tras-o de-o parte pe Beate și au dăscălit-o nițeluș. 
Ce-i drept, n-am prins chiar toate câte au discutat ele cu Beate, dar 


cât am prins mi-a fost de-ajuns. De exemplu, atunci când i-au zis 
„mai stăpâneşte-te și tu” sau „tânăra pare foarte de treabă” sau 
„totul e bine, dacă Werner e aşa de fericit”. Mi-era limpede că atât 
mama lui Werner, cât și sora lui țineau ca seara să le tihnească 
tuturor și ca Ana să nu se simtă stânjenită! Prea bine! Trag însă 
nădejde ca taman Sandro să nu fie cel care să strice bunătate de 
armonie! 

Uşa de la sufragerie se dă din nou în lături, iar în prag apare 
Sandro, încărcat din greu, ca un cal de povară. Italianul cară 
DITAMAI sticloaia, două buchete înfoiate de flori și o punguţă. 
Așază totul pe măsuța de lângă canapea şi apoi se întoarce către toți 
cei de față, care îl fixează cu ochii plini de mirare. 

— Allora, io o să fie scorto, pentru că avem foame la toți şi se mai 
și simte a ceva gustoso. Ale mele dragi Ana şi babuşca... molto 
mulțumire pentru invitația amabila din aceasta sera! 

Şi, cu asemenea vorbe și o plecăciune desăvârșită, le întinde 
doamnelor florile. 

— Este foarte frumos ca, după așa de molto zapăceala, să mai poţi 
sărbători la Crăciun con amicii precum voi. Cuand am fosto 
anunţiato de la poliţia că trebuie să rimanere în Hamburgo în 
următoare zilele pentru deponerea de la martoria și nu potut plecare 
la Italia, mi-am zis c-o să fie la nevoie să stau singur-singorelo. Aşa 
ca: Molto grazie! 

la apoi de pe masă sticla pântecoasă, pe care i-o întinde lui 
Werner. 

— Şi tu, mio caro“ Werner, estea la tine uno amico de-adeverrato 
şi mi-ai ajutato să scap de la raufacatore de om de Dennis. 
Mulţumesc! Această sticlă uriașa de şampanie e per tine, și pe ea aș 
dori s-o bem cu mare drago împreuna, con tine și con tua famiglia. 

Apoi, în încheiere, apucă punga şi îngenunchează. 


— Asea, iar acum cel mai importante ajutore: Il gatto nero, 
Winston. Caro Winston, dragă Winston... stio, am spus-o molto 
devreme, dar o fado con plăcere încă una data! Este la tine asaa de 
motan viteazo și ai scapato și la mine, şi la mia negustoria. Și de 
aceea, singur azi, numai pentru la tine... vitello tonnato, adugă el, 
zâmbind. Şi, garantato, fără de otrava! Molto delicioso! 

Sandro râde, iar mergătorii mei pe două picioare îi dau dreptate, 
veseli nevoie mare. Sunt impresionat de aşa... minunăţie de cadou! 

Kira aleargă până în bucătărie, de unde se întoarce cu două 
castronele. 

— Că sigur capătă și Odette ceva, nu? 

Mă pun de îndată pe tors. Mai încape vorbă? 

Când, în sfârșit, se-aşază toți oamenii la locurile lor, se ridică 
doamna Hagedorn și se-apucă să bată ușurel cu furculița în paharul 
de șampanie. 

— Nu vă speriaţi... o să vorbesc scurt. Dragă doamnă Kovalenko, 
dragă Ana, dragă Kira! Mă bucur nespus pentru invitaţia de a 
petrece seara de Ajun împreună. În numele tuturor celor din familia 
Hagedorn, daţi-mi voie să vă urez din toată inima bine ați venit în 
familia noastră. Şi vă doresc un Crăciun fericit! 

Ana străluceşte toată, babușca înclină din cap cu demnitate şi... 
uite-l acum şi pe Werner al meu că se ridică de la locul său, se- 
ndreaptă către Ana, o apucă de mână și o sărută! Cei mici se pun pe 
chicotit, iar cei mari scapă, printre aplauze, numai „Oh!” şi „Ah!”. 
Până şi Beate pare nespus de fericită. 

Odette mă împunge într-o parte. 

— Hei, şi cu mine cum rămâne? 

Răspunsul meu la aşa întrebare? Foarte simplu: niciunul. Fiindcă 
eu unul prefer să las faptele să vorbească. Și, dintre toate câte le-aș fi 
putut face, aleg să-mi frec și eu duios nasul de năsucul ei! 


CRĂCIUN FERICIT! 


Mulţumiri 


lată că Winston a ajuns să treacă deja prin patru aventuri iar eu 
mă bucur NESPUS de nenumăratele e-mail-uri îndatoritoare, desene 
și, în general, îmbărbătări minunate primite de la cititorii lui, mai 
mici sau mai mari! Pentru toate acestea, așadar, e timpul să le 
adresez tuturor mii de mulţumiri! 

Mulţumiri deosebite îi aduc și minunatei echipe care se află în 
spatele lui Winston și se îngrijeşte să-i asigure un cămin mai mult 
decât primitor la editura Loewe. O oarecare tristețe tot mă încearcă 
însă în această privinţă, căci, după cele trei cărți cu Winston lucrate 
împreună cu Christiane Rittershausen, redactorul lor, aceasta s-a 
mutat la Miinchen. Din motive sentimentale. Acum, așa cum e de 
fapt şi firesc, împotriva unei astfel de puteri, mai presus de oricare 
alta, până și cel mai istet motan din lume rămâne neputincios... 
Dragă Christiane, mii de mulțumiri pentru colaborarea minunată de 
până acum și numai bine pe acolo, prin Minga!!! Noi - eu și 
Winston — o să-ți ducem dorul! Dar sperăm că, odată și-odată, tot o 
să mai apucăm să lucrăm împreună la vreo cărticică. 

Se-nţelege că mulțumiri îi aduc și echipei de acasă: Bettina și 
Bernd, echipă întregită de curând de Sarah. Sunteţi cei dintâi cititori 
și sfetnici ai mei și, firește, și cei mai buni; nu puţini sunt cei care ar 
dori să aibă parte de un așa ajutor! 

Last but not least, cum zic englezii, adică „mai la urmă, dar nu în 
ultimul rând”, mulțumirile mele se îndreaptă și către echipa 
tinerelor Scheunemann-iţe, căci Kira, Tessa și Greta sunt cei mai 
aprigi critici, chiar mai aprigi decât v-aţi putea închipui. Dar asta nu 
le face decât bine manuscriselor mele şi, tocmai de aceea, le adresez 
multe mulțumiri pentru sfaturile lor bine intenționate şi vorbele fără 
înconjur! 


Frauke Scheunemann, născută în 1969 la Dusseldorf, este doctor 
în Drept. A lucrat ca voluntară NDR, iar apoi ca jurnalistă și 
purtătoare de cuvânt. Din 2002 începe să scrie şi, împreună cu sora 
ei, Wiebke Lorenz, publică sub pseudonimul Anne Hertz romane de 
mare succes. Cărţile tipărite sub numele Anne Hertz au depășit un 
milion de exemplare vândute. În 2010 a apărut primul roman semnat 
Frauke  Scheunemann, Dackelblick, care a devenit imediat un 
bestseller și a dat startul unei îndrăgite serii. Frauke Scheunemann 
este căsătorită şi locuieşte la Hamburg împreună cu soțul ei, cei 
patru copii ai lor şi câinele Elmo. 


De când dezlegăm mistere, 
eu şi Kira am devenit nişte adevăraţi 
experţi. Nu glumesc! Când vine vorba 
de investigaţii, copiii şi pisicile fac o 
echipă pe cinste! Odată ce ne punem 
noi pe treabă, niciun infractor 
nu mai are scăpare... 


Şirul aventurilor detectivistice nu se termină niciodată 
pentru aristocraticul motan Winston, De data aceasta, el 
sacrifică totul în numele sfintei sardine în ulei, în care 
un dușman al pisicilor a îndrăznit să pună otravă. Una 
dintre victimele intoxicate este chiar eroul cu lăbuţe moi, 
care, alături de Kira şi prietenii săi, porneşte pe urmele 
infractorilor. Ițele poveştii se încâlcesc din ce in ce mai 
tare, dar Winston nu are de gând să se dea bătut până nu 
află cine este în spatele acestei fapte abominabile. Salvarea 
neamului pisicesc se află în lăbuţele lui! 

(1) Versuri dintr-un cunoscut cântec de Crăciun (Stille Nacht, heilige Nacht) apărut în Austria, 
a cărui melodie a fost compusă de profesorul şi organistul Franz Xaver Gruber (1787-1863), 
pe versurile preotului Joseph Mohr (1792-1848). 

(2) În cadrul unor confesiuni creştine protestante, poziția de preot predicator, aşa-numitul 
pastor, poate fi ocupată şi de o femeie. 

(3) Cântecul interpretat de Beate (Păstrăvul/Die Forelle) este unul dintre cele mai cunoscute 
lieduri compuse de austriacul Franz Schubert (1797-1828), pe versurile germanului 
Christian Friedrich Daniel Schubart (1739-1791). 

(4) „Prin excelenţă“ (în fr. în original). 

15) „Îmi pare rău“ (în engl. în original). 

16) Cunoscut (în Piemont, Italia, unde este servit mai ales în timpul verii) sub denumirea 
completă de Vitello tonnato (vițel cu ton) sau cea de Vitel tone (în Argentina, unde şi 
reprezintă o delicatesă tradițională de Crăciun), felul de mâncare jinduit de Winston constă 
în felii de carne de vită acoperite cu un sos pe bază de ton, cu aspect de maioneză, servite 
reci. 

{Z}. „Bună, pisică neagră!“ (în it. în original). 

{8}. „Nu pricep!“ (în it. în original). 

(9) În funcţie de legătura rutieră folosită, distanța dintre oraşele Hamburg și Heidelberg 
variază între 575 şi 671 km. 

(10) Aluzie la exclamaţia (în grafie Howgh sau Hugh) des rostită de personajele popularelor 
cărți de aventuri western ale lui Karl May (1842-1912), prin care acestea își întăreau spusele. 
(11) Atitudinea teatrală adoptată de Pauli face parte din acelaşi arsenal de purtări indiene, 
așa cum sunt ele descrise în paginile romanelor lui Karl May. 

(12) „Prietene“ (în it. în original). 

(13) „Atunci“ (în it. în original). 


(14) Perioadă de patru săptămâni care, în canonul confesiunii creștine catolice şi protestante, 


precede sărbătoarea Crăciunului. 
(15) „Ce mai faci?” (în it. în original). 


pr 


116) „Îmi pare rău!” (în it. în original). 


(17) „Familia ta” (în it. în original). 


~ 


(în it. în original). 


cel gregorian, din anul 1582, prin decretul papei Grigore al XIII, de la care își trage şi 
numele), cel potrivit căruia data de 25 decembrie, zi de celebrare a naşterii lui Iisus Hristos 
(Crăciunul), corespunde în calendarul gregorian, cel larg răspândit în zilele noastre, cu ziua 
de 7 ianuarie. 

{24}. Desert preparat din cereale decorticate și fierte, cu adaos de miere, nuci pisate, mac 
măcinat şi stafide, servit în mod tradițional în Rusia, Ucraina, Lituania, Belarus, dar şi în 
unele regiuni răsăritene ale Poloniei în seara de Ajun. 

(25) Wirelesş Local Area NetWork (Reţea de aparate și dispozitive funcționând fără 
interconectare prin cabluri, ci prin unde radio, infraroșu sau alte metode, într-o incintă de 
dimensiuni mai reduse). 

126) Intercity-Express sau InterCityExpress - tren de mare viteză din cadrul sistemului de 
transport în comun pe calea ferată ce funcționează cu precădere în Germania, dar care leagă 
această ţară și cu vecinii ei direcți (Austria, Elveţia, Franţa, Belgia, Olanda şi Danemarca). 
(27) Traducere adaptată spre a sugera aşa-numitul Plattdeutsch, dialect al limbii germane 
vorbit, în Germania, în exclusivitate în landurile federale nordice, unde este situat și 
Hamburg, orașul în care se petrece acțiunea seriei Winston. 

{28} Cu denumirea originară Prosciutto di Parma, jambonul (şunca) de Parma este produs 
exclusiv în regiunea italiană Parma, din carne de porc, sărată și maturată îndelungat. 

{29} „Măiculiță, ce brambureala!“ (în it. în original). 

{30} „Dragul meu“ (în it. în original). 


131) Miinchen, în dialect austro-bavarez. 


